
E művet két barátomnak ajánlom: 



LAURO DE BOSIS 



római költőnek, aki úgy vesztette el életét, hogy ellenállást szervezett

Mussolini diktatúrája ellen, és repülőgépe, üldöztetés közben a Tirrén-tengerbe zuhant; és



EDWARD SHELDONNAK 



aki bénán és vakon is húsz éven át a bölcsesség, bátorság és derű forrása volt sok ember számára. 











A múlt hiteles feltámasztása nem elsőrangú célja ennek a munkának. Fantáziának lehetne nevezni a római köztársaság utolsó napjaiból, bizonyos események és alakok ürügyén.

A legnagyobb szabadság, amellyel élt, hogy egy eseményt, amely Kr. e. 62-ben történt - Bona Dea misztériumainak megszentségtelenítését Clodia Pulcher és bátyja által - tizenhét évvel későbbre tett át, ugyanezeknek a szertartásoknak 45. december 11-i ünnepére.

45-ben alakjaim közül többen rég meghalhattak már: Clodiust orgyilkosok ölték meg az országúton; Catullus, noha csak Szent Jeromosról tudjuk ezt, meghalt még harmincéves korában; a fiatalabb Cato ugyanebben az évben, néhány hónappal korábban, Afrikában esett el, Caesar teljhatalmának ellenállva; Caesar nagynénje, a nagy Marius özvegye pedig már 62 előtt halott volt. 45-ben Caesar második feleségének, Pompeiának a helyét is rég elfoglalta a harmadik, Calpurnia.

Viszont egy csomó olyan elem, amely az én kigondolásomnak látszhat ebben a műben, valóban történelmi tény: Cleopatra 46-ban érkezett Rómába, s Caesarnak a folyón túl levő villájában kapott szállást. Ott maradt Caesar meggyilkolásáig, akkor menekült haza. Azt a lehetőséget, hogy Június Marcus Brutus Caesar fia volt, mérlegelte s általában el is vetette csaknem minden történetíró, aki Caesar magánéletével alaposabban foglalkozott. Hogy Caesar példátlan értékű gyöngyöt ajándékozott Servihának: történelmi tény. A Caesar elleni hólabda-le eleket a mi korunk eseményei sugallták. Lauro de Bosis hozta forgalomba őket a fasiszta uralom ellen, hír szerint Bemard Shaw tanácsára.

Az olvasó figyelmét föl kell hívni rá, hogy az anyagot milyen alakban adjuk elé:

Az okmányok a négy könyv mindegyikében nagyjából időrendben következnek. Az első könyvben található 45 szeptemberéből valók. A második könyv, amely Caesarnak a szerelem természetére vonatkozó vizsgálódásaihoz tartalmaz anyagot, korábban kezdődik, s az egész szeptembert és októbert átöleli. A harmadik könyv, mely főként vallással foglalkozik, korábban kezdődik, s az egész őszt átfutva, a Jó Istennő decemberi ünnepségeivel ér véget. A negyedik könyv Caesar vizsgálódásainak minden ágát összegezi, főként azokat, amelyekben önmagával, mint a ,,végzet" esetleges eszközével foglakozik; ez a kötet legkorábbi okmányával kezdődik, s a gyilkossággal ér véget.

A mű minden okmánya a költő képzeletének terméke, kivéve Catullus költeményeit s az utolsó bejegyzést, mely Suetoniusnak a Caesarok élete című munkájából való.

Ciceróról kútfőanyag van bőven. Cleopatráról kevesebb. A Caesarral foglalkozó gazdag, de gyakran talányos, és politikai indulatok torzítják el. Munkám a lehetséges elképzelések közül egy, melyet ezeknek az emlékeknek az ellentmondása hívott életre.



THORNTON WILDER 





ELSŐ KÖNYV



I. Az augurok testületének feje Caius Július Caesar legfőbb főpapnak, a római nép diktátorának. (Másolat a capitoliumi Jupiter papjának stb., a Vesta-szüzek testülete főnöknőjének stb.. stb.)

[Kr. E. 45. Szeptember 1]



A legtiszteletreméltóbb legfőbb főpapnak:

E napi hatodik jelentés.

A déli áldozat elemzése:

Egy liba: szív és máj pettyezett. Sérvképződés a rekeszizmon.

Második liba és egy kakas: semmi különös.

Egy galamb: baljós állapot; vese elmozdult, máj megnagyobbodott, sárga színű. A begyben vörös kő. További részletes tanulmányozást rendeltünk el.

Második galamb: semmi különös.

Megfigyelt repülések: Egy sas, a Soracte-hegytől északra, három mérföldnyiró'l. Tivoli fölött a látóhatárig. A madár némi bizonytalanságot árult el, hogy a város felé tartson-e. Mennydörgés nem hallatszott a tizenkét napja jelentett óta.

Egészséget és hosszú életet a legfőbb papnak.



I-A. Caesar megjegyzése, bizalmas, egyházi titkára számára.



I. pont. Értesítsd a testület fejét, hogy nem kell ezekből a jelentésekből naponta tíz-tizenötöt küldenie. Az előző nap megfigyeléseinek egyetlen összegező jelentése elegendő.

II. pont. Az utóbbi négy nap jelentéseiből válasszanak ki három kedvező előjelűt s három kedvezőtlent. Szükségem lehet rájuk ma a szenátusban.

III. pont. Fogalmazz meg és ossz szét egy hirdetést a következőkről: Az új naptár bevezetésével a város alapításának ünnepe minden hónap tizenhetedik napján igen nagyjelentőségű polgári ünneppé emelkedik.

A legfőbb főpap, ha a városban tartózkodik, minden alkalommal ott lesz az ünnepen.

A szertartást az alábbi kiegészítésekkel és kiigazításokkal kell végrehajtani:

Kétszáz katona lesz jelen; ők intézik Marshoz a táborokban szokásos segélykérő fohászt.

Rhea imádását a Vesta-szüzek végzik. A testület fönöknője személyesen felel ezért az istentiszteletért, az előadás kiválóságáért, s a jelenlévők méltó viselkedéséért. A szertartásba becsúszott hibákat azonnal ki kell javítani; a szereplők a zárófölvonulásig láthatatlanok maradnak, s a mixolid hangnemet nem szabad használniuk.

Romulus végrendeletét az arisztokrácia számára fönntartott ülőhelyek felé fordulva kell elmondani.

Azoknak a papoknak, akik a legfőbb főpappal felváltva énekelnek, tökéletesen kell tudniok a szövegüket. Aki akármilyen kis részletben hibázik, harminc nap gyakorlatra fogjuk, s Afrika és Britannia új templomaiban kell szolgálnia.



I-B. Caesar naplólevele Lucius Mamilius Turrinusnak Capri szigetére. 



[Ennek a naplólevélnek a leírását lásd a III. okmány előtt.J

968.                                                                                                 [Vallási szertartásokról.]



E heti csomagodba betettem vagy féltucatot abból a számtalan jelentésből, amelyet mint legfőbb főpap a madárjósoktól, jövendőmondóktól, égmegfigyelőktől s a szent madarak ápolóitól kapok.

Mellékelem a rendeleteket is, amelyeket a városalapítás havonkénti megünneplésére bocsátottam ki.

Mit tegyek?

Örököltem a babonának és az esztelenségnek ezt a terhét. Számtalan embert kormányozok, de be kell ismernem, hogy engem meg madarak és mennykőcsapások kormányoznak.

Mindez gyakran akadályozza az államgép működését; olykor napokra, hetekre bezárja a szenátus és a törvényszékek kapuját. Több ezer embert foglalkoztat. Akinek csak dolga van vele, beleértve a legfőbb főpapot is, mind a maga érdekében használja ki.

Egy délután a Rajna-völgyben a főhadiszállás madárjósai megtiltották, hogy csatát kezdjek az ellenséggel. A mi szent csirkéink, úgy látszik, kelletlenül táplálkoztak. Tyúkasszonyságék keresztbe rakták a lábukat járás közben; gyakran az égre néztek, és hátratekergették a nyakuk, mégpedig okkal. Magam is elbátortalanodtam. midőn a völgybe lépve azt láttam, hogy sasok tanyáznak benne. Mi, tábornokok, kénytelenek vagyunk az eget csirkeszemmel nézni. Egy napig jó képet vágtam hozzá; de az, hogy meglephettem az ellenséget, egyike volt kevés előnyeimnek, s féltem, hogy másnap reggel megint megakasztanak. Asinius Pollióval sétálni indultunk tehát ezen az estén az erdőn, összeszedtünk egy tucat hernyót, apró darabokra vágtuk, s odaszórtuk a szent etető ketrecekhez. Másnap reggel az egész sereg szorongva várta az istenek akaratát. A végzetes madarakat kirakták etetni. Előbb az égre pillantottak, s azt a riadt csipogást hallatták, amely tízezer embert megbéníthat; majd az ételre fordították pillantásukat. Herkulesre, kidülledt a szemük; a torkosság mámoros kiáltásait hallatták; lakomájukhoz repültek, s nekem szabad volt megnyernem a kölni csatát.

A legnagyobb baj, hogy ezek a szokások megtámadják s aláaknázzák az emberek lelkében az életkedvet. A bizalom homályos érzését töltik ahol nincs mit bízni - az utcasöprőtől a konzulokig a mi római polgárainkba, s ugyanakkor átható félelmet is; félelmet, mely nem sarkall tettre, nem tesz találékonnyá, csak bénaságot hoz ránk. Leveszik az emberek válláról a szakadatlan kötelezettséget, hogy pillanatról pillanatra megteremtsék a maguk Rómáját. Őseink szentesítik e szokásokat, gyermekkorunk biztonságát lehelik, hízelegnek a tétlenségnek, és megvigasztalják az alkalmatlanságot.

Szembe tudok szállni a rend többi ellenségével, egy Clodius terv nélküli zavarkeltésével és erőszakosságával; egy Cicero és Brutus zúgolódó elégedetlenségével, melyet irigység és régi görög szövegek finoman szőtt elméletei táplálnak; prokonzuljaim és megbízottjaim bűnével és mohóságával: de mit kezdjek ezzel a fásultsággal, amely a jámborság köpenyébe burkolózik, s azt mondja nekem, hogy Rómát az őrködő istenek vagy megmentik, vagy belenyugszik, hogy Róma elpusztul, mert az istenek rosszakaratúak?

Nem vagyok töprengő természet, de gyakran azon kapom magam, hogy eltöprengek ezeken a dolgokon.

Néha, éjféltájt megpróbálom elképzelni, mi történne, ha mindezt eltörülném; ha mint diktátor és legfőbb pap a szerencsés és szerencsétlen napokat, madarak zsigerének és röptének, a mennydörgéseknek és villámlásoknak számbavételét mind megszüntetném, ha minden templomot becsukatnék. kivéve a capitoliumi Jupiterét.

No és Jupiter?

Még hallasz erről.

Gondolkozz rajta, hogy tanácsot adhass.



A következő éjjel.



[A levél görögül folytatódik]



Már megint éjfél, drága barátom. Ablakom előbb ülök, s azt kívánom. bár az alvó városra nyílna, s ne a gazdagok Tiberis menti kertjeire. Lepkék táncolnak a lámpám körül. A folyó csak szétszórt csillagfényt sugároz. A túlsó parton néhány részeg polgár kötözködik egy kocsmában, s a levegő a tulajdon nevemet dobja időnként felém. Ott hagytam alvó feleségemet, s Lucretius olvasásával iparkodtam lecsillapítani gondolataimat.

Napról napra jobban érzem helyzetem nyomását. Egyre jobban látom. hogy minek a végrehajtására tesz képessé, s minek a végrehajtását követeli tőlem.

De mit mond nekem: Mit követel tőlem?

Békét vittem a világba: kiterjesztettem a római törvény áldásait megszámlálhatatlan férfira s nőre; óriási ellenállással szemben is kiterjesztem rájuk a polgárjogot is. Szabályoztam a naptárt, napjainkat a nap és hold mozgása szabályozza, okosan alkalmazkodván hozzájuk. Elrendeztem. hogy a világot megfelelően táplálják: törvényeim és hajóhadam a közszükséglethez idomítják az aratások hiányát s fölöslegeit. Jövő hónapban a kínvallatást is kihagyjuk a büntetőjogból.

De mindez nem elég. Ezek az intézkedések csupán egy tábornok és egy kormányzó munkái. Az vagyok bennük a világnak, ami egy elöljáró a falujának. Most valami más mű vár rám, de mi? Úgy érzem, mintha most már - s csak most - kész lennék rá, hogy elkezdjem. Az az ének, amely mindenki ajkán ott van: atyának hív.

Politikai életemben most először vagyok bizonytalan. Tetteimet eddig egy elv irányította, babonának is mondhatnám: nem kísérletezek. Sosem kezdek azért valamit, hogy a következményeiből tanuljak. A hadviselésben és a politika műveleteiben semmit sem teszek a lehető legpontosabb terv nélkül. Ha akadály merül föl, tüstént új tervet csinálok, s annak minden lehető következménye tisztán áll előttem. Mihelyt láttam, hogy Pompeius csak egy kis részt is enged vállalkozásaiban a véletlennek, tudtam, hogy a világ ura vagyok.

De ezeknek a mostani terveimnek vannak elemei, amelyek felől nem vagyok biztos, hogy biztos vagyok. Hogy végrehajthassam őket, tisztán kell látnom, mik az átlagember életcéljai, s mik az emberi lény képességei.

Ember - mi ez? Mit tudunk róla? Istenei, szabadsága, lelke, szerelme, sorsa, halála - mit jelent mindez? Emlékszel, hogy Athénban, kamasz korunkban, később Galliában, a sátrunk előtt, te s én hogy forgattuk ezeket a dolgokat, a végtelenségig? Megint serdülő vagyok, filozofálok. Ahogy Plató mondta, a veszélyes ámító: a világ legjobb filozófusai a kamaszok, friss szakállal az állukon. Kamasz vagyok megint.

De nézd csak, mit csináltam közben az államvallás ügyében. Mankót adtam alá azzal, hogy a városalapítás havonkénti megünneplését visszaállítottam.

Tán azért tettem, hogy kinyomozzam, bennem magamban milyen utolsó nyomát fedezhetem föl az efféle jámborságnak. Hiú vagyok rá, hogy a ma élő rómaiak közt én vagyok - mint előttem anyám - a vallásos hagyományokban a legjáratosabb. Bevallom, hogy amint azokat a faragatlan imákat szavalom, s a bonyolult szertartás szerint ide-oda mozgok, valóságos megindultság tölt el. S visszaemlékszem magamra, amint tizenkilenc éves koromban, Jupiter papjaként a Capitoliumra hágtam: az oldalamon Corneliám, a meg nem született Júliával az öve alatt. Mit nyújtott az élet ehhez a pillanathoz méltót?

Csitt! Épp most volt meg az őrváltás az ajtóm előtt. Az örállók összeütötték kardjaikat, s kicserélték a jelszót. A jelszó ma éjszakára: Caesar virraszt.



II. Clodia Pulcher asszony, baiaei nyaralójából, a Nápolyi öbölben, római háztartása sáfárjának.



[Szeptember 3. Kr. e. 45.J



Bátyám és én a hónap utolsó napján ebédet adunk. Ha ezen valami hiba történik, elcsaplak, és áruba bocsátalak.

Meghívtuk a diktátort, a feleségét és nagynénjét; Cicerót; Asinius Polliót és Gaius Valerius Catullust. Az ebéd a régi szokás szerint fog lefolyni, azaz az asszonyok csak az ebéd második felében vesznek részt, s nem dőlnek le.

Ha a diktátor elfogadja a meghívást, a legszigorúbb szokásokat kell betartanunk. A szolgákkal próbáld el már most a szerepeket: a fogadást a kapu előtt, a szék bevitelét, a házkerülést, a búcsúvételt. Fogadj fel tizenkét trombitást. Értesítsd templomunk papjait, hogy a legfőbb főpap fogadásához illő szertartást kell bemutatniuk.

Nemcsak te kóstolod meg a diktátor ételét előtte, hanem a bátyám is, ahogy az régen szokásban volt.

Az étrendet a fényűzési törvény új módosításaitól tesszük függővé. Ha az ebéd napján már érvényben lesznek, csak egy fogást szolgálunk föl az egész társaságnak. Azt az egyiptomi tengeri hal-ragut, amelynek receptjét a diktátor egyszer elmondta neked. Nem tudok semmi többet róla: menj át azonnal a konyhafőnökéhez, s tudd ki, hogy készül. Ha biztos vagy a receptjében, csináld meg legalább háromszor, hogy az ebéd estéjén biztosan tökéletes legyen.

Ha az új törvény nem jött még ki, több fogás lesz.

A diktátor, a bátyám és én ragut kapunk; Cicero nyárson sült bárányt görög módra. A diktátor felesége birkafejet pirított almával, amit annyira dicsért. Elküldted a receptet, ahogy kérte? Ha igen, változtasd meg némiképpen a készítés módját; azt javaslom, adj hozzá három vagy négy őszibarackot, albai borba mártva. Júlia Marcia úrnő és Valerius Catullus tetszésük szerint válasszanak a fogásokból. Asinius Pollio szokása szerint bizonyára nem eszik semmit, de tarts készen a számára egy kis meleg kecsketejet és valami lombardiai kását. A borokat egészen rád bízom; gondolj a törvényekre.

Van húsz-harminc tucat osztrigám; hálóban, víz alatt szállították Ostiába. Az ebéd napján egypárat fölhozhatsz Rómába.

Menj el tüstént Erőshöz, a görög mimus-színészhez, s fogadd fel őt arra az estére. Valószínű, hogy a szokott kifogásokkal áll majd elő; célozhatsz rá, miféle vendégeket várok. Értekezésiek végén megmondhatod neki, hogy a szokásos béren kívül Cleopatra tükrét is nekiadom. Azt akarom, mondd meg neki, hogy társulatával „Aphrodité és Hephaistos"-t adja elő s Herondastól „Osiris vonulása"-!. Magánszámként Sappho „Füzérfonó-ciklus"-át kell szavalnia.

Holnap hagyom el Nápolyt; Capuában időzöm egy hétig, Quintus Lentulus Spmther családjánál. Oda várom leveledet, amelyben megírod, bátyám mivel foglalkozik. Rómába tizedike körül várhatsz.

Beszámolót várok arról is, hogy a családunkra vonatkozó fírkálásokat letisztították-e a középületekről. Ennek, azt kívánom, nagyon alaposan kell történnie.



            [Hogy Clodia az utolsó bekezdésben mire gondolt. Cicero levelének egyik részletével és néhány válogatott firkával szemléltetjük:]



II-A. Cicero, Rómából, Atticusnak, Görögországba.

[Ennek az évnek a tavaszáról]



Clodia lett a legtöbbet emlegetett személy Rómában, csak mindnyájunk gazdája előzi meg. Határtalan trágárságú versek foglalkoznak vele. a fal és a padozat Róma minden fürdőjében s vizeldéjében ilyesmivel van telefirkálva. Amint mondják, Pompeius fürdőjének hűtőcsamokában terjengős szatirát szenteltek neki; idáig tizenhét költőnek van benne része; s napról napra nő. Mint mondják, nagyrészt akörül forog, hogy konzuloknak özvegye, lánya, unokahúga, unokája és dédunokája, s hogy őse, Appius, építette az utat, amelyen most ő vigasztaló, sőt fizető barátokat keres.

A hölgy, amint mesélik, hallott ezekről a tiszteletnyilvánításokról. Három takarító embert alkalmaztak, hogy éjszaka titkon levakarják. Agyondolgozzák magukat: nem tudnak feladatuknak megfelelni.

A mi derék urunknak [Caesarnak] nem kell munkásokat alkalmazni, hogy a rágalmat eltüntesse. Gúnyvers van elég; de minden ócsárlóra három pártfogó esik. Veteránjai spongyákkal fegyverkeztek fel.

A költészet elharapózott városunkban. Azt mondják, hogy ennek a most támadt Catullusnak a versei is ott olvashatók - ezek a versek is Clodiához szólnak, csak másképpen - felfirkálva a középületeken. A szír pástétomárusok kívülről tudják őket. Mit szólsz ehhez? Foglalatosságunktól, egyetlen ember teljhatalma alatt, megfosztanak, vagy elvesztették az ízüket. Nem polgárok vagyunk, hanem rabszolgák s a költészet a kénytelen restség menedéke.



II-B. Feliratok Róma falain és kövezetén.



Clodius Pulcher azt mondja a szenátusban Cicerónak: 

- A nővérem nem akar mozdulni, a lábát sem adja ide - így szól:

Ó - mondja Cicero -, azt hittük, nagylelkűbb ő, azt hittük, térden felül is        

odaadja neked.



Ősei lerakták a Via Appiát. 

Caesar  

Felemelte Appiát, és lefektette másképp. Ha. ha, ha, ha.



A Négygarasos Nő milliomos, de kapzsi és nem henyél; 

Milyen büszkén hozza ötven garasát pirkadatkor. 

Havonta emlékszik meg Caesar a város alapításáról, 

Óránként a köztársaság feloszlatásáról.



[A következő népszerű dalt, változatokkal, a világ 

minden közterének köveire ráfirkálják.]



A világ Rómáé és az istenek Caesarnak adták; 

Caesar istenek sarja, maga az isten. 

Sohase vesztett csatát, és minden katona apja. 

Sarkát a gazdag ember szájára helyezte, 

De a szegénynek barátja és vigasztalója. 

Ebből látszik, hogy az istenek szeretik Rómát: 

Caesarnak adták, aki sarjuk és maga is isten.



[Catullus következő sorait, úgy látszik, a nagyközönség 

rögtön elfogadta: egy éven belül a köztársaság legtávolabbi 

részeit is elérték, mint névtelen, közmondásszerű igazság:]



A Nap lehuny, és fel tud újra kelni. 

De ha egyszer lehuny rövid világunk. 

Örökös éj vár, s végig kell aludni.





III. Caesar naplója. Levél Lucius Mamilius Turrinusnak, Capri szigetére.



[Valószínűleg augusztus 20-tól szeptember 4-ig.] 



[Ez a naplóirás azóta folyt, mióta címzettjét a belgák 5l-ben elfogták és megcsonkították -egész a diktátor haláláig. A bejegyzések alakjukra nagyon különböznek: némely kiselejtezett levelek és okmányok hátára van írva; egyik kutyafuttában készült, a másik nagy gonddal: vannak diktált levelek is, és vannak  keze írásával. Noha sorszámot kaptak, dátum ritkán van rajtuk.]



958.                                [Három elavult szó lehetséges értelméről Romulus végrendeletében.]     

959-963.                                                               [A napi politikai irányairól s eseményeiről]

964.     [Rosszalló vélemény arról, hogy Cicero időmértékes fordulatokkal él szónoklataiban.]


965-967.                                                                                                            [Politikáról.]

968.   [A római vallásról. Ezt a bejegyzést, mint I-B. fejezetet közöltük már ebben a könyvben.]

969.                                                                              [Clodia Pulcherröl és neveltetéséről]



Clodia és a bátyja meghívtak bennünket ebédre. Leveleimben, azt hiszem, eléggé megtárgyaltam ennek a párnak a helyzetét, de mint a többi római, én is azon kapom magam, hogy visszatérek erre a tárgyra.

Már nem telek el rögtöni részvéttel, ha annak a számtalan embernek egyike kerül elém. akik hajótörött életet vonszolnak maguk után. A legkevésbé akkor keresek a számukra mentséget, ha azt látom, hogy ők maguk már megtalálták, s most is úgy ülnek lelkűk trónján, kimentve és fölmentve, hogy vádakat szórnak a rejtélyes végzetre, mely tönkretette őket. merő áldozatként mutatva be magukat. Ilyen Clodia is.

Persze nem ezt a szerepet játssza népes ismeretsége előtt; azok előtt úgy tesz, mintha a világ legboldogabb asszonya volna. A maga szemében azonban és énelőttem ezt a szerepet játssza, mert úgy hiszem, én vagyok az egyetlen élő ember, aki tud egy bizonyos eseményről, amelynek talán csakugyan áldozata volt, s amelyre több mint huszonöt éve építi azt az igényét, hogy mindennap újra meg újra áldozat legyen.

Lehetne még egy mentséget találni az ő számára s a nemzedékebeli többi asszony számára, akik feslettségükkel szintén magukra vonták a figyelmet. Vagyonban és kiváltságban gazdag családokban születtek, s a nemes érzésnek és a szakadatlan erkölcsi elmélkedésnek abban a légkörében nőttek föl, amelyet most ,,a régi római mód" - nak nevezünk. Ezeknek a lányoknak az anyjai sokszor nagy asszonyok voltak, de egy csomó olyan tulajdonságuk fejlődött ki, amelyet nem tudtak továbbadni. Anyai szeretet, családi büszkeség és gazdagság fogtak össze, hogy képmutatót csináljanak belőlük. Lányaik pedig egy védett világban nőttek fel, hazugság és kerülgetés közt. Otthonukban a társalgás bővelkedett hangos hallgatásban, azaz olyan témákban, amelyekről nem beszélünk. Lányaik, a legélelmesebbek, ahogy növekedtek. észrevették ezt; érezték, hogy hazudtak nekik, s mindenáron bizonyítani akarták, hogy megszabadultak a képmutatástól. A test bebörtönzése keserű; a lélek bebörtönzése még rosszabb. Azoknak a gondolatai és cselekedetei, akik ráébrednek, hogy rászedték őket, keservesek maguknak és veszedelmesek másokra. Clodia a legértelmesebb volt, amint viselkedése most a legzüllöttebb. E lányoknak szenvedélyükké lett, vagy legalábbis úgy mutatták, hogy alacsony társaságban mutatkozzanak, úgyhogy a közönséges fitogtatása politikai tényező lett, mellyel nekem is számolnom kell. A plebejus világ megjavulhat, de mit kezdjek egy plebejus arisztokráciával?

Még azok a fiatal asszonyok is, akiknek a viselkedése makulátlan, mint Clodia nővére, mint az én feleségem -, a rászedettek felébredt bosszúvágyát tanúsítják. Abban nőttek föl, hogy a családi erények magától értetődőek és átlagosak: nem laktak jól abból a tudásból, mely az ifjú elmét a legjobban vonzza: hogy az élet koronája az, hogy választhatunk.

Viselkedése még egy dolgot tükröz, melyről gyakran, talán túlságosan gyakran beszéltem neked: hogy a szokás s még nyelvünk szerkezete is azt a hitet sugallja s oltja belénk, hogy az élettel szemben tehetetlenek, megkötöttek, kiszolgáltatottak és gyámoltalanok vagyunk. Nyelvünk azt mondja, ilyen és ilyen adományokat kaptunk születésünkkor. Azaz: van egy Nagy Adományozó, aki Clodiának szépséget, egészséget, gazdagságot, előkelő születést és világos értelmet adott, másnak pedig rabszolgaságot, betegséget és ostobaságot. Gyakran hallhatta. hogy szépség adatott neki (miféle ajándékozó által?), s hogy más éles nyelvvel van megátkozva - az istenek átkoznak? Ha föl is tételezzük, hogy van egy isten, aki urnáiból, mint Homeros mondja, jó és rossz adományokat önt ránk. bámulom a jámbort, aki azzal sérti meg istenét, hogy nem látja, hogy amint e világot kormányozzák, a körülményeknek van egy mezejük, amely az isteni előrelátáshoz nem mérhető, s ezt istennek kellett így akarnia.

De hogy Clodiánkhoz visszatérjek: a Clodiák az efféle kiosztásnál sosem kapnak eleget: bosszúvággyal vannak megmérgezve a zsugori Adományozó ellen, aki csak szépséget, egészséget, vagyont, születést, értelmet adott nekik, s visszatartott millió más adományt, például a tökéletes boldogságot életük minden pillanatában. Nincs mohóság a kiváltságoséval felérő, aki azt érzi, hogy előnyeit valami Értelem ruházta rá, s nincs keserűség, amely fölmérne a rosszul ellátottéval, aki azt érzi, méltatlanul bántak vele.

Ó. barátom, barátom, mi jobbat tehetnék Rómáért, mint hogy a madarakat visszaküldöm a madarak világába, a mennydörgést a légköri jelenségek közé, és az isteneket vissza gyermekkorunk emlékei közé?

Alig kell mondanom, hogy Clodia ebédjén nem veszünk részt.





IV. Júlia Marcia úrnő, a nagy Marius özvegye, az Albai hegyekben levő gazdaságából, unokaöccsének, Caius Július Caesarnak. Rómába.



[Szeptember 4.]



Clodius Pulcher és a húga meghívtak ebédre a hónap utolsó napjára: azt mondják, drága fiam, hogy te is ott leszel. Nem akartam a városba lemenni decemberig, amikor a Misztériumokkal [a Jó Istennő Misztériumaival] összefüggő tisztem odaszólít. Természetesen eszem ágában sem volna elmenni oda, ahhoz a házhoz, ha nem biztosítotok, hogy te s drága feleséged is ott lesztek. Nem üzennél egy szót ezzel a futárral. hogy valóban ott leszel, vagy nem?

Bevallom, elég kíváncsi vagyok rá - ennyi évi elfalusiasodás után -, hogy a Palatinus-dombi társaság hogy él. A megbotránkozott levelekkel. melyeket Sempronia Metellától, Serviliától, Aemilia Cimbertől és Fulvia Mansótól kapok, nem sokra megyek. Olyan buzgók abban, hogy a figyelmet a maguk erényeire fölhívják, hogy nem tudom kisütni, ragyogó vagy közönséges-e az élet forgása a világ csúcsán.

Más okom is van, amiért Clodia Pulcherrel találkozni szeretnék. Lehet, hogy előbb vagy utóbb igen komoly beszélgetést kell folytatnom vele - anyja és nagyanyja kedvéért, akik ifjúságomnak és java éveimnek kedves barátnői voltak. Kitalálod, mire gondolok? [Amint látni fogjuk, Caesar nem fogta fel a célzást. Nagynénje tagja volt a Jó Istennő Misztériumai Intéző Bizottságának. Ha azt javasolják, hogy Clodiát a Misztériumokból ki kell zárni, a döntés elsősorban a világi bizottságra, s nem a Vesta-szüzek testületének küldött képviselőjére hárul. A végső felelősség azonban Julius Caesaron lesz, mint legfőbb főpapon]

Mi, falusi tuskók készek vagyunk rá. hogy fényűzési törvényeidnek pontosan engedelmeskedjünk. A mi kis községeink szeretnek téged, s naponta megköszönik az isteneknek, hogy te vezeted a mi nagy államunkat. Hat veteránod dolgozik a birtokomon. Az a szorgalom, derű és hűség, amelyet irántam mutatnak, tudom, visszfénye csak a te imádásodnak. Igyekszem csalódást nem okozni nekik.

Add át üdvözletemet Pompeiának.



[Második levél ugyanabban a csomagban]



Drága öcséin, ezt másnap reggel írom.

Bocsásd meg, hogy orcátlanul elveszem a világ urának idejét, de kérdezhetek még valamit, hogy ugyanezzel a futárral megválaszold?

Lucius Mamilius Turrinus él még? Lehet írni neki? Megadhatod a címét?

Már egy csomó barátomtól megkérdeztem ezt, de egyik sem képes határozott választ adni. Azt tudjuk csak, hogy Galliában az oldaladon harcolva súlyosan megsebesült. Egyesek azt mondják, hogy teljes elzárkózásban él a tóvidéken. Krétában vagy Szicíliában. Mások azt mondják, hogy már évekkel ezelőtt meghalt.

Volt egy álmom mostanában egyik éjjel - megbocsátod egy öregasszonynak - ; mintha tarentumi villánk tavánál álltam volna az én drága jó zsivány férjemmel. Két fiú úszott a tóban - te s Eucius. Kijöttek a vízből, s férjem, vállatokra téve kezét, mélyen a szemembe nézett, s mosolyogva mondta: „A mi nagy római tölgyfánk csemetéi."

Milyen sűrűn jöttetek hozzánk mind a ketten. Egész napon át vadásztatok. S micsoda hatalmas ebédeket tudtatok elkölteni! És emlékszel, tizenkét éves korodban Homerost szoktad szavalni nekem, villámló szemmel. Aztán te s Eucius átmentetek Görögországba, tanulmányútra, s hosszú leveleket írtatok nekem filozófiáról és költészetről. És Eucius, akinek nem volt anyja, a te anyádnak írt.

Ó. a múlt, a múlt, Caius.

Sírva ébredtem föl ebből az álomból, siratva az elvesztetteket, férjemet, anyádat, Clodia apját és anyját, és Luciust. Ó, drágám, elvesztegetem az időd. 

Két választ: Clodia ebédje; és Lucius címe, ha él.



IV-A. Caesar válasza Júlia Marciának. futárfordultával.



[Az első két bekezdés egy titkár keze írása.]



Nem szándékozom elmenni, drága nagynéném, Clodia ebédjére. Ha azt hinném, hogy lesz ott, ami érdekelhet téged, természetesen rászánnám magam a kedvedért. Pompeia azonban velem együtt könyörög, hogy jöjj mihozzánk arra az estére. Lehet, hogy Clodia elég vakmerő volt Cicerót meghívni, s ő volt tán olyan gyenge, hogy elfogadja; ha úgy van, ellopom őt Clodia estélyéről, s elhozom neked. Azt hiszem, szívesen látnád őt megint; még szellemesebb, mint volt, s elmond majd mindent a palatinusi társaságról. Aztán ne törd magad azzal, hogy házadat megnyitod; a kis ház kertünkben rendelkezésedre áll, és Al-Nara boldog lesz, ha kiszolgálhat. Amíg ott leszel, drága asszonyom, a kerti házban, elrendelem, hogy éjjeli őrségük alatt az őrök ne üssék össze a kardjukat; s a jelszót csak suttogva cseréljék ki.

Eleget látsz Clodiából, ha eljössz az ünnepségekre. Clodiát szemlélve, alig találok szívemben egy cseppet abból a részvétből, amelyet Epicurus köt a lelkünkre, hogy minden tévelygőre kiterjesszük. Remélem, hogy az a komoly beszélgetés, amelyről szólsz, meglesz, s remélem, nekem is megmutatod, hogyan tegyek szert iránta némi rokonszenvre. Kényelmetlenül érzem magam, hogy szívem ennyire száraz olyasvalaki iránt, akihez annyiféle kötelék fűz.



[Innen Caesar a maga kezével folytatja tovább a levelet:]



A múltról beszélsz.

Nem engedem meg. hogy a gondolataim soká tartózkodjanak benne. Ott minden-minden olyan szépséggel ragyog, amelyet sosem látok viszont. Azok az alakok, hogy gondolhatnék rájuk? Egy suttogás, egy szempár emlékére a toll kiesik kezemből, a beszélgetés, amelyet folytatok, megdermed, Róma és ügyei egy írnok dolgává lesznek; száraz és unalmas holmi, vele töltöm a napjaim, amíg a halál megvált tőle. Csak én vagyok így? Nem tudom. Mások be tudják szőni az elmúlt örömet mai gondolataikba és jövő terveikbe? Talán a költők, egyedül ők; csak ők használják fel egész létüket művük minden pillanatában.

Azt gondolom, egy ilyen támadt most köztünk, hogy a mi Lucretiusunk helyét betöltse. Itt küldök egy nyaláb verset. Mondd el. kérlek, mit gondolsz róluk. A világnak azt az uraságát, amelyet emlegetsz. érdemesebb viselni, amióta látom ezeken a példákon, hogy a mi latin nyelvünk mire képes. Nem mellékelem azokat a verseket, amelyek rám vonatkoznak; ez a Catullus éppolyan ékesszóló a gyűlöletben, mint a szerelemben.

Egy ajándék vár Rómában; noha az én részem benne elvon kissé mostani kötelességeimtől; mert mondom, ez mindig bekövetkezik, ha a múlt felé fordulok. 



[A város alapításának havi emlékünnepébe Caesar egy

üdvözlést vezetett be, mellyel Róma áldoz Julia Marcia

férje, Marius szellemének.]



Ami a második kérdésed illeti, drága nagynéném, nincs módom válaszolni rá.

Pompeia üdvözletét küldi. Nagy örömmel várjuk, hogy jössz.



V. Scmpronia Metella úrnő, Rómából. Júlia Marcia úrnőnek, az albai hegyekben levő birtokára.

[Szeptember 6.]



Mondhatom, boldogan hallom, igen drága Júliám, hogy a városba jössz. Ne vesződj azzal, hogy házadat megnyisd. Nálam kell laknod. Zosima szolgál ki. Ő még a lábad nyomát is imádja; és nagyon jól megvagyok Rhodopévala, akiről kiderült, hogy valóságos kincs.

No, most helyezd kényelembe magad, drágám, mert ez a csevegés sajnos, nagyon hosszú lesz.

Először is, hallgass öreg barátnőd tanácsára: ne menj annak az asszonynak a házába. Az ember mondhatja éveken át, hogy nem hallgat pletykára, hogy a távollevő nem védekezhet a rágalom ellen stb., stb.; de végül nem bűn már az is: ennyi pletykát felidézni? Én magam nem hiszem, hogy férjét megmérgezte, vagy hogy bűnös viszonya van a fivéreivel, de ezrek elhiszik. Az unokám azt mondja, hogy minden laktanyában és kocsmában róla énekelnek, s róla szóló versekkel firkálják teli az összes fürdők falát. Mindenki száján ott van a gúnyneve: nem kockáztatom meg, hogy leírjam ide.

A legrosszabb, amit az ember valóban tud róla, befolyása az egész palatinusi népségre. Ő volt az, aki elkezdte, hogy az ember népiesen öltözzék. s a város alja közé vegyüljön. A gladiátorok kocsmáiba viszi a barátait, egész éjszaka velük iszik, táncol nekik; a többit a képzeletedre bízom. Kiránduló társaságokat szed össze, kimegy kocsmázni pásztorok és katonák közé a vidékre. Ezek tények. Ennek egyik eredményét, hatását a nyelvre, mindenki láthatja: módi lett népiesen beszélni. Nem kétséges, hogy ezért ő, egyedül ő a felelős. Társadalmi helyzete, születése. vagyona, szépsége, és - be kell vallani - varázsa és értelmessége rántották a társaságot a sárba.

De most legalább meg van ijedve. Azért hívott meg ebédre téged, mert meg van ijedve.

Most pedig figyelj: igen komoly dolog van erjedőben, s végül is a te válladra nehezül a döntés.



[A következő bekezdésben egy csomó fedőnevet használ: Az Ökörszemű (görögül) Clodia; a Vadkan a bátyja,  Clodius Pulcher; A Fürj (csúfnév, amelyet jóval a házassága  előtt adtak rá) Pompeia, Caesar felesége; Servilia, Marcus Junius Brutus anyja: és A Szőnyeg-Rend egyrészt a Jó Istennő misztériumai, másrészt a bizottság, amely az ünneplést irányítja. Az Időcsináló természetesen Caesar.]



Akármilyen laza erkölcsű is ez az asszony, nem hiszem, hogy kizárják őt egy egy bizonyos gyülekezetből; de nem kétséges, hogy kizárását javasolni fogják. Ő és Fürj ott voltak a végrehajtó tanács legutóbbi ülésén, amely épp azelőtt ült össze, hogy ő lement délre. Baiaeba. Kimentették magukat az elnöknőnél (A Thessaliai ült éppen a székedben), s korábban elmentek: és abban a pillanatban, hogy elmentek, a csarnokban mindenfelé csak róla volt szó. Aemilia Cimber azt mondta, ha Az Ökörszemű a közelében talál állni A Szőnyeg-Rend alatt, ő arcul csapja. Fulvia Manso azt mondta, ő nem verekszik a szertartás alatt, de azonnal elmegy, s panaszt nyújt be a legfőbb főpaphoz. A Thessaliai pedig, akinek, elnök lévén, nem lett volna szabad véleményt nyilvánítani, azt mondta, első az, hogy az ügyet eléd és a Vesta-szüzek testületének védnöknője elé vigyék. Fölháborodott hangja, meg kell mondanom, enyhe mulatságot szerzett nekem, mert mindnyájan tudjuk, hogy nem volt mindig ilyen méltóságteljes, mint ahogy most mutatja.

Hát így állunk! Nem hiszem, hogy te vagy öcséd valaha is megengedjétek a kizárást. De micsoda gondolat ez! S micsoda botrány! Azt hiszem, még ezek az öregebb asszonyok sem fogják fel teljesen, mi is az a botrány. Az éjjel jöttem rá, hogy az én emlékezetem összesen három kizárást tart számon, s az asszony mindenik esetben azonnal megölte magát.

Másrészről mégis félelmetes dolog elgondolni, hogy Szőnyeg-Rend ünnepén, amely a legszebb, legszentebb és legcsodálatosabb dolog, ilyen teremtés, mint Az Időcsináló részt vegyen. Júlia, sohasem felejtem el, amit a te nagy férjed mondott: „Ez a húsz óra. amely alatt asszonyaink összesereglenek, olyan, mint egy oszlop, amelyen Róma nyugszik."

Nagy rejtély számunkra: miért engedi meg Az Időcsináló (tudod, drágám, ez nem akar tiszteletlenség lenni), hogy A Fürj olyan sokat járjon hozzá. Ez mindnyájunkat meglep. Az Ökörszemű meglátogatásával kikerülhetetlenül vele jár A Vadkan meglátogatása, s egyetlen magára adó asszony sem akarhatja A Vadkant meglátogatni.

No. de beszéljünk másról.

Tegnap nagy tisztesség ért, amelyről beszélnem kell neked. Ő kiszemelt, és beszélt velem.

Mint egész Róma. természetesen én is meglátogattam Catót, nagy ősének emléknapján. Ezrek töltötték meg az utcát a háza közelében, trombitások, fuvolások, papok. Benn a házban föl volt állítva a diktátor széke, s természetesen mindenki lázban volt már. Végül is megjött. Tudod, drágám, hogy milyen kiszámíthatatlan. Ahogy unokaöcsém mondja: szertartásos, ha azt várják, hogy fesztelen legyen, és fesztelen, ha szertartásosságot várnak tőle. Gyalog jött a Forumon át, föl a hegynek, mindenféle kíséret nélkül. Marcus Antonius és Octavius közt ballagva. Reszketek érte, mert ez valóban veszélyes; de egy ez is azok közül a dolgok közül, amelyekért a nép imádja; ez a „régi Róma", s te a birtokodra is odahallhattad az üdvrivalgást. Bejött a házba, hajlongva s mosolyogva, s egyenesen Catóhoz és családjához ment. A hangya járását is meg lehetett hallani. Nem újság, hogy öcséd maga a tökéletesség. Minden szavát hallhattuk. Először méltóságos volt s tiszteletteljes; még Cato is sírt, s lecsüggesztette fejét. Azután Caesar egyre fesztelenebb lett; bevonta beszédébe a családot, majd egész játékossá vált, egészen bolondossá s nemsokára az egész csarnok kacagott.

Cato jól válaszol, de röviden. A kínzó politikai nézeteltérések mintha mind elfelejtődtek volna. Caesar vett a körülhordott süteményből, majd sorra megszólította a jelenlevőket. Nem volt hajlandó a diktátor székébe ülni, de mindaz, amit tesz, olyan bájos, hogy csöppet sem sérti meg a házat vele. És akkor, kedvesem, engem szemelt ki, s széket kérve egy szolgától, mellém ült. Elképzelheted az állapotomat.

Elfelejtett ő valaha is egy adatot vagy nevet? Emlékezett rá, hogy húsz évvel ezelőtt négy napot töltött velünk Anzióban; emlékezett rokonaimra s az összes vendégre. Igen gyöngéden figyelmeztetett unokám politikai tevékenységére, de, drágám, mit tehetek én ebben? Aztán a véleményemet kezdte tudakolni a városalapítás havi emlékünnepe felől. Nyilván észrevette, hogy ott voltam - képzeld el, egy fél mérföldről s miközben le-föl járkált abban a bonyolult szertartásban. Hogy melyik rész volt szerintem a leghatásosabb, melyik túlságosan hosszú vagy túlontúl homályos a nép számára? Majd magára a vallásra tért át. az előjelekre, a szerencsés és szerencsétlen napokra.

Drágám, ő a legbájosabb ember a világon, de - meg kell mondanom - félelmetes is, nem? Akkora figyelemmel hallgat minden kis dolgot, amit az ember kinyög. Ezek a nagy szemek olyan hízelgők, hízelgők és félelmetesek. Mintha azt mondanák: „Te és én, mi ketten vagyunk itt igazán őszinte emberek: mi megmondjuk, amit gondolunk; mi megmondjuk az igazságot." Remélem, hogy nem voltam egész liba; de azért szerettem volna, ha valaki előre figyelmeztet, hogy a legfőbb főpap majd megkérdi, hogy a vallásról hogyan, mit, hol és mikor gondolkozom, mert végül is erről volt szó. Végre elbúcsúzott, s mi hazamehettünk. Azonnal lefeküdtem.

Suttogva kérdem tőled, Júlia: milyen lehet a feleségének lenni?

Lucius Mamilius Turrinusról kérdeztél.

Mint te, én is rájöttem, hogy egyáltalán semmit sem tudok róla. Föltettem, hogy meghalt, vagy hogy eléggé fölépült ahhoz, hogy a köztársaság távoli részében valami állása legyen. Valahányszor ilyenféle tájékoztatásra volt szükségem, azt vettem észre, a legokosabb valamelyik régi, meghitt szolgánkat megkérdezni. Ők egyfajta titkos társaságot alkotnak; mindent tudnak felőlünk, s büszkék a tudásukra. Én is a mi öreg szabadosunkhoz, Rufus Telához fordultam, és már itt is vannak a tények:

A belgákkal vívott második csatában, amikor Caesart majdnem elfogták, az ellenség foglyul ejtette Turrinust. Harminc óra telt el, mire Caesar észrevette, hogy eltűnt. Öcséd ekkor egy egész ezredet zúdított, drágám, az ellenség táborára. Csaknem az egész ezred megsemmisült, de Turrinust visszahozták, szánalmas állapotban. Az ellenség, hogy adatokat csikarjon ki belőle, fokról fokra levágta tagjait, s megfosztotta érzékszerveitől. Levágták egyik karját és lábát, tán mást is, kitoltál a szemét, lenyesték a fülét, s épp azon voltak, hogy dobhártyáját átszakítsák. Caesar gondoskodott róla, hogy minden lehető ápolást megkapjon, s azóta saját kérésére a legteljesebb titoktartás veszi körül. Rufus mégis tudni véli, hogy egy gyönyörű villában él Caprin, teljesen körülfalazva. Természetes, igen gazdag, nagy háztartása van: titkárok, szolgák s más ilyesmi.

Hát nem szívszakajtó történet ez?  Nem iszonyatos az élet? Olyan jól emlékszem rá - jóképű, gazdag, tehetség, nyilván az állam legmagasabb posztjaira termett, és olyan bájos. Majdnem elvette az én Aurunculeiámat. de az apja s ezek a Mamiliusok mind túl maradiak voltak nekem, nem is szólva az uramról. Nyilván még most is érdekli a politika, történelem, irodalom. Van egy ügynöke itt Rómában, aki minden újságot, könyvet, pletykát megküld neki, de senki sem tudja, ki ez az ügynök. Úgy látszik, azt akarja, hogy néhány közeli barátján kívül mindenki elfeledje. Természetesen megkérdeztem Rufust. hogy ki látogatja. Rufus azt mondja, hogy szinte senkit sem fogad. Cytheris szinésznő megy időnként hozzá, s olvas neki, s egyszer egy évben. tavasszal a diktátor tölt vele néhány napot, de látogatásait sohasem említi senkinek.

Rufus, akinek arany a szíve, kért, hogy rajtad kívül ne beszéljek senkinek erről. Ő igen figyelemreméltó öreg afrikai, s mintha tisztelné a rokkant ember óhaját, hogy elfelejtsék. Teljesítem a kívánságát, s tudom, te is. Elborzadok ennek a levélnek a hosszúságán.

Jöjj, mihelyt jöhetsz.



VI. Clodia Capuából bátyjának, Publius Clodius Pulchemak Rómába.

[Szeptember 8.]

[Quintus Lentulus Spinther és felesége, Cassia nyaralójából]



Esztelen:

S. T. E. Q. V. M. E. [Clodia gúnyosan alkalmaz egy akkoriban szokásos levélbeli rövidítést, amelynek az értelme: "Ha te és sereged jó egészségnek örvendtek, minden jól van": két betűt kicserélve: "Ha te és csürhéd jól vagytok, baj."]

Megint elcsípték. [Caesar titkos rendőrsége megint hozzáfért egyik levelükhöz. A testvérek viszont úgy intézték, hogy futáraikkal ártalmatlan leveleket is vitettek, felületesen elrejtve, mintegy álcázásul alaposabban elrejtett, igazi leveleknek.]

Leveled: őrült és esztelen. Azt mondod: Nem élnek örökké. Honnét tudod? Sem ő, sem te, és senki sem tudja, meddig él. Úgy kell csinálnod a terveidet, mintha holnap halna meg, vagy még harminc évet élne. Csak gyermekek, politikai szónokok és költők beszélnek úgy a jövőről, mintha azt ismerni lehetne: szerencsénkre semmit sem tudunk róla. Azt mondod: Hetente vannak görcsei. [Caesar epilepsziás rohamai.] Mondhatom, hogy rosszul tudod, és ismered a hírforrásomat. [Caesar feleségének szolgálóját. Abrát, Clodia ajánlotta be helyébe, s fizetést is kapott Clodiától, hogy mindenről értesítse, ami Caesar házában történik.] Azt mondod: Ennek a Cyclopsnak az árnyékában semmit sem csinálhatunk. Ide figyelj, nem vagy többé gyerek. Negyvenéves vagy. Mikor tanulod meg. hogy ne várj a véletlenre, hanem arra építs, ami van, s használj föl minden napot helyzeted megerősítésére? Miért nem vitted többre soha a tribunságnál? Mert terveid mindig a jövő hónappal kezdődnek. A ma és a jövő hónap közt erőszakosságokkal, orgyilkosaiddal akartad mindig a szakadékot átugrani. Hajóorr [görögül: ez Caesar] kormányozza a világot, s tovább kormányozza még egy napig vagy harminc évig. Nincs előmeneteled, nem vagy semmi, amíg ezt a tényt tudomásul nem veszed, s eszerint nem munkálkodol. S ünnepélyesen kijelentem neked, ha ellene próbálsz dolgozni, az pusztulásodra vezet.

Vissza kell nyerned régi kegyeit. Ne engedd elfelednie, hogy egykor hatalmas segítsége voltál. Tudom, gyűlölöd: nem fontos. Gyűlölettel és szerelemmel - ő jói tudja ezt - nem lehet semmihez kezdeni. Hol lenne ő. ha Pompeiust gyűlölte volna?

Figyeld őt, Esztelen. Tanulhatsz tőle.

Ismered a gyenge oldalát: azt a közönyt, azt a .szórakozottságot, melyet az emberek nagylelkűségnek neveznek. Fogadok, hogy valóban szeret téged, mert szereti, ami önkéntelen és nem bonyolult, s tulajdonképpen elfeledte már, hogy ütődött bajkavaró vagy. Fogadok, hogy titokban még mulatott is rajta, hogy Cicero húsz éven át mint a mezei egér reszketett miattad.

Figyeld őt. Kezdhetnéd azon, hogy a szorgalmát utánozod. Azt mondják, s én elhiszem, hogy hetven levelet s okmányt ír mindennap. Úgy hullanak Itáliára, mint a hó, mindennap - mit mondok, az egész világra hullanak Britanniától Libanonig. Még a szenátusban, ebédtársaságban is ott van egy titkár mögötte; abban a pillanatban, amint egy levél eszméje felötlik benne, megfordul, és suttogva lediktálja. Egyik pillanatban egy belgiumi falunak üzen, hogy megváltoztathatja nevét az övére, és fuvolát küld a községi zenekar részére, a következő pillanatban azt süti ki, hogy a zsidó hozománytörvényt hogy kell a római szokással összhangba hozni. Víziórát adott egy algériai városnak, s elbűvölő levelet írt mellé arab módra. Dolgozz, Publius, dolgozz.

S emlékezz: ez az az év, amelyben alkalmazkodnunk kell.

Csak ezt az egy évet kérem tőled.

A legkonzervatívabb asszonya leszek Rómának. Ajövő nyárra tiszteletbeli áldozónője akarok lenni Vestának s egyik igazgatónője a Jó Istennő Misztériumának.

Te tartományt kaphatsz.

Mostantól Claudiusnak írjuk a nevünket: nagyapám néhány szavazatot szerzett, elfogadván a plebeius kiejtést. Unalmas.

Ebédünk: bukás. Hajóorr és Kis Lencse [megint görögül: Caesar felesége] lemondtak. Hecuba nem válaszolt. Ha meghallja, valószínűleg Cicero is lemond az utolsó pillanatban. Asmius Pollio ott lesz: valahogy majd körülültetem az asztalt.

Catullus. Azt akarom, hogy illőn viselkedj vele. Fokozatosan megszabadulok tőle. Bízd rám, hogyan. Nem hinnéd: mi folyik itt. Nekem éppolyan nagy véleményem van magamról, mint bármelyik asszonynak, de sosem állítottam, hogy én vagyok az összes istennő egybeöntve. ráadásul még Pénelopé is. Nem félek, Publius, semmitől, csak ezektől a borzalmas epigrammáktól. Nézd meg azokat, amelyeket Caesarra szórt; mindenki tudja őket, rajta maradnak, mint valami testi eltorzulás. Nem kérek belőlük, hadd intézzem el hát a magam módján.

Érted most már, hogy az ebédünk bukás? Ezt vedd a fejedbe. Senki sem akar hozzánk jönni, csak a te zöld bajuszosaid és Catilina őzikéje.

De mi azok vagyunk, akik vagyunk. Megtiltom. Verd ki a fejedből. Megtiltom. Ebben követtük el te is, én is mindig legsúlyosabban hibáinkat. Gondolkozz azon. amit mondok. [Clodia arra céloz, hogy bátyja elcsábította a Vesta-szüzet. s talán a maga szégyenletes pörére, mellyel korábbi udvarlóját, a ragyogó Caeliust üldözte végig a törvényszékeken, azzal vádolva őt. hogy ékszert lopott tőle. Cicero sikeresen védte a fértit egy beszédében, amely jól belenyúlt a testvérpár életébe, s hírhedtté és nevetségessé tette őket a római csőcselék szemében.]


Így tehát mondogasd magadnak: tiszteletreméltó, egy évre.

Én. a te Ökörszeműd, imádlak. Üzend meg, mit gondolsz erről, ugyanezzel a futárral. Itt maradok négy vagy öt napig, noha egy pillantás Quintusra és Cassiára, ma délután az érkezésemkor, arra ösztönzött, hogy rohanjak északnak. Megmozgatom az elégedettségüket, ne félj. Verus és Mela velem vannak, Catullus holnapután csatlakozik hozzám. Küldj választ ezzel a futárral.



VI-A. Clodius Clodiának. 

[Válasz gyanánt egy trágár indulatszót tanítottak be a 

futárnak gondosan.]



VII. Clodia Capuából. Caesar feleségének Rómába.

[Szeptember 8.]



Drágám:

A férjed nagyon nagy ember, de nagyon goromba ember is. Igen kurtán üzent nekem, hogy nem jöhet el az ebédemre. Tudom, hogy te rábeszélheted. Ne szegje kedvedet, ha az első három-négy alkalommal visszautasít.

Itt lesz Asinius Pollio s az új költő: Gaius Valerius Catullus. Emlékeztesd a diktátort, hogy ami versem volt attól a fiatalembertől, minden papírszeletkéjét elküldtem, s ő sem az eredetiket nem adta vissza, sem másolatot nem küldött róluk.

Azt kérded, drágám, mit tartok Isis és Osiris kultuszáról. Mindent elmondok majd, ha találkozunk. A szemnek természetesen nagyon szép. de valójában esztelenség. Szolgálóknak és teherhordóknak való. Bánt, hogy magunkfajta embereket elvittem rá. Baiae olyan unalmas, s egyiptomi istentiszteletekre járni csak arra való volt. hogy agyonüssük az időt. A helyedben nem nyaggatnám a férjemet, hogy elmehessek rá; csak bosszantja őt, s mind a kettőtöket boldogtalanná tesz.

Van egy ajándékom a számodra. Sorrentóban rátaláltam a legcsodálatosabb takácsra. Olyan könnyű fátylat készít, hogy fölfújhatsz belőle több rőfnyit a mennyezetre, aztán megöregedhetsz, míg várod, hogy megint leszálljon. Nem halkopoltyúból van, mint az a fényes anyag, amelyet a táncosnők hordanak. Te meg én az ebédemen hordjuk majd: ikreknek öltözünk! Már megterveztem. Mopsa rögtön hozzálát a munkához, mihelyt a városba érkezem.

Üzenj ezzel a futárral.

S hurcold el azt a kegyetlen embert az ebédemre.

Csókolom minden sarkát a gyönyörű szemednek.

Ikrek! Noha te annyival fiatalabb vagy, mint én!



VII-A. Caesar felesége Clodiának, futárfordultával.



Drága Egérkém:

Alig várom, hogy lássalak. Nyomorult vagyok. Nem élhetek így tovább. Tanácsot kell adnod. Azt mondja, nem mehetünk el az ebédedre. Minden kérésemet visszautasítja. Nem mehetek Baiaebe. Nem mehetek színházba. Nem mehetek Isis és Osiris templomába.

Hosszan szeretnék beszélgetni veled. Hogy juthatnék egy kicsivel több szabadsághoz? Minden reggel veszekszünk, s ő minden este mentegetődzik; de sohasem haladok semmire, sosem kapom meg azt, amit akarok.

Természetesen nagyon-nagyon szeretem őt, hiszen a férjem; de, ó, drágám, azt szeretném, ha egy kis örömet kaphatnék az élettől egyszer már. Olyan sokat sírok, hogy nagyon ronda lettem, gyűlölni fogsz.

Természetesen tovább kérem őt, hogy jöjjön el az ebédedre, de ő... Ismerem őt. A fátyol csodálatosan hangzik. Sietek.



VIII. Caesar naplója. Levél Lucius Mamihus Tumnusnak.

[Valószínűleg szeptember 4. és 20. közt.]



970.                                               [Az elsőszülöttségi törvényekről s Ileredotus egy helyéről.]

971.                                                                                                 [Catullus költészetéről.]



Menander hat vígjátékát nagyon köszönöm. Még nem tudtam elolvasni. Lemásoltatom őket, s az eredetieket hamarosan visszaküldöm, talán néhány széljegyzetemet is vele.

Valóban gazdag könyvtárad lehet. Van valami hiány, amit pótolhatnék? Az egész világot földúlom Aescylus Lycurgeiá-jának pontos szövegéért. Hat évembe került, amíg megleltem Aristophanes Lakmározók-ját és Babilóniaiak-ját, melyeket múlt tavasszal küldtem el neked. Az utóbbi, mint észrevehetted, nyomorult másolat; az alexandriai vámházi írnokok hajórakományok leltárával írták tele.

E heti csomagomba egy nyaláb költeményt tettem. Régi remekművek eltűnnek, s Apolló segítségével újak foglalják el a helyüket. Ezeket egy fiatalember írta, Gaius Valerius Catullus, Verona közelében élő ismerősömnek a fia. Északi utamon (50-ben) egy éjt őnáluk töltöttem, s emlékszem a fiúkra s a lányra. Arra is visszaemlékszem, hogy a költő bátyját - azóta meghalt - többre tartottam akkor.

Meghökkensz, ha megtudod, hogy a költeményekben Lesbia néven emlegetett asszony nem más, mint Clodia Pulcher, akihez a magunk idejében te is, én is írtunk költeményeket! A dolgok milyen különös láncolata okozhatta, hogy ez az asszony, aki önmagában semmit sem jelent többé, s csak azért él, hogy lelke zűrzavarát a körülötte levő dolgokra rányomja, egy költő elméjében mint az imádás tárgya él, s ilyen ragyogó énekeket fakaszthat belőle? Egész komolyan mondom, hogy a világban többek között legjobban azt az adottságot irigylem, amelyből a nagy költészet fakad. A nagy költőkben van meg, szerintem, az a képesség, hogy állandóan az élet egészére néznek, s a bennük és kívülük levőt összhangba hozhatják. Ez a Catullus ebből a fajtából való. E királyi lények is alá vannak vetve az alacsonyabb emberiség csalódásainak? Engem most nem irántam érzett gyűlölete zavar, hanem Clodia iránti szerelme. Nem hihetem, hogy csak a szépségéhez szól, s hogy a test szépsége elég a nyelv és az eszmék ily diadalmas rendezésére. Kiválóságokat lát benne, amelyek előttünk rejtve vannak? Vagy azt a nagyságot látja, amely kétségtelenül megvolt benne, mielőtt magára zúdította a romlást, amely most megvetést és nevetést támaszt végig a városon?

Ezek a kérdések az én szememben összefüggnek a legfőbb kérdésekkel, amelyeket az ember az életnek föltehet. Tovább vizsgálódom bennük, s beszámolok, mire jutottam.

972.                                                                                         (Politikáról és kinevezésekről.]

973.                      [Bizonyos újításokról, amelyeket a Jó Istennő Misztériumaiba vezettek be. 

                                                                                                          Lásd XLll-B. okmány.]

974.                               [Néhány hordó görög borról, amelyet Caesar ajándékképpen küld.]

975.                        [Cleopátra kéréséről, hogy római tartózkodása alatt részt vehessen a Jó

                                                                  Istennő Misztériumaiban. Lásd XLllI-A. okmáy.]

976.                                                                                                  [Egy szolga ajánlása.]

911.       [Arról az ellenségességről, amelyet Cato, Brutus és Catullus éreznek Caesar iránt.]



Meglátogattam Catót, nagy őse érdemének az emléknapján.

Annak, hogy írok neked, mint mondtam már, különös hatása van rám; azon kapom magam, hogy olyan dolgokat vizsgálok meg, amelyeket különben nem vennék tekintetbe. Az a gondolat, amely ebben a pillanatban jött a tollam alá, s majdnem hogy elvetettem ez:

A közül a négy ember közül, akit én Rómában a legjobban tisztelek, három halálos ellenségességgel néz rám. Marcus Június Brutust, Catót és Catullust értem. Nagyon valószínű, hogy Cicero is szívesen elvolna nélkülem. Ebben nincs kétség. Sok levél eljut hozzám, amelyet nem az én szememnek szántak.

Megszoktam, hogy gyűlöljenek. Már ifjúkoromban fölfedeztem, hogy nincs szükségem mások jó véleményére, még a legjobbakéra sem, hogy tetteimben szilárd legyek. Azt hiszem, egy magány van csak. amely a katonai parancsnokénál és az államfőnél is nagyobb: a költőé - mert ki adhat tanácsot a döntéseknek abban a szakadtatlan sorában, ami egy költemény? A szabadság ebben az értelemben: felelősség; minél több döntést kell egyedül hoznod, annál jobban tudatában vagy szabadságodnak a választásban. Azt tartom, csak a felelősség ébreszthet rá bennünket lelkünkre, s az enyémet nem érhetné nagyobb veszedelem, mint ha azon kellene erőlködnie, hogy bármiféle ember helyeslését megszerezze, legyen az Brutus, vagy Cato. Úgy kell elhatározásaimra jutnom, mintha nem volnának más ember ítéletének alávetve, mintha senki sem figyelne rájuk.

Csakhogy én politikus vagyok: a legmélyebb tisztelet komédiáját kell eljátszanom mások véleménye iránt. A politikus azt színleli, hogy ő sem mentes a megbecsülés általános éhségétől; de nem színlelheti sikerrel, csak ha mentes tőle. Ez a politika alapvető képmutatása, s a vezető végső győzelme az a borzongó áhítat, amit az emberekben fölver, amikor gyanítani kezdik, de biztosan még nem tudják, hogy vezérük közömbös az ő kedvező véleményük iránt; közömbös és képmutató. Micsoda? - kérdik magukban. - Micsoda? Lehetséges, hogy ebben az emberben nincs meg az a kígyófészek, mint bennünk mindnyájunkban, s amely egyszerre kínunk és gyönyörünk - a dicséret vágya, az önigazolás szüksége, az önérvényesítés biztosítása, irigység és kegyetlenség? Nappalaim és éjszakáim e kígyók sziszegése közt telnek. Egyszer már benn hallottam őket a zsigereimben. Hogy hallgattattam el őket, nem tudom, de a felelet, erre a kérdésre, amit Socrateshez intéztek, érdekesebb minden más kérdésnél.

Marcus Brutus, Cato meg ez a költő, úgy hiszem, nem a kígyófészkeikkel gyűlölnek. Ők valóban az értelmükkel gyűlölnek, a kormányzásról és a szabadságról alkotott nézeteik miatt. Ha fölhoznám őket az én helyemre, s kiteríteném eléjük a világot, ahogy csak innen látható; ha fölrepeszthetném nekik a koponyámat, megmutathatnám egész életem tapasztalatát, mely százszor közelebb van az emberekhez és a kormányzáshoz, mint az övék; ha velük olvashatnám sorról sorra azoknak a bölcselőknek a szövegét, akiken csüggenek, az országok történetét, amelyekből példáikat veszik: még akkor sem remélhetném, hogy megnyitom a szemük. Az élet első és utolsó tanítója is él, s fenntartás nélkül, a veszéllyel dacolva veti oda magát az életnek. Olyanoknak, akik tudják ezt. Aristoteles és Plató sokat mondhat; de akik óvatosságba béklyózzák magukat, s belekövülnek ideáik rendszerébe, azokat a nagy mesterek is tévedésbe viszik. Szabadság, szabadság, mondogatják Brutus és Cato, és azért élnek, hogy másokra rátukmálják a szabadságot, amelyet maguknak nem adtak meg - zord, örömtelen emberek, akik a szomszédjaikat biztatják: örvendezzetek, amint mi örvendezünk; legyetek szabadok, ahogy mi szabadok vagyunk.

Cato nem nevelhető, Brutust elküldtem Innenső Galliába, kormányzónak, iskolába. Octavius mellettem van, látja az államügyeket; nemsokára kiküldőm őt az arénába.

De miért gyűlöl Catullus? Csiholhat egy nagy költő fölháborodást könyvek táplálta érzelmekből? A nagy költők buták mindenben, ami nem költészet? Lehetséges, hogy véleményeiket az Aemilianus Sakk és Úszó Egyesület asztalfölötti társalgásából merítik?

Bevallom, drága barátom, megdöbbent a gyengeség, amelynek az ébredését érzem magamban, eszeveszett gyengeség: ó, ha olyan valaki, mint Catullus, megértene, és soha feledésbe nem merülő versekben ünnepelne!



978.                                                                                   [A bankügyek egyik alapelvéről.]

979.                                        [Bizonyos itáliai összeesküvő mozgalmakról, amelyek Caesar 

                                                                               meggyilkolására izgatnak. Lásd LXXI.]

980. 



Emlékszel, hova hívott bennünket a Vöröshajú Scaevola vadászni azon a nyáron, amikor Görögországból visszatértünk? A második aratás ott nagyon jónak ígérkezik. [Ez pénzügyi tipp, Caesar kerülő úton adta, nehogy nyomra vezesse szemfüles titkárait.]



981.                                        [A színt jelölő melléknevek szegénységéről  a görög nyelvben.]

982.                                                    [Mindenféle vallásos szertartás esetleges eltörléséről.]



Az éjjel, nemes barátom, olyasmit tettem, amit sok éve nem tettem meg: megírtam egy rendeletet, átolvastam és széttéptem. Megtűrtem a bizonytalanságot.

Az utóbbi néhány napban példátlan jelentéseket kaptam a madárboncoktól és a mennydörgésfülelőktől. Sőt, mit több. a törvényszékeket és a szenátust is bezáratták két napra, mert egy sas úgy ejtette le a piszkát. hogy nem volt egy nyíllövésre a Capitoliumtól. Türelmemnek vége szakadt. Megtagadtam, hogy magam hajtsam végre a megtisztulás szertartását, s a megrémült önmegalázást mímeljem. Feleségem s még szolgáim is görbén néztek rám. Cicero azt méltóztalott tanácsolni, hogy tegyek engedményt a népi babonának.

Az éjjel - leültem és megírtam rendeletemet, eltörültem benne az augorok testületét, és kijelentettem, hogy mostantól fogva nincsenek szerencsés és szerencsétlen napok. Jól belementem az írásba: megokoltam népemnek, hogy miért teszem. Mikor voltam boldogabb? Van-e nagyobb gyönyör, mint a becsületességé? Írtam, írtam, s a csillagképek továbbsiklottak az ablakom előtt. Szétoszlattam a Vesta-szüzek testületét: férjhez adtam legnagyobb házaink leányait, s ők fiákat és lányokat adtak Rómának. Bezártam a templomok kapuját, mindenikét, kivéve Jupiterét, visszalöktem az isteneket a tudatlanság és félelem szakadékába, ahonnét jöttek, abba az ámító félvilágba, ahol a képzelet vigasztaló hazugságokat talál ki. S végül eljött a pillanat, amidőn azt, amit csináltam. félretoltam, s újra hozzáfogtam, kijelentve, hogy maga Jupiter sem létezett soha, hogy az ember egyedül van a világban, ahol csak az ő hangja hallatszik, s ez a világ csak annyira barát vagy ellenség, amennyire azzá tesszük.

És elolvasván újra azt, amit irtam, megsemmisitettem.

Nem azért semmisítettem meg, amit Cicero mondott - nem azért, mert az államvallás hiánya titkos formákra s még aljasabb praktikákra szorítja a babonát (ez már megtörtént); nem azért, mert az ilyen elsöprő rendszabály széttöri a társadalmi rendet, s a nép kétségbeesésben s rémületben marad, mint birkák a viharban. Bizonyos reformokban a fokozatos változás csaknem olyan földcsuszamlást okoz. mint a teljes és könyörtelen újítás. Nem, nem a lépésem lehetséges következményei állították meg kezem és akaratom; bennem és belőlem magamból valami.

Önmagamban nem voltam biztos, hogy biztos vagyok.

Biztos vagyok-e benne, hogy létünk mögött nincs értelem, sem semmiféle titok a mindenségben valahol? Azt hiszem, igen. Milyen öröm. milyen megkönnyebbedés volna, ha ezt teljes meggyőződéssel jelenthetnénk ki. Ha így volna, örökké akarnék élni. Milyen rettenetes és dicsőséges az ember szerepe, valóban, ha vezetés és vigasz nélkül a maga zsigereiből kell létéhez értelmet teremteni, s előírni élete szabályait.

Te és én réges-rég megegyeztünk abban, hogy istenek nincsenek. Emlékszel arra a napra, amikor végérvényesen megegyeztünk ebben a döntésben, s elhatároztuk, hogy minden következményét kikutatjuk. Kréta szilijein ültünk, kavicsokat hajigáltunk a tengerbe, s a delfineket számoltuk? Megfogadtuk: sosem engedjük meg elménknek, hogy ebben az ügyben bármiféle kételynek kaput nyisson. Milyen kamaszos könnyűszívűséggel tökéltük el, hogy a lélek a halállal kialszik!



[ Nem lehet visszaadni Caesar latin mondatának erejét, melyben a hanglejtés lis lemondástól és bánattól éles. A levél címzettje megértette, hogy Caesar lányának, Júliának, Pompeius feleségének a halálára gondol; ez volt élete mindent elborító vesztesége. Mamilius Turriinis vele volt, amidőn a halálhír Caesar britanniai főhadiszállására ért.]



Én azt hiszem, nem engedtem ennek a tételnek a szigorából. De csak egy módon tudhatjuk azt, amit tudunk: ha az ember meggyőződését cselekedetekben kockáztatja, s ezzel felelősséggé változtatja. Az éjjel, ahogy ezt a rendeletet fogalmaztam, s minden következményét előre megvizsgáltam, magamat is föl kellett mérnem pontosabban. Mindezekkel a következményekkel vidáman szállók szembe, mert biztos vagyok abban, hogy az igazság végül megerősíti a világot s mindazokat, akik benne vannak; de csak ha biztos vagyok, hogy biztos vagyok.

Egy végső megfontolás megállítja a kezem.

Biztosnak kell lennem, hogy létem sarkában sem húzódik meg az a gyanú, hogy talán mégis van értelem a mindenség mögött, amely a mi értelmünkre is hat, s tetteinket alakítja. Ha elismerem egy ilyen titok lehetőségét, a többi titok özönnel tér vissza; vannak istenek, ők tanítottak meg rá, ami kitűnő, ők őrködnek rajtunk; van lelkünk is, mely születésünkkor belénk ömlött, s túléli halálunkat; vannak jutalmak és büntetések, melyek legkisebb tettünknek is jelentőséget adnak.

Igen, barátom, nem szoktam meg a határozatlanságot, s most határozatlan vagyok. Tudod, milyen kevéssé kenyerem az elmélkedés: akármilyen véleményre jutok, nem tudom, hogy jutottam hozzá, tüstént, abban a pillanatban. Nem vagyok járatos az okoskodásban, s tizenhat éves korom óta türelmetlenül tekintek a filozófiára, mint csábító, de haszontalan elmegyakorlatra, mint menekülésre a közvetlen élet kötelezettségei elől.

Négy birodalom van, úgy látom, amelyben félelemmel érzem, az én életemben s a körülöttem folyó életben, ennek a titoknak a lehetőségét:

Az érzékiség - nem magyaráztuk meg túl könnyedén mindazt, ami a világot benépesítő tüzet kíséri? Lucretiusnak igaza lehet, s tán a mi tréfálkozó világunk téved. Én mintha egész életemben tudtam volna, de vonakodtam elismerni, hogy minden, minden szerelem egy és ugyanaz, s hogy még az elméletet is, amely ezeket a kérdéseket kérdi, csak a szerelem ébreszti, támogatja s tanítja.

Nagy költészet - a költészet valóban a főcsatorna, amin mindaz, ami az embert gyöngíti, a világba beomlik; itt találja meg könnyű vigaszát s a hazugságokat, amelyek a tudatlansággal és tehetetlenséggel kibékítik. Nem maradok senki mögött minden költészet gyűlöletében, kivéve a legjobbat - de a nagy költészet csak az emberi erő csúcsteljesítménye, vagy pedig hang az emberen túlról?

Harmadszor - az a mozzanat, amely betegségemnek velejárója, s amelynek egy nagyobb tudásról és boldogságról való közléseit nem vethetem felületesen félre.



[Ez a mondat bizonyítéka, hogy Caesar milyen határtalan bizalommal volt levelező társa iránt. Caesar sosem engedett meg semmiféle célzást epilepsziás rohamaira.]



Végül, nem tagadhatom, időnként arra eszmélek, mintha életemet és Rómának tett szolgálataimat egy fölöttem lévő hatalom alakitotta volna. Lehet, barátom, hogy a felelőtlenek közt is a legfelelőtlenebb vagyok, s régóta képes Rómára ráhozni mindazt a rosszat, amit egy állam elszenvedhet, de csak azért, mert egy magasabb bölcsesség eszköze vagyok, mely gyarlóságaim s nem erőm miatt választott ki. Nem töprengek, s lehet, hogy ítéletemnek ez a rögtöni működése nem más, mint a daimon jelenléte bennem; számomra is idegen ő; maga a szeretet, amellyel az istenek viseltetnek Róma iránt: katonáim ezt bálványozzák, és a nép ehhez imádkozik reggelente.

Nemrég fennhéjázva írtam neked; azt mondtam, nem tisztelvén senki jó véleményét, nem is érdekel senkinek a tanácsa. Most tanácsért fordulok hozzád. Gondold át ezeket a dolgokat, s ha áprilisban meglátogatlak, mondd el, mit gondolsz róluk.

Közben megvizsgálok mindent, ami bennem és kívülem történik - főként a szerelmet, költészetet és végzetet. Most látom, hogy egész életemben ezeket a kérdéseket tettem föl, de az ember nem tudja amit tud, vagy éppen tudni akar, amíg a sors hívását meg nem kapja, s a tételt le nem kell tennie. Engem kihíttak; Róma új, nagyobb nagyságot kér tőlem. Fogy az időm.



IX. Cassia, Quintus Lentulus Spinther felesége, capuai nyaralójából Clodia unokatestvérének, a Vesta-szűz Domitilla Appia tisztelendő nővérnek.

[Szeptember 10.]



Régi barátságunk, drága Domitillám, arra késztet, hogy azonnal írjak neked mostani elhatározásomról. Azt szándékozom kérni, hogy Claudillát [Clodia Pulchert] zárják ki a Jó Istennő Misztériumából.

Tudatában vagyok, milyen komoly dolog, amit tenni akarok.

Claudilla éppen most, Baiaeből Rómába utazva, három napot töltött házamban, s ezalatt olyasmi történt, amit, úgy érzem, részletesen el kell mondanom neked.

Ahogy megérkezett, elárasztott bennünket kedveskedéseivel. Mindig azt tettette, mintha szeretne engem, férjemet, gyermekeimet: föltételezte, hogy mi is szeretjük őt; de rég tudom, hogy sohasem szeretett asszonyt, még az anyját sem, de éppen úgy férfit sem.

Amint tudod, Claudillát vendégül látni annyi, mint egy tartományából visszatérő prokonzult fogadni. Három baráttal, tíz szolgával érkezik s egy tucat csatlósfélével.

Nos, férjem és én rég tudjuk, hogy unokanővéred idegenkedik más boldogságának a látásától. Jelenlétében nem válthatunk megértő pillantásokat; nem cirógathatjuk gyermekeinket; nem mutathatjuk meg, mit építettünk hozzá villánkhoz, nem gyönyörködhetünk a műtárgyakban, amelyeket férjem összegyűjtött. De a halhatatlan istenek sok boldogságot adtak nekünk, s nem vagyunk elég ügyesek a leplezésében, még ha a vendégszeretet törvényei arra ösztönöznek is, hogy patvarkodónak és elégedetlennek lássunk.

Claudilla eleinte mindig a legjobb oldaláról mutatkozik. Első nap kedves volt mindenkihez. Még férjem is elismerte, hogy elmésen cseveg. Ebéd után „képmás"-t játszottunk, s férjem szerint Claudilla alakította a diktátor elképzelhető legjobb képmását.

Nos, azok a dolgok, amelyeket elmondok majd, neked tán nem tűnnek föl oly fontosnak, mint nekem; meglehet, egyiket-másikat semmiségnek is tartod.

Második nap eltökélte, hogy törni-zúzni fog. Hogy engem megsértett, nem számít; hogy férjemet szerencsétlenné tette, még ebben a pillanatban is dühvel tölt el. Férjemet nagyon érdekli a genealógia, s igen büszke a Lentulus Spinther család teljesítményeire, Clodia ezen kezdett gúnyolódni: „Ó, drága Quintusom, te nem hiheted komolyan stb.... néhány polgármester fönn az etruszk földön... de ma már senki sem hiszi, hogy akár Ancus Martius is észrevette volna őket... persze, tekintélyes család, Quintus." Én nem értek semmit ezekhez a dolgokhoz, de Clodia persze tudja mindenki unokatestvérének a nevét, föl a trójai háborúkig. Tudta, hogy hazudik, s pontosan azért tette, hogy megmérgezze az uramat, ami sikerült is neki.

Anélkül, hogy mondta volna nekünk, meghívta Caius Valerius Catullust, a költőt, akinek itt kellett hozzászegődnie. Örömmel láttuk, különösen a gyermekeim, de jobban szerettük volna, ha magában jön. Ha Clodia is jelen van, Catullus vagy az égben jár, vagy a pokolban. Most a pokolban volt, s nemsokára mindnyájan ott voltunk.

Nos, Domitilla, én nem maradok ébren azért, hogy lássam, vendégeim meglátogatják-e egymást a szobájukban; de nem szerettem azt érezni, hogy házamat kegyetlen méltatlanság színhelyéül szemelték ki. Minthogy unokanővéred Valerius Catullust meghívta ide, kész voltam föltételezni, hogy jó szemmel nézi ezt a szerelmet, amelyet, azt hiszem, igen szép versek dicsőítenek széles-e világban. De nyilván nem így van, s ő az én otthonomat szemelte ki nemcsak arra, hogy az ajtaját bezárja előtte, de hogy egy másik férfival - azzal a hitvány kis költővel, Verusszal zárkózzék be. Férjem az éjszaka valami neszre ébredt az istállók felől, a költő kért kölcsön egy lovat, hogy azonnal induljon Rómába. Magánkívül volt a dühtől: megpróbált mentegetőzni, hebegett, majd elzokogta magát. Férjem végül is átvitte őt régi nyaralónkba, az út másik oldalán, s vigyázott rá egészen reggelig. Még egy Vesta-szűz is megértheti, drága Domitilla, milyen szégyenletes, milyen lealacsonyító egész nemünkre Claudilla viselkedése - milyen megvetésre méltó. Másnap reggel szóltam neki. Hidegen nézett rám, s azt mondta: „Egyszerű, Cassia. Nem engedem meg egy férfinak sem, egynek sem, hogy azt higgye, joga van hozzám. Én egészen szabad asszony vagyok. Catullus makacskodik, hogy neki igénye van rám. Azonnal megmutattam neki. hogy nem ismerek el semmiféle igényt. Ez minden."

Akkor nem jutott eszembe semmi válasz, de azóta ezret is kigondoltam. Bíznom kellett volna első ösztönömben, azonnal megkérni, hogy hagyja el a házat.

Ahogy aznap délután az ebédet befejeztük, gyermekeim nevelőjükkel az udvarra mentek, az oltárhoz, hogy napnyugtai imájukat elmondják. Tudod, milyen vallásos a férjem s az egész háznép. Claudilla a fülük hallatára csúfolni kezdte a szertartást a sóval, s az italáldozatot. Nem tűrhettem tovább, fölálltam, s kértem, hogy mindenki más hagyja el az udvart. Mikor ketten maradtunk, megmondtam neki, szedje össze a társaságot, és menjen. Négy mérföldre az úton van egy fogadó. Megmondtam azt is, hogy kizárását kérem a Misztériumokból.

Némán nézett rám sokáig.

Azt mondtam: - Látom, azt sem érted, mivel sértettél meg. Elmehetsz reggel, ha jobban tetszik - s otthagytam.

Reggel nagyon illedelmes volt. Még mentegette is az uram előtt néhány szavát, ami illetlennek tűnhetett föl. De én nem változtattam meg az elhatározásomat.



X. Clodia, a római útról, Caesarnak.

[A húszas mérföldkő melletti vendéglőből, Rómától délre.]

[Szeptember 10.] 

[Ez a levél görög nyelvű.]



Romulus fia, Aphrodité ivadéka:

Megkaptam megvetésed és mély sajnálkozásod kifejezését, hogy nem jelenhetsz meg bátyám ebédjén. Úgy látszik, aznap délután a hispaniai küldöttség foglal el. Ezt nekem mondod, aki tudom - ki tudhatná jobban? -, hogy Caesar azt teszi, amit akar, s hogy kívánságát a hispaniai küldöttség s a remegő prokonzulok okoskodás nélkül elfogadják.

Már rég tudtomra adtad, hogy sosem lehetek négyszemközt veled, és sohasem mehetek a házatokba.

Megvetsz.

Ezt megértem.

De te felelős vagy értem. Te tettél azzá, ami vagyok. A te teremtményed vagyok. Szörny, te tettél szörnyeteggé.

Annak, amit kívánok, nincs köze a szerelemhez. A szerelmen túl, messze túl a szerelmen, a teremtményed vagyok. Hogy ne alkalmatlankodjak azzal, amit az emberek szerelemnek hívnak, megtettem, amit megtettem: elállatiasítottam magam. Te, aki mindent megértesz (annak ellenére, hogy nemesnek és szelídnek tetteted magad), megérted ezt. Vagy nyilvános és fitogtatott ostobaságod megtiltja, hogy tudd, amit tudsz?

Tigris! Szörny! Hyrcaniai tigris!

Felelős vagy értem.

Felelős vagy értem.

Te tanítottál mindarra, amit tudok; de megálltál félúton. A lényegest megtartottad magadnak. Megtanítottál rá, hogy a világnak nincs értelme. Amikor azt mondtam - erre emlékszel, s arra, hogy miért mondtam -, hogy az élet rettenetes, te azt mondtad, az élet nem borzalmas és nem szép. Hogy az életnek egyáltalán nincs jellege és értelme. Azt mondtad, a világmindenség nem tudja, hogy emberek élnek benne.

De te nem hiszed ezt. Tudom, tudom, hogy van még valami, amit meg kell mondanod nekem. Mindenki láthatja: úgy viselkedsz, mintha valami ok, értelem volna a számodra. Mi az?

El bírnám viselni az életet, ha tudnám, hogy te is nyomorult vagy; de azt látom, nem vagy az, s ez azt jelenti, hogy van valami elmondanivalód - s ezt el kell mondanod.

Miért élsz? Mért dolgozol? Mért mosolyogsz? Egy barátom - ha ugyan vannak barátaim - leírta, hogy viselkedtél Cato házánál. Úgy látszik, nyájas voltál, elbájoltad a társaságot, megnevettetted, végeérhetetlen beszélgetésbe bocsátkoztál - ki hinné? - Sempronia Metellával. Lehetséges, hogy csak a hiúság éltet? Elég számodra, hogy hallod, amint a város most, s túl a városon életrajzíród a jövőben, nagylelkűnek és elbűvölőnek fest? A te életed valamikor nem volt pózok sora a tükör előtt.

Caius, Caius, mondd meg, mit tegyek. Mondd meg, mi az, amit tudnom kell. Egyszer csak, hadd beszéljek hozzád, hadd hallgassalak. 

     Később.

Nem, nem akarok igazságtalan lenni hozzád, ha te hozzám igazságtalan vagy is.

Nem te vagy az egyetlen, aki azzá tettél, ami most vagyok, ha te fejezted is be a művet.

Az a szörnyű dolog volt az, amit az élet ellenem elkövetett. Te vagy az egyetlen ember, aki ismered történetemet - ez felelősség. Az élet ellened is követett el effélét.



X-A. Caesar Clodiának. 

[Nem ugyanazzal a futárral, hanem vagy négyy nappal később.]



Feleségem, nagynéném s én elmegyünk az ebédedre; ne beszélj róla. amíg meghívásodat hivatalosan el nem fogadom.

Olyan dolgokról írsz, amelyeket én mondtam neked. Vagy magadat áltatod, vagy engem, vagy az emlékezeted hibás. Remélem, hogy vendégeid beszélgetése - akik közt, úgy mondták, Cicero és Catullus is ott lesz - olyan tárgyat is fölvet, amiről tudtál, de elfeledted.

Csodálatom mértéke az iránt, ami voltál, ismeretes előtted. Föltámasztása, mint annyi más, hatalmadban van. Mindig nehéznek találtam. hogy elnéző legyek olyanok iránt, akik megvetik és elítélik magukat.



XI. Caesar Pompeiának.

[Szeptember 13. Hivatalából, reggel 8-kor.]



Remélem, drága feleségem, átgondoltad reggeli vádjaid igazságtalanságát. Bocsánatodat kérem, amiért úgy hagytam el ma reggel a házat. hogy utolsó kérdésedre nem is válaszoltam.

Nagyon szerencsétlenné tesz, ha bármit is meg kell tagadnom tőled. Kétszeresen boldogtalan vagyok, ha ugyanazt a kérést kell újra és újra megtagadnom, ismételten előhozva az érveket, amelyeket korábbi alkalmakkor, úgy mondtad, beláttál, egyetértettél velük s elfogadtál. Minthogy ez az ismétlés próbára teszi türelmemet, és sérti értelmességedet, engedd meg, hogy néhányat közülük írásba foglaljak.

Semmit sem tehetek unokabátyádért. Egyre szélesebb körökben terjed el, hogy Corsica szigetén milyen kegyetlen és megvesztegethető volt. Hatalmas közbotránnyá fejlődhet a dolog, s ellenségeim végül engem tesznek felelőssé érte, s rámegy egy csomó időm, amit másra kellene fordítanom. A hadseregben, mint mondtam már, olyan posztot kaphat az ésszerűség határain belül, amilyet akar; de öt éven át semmiféle közigazgatási állásba nem nevezem ki.

Megismétlem, nem való, hogy Serapis templomában a szertartásokon részt vegyél. Tudom, hogy sok figyelemreméltó dolog történik ott, amire nem könnyű magyarázatot találni; azt is tudom, hogy az egyiptomi rítus erős szenvedélyeket kavar föl, s a hívők olyan lelkiállapotban jönnek el onnan, amelyet „boldogabb"-nak és „jobb"-nak neveznek. Hidd el nekem, kedves, alaposan tanulmányoztam őket. Ezek az egyiptomi rítusok különös veszélyt jelentenek a mi római természetünkre. Mi a tett emberei vagyunk; hisszük, hogy még a mindennapi élet kisebb döntéseinek és erkölcsi jelentőségük van, s hogy viszonyunk az istenekhez magatartásunktól függ. Ismertem rangodbeli asszonyokat Egyiptomban. Időnként elmennek templomaikba, hogy lelküket a sírontúli halhatatlanságra előkészítsék; a földön henteregnek és üvöltenek; hosszú, képzelt utazásokat tesznek, amely alatt „mossák a lelküket", s az istenülés lépcsőfokain mennek végig. Másnap visszatérnek otthonukba, s megint kegyetlenek a szolgáikhoz, csalárdok férjükhöz, kapzsik, lármásak, patvarkodók, önmaguk iránt elnézők s teljesen közönyösek a nyomor iránt, amelyben országok néptömegei élnek. Mi, rómaiak, tudjuk, hogy lelkünk ebben az életben van elkötelezve, utazása és mosdatása nem más, mint kötelességeink, barátságaink s ha vannak: szenvedéseink.

Ami Clodia ebédjét illeti, kérlek, bízz meg ítéletemben. A többi kérdésben hajlandó vagyok érvekkel szolgálni; megtehetném ebben az esetben is, de ez a levél már úgyis hosszú, s hasznosabb dolga is van mind a kettőnknek, mint hogy ennek a párnak a történetét ismételgessük. Mint őseik, a közjó kimagasló barátai lehettek volna, míg most nevetség tárgyai a népnek, s megbotránkoztatói a hazafiaknak. Ők ezt jól tudják. Nem is várják, hogy elfogadjuk a meghívásukat.

Tisztviselőim, azt mondod, mind meggazdagszanak az állam rovására. Meglepetve hallottam ma reggel, hogy te mondod ezt. Azt hiszem, drága Pompeiám, nem a feleség dolga, hogy férjét általános beszélgetésekben fölszedett hírek alapján tehetetlenségben és feddésre méltó hanyagságban marasztalja el. Sokkal helyesebb, ha felvilágosítást kér a vádak felől, amelyek az ő becsületét éppen úgy érzik, mint férjéét. Ha az efféle nyerészkedésről példálózol, megkapod tőlem a választ rá. Nem lehet rövid, mert föl kell nyitnom a szemed a világ kormányzásával járó nehézségekre; hogy a tehetséges emberek mohóságának mekkora engedményeket kell tennünk; hogy az ember alantasai közt milyen ellentétek vannak; hogy a meghódított országok miben különböznek a köztársaságba rég beolvadottaktól, s hogy milyen módszereket kell alkalmaznunk, ha makacs embereknek segíteni akarunk, hogy vesztükbe rohanjanak.

Gyakori vádadra, hogy nem szeretlek, nem lehet újra és újra válaszolni, anélkül, hogy mindkettőnket meg ne aláznám. A tiltakozások halma sem győzhet meg szeretetemről, ha életünk minden percében nem érzed. Munkámból mindennap a legszeretetteljesebb várakozással térek meg hozzád: veled töltöm minden időmet, amit nem hivatali kötelességeimnek szentelek; kérdéseidnek visszautasítása is arra bizonyíték, hogy szívemen viselem méltóságodat s boldogulásodat.

Végül azt kérded, drága Pompeiám: Hát nekünk már nem lesz élvezetünk ebben az életben? Kérlek, ne tedd föl ezt a kérdést könnyelműen. Elkerülhetetlen, hogy az asszonyok ne csak férjükhöz, hanem helyzetéhez is feleségül menjenek. Az enyém nem nyújt annyi üres órát és szabadságot, mint sokaké, helyzeted mégis olyan, hogy azt sok asszony irigyli. Minden lehetőt megteszek, hogy többféle szórakozásban legyen részed, de a helyzet nem könnyen változtatható meg.



XII. Cornelius Nepos: Jegyzetfüzet.



[A nagy történész és életrajzíró, úgy látszik, följegyzéseket vezetett kora eseményeiről; a legkülönbözőbb forrásokból gyüjtött értesüléseket, anyagot egy jövendő mű számára.]

   

 Caius Oppius nővére mondja a feleségemnek: Caesar az ebédnél Balbusszal, Hirtiusszal és Oppiusszal arról beszélt, hogy a kormány székhelyét esetleg Byzantiumba vagy Trójába teszik át. Róma: alkalmatlan kikötő, áradások, szélsőséges éghajlat s az orvosolhatatlan túlnépesedés miatt betegségek. Esetleges hadjárat Indiába?



Újabb ebéd Catullusszal az Aemailianus Sakk és Úszó Egyesületben. Nagyon kellemes társaság, fiatal nemesek, Róma legfényesebb házainak képviselői. Szomorúságom, amikor őseikről kérdezem őket - tudatlanságuk, s hozzá kell tennem, közönyük irántuk.

Catullust tiszteletbeli titkárrá választották meg, azt hiszem, tapintatos figyelemből a szegénysége iránt, így szép lakást kapott a folyó fölött.

Úgy látszik, tanácsadójuk és bizalmasuk. Hozzá viszik az apjukkal, kedvesükkel, hitelezőikkel folytatott pöreiket. Az egyesületi ház ajtaja ebéd közben háromszor csapódott ki; izgatott tagok rontottak be. „Hol van Sirmio?" kiáltással (ezt a gúnynevet, úgy látszik, a Garda-tó melletti nyári lakásáról kapta), s egy-egy sarokba vonultak vele suttogó tanácskozásra. Népszerűsége azonban, úgy látszik, nem azon alapszik, hogy elnéző irántuk: szigorú hozzájuk, mint az apjuk, s noha beszédjében rendkívül szabados, életében csaknem zord, s beléjük is a „régi római sítlus"-t igyekszik oltani. Furcsa.

Legjobb barátait mintha a legműveletlenebbek közül válogatná, vagy ahogy a szemükbe mondja: a barbárok közül. Ezek közül mesélte az egyik, hogy sosem beszél irodalomról, kivéve, ha részeg.

Úgy látszik, egyszerre erősebb és törékenyebb, mint amilyennek látszik. Egyfelől az egyletnek csaknem minden tagján túltesz azokban az erő- és egyensúlymutatványokban, amelyek ivászatok vége felé olyan természetszerűen következnek: egyik gerendáról a másikra lendülve végigmenni a mennyezeten, vagy átúszni a Tiberist, egy macskával a magasra tartott kézben úgy, hogy a macska nyávog, de száraz marad. Ő lopta el a Tiberisi Evezős Egylet háztetejéről az arany delfint, amelynek olyan nevezetes szerepe van a tulajdon egylete számára írt énekben. Az egészsége másfelől kétségkívül gyenge. Mintha lép- vagy bélbajban szenvedne.

Szerelmi ügye Clodia Pulcherral. Mindenki számára meglepetés. Kérdezősködni felőle.

Marina, másodszakácsunk nővére, a diktátor házában szolgál. Őszintén beszél velem. Egy idő óta nem jelentkeznek a Szent Betegség rohamai. A diktátor minden estéjét otthon tölti feleségével. Az éjszaka közepén gyakran fölkel, s a parti sziklákra néző dolgozószobájába megy és dolgozik. Van ott egy tábori deszkaágya, s gyakran a szabadban alszik el.

Marina tagadja, hogy indulatrohamai volnának. „Mindenki azt mondja, hogy rájön a dühöngés, de az csak a szenátusban lehet vagy a törvényszékeken. Öt év alatt csak háromszor láttam dühöngeni, és soha szolgákra, még ha iszonyatosat vétettek is. Úrnőm sokszor felizgul, s meg akar korbácsoltatni minket, de ő csak nevet. Mindnyájan remegünk, mint az egerek, uram, ha ott van, de nem tudom, miért; mert a legnyájasabb gazda a világon. Azt hiszem, mert állandóan ránk néz, és lát is bennünket. A szeme többnyire mosolygós, mintha tudná, milyen a szolga élete, s hogy a konyhában miket beszélünk. Mind nagyon jól megértjük a szakácsot, aki megölte magát, amikor a kemence kigyúlt. Fontos vendégek voltak, s az udvarmester nem akarta megmondani a diktátornak; a szakácsot küldte be, hogy megmondja. A szakács be is ment, s megmondta neki, hogy az ebéd tönkrement. A diktátor csak nevetett, s azt mondta: «Egy kis datolyánk vagy salátánk csak van?», s a szakács kiment, és megölte magát a zöldségeskéssel a kertben. Dühös volt, ó, az rettenetes volt, amikor rájött, hogy Philemon, aki a kedvenc titkára volt, s vele volt évekig, meg akarta mérgezni. Nem is olyan volt az, mint a harag, inkább mint a súly, igen, mint a súly. Tán emlékszel, nem engedte, hogy kínozzák, hanem elrendelte, hogy gyorsan öljék meg. És a rendőrfőnök nagyon dühös volt, mert meg akarta kínozni, hogy kitudja, ki volt még a dolog mögött. De az, amit ő csinált rosszabb volt a kínzásnál, úgy hiszem. Behívott mindnyájunkat a szobába, vagy harmincunkat, és sokáig csendben nézett Philemonra; meg lehetett hallani a hangyamászást is. Aztán arról beszélt, hogy tartozunk össze a világban, hogy egy picurka bizalom mivé nőhet az emberek közt; férj és feleség, tábornok és katona, gazda és szolga közt; azt hiszem, ez volt a legkomiszabb szidás, amit valaha kaptak a földön; amig tartott, két leány elájult. Mintha egy isten lett volna a szobában; az úrnőm hányt utána.

Octavius itthon van az appoloniumi iskolából. Nagyon csendes fiú, és nem beszél soha senkihez.

A krétai titkárt hallották, amint azt mondta a rimini titkárnak, hogy az egyiptomi királynő Rómába jön; az a Cleopatra, a boszorkány.

Úrnőm mindent tehet vele. Ha sír, ő olyan lesz, mint az eszeveszett. Nem tudjuk megérteni, mert gazdámnak mindig igaza van, és úrnőmnek soha sincs."



Cicero ebéden. Sok kacérság: túl van az életén; a közönség hálátlansága, satöbbi. Caesarról: „Caesar nem filozófus természet. Élete hosszú menekülés a gondolkozás elől. Ahhoz mindenesetre elég okos, hogy ne árulja el eszméi szegénységét; sosem engedi meg, hogy a társaság filozófiai elvek felé térjen. Az ilyenféle emberek annyira rettegnek minden megfontolást, hogy a pillanatnyi döntések gyakorlatát dicsőítik. Azt hiszik, megmenekülnek a határozatlanságtól; valójában megtakarítják, hogy tetteik minden következményét végiggondolják, így azonfelül abban téveszmében élhetnek, hogy sosem hibáznak; mert olyan gyorsan követi tett a tettet, hogy lehetetlen a múltat újra fölépíteni, s azt mondani, más döntés jobb lett volna. Elhitethetik, hogy minden tettüket felmerülő események erőltették rájuk, s minden döntésüknek a kényszerűség volt az anyja. A hadvezérek bűne ez, akiknek a számára minden vereség diadal és minden diadal majdnem hogy vereség.

Caesar ilyen azonnali mindenben, amit csinál. Ösztön és végrehajtás közt igyekszik kidobni minden közbülső fokot. Titkárt visz magával, bárhova megy, leveleket, rendeleteket, törvényeket diktál abban a pillanatban, amikor eszébe ötlenek. A természet ösztönzésének éppen így engedelmeskedik, abban a pillanatban, amint észreveszi. A legsúlyosabb tanácskozás közepén, konzulok és prokonzulok jelenlétében, akik átutaznak a világon, hogy találkozzanak vele, újra és újra otthagyja mentegetőző mosolygással a gyűlést, s a szomszéd szobába vonul; nem tudjuk, a természet melyik hívására, talán szundítania kell egyet, vagy egy pörköltet bevágni, vagy a mindig kéznél lévő két-három nőcske egyikét megölelni. Becsületére mondom, az efféle szabadosságot a többieknek éppen úgy megadja, mint önmagának. Sosem felejtem el, hogy megrökönyödött egy ilyen gyűlésen, amikor megtudta, hogy egy követ elmulasztotta az ebédjét, s éhen maradt. Azonban - mert ez az ember nem ismer határt - Dyrrhachium ostrománál a katonáival éhezett, s visszautasította a parancsnokok számára félretett adagot. Szokatlan kegyetlensége az ostrom végén az ellenség iránt, azt hiszem, ennek az éhségnek volt elhalasztott ingerültsége. Ezt a gyakorlatot ő elméletté emeli, szerinte, aki tagadja, hogy állat, félemberré fokozza le magát."

Cicero nem szívesen beszél hosszasan Caesarról, de nincs ellenére, hogy tulajdon arcképét a Caesaréból vett anyaggal fesse át. Sikerült még egyszer visszaterelnem erre a tárgyra.

„Mindenkinek kell a közönség: őseink úgy érezték, az istenek figyelik őket; atyáink azért éltek, hogy az emberek csodálják őket; Caesar számára nincsenek istenek, és közömbös embertársai véleménye iránt. Az utókor véleményéért él; ti, életrajzirók, Cornelius vagytok a közönsége. Ti vagytok élete rugói. Caesar egy nagy könyvet igyekszik élni; de nem eléggé művész ahhoz, hogy ne látná: élet és irodalmi alkotás nem azonos egymással." Itt Cicero rázkódott a nevetéstől. „Annyira ment, hogy az életbe is bevitte a művészettől elválaszthatatlan szokást: a törlést. Kihúzta az ifjúságát. Igen, igen. Ifjúsága, amilyennek ő gondolja, s amilyennek mindenki gondolja, tisztára késői éveinek az alkotása. Most pedig kezdi kihúzni a galliai és a polgárháborúkat. Egyszer részletről részletre átnéztem a Kommentárok öt oldalát Quintus bátyámmal, aki Caesar közvetlen közelében volt a leírt események alatt. Nincs benne egyetlen valótlanság, nem - de tíz sor után az Igazság visít, eszeveszetten és borzasán futkos temploma folyosóján; nem ismer magára. «A hazugságokat elviselem» kiáltja. «De nem élem túl ezt a nyomasztó hasonlóságot.»"



[Itt következik az a részlet, melyben Cicero arrólbeszél, lehet-e Marcus Junius Brutus Caesar fia. A IV. Könyv első okmányaként adjuk.]



„...Ne felejtsük el, hogy élete húsz legkritikusabb évében Caesarnak nem volt egy vasa sem. Caesar és pénz! Caesar és pénz! Ki írja meg valaha ezt a történetet? A görögök mítoszai közt nincs ehhez hasonló történet, akármily regényesek - adakozó jövedelem nélkül, pazar másnak az aranyával. Nincs időnk, hogy ebbe belemenjünk, de egy szóban: Caesar nem tudja pénznek tekinteni a pénzt, ha pihen. Nem tud úgy gondolni rá, mint biztonságra a jövő ellen, vagy mint valami fitogtatnivalóra, rang, hatalom vagy befolyás bizonyítékára. Caesar számára a pénz csak abban a pillanatban pénz, amikor csinál is valamit. Caesar megérezte, hogy a pénz azoknak való, akik kezdenek vele valamit. Nos, világos, hogy a milliomosok nem tudják, mit kezdjenek a pénzükkel, azonkívül, hogy dédelgetik, vagy szétszórják. Caesar, aki közömbös a pénz iránt - ez a magatartás természetesen hatásos és megdöbbentő, sőt félelmetes a gazdag szemében - mindig bőviben van az ötletnek, hogy mit kezdjen vele. Mindig meg tudta mozdítani a más aranyát. Ki tudta énekelni az aranyat barátai kincsesládájából.

De nincs mélyebb gyökere a közönynél az ő magatartásának? Nem azt jelenti, hogy nem fél, nem retteg körülöttünk a világtól, nem retteg a jövőtől, nem retteg a Lehetséges Veszélytől, amelynek annyian élnek az árnyékában? A félelem nagy része nem az elmúlt ijedségek és az elmúlt veszélyek emléke? A kis gyermeknek, aki sosem látta, hogy gondozója megrémült a mennydörgéstől és villámtól, eszébe sem jut, hogy megrémüljön tőlük. Caesar anyja és nagynénje rendkívüli asszonyok voltak. A dörgésnél és villámlásnál rémítőbb dolgok sem tudták vonásaikat szétzilálni. El tudom képzelni, hogy a proskripciók és mészárlások minden rémsége alatt - mikor éj időn égő vidékeken át menekültek, s barlangokban rejtőzködtek - nem engedték meg, hogy a zsendülő fiú mást lásson bennük, mint bizakodó derűt. Helyben vagyunk már, vagy még messzebb, még mélyebbre kell szállnunk? Elhiszi magáról, hogy Isten, a Julianus törzs ivadéka, Venus szülötte - s így túl van a világi bajok hatáskörén, amint túl azon is, hogy e világ adományai valaha kielégítsék?

Annyi bizonyos, hogy mindezekben az években nem volt saját pénze, abban a kis házban élt lent a munkásnép közt Corneliával s a kis lányával; és mégis a patríciusok patríciusa volt. Olyan széles bíborszalagot viselt, mint Lucullus; szembeszállt Crasusszal, szembeszállt velem - ó, nem, ó, nem ismer határt.

De - s ez ravasz dolog - Caesar örömét leli benne, hogy másokat gazdaggá tegyen. Ellenségei fő vádja ellene, hogy megengedi bizalmasainak, hogy jogtalan vagyonokat halmozzanak fel. És bizalmasainak nagy része gazfickó. De nem annak a jele ez, hogy megveti őket, hisz a pénz bírását és halmozását ő a gyengeséggel azonosítja - mit mondok: gyengeséggel? a félelemmel?!"

Asinius Pollio itt ebédelt Catullusról beszélt, s a költő keserű epigrammáiról a diktátor ellen. „A legfurcsább dolog a világon. Társalgás közben a költő védi a diktátort tagtársainak állandó megvetése ellen; de művében azt a féktelen mérget engedi szabadjára. Figyelemre méltó: Catullus, aki verseiben a legszabadosabb, bámulatra méltóan szigorú életében s a mások életének megítélésében. Viszonyát Clodia Pulcherral - társalgás közben ezt a viszonyt sohasem említi - nyilván olyan tisztának és fennköltnek tartja, hogy azt senki sem tévesztheti össze azokkal a kérész életű szerelmekkel, amelyekbe barátai minduntalan belebonyolódnak. A diktátor elleni epigrammái, noha a színük politikai, egytől egyig trágár szavakban tobzódnak. Gyűlölete Caesar iránt látszólag két forrásból ered: elítéli a diktátor idült erkölcstelenségét, és elítéli azt az emberfajtát, amellyel a diktátor körülveszi magát, megengedvén nekik, hogy a köz kárára meggazdagodjanak. Az is lehetséges, hogy mint vetélytárstól fél tőle Clodia szerelmében, vagy hogy féltékenységet érez iránta, ha csak visszamenőleg is.



XIII. Catullus Clodiának.

[Szeptember 14.]

[Catullus 11-én és 13-án két fogalmazványt írt ehhez a levélhez. Ezeket sosem küldte el Clodiának. Caesar azonban elolvasta őket azok közt a papírok közt, amelyeket titkosrendőrsége Catullus szobájában talált, s a diktátor számára lemásolt. Ezeket a fogalmazványokat lásd a II. könyvben, mint XXVIII. okmányt.]



Nem kell a kímélet, tudjam csak meg, hogy ez a világ a sötétség és borzalom helye.

Az ajtó, melyen Capuában kizártál, erről beszélt.

Te s a te Caesarod azért jöttetek, hogy ezt megtanítsátok nekünk: te, hogy a szerelem és a formák szépsége csalás, ő, hogy az ember lelke legtávolabbi zugában sem talál mást, csak az önzés gyönyörét.

Mindig tudtam, hogy fuldokolsz. Magad mondtad így. Karod és arcod még a vízszint fölött vergődik. Én nem merülhetek el veled. Az ajtó, amelyet bezártál előttem, utolsó kiáltás volt, mert a kegyetlenség az utolsó kiáltás, amelyet kiejthetsz.

Nem merülhetek el veled. Maradt egy dolgom, amit még megtehetek. Megsérthetem a világot, mely bennünket sért. Megsérthetem azzal, hogy szépet alkotok. Ezt kell tennem, s aztán legyen vége lelkem szétszakíttatásának.

Claudilla, Claudilla, fuldokolsz. Ó, csak süket volnék; ó, csak ne volnék itt; ne tudnék erről a küzdelemről, ne hallanám e kiáltásokat.



XIII-A. Clodia Catullusnak.

[Futárfordultával, ugyanazon a napon.]

[Görögül.]



Kiscsikóm - igaz, minden igaz -, tehetek-e mást, mint hogy kegyetlen vagyok hozzád? Tűrd el, szenvedd el, de ne hagyj el.

Elmondok mindent - ez az utolsó mentségem. Készülj föl erre a borzalomra: tizenkét éves koromban a nagybátyám erőszakot követett el rajtam. Kin, min bosszulhatom meg ezt? Ezt? Egy gyümölcsöskertben, délben. Az izzó nap alatt. Most elmondtam mindent.

Semmi se segíthet rajtam. Nem kérek segítséget. Bajtársiasságot kérek a gyűlöletben. Nem tudom elviselni benned, hogy nem gyűlölsz eléggé.

Gyere. Gyere, kiscsikóm.

Mi van itt beszélnivaló?

Gyere.



XIII-B. Catullus.



       Odi ét amo. Quare id faciam, fortasse requiris. 

       Nescio: séd fien sentio ét excrucior.

       

       „Gyűlölök és szeretek. Kérded tán, miért teszem én ezt. 

       Nem tudom, érzem csak: szerteszakít ez a kín."



       *(Devecseri Gábor fordítása)



XIV. Asinius Pollio Nápolyból Caesarnak Rómába.

[Szeptember 18.]

[Asinius Pollio, aki Caesar titkos megbízottjaként utazik, felel a diktátor húsz kérdésére.]




Tábornokom,

[Itt néhány ezer szó következik a Nápoly környéki nagy bankház üzletviteléről; hasonló hosszú válasz néhány közigazgatási kérdésről Mauretaniában; s tájékoztató a vadállatokról, melyet a római ünnepi játékokra hajóztak be Afrikában.]



20. kérdés: Gaius Velerius Catullus rosszindulatának az oka a diktátor iránt s beszámoló a költő szerelmi ügyéről Clodia Pulcher úrhölggyel.

Többször megkíséreltem, tábornokom, hogy a költőtől világos nyilatkozatot csikarjak ki ellenszenvéről. Tudnod kell, tábornokom, hogy Valerius rendkívül bonyolult és ellentmondó tennészet. Általában bölcs, türelmes és mérsékelt. Noha alig öregebb, mint a mi Aemilianus Sakk és Úszó Egyesületünk legtöbb tagja, már rég tanácsadó és békebíró számba megy közöttünk. Ahogy mondjuk, ő a családfő köztünk. Van azonban három dolog, amiről nem tud vitatkozni vagy még csak vitát végig is hallgatni, anélkül, hogy dühbe ne guruljon. Színt vált, hangja megbicsaklik, szeme villámot szór. Gyakran megfigyeltem, hogy reszket is. Ezek a témák: rossz költők, léha viselkedés nőkkel szemben, és te, illetőleg néhányan környezetedből. Már elmondtam neked, tábornokom, hogy a klub legtöbb tagja a köztársaságit játssza. Még inkább így van ez a két másik egyesületben, a Tiberisi Evezős Egyletben és a Vörös Vitorlában, amelyekbe csak fiatal patríciusokat vesznek fel. Nem így van a Negyven Lépcsőben, amely határtalanul büszke, hogy tábornokom alapította. Az előbbi egyesületek köztársasági érzülete azonban nem megy túl az asztal fölötti társalgáson. A fiatal emberek édeskeveset tudnak az államügyekről, s nem is érdekli őket eléggé, hogy hosszabb taglalásukat meghallgassák. És Valerius sem akarja. Vádjai esetről esetre változnak; az egyik pillanatban bizonyos tisztviselők magánjellemét hányja föl; legközelebb az elméleti politika valamelyik elvére hivatkozik; majd megint valami külvárosi betörésért tesz felelőssé.

Önkéntelenül az az érzésem, hogy ebben a három tárgykörben tanúsított esztelen ingerlékenysége boldogtalan helyzetét tükrözi Clodia Pulcher körül. Végtelenül szerencsétlen dolog, hogy amikor annyi asszony van Rómában, neki épp belé kell szeretnie. Amikor Valerius most nyolc éve Rómába jött, Clodia az egész egyesület nevetségének tárgya volt; noha akkor még a férje is élt. Nem azért nevettek rajta, mert sok szeretője volt, hanem mert minden szerelmi viszonyának ugyanolyan volt a lefolyása. Úgy gyakorolta varázslatát a férfiakon, hogy előbb a gyengéjüket tanulta ki, hogy aztán a lehető legnagyobb alapossággal sérthesse meg őket. Szerencsétlenségére ezt sem jól csinálja. Annyira siet szerelmesei megalázásával, hogy varázsa túl gyorsan eloszlik. Az egyesület néhány tagja, akik legalább hathónapi mámort reméltek, már az első éjszaka visszatértek közénk, még a köpenyüket is otthagyták.

Hogy Valerius ezt az asszonyt így és ilyen soká szeretheti, nagy megdöbbentést keltett azok között, akik ismerik őt. Bátyám, aki sokkal közelebbi barátja a költőnek, mint én, azt mondja, ha Clodiáról beszél, mintha olyasvalakiről szólna, akit mi nem is ismerünk. Általában elismerik, hogy Volumnia mellett ő a legcsinosabb asszony a Palatínuson; hogy talán a legszellemesebb és a legértelmesebb is; hogy mulatságaihoz, kirándulásaihoz és ebédjéhez hasonlót nem ad senki sem Rómában; de Valerius bátyámnak a bölcsességéről beszél; nyájasságáról szerencsétlenek iránt; érzelmei gyöngédségéről és lelki nagyságáról. Évek óta ismerem ezt az asszonyt: élvezem társaságát... de azt mindig ereznem kellett, hogy mindent és mindenkit gyűlöl maga körül, még a levegőt is, amit beszív. Általában azt hiszik, hogy van egy kivétel, a bátyja, Pubhus. Cornelius Nepos előadta nekem az elméletét, hogy Clodia Pulcher bosszúhadjárata a férfiak ellen - annak a vérfertőző viszonynak a következménye, amelybe bátyjával keveredett. Lehetséges, habár én nem hiszem. Úgy viselkedik az irányában, mint egy elkeseredett s viszonylag közömbös anya. Szenvedély vagy a szenvedély leküzdése még elkeseredettebbé tenné s még hatalmaskodóbbá.

Az én bámulatom - mondhatom, szeretetem - a költő iránt rendkívül nagy. Kevés dolog tehetne boldogabbá, mint ha azt látnám, hogy kigyógyul ebből a gyötrő varázslatból, s föladja a gyermekes és veszélyes előítéleteket, melyekkel tábornokom iránt viseltetik.

Clodia Pulcher asszony meghívott egy ebédre, amelyre, mint mondja, téged is meghívott, tábornokom, és a poétát is. Első pillantásra a terv kényelmetlennek tűnt föl, de jobban meggondolva, különösen jó alkalomnak látszik bizonyos félreértések eloszlatására. Természetesen megértem, ha tábornokom nem kíván ezen az ebéden jelen lenni; ebben az esetben hadd rendezzek meg én később egy találkozót a költővel.



XIV-A. Cornelius Nepos: Jegyzetfüzet.



Találkozás Asinius Pollióval a fürdőben. A gőzben megint megvitattuk, miért gyűlöli a gazdánkat Catullus.

- Itt nincs kétségnek helye - mondta ő. - Clodia Pulcherral függ össze. Tudomásom szerint Caesar sosem érdeklődött iránta. Tudsz te ilyesmiről?

Azt feleltem, hogy én sem, de hát ezt nem könnyű tudni.

- Én azt hiszem, hogy nem. Clodia még gyermek volt, amikor ő a budoárokban forgott. Egészen biztos, hogy semmi sem volt köztük; de valamilyen okból (ez egész biztos érzésem) Catullus összekapcsolja őket. A diktátor ellen írt epigrammái erőszakosak, indulatosak, de nemigen van élük. Nem vetted észre, hogy kivétel nélkül trágár kifejezésekben tobzódnak? Caesart erkölcstelenséggel vádolni, meg hogy néhány főtisztviselő meggazdagodott alatta, ez, hidd el, annyi, mintha erős szél ellen homokot szórsz. Van valami gyermekes bennük: az egyetlen, ami nem gyermekes, hogy nem lehet elfeledni őket.

Itt a fülemhez illesztette száját: - Ismered csodálatomat gazdánk iránt. Mégis azt mondom, hogy aki nem tud ellene élesebb és erősebb vádat fogalmazni, az nem kezdett el még gondolkozni... Nem, nem, ebben nincs kétségem, Catullus valami okot talált ki a féltékenységre.

Itt meglóbálta kezét a levegőben: - Catullus férfi és gyermek is. Látni kell, hogy elhidd. Hallottad, amit Cicero mondott, amikor először olvasott tőle szerelmes verset? Nem? „Ez a Catullus az egyetlen ember Rómában, aki a szerelmet komolyan veszi. Valószínűleg ő lesz az utolsó is."



XV. Catullus Clodiához.

[Szeptember 20.]



Én lelkem, lelkem, lelke, életem élete, egész nap aludtam.

Ó, bár tudnék aludni egészen péntekig. Kín ébren lenni s nem melletted. Az este Attiusszal sétáltam - másik kín, folyton rád gondolni, s mégsem beszélni terólad. Éjfél van. Írtam és írtam, és eltéptem, amit írtam. Ó, szerelem édessége és vadsága, miféle nyelv beszélheti ki? Miért kell megkísérelnem? Miféle démonok űznek, hogy kibeszéljem.

Felejtsd el, felejtsd el a sértéseket, amiket egymásnak mondtunk. A szenvedély, amely örömünk, egyszersmind dühödt ellenségünk. Ez az istenek bosszúja azért, mert nem tudunk örökre s teljesen eggyé lenni. A lélek dühe, hogy van test, s a test dühe, hogy van lélek. De ó, hadd sikerüljön nekünk, ami oly kevésnek sikerült. Égessük egybe a kettőt; és tüntessük el, ó Claudillina, mindent, ami múlt; tapossuk el. Hidd el, hogy nincs is már. Légy büszke, utasítsd vissza, hogy rágondolj; hatalmadban áll, hogy ne tudj róla. Tökéld el minden reggel, hogy annak a reggelnek légy új Claudillája.

Megcsókollak, hogy elrejtsem előled a szemem. Úgy; átöleltelek... Csókollak. Csókollak. Csókollak. Csókollak.



XVI. Pompeia Clodiához.

[Szeptember 21.]



Itt van egy levél tőle hozzád. Egészen rettenetes levél; szégyellem továbbítani.

Akárhogy is, én, láthatod, jöhetek. De ne nekem köszönd.

Miért nem mondtad meg rögtön, hogy a költő ott lesz? Sokszor azt gondolom, hogy az uramnak csak költészeten jár az esze. Csaknem minden éjjel hangosan olvas nekem az ágyban. Az éjszaka Lucretiust. Csupa atom, atom, atom. Nem is olvassa: könyv nélkül tudja. Ó, kedvesem, olyan különös ember ő... Ezen a héten egyszerűen imádom, de azért olyan különös. Clodiola, most hallottam Cicero csúfnevét rá. Hát nem halálmegvető? Sohasem nevettem így életemben.

[Nehéz megmondani, Cicerónak melyik gúnyneve kavarta fel így a diktátor feleségét. Lehet, hogy csak a Miurunk, vagy tán egyik a bonyolult összetételű görög jelzők közül; az Autophidias, vagy Az Ember, aki úgy él, mintha tulajdon síremlékét faragná; a Jóakaratú Fojtogató - ami híven tükrözi a kortársak megrökönyödéséi, akik sehogy sem tudták megérteni, hogy Caesar miért bocsát meg ellenségeinek, s miért nem érzi irántuk a legkisebb ellenszenvet sem; vagy a „Senki-itt-csak-füst", Aristophanes szavai a Darazsak-ból; ott egy olyan ember adja ezt a választ, akit a fia bebörtönzött a házába, s aztán elcsípi, amint a kéményen igekszik elillanni.]




Fölpróbáltam a ruhát. Csodálatos. Föltettem a fejemre az etruszk tiarát. amelyet viselni fogok, a ruhámra aranygyöngyöket varrattam, alul igen nagyok, feljebb mind kisebbek, a mellrészen már egyáltalán nincs. Nem tudom, hogy a fényűzési törvény megengedi-e, de nem is kérdezem meg.

Észrevetted, amint az Alapítás-napi balett alatt jelt adtam neked? Ha a jobb fülcimpámat fogom meg: azt jelenti, hogy hírem van a számodra. Természetesen nem merem jobbra-balra forgatni a fejem. Ha két mérföldnyire van is, és végzi a fel-alá járást meg a kiabálást, tudom, hogy rajtam a szeme.

Tanulom a szerepemet a tudodmármire. [A Jó Istennő Misztériumára.] Kedvesem, nekem egyszerűen nincs emlékezetem. Az a régi módi stílus. Ő segít. Az elnökasszony azt mondja, hogy amióta ő a legfőbb főpap, egyes részeit szabad ismernie. A szent részeket természetesen nem. Mit gondolsz, volt már asszony, aki beszélt ezekről az urának? Én nem hiszem.

Hallom, hogy Júlia néni is elmegy az ebédre. Nálunk lesz egy darabig. Majd meséltetek vele a régebbi polgárháborúk idejéről, amikor csigát és békát ettek, s ő és nagyanyám egész csomó férfit megöltek. Nagyon különös érzés lehet férfit ölni!

Ölellek.



XVI-A. [Melléklet.] Caesar Clodiának.



A diktátor tiszteletét küldi a legnemesebb hölgynek. A diktátor elhalasztotta kötelezettségeit, amelyek a megjelenésben akadályozták, s elfogadja a legnemesebb Publius Claudius Pulcher és a legnemesebb úrhölgy meghívását. Engedélyüket kéri arra is, hogy a hispániai megbízottat és a tizenkét tagú küldöttséget ebédutánra meghívassa.

A diktátor arról értesül, hogy a legnemesebb hölgy vendégei előtt Erős, a görög mimus-színész fog játszani. Ennek a színésznek a játéka a legmagasabb művészi teljesítmény. De hír szerint igen sok trágárságot kever bele, különösen az „Aphrodité és Hephaistus" című jelenetben. Helytelen lenne, ha a Hispániából s a köztársaság legtávolabbi részeiből származó tábornokok és hivatalnokok állomásukra azzal a benyomással térnének vissza, hogy a főváros szórakozásai ilyen természetűek. A diktátor azt kéri, hogy a legnemesebb hölgy hívja fel a művészek figyelmét a diktátor észrevételére.

A diktátor köszönetét küldi a legnemesebb hölgynek, s azt kéri, hogy az est első felében mellőzze a rendtartást, melyet jelenlétében be szokás tartani.



XVII. Cicero tusculumi villájából. Atticusnak Görögországba.

[Szeptember 26.]



Csak a múzsák vigasztalhatnak bennünket. Pomponiusom, mindannak az elvesztéséért, amit becsültünk. Rabszolgák lettünk, de a rabszolga is énekelhet. Fordítva teszek, mint Odysseus: ő, hogy magát és társait megmentse a pusztulástól, megsüketítette fülét a szirénekre; én egész figyelmemet a múzsákra fordítom, hogy elfojtsam a köztársaság halálhörgését s a kimúló szabadság nyögéseit.

Nem értek egyet veled: én ezt az általános fuldoklást egy ember bűnéül rovom föl.

A halálán levő beteg hívatta ezt a doktort, aki minden képességét visszaadta neki, csak az akaratát nem, s csakhamar személyes rabszolgájaként fűzte őt magához. Egy ideig abban reménykedtem, hogy a doktor örömét leli betege gyógyulásában, s visszahelyezi őt függetlensége teljes gyakorlatába. Ez a remény elenyészett.

Műveljük hát a költészetet; ez az egyetlen szabadság, melyet senki sem vehet el tőlünk.

A doktor maga is érdeklődik a dallamok iránt, amelyek ebből a világi börtönből fölcsapnak. Egy nyaláb verset küldött - azé a Catullusé, akiről beszéltél. Ismerem egy ideje ezt a fiatalembert, sőt van egy hozzám intézett költeménye is. Egy éve már, hogy ez a költemény a birtokomban van, de az istenekre, nem vagyok biztos, hogy hódolatból vagy gúnyból intézte-e hozzám. Eléggé hálás vagyok, hogy nem nevez sem kerítőnek, sem zsebtolvajnak. Barátai közül kevés menekült meg ezektől az enyelgő jelzőktől.

Nem osztom Caesar korlátlan lelkesedését. E költemények némelyike iránt nem csodálatot, hanem gyengeséget érzek. A görög mintát követők, azt mondhatjuk, a legtökéletesebb fordítások, melyeket valaha láttunk. De ha görög példáitól eltávolodik, valami különös anyagba ütközünk.

Ezek a költemények latinul szólnak, de nem rómaiak. Catullus a határon túlról jön, s nyelvünk és gondolkozási formáink elárulására készít elő, amibe kikerülhetetlenül bele kell pusztulnunk. A Clodiához írt versek, köztük a veréb haláláról szóló, nincsenek báj nélkül, de van komikus oldaluk is. Ahogy mondják, ott vannak már fölfírkálva végig a fürdők falain, s nincs szír kolbászárus, aki emlékezetébe ne véste volna őket. A veréb! Megtudjuk: hogy gyakran gubbasztott Clodia keblében - sűrűn taposott átjáróhely, madarak számára azonban csak alkalmilag használható. Jó, jöjjenek hát az anakreoni gyászdalok erről a madárról s a szenvedélyes buzditások megszámlálhatatlan csókokra - csakhogy mit látok? Gyors átmenet vagy inkább semmi átmenet, s a halálról beszélünk, s Herculesre, a sztoikus bölcselet szólamai gazdag csatarendbe állnak.



       Soles occidere ét redire possunt; 

       Nobis cum sernél brevis lux occius est 

       Nox est perpetua ét una dormienda.



[Fordítása a II-B.-ben.]



Ez magas és komor zene. Bevésettem a pergola falába, amely a nyugvó nap felé néz - de hol van a veréb, és hol vannak a csókok? Menthetetlen aránytalanság kapcsolja össze ezeknek a költeményeknek végét és elejét. A gondolatok titkos árama, a sorok színe alatt folyó eszmetársítás dolgozik a költő elméjében. Clodia halálát s a magáét ábrázolja a verébében.

Ha olyan költészetre ítélnek bennünket, drága Pomponiusom, amely rejtett gondolatmeneteken alapszik, nemsokára kényére-kedvére ki leszünk szolgáltatva - mintha valami magasabb fajta ízlés volna - körülöttünk az esztelen tarkaságnak. Elménk, igaz, olyan piac, amelyen rabszolga támad a bölcsre; ápolatlan kert, amelyben gyom hajt a rózsa mellett. Durva gondolat szökhet föl s szövődhet bármely pillanatban a fenségessel; azt viszont a napi élet legfaragatlanabb részlete világosítja meg vagy szakítja félbe.

Kuszaság ez: ez a barbár mindannyiunkban, Homeros és hatszáz év nagy írói azon dolgoztak, hogy megszabadítsanak tőle.

Találkozni fogok ezzel a költővel egy ebéden, amelyet Clodia ad néhány nap múlva. Caesar is ott lesz. Úgy szándékozom irányítani a beszélgetést, ahogy ez az igazság megvilágosodjék a számunkra. A határok tiszteletben tartása nemcsak az irodalom egészsége, de az államé is.



XVIII. A diktátor titkosrendőrségének jelentése: Gaius Valerius Catullusról.

[Szeptember 22.]

[Naponta jöttek ezek a jelentések. Elcsípett leveleket, lefolytatott vagy kihallgatott beszélgetéseket tartalmaztak; beszámolókat olyan személyekről, a személyek tevékenységéről, akiknek nevét gyakran a diktátor juttatta el a rendőrséghez.]



642. egyén: Gaius Valerius Catullus, Gaius fia, Titus unokája, Verona-vidéki nemes. Kora 29. Az Aemilianus Sakk és Úszó Egyesületben lakik. A következőket látogatja: Ficinius Mela; a Pollio testvérek; Cornelius Nepos; Lucius Calco; Mamilius Torquatus; Horbatius Cinna; Clodia Pulcher úrnő.

Megvizsgáltuk ennek az egyénnek a szobájában levő papírokat. Családi és magánlevelek s nagy tömeg költeményvázlat.

Az illetőt, úgy látszik, nem érdekli a politika; a rávonatkozó kutatás véleményünk szerint beszüntethető.

[A diktátor megjegyzése: „642-es egyénről további jelentések készítendők. Az egyén lakásában talált írások másolata, mihelyt lehet, megküldendő." 



[A következő írások kerültek a diktátor elé:]



XVIII-A. Catullus anyja Catullusnak.



Atyád sok új munkát vállalt a városban. Reggeltől estig el van foglalva. Az aratás nem volt olyan, mint vártuk. Ennek a sok vihar az oka. Ipsitha csúnyán meghűlt, de már jobban van. Kutyáid jól vannak. Victor bizony már öregecske. Többnyire a lábamnál alszik a tűz mellett.

Cecinnius emberétől hallottuk, hogy beteg voltál. Leveleidben nem írsz ilyesmiről. Apád aggódik. Tudod, milyen jó doktorunk volna itt, s milyen gondozást kapnál. Kérünk, gyere haza.

Egész Verona kívülről tudja a verseidet. Miért nem küldöd meg őket soha minekünk? Cecinnius felesége elhozott több mint húszat. Furcsa, hogy egy szomszédtól kell megkapnunk, amit drága bátyád haláláról írtál. Apád magánál hordja, bárhova megy. Nehéz beszélni róla. Nagyon szép.

Naponta könyörögtem a halhatatlan isteneknek, hogy oltalmazzanak meg. Jól vagyok, írj, ha tudsz. Augusztus 12.



XVIII-B. Clodia Catullusnak.

[Az első tavaszon.]



Túlságosan unalmas, ha az embernek egy hisztérikus gyerekkel van dolga.

Ne próbálj többé találkozni velem.

Nem akarom, hogy így beszéljenek hozzám. Nem szegtem meg semmiféle ígéretet, mert nem is tettem.

Úgy élek, ahogyan választottam.



XVIII-C. Allius Catullusnak.



Itt a kulcs. Senki sem zavar benneteket. Nagybátyám használja néha a lakást, de elment Ravennába. „Ó, szerelem, istenek és emberek kormányzója."



XIX. Névtelen levél Caesar feleségének.

[Clodius Pulcher írta, de egy asszony kezével.]



Hírül adták, nagy és nemes hölgy, hogy elfogadtál egy meghívást Clodius Pulcher házába, holnap éjszaka ebédre. Nem rabolnám el az idejét annak, aki oly büszke helyet annyi előkelőséggel tölt be, ha nem kéne olyan dolgokat közölnöm veled, amelyeket máshonnét nem tudhatsz meg.

Ez figyelmezető levél, s te, úgy hiszem, hálás leszel érte. Tudomásom van róla, nagy bánatomra, hogy Clodius Pulcher olyan érzéssel viseltetik irántad, amely rég túl van a csodálat határain. Őt, aki idáig nem tudta, mi a szerelem, s - haj - nemünknek több szenvedést okozott, mint örömet, végre őt is megalázta az az isten, aki nem kímél senkit sem. Nem valószínű, hogy szerelmét valaha megvallja, a tisztelet, melyet halhatatlan férjed iránt érez, visszatartja, s vissza is kell hogy tartsa tőle; de lehetséges, hogy az, amit érez, a kötelesség és becsület fékjét elszakítja.

Ne kíséreld meg megtudni, ki vagyok. Egyik okát annak, hogy miért írok, úgy sincs remény elrejtenem előled: a féltékenység az - féltékenység, hogy vitathatatlanul uralkodsz egy szíven, amelyről egykor azt hittem, szeret. Nem sokkal aztán, hogy ezt a levelet megírtam, véget vetek egy életnek, mely értelmét vesztette. Haldokló szavaim intsenek, hogy még a te nemes természeted sem lenne képes újjáteremteni azt, aki esztelen feslettségben tékozolta el arany reményeit; még te sem mentheted meg őt annak a gonosz asszonynak, nővérének a befolyásától, s te sem bosszulhatod meg, amit nemünk ellen vétkezett. Ő azt hiszi, te visszavezetheted őt az erényhez, s a köz hasznos tagjává teszed. Csalódik hatalmas hölgy, még te sem teheted ezt meg.



XX. Abra, Caesar feleségének a szolgálója Clodiának.

[Szeptember 30.J



Társaságunk háromkor indul az ebédedre. Úrnőm és az idős hölgy gyaloghintóban, ő gyalog.

Gazdám jókedvű. Úrnőm sír. Gazdám levétette a ruháról az összes aranygombokat. Fényűzési törvény.

Fontos beszélgetést hallgattam ki. Bocsáss meg, úrnőm. Az öreg hölgy soká beszélt úrnőmmel. Azt mondta, lehet, hogy eltiltanak a szertartásoktól. [Alatta, félig kivakarva: Kizárnak.]

Úrnőm nagyon dühös volt, kiabált, hogy gazdám ezt nem engedi. Az öreg hölgy azt mondta, talán igen, talán nem. Úrnőm sír: kéri az öreg hölgyet, hogy ne engedje. Gazdámhoz megy, kéri, hogy ez ne történjék meg. Az nyugodt és jókedvű; azt mondja, semmit sem tud róla, szükségtelen fölizgulni.

Épp most csinálom úrnőm haját. Belekerül egy órába.

Úrnőm bátyádról kérdezősködik.

Tiszteletteljes szolgálatomat nagyságodnak.



XX-A. CAESAR FELESÉGE CLODIÁNAK.



RETTENETES DOLOG TÖRTÉNT, AHOGY AZ EBÉDRE MENTÜNK. HÁROM EMBER UGROTT ÁT A FALON, S MEG AKARTA ÖLNI AZ URAMAT. NEM TUDOM, MILYEN SÚLYOS A SEBE. MINDNYÁJAN HAZAJÖTTÜNK. NEM TUDOM, MIT FOGUNK CSINÁLNI, BOLDOGTALAN VAGYOK AZ EBÉDED MIATT. SOK CSÓK.



XX-B. A rendőrség főnöke a titkosrendőrség főnökének.



Kétszázhuszonnégy személyt tereltünk össze, akiket a merénylet helye körül találtunk. A vizsgálat megkezdődött. Hat ember fölöttébb gyanús. Megkezdtük a kínvallatást. Egy a vallatás előtt megölte magát.

Tömeg gyűlt össze Publius Clodius háza előtt. Az a hír terjedt el, hogy a diktátor hozzá készült ebédre, s a gyilkossági kísérletet Clodius embereinek tulajdonítják. A tömeg köveket kezd a házra dobni; az hallatszik, hogy felgyújtják.

A ház szolgáiból néhány megpróbált a Trivulcanus közre nyíló kapun kiszökni, de a tömeg összeverte őket.

Később.

Tömeg a ház előtt egyre fenyegetőbb.

Marcus Tulius Cicero ott volt a házban, mint valami konzul, a jelvényekkel. Egy katonai különítmény kísérte haza. A tömeg köpdösött; köveket is dobtak.

A házban maradtak: Clodia Pulcher s egy fiatalember, aki Gaius Valerius Catullusnak nevezi magát, s egyetlen szolga.

Asinius Pollio is ott volt, mint vendég, de mihelyt a merényletről hallott, rögtön távozott, s a diktátor házába ment. Minthogy egyenruhában volt, a tömeg keresztülengedte s megtapsolta.

Publius Clodius Pulcher elszökött, mielőtt lefoghattuk volna.

Később. A diktátor váratlanul a ház kapuja elé érkezett. Asinius Pollio és hat testőr kísérte.

Hangos ünneplésben volt része. Beszédet intézett a tömeghez. Kérte, hogy térjenek haza, s adjanak hálát az isteneknek épségéért. Biztosította őket, nem látja okát, miért kellene ennek a háznak a lakóit gyanúsítani, hogy részük volt élete ellen a merényletben.

Mindent meghallgatott, s elrendelte, hogy a gyanúsítottak közül senkit se vessenek alá kínvallatásnak, amíg ő nem látta, és ki nem kérdezte.

Utasított, tegyek meg mindent, hogy Clodius Pulchert elfogjam, de bánjak tisztelettel vele.



XXI. Asinius Pollio, Vergiliusnak és Horatiusnak.



[Ez a levél vagy tizenöt évvel később íródott, mint az előző.]



Köszvény és rossz lelkiismeret ellensége, barátaim, az álomnak; a múlt éjszaka mind a kettő soká ébren tartott.

Mintegy tíz nappal ezelőtt, gazdánk asztalánál [azaz Caesar Augustus császárénál], hirtelen fölszólítottak, hogy beszéljem el újra annak a félbeszakított ebédnek a különös eseményeit, amelyet Clodia Pulcher adott Catullusnak, a költőnek, Cicerónak és az isteni Caesarnak, élete utolsó esztendejében. Szerencsémre a császárt nem sokkal azután, hogy elbeszélésembe belefogtam, elszólították. De észre kellett vennetek már abban a rövid részben is, amelyet elbeszéltem, hogy akadozom. A mi császárunk nagyvonalú ember, de a világ ura, isten, s unokaöccse egy istennek. Ahogy isteni nagybátyja szokta mondani. A diktátoroknak tudniuk kell az igazságot, de sohasem szabad megengedniük, hogy megmondják nekik. Minthogy váratlanul ért a dolog, sebtében úgy cifráztam a történetemet, hogy egy császár füle is bevehesse. Nektek kettőtöknek azonban az igazságot kell ismernetek, s azt remélem, hogy lediktálván ezt a történetet, ma éjszakára elfelejteni és lecsillapítom az én két háborgatómat is.

Már egy ideje vártuk a diktátort és a kíséret megérkezését. A ház előtt Clodia papokkal és zenészekkel szegte az utcát, s nagy tömeg gyűlt össze, hogy lássa Caesart elmenni. Mi tudtuk meg utoljára, hogy merényletet követtek el ellene. Az első pillanattól s mind a mai napig Róma népe azt hitte, hogy Clodius Pulcher bérgyilkosai voltak, akik vendégét meg akarták ölni. Ahogy várakoztunk, kövek hullottak az udvarba, égő szalmacsóvák repültek be a falon s estek a lábunk elé. Végül néhány rémült szolga mondta el, mi történt. Engedélyt kaptam Clodiától, hogy Caesar házába menjek. Minthogy egyenruhában voltam, nehézség nélkül átmehettem a tömegen. Később meghallottam, hogy Cicero a ház ajtajából beszédet intézett a csőcselékhez; emlékeztette őket a köztársaságnak tett szolgálataira, s kérte, térjenek vissza otthonukba. A tömeg azonban érzéketlen volt, sőt szemtelen, s ő éppen hogy az életét mentette, úgy loholt haza. Egypár szolgát pedig, aki a kertkapun próbált kisurranni, halálra botoztak.

Utamon a Palatínuson át Caesar vére nyomán mentem. Ott találtam háza udvarában ülve, épp a sebeit kezelték. A szolgák arca sápadt volt, felesége magánkívül, csak ő s nagynénje nyugodtak. A gyilkosok kése mély vágást ejtett a jobb oldalában, nyakától a derekáig. Az orvos kimosta s tengeri mohával kötötte be. Caesar ott ült, s türelmetlenül élcelődött. Ahogy közelebb mentem hozzá, azt a kifejezést láttam a szemében, amely a háborúkban is csak a legnagyobb veszély pillanatában volt látható: a várakozásteljes boldogság pillantását. Magához hívott, és suttogva kérdezte, hogy mennek a dolgok Clodia házánál. Elmondtam.

- Derék doktorom - mondta -, siess már, siess, siess.

Időnként a titkosrendőrség tagjai léptek be, s a merénylők nyomozásáról hoztak hírt.

A seborvos végre visszalépett, s azt mondta: - Uram, most már magára a természetre bízom gyógyításodat. Mozdulatlanságot és alvást kíván tőled. A diktátor méltóztassék meginni ezt az altatót.

Caesar fölkelt, s néhányszor megfordult az udvarban, állapotát figyelte s szeme mosolyogva nyugodott rajtam. - Derék doktor - mondta végre -, két óra múlva engedelmeskedem, de addig van egy kis elintéznivalóm.

- Uram! Uram! - kiáltott az orvos.

A felesége térdre vetette magát, s úgy jajongott, mint Cytheris a tragédiákban. Caesar fölemelte, átölelte s szigorú pillantással odaintett a kapuhoz. Ott összeszedett néhány testőrt, megparancsolta, hogy a gyaloghintója kövesse, majd átsiettünk a Palatínuson. Egy helyt kénytelen volt megállni a fájdalomtól vagy gyengeségtől. Csöndben a falnak támaszkodott, s intett, hogy hallgassak. Néhány pillanatig mélyeket lélegzett, aztán folytattuk utunkat. Ahogy Clodia házának közelébe értünk, láthattuk, mint bajoskodik a rendőrség, hogy a tömeget szétoszlassa. Egész Róma a dombnak föl áramlott. Ahogy a tömeg a diktátort fölismerte, nagy kiáltás szállt föl, és utat engedtek neki. Lassan ment, jobbra-balra mosolygott, s megérintette a mellette levők vállát. Clodia kapuja előtt megfordult, fölemelte kezét, s bevárta, míg csend lett.

- Rómaiak - mondta. - Az istenek áldása legyen Rómán s mindenkin, aki szereti. Az istenek őrizzék meg Rómát, s mindenkit, aki szereti. Ellenségeitek az életemre törtek.

Itt kitárta ruháját, s megmutatta oldalán a kötést. Borzalomsújtotta csönd állt be, s utána kitört a fájdalom és düh kiáltása. Nyugodtan folytatta:

- De én még köztetek vagyok: képes rá, s eltökélt, hogy javatok szolgáljam. Támadóimat elfogták. Majd ha alaposan megvizsgáltuk az ügyet, beszámolunk mindarról, ami történt. Térjetek vissza otthonotokba; gyűjtsétek magatok köré asszonyaitokat és gyermekeiteket, s adjatok hálát az isteneknek, és aludjatok jól. Egy mérő búzát kap minden családapa, hogy ő s az övéi, velem s az enyéimmel örülhessenek a dolog kimenetén. Menjetek nyugodtan haza, késlekedés nélkül; mert a gyermek öröme zajos, de a férfi öröme csendes és tartózkodó.

Ott állt még egy pillanatig, míg sokan előrejöttek, hogy homlokukat a kezéhez szorítsák.

Bementünk a házba. Az udvarban Clodia ott állt már, készen a fogadására azon a helyen, ahol bátyjának kellett volna állni. Néhány lépéssel mögötte Catullus állt, egyenesen és mogorván. Caesar szertartásosan üdvözölte őket, s kimentette felesége és nagynénje távollétét. Clodia halk hangon bátyja távollétét mentette ki.

- Körbejárjuk az oltárokat - mondta Caesar. Ezt a derűnek és a méltóságnak azzal a hasonlíthatatlan keverékével végezte, amit mindig belévitt a szertartásokba. Mosolygó pillantást vetett Catullus felé, elmondta az esti imát a hunyó Naphoz, ahogy az a Pótol északra lévő házaknál szokásos. Hirtelen kivételes könnyűszívűség fogta el. Az egyik ól mögött egy kuporgó szolgálót talált. Fülénél fogva tréfásan a konyhába vitte. - Az ebéd bizonyára nem romlott el egészen. Egy fogást legalább készíthetsz nekünk. Míg megcsinálod, mi hozzálátunk az iváshoz. Asinius, töltsd meg a kupáinkat. Látom, Clodia, hogy görög divat szerint akarsz megvendégelni bennünket; a társaság jól van összeválogatva, s nincs hiány beszédtárgyban sem. - Ezzel fejére tette a koszorút, mondván: - Én leszek [görögül] a Lakoma Királya. Én választom meg a tárgyat, megjutalmazom az okost, s a büntetést én vetem ki az ostobára.

Én azon voltam, hogy beletaláljak a modorába, de Clodia nem találta a hangját, s egy darabig sápadt volt és megrendült. Catullus csukott szemmel dőlt hátra, amíg csak néhány pohár bort meg nem ivott. De Caesar élénken tovább beszélt Clodiának a fényűzési törvényről, Catullusnak, hogy milyen tervei vannak a Pó megszabályozására. Végül, midőn az asztalokat elvitték, Caesar fölkelt, kilöttyintette az italáldozatot, s bejelentette a symposion tárgyát: vajon a nagy költészet csak emberi elme műve, vagy mint sokan állítják, az istenek ihletése? - Mielőtt elkezdjük - mondta -, mindenikünk mondjon el néhány verset, hogy a szóban forgó tárgyat lelkünkbe idézzük. - Odaintett felém. Én elszavaltam az „ó szerelem, istenek és emberek kormányzója''-!. [Euripides azóta elveszett darabjából, az Andromedá-ból] Clodia Sappho fohászkodását mondta a hajnalcsillaghoz; [Ez is elveszett.] Catullus nagyon halkan Lucretius költeményének az elejét. Hosszú csönd támadt. Caesart vártuk, hogy ő is rákezdje. Tudtam, hogy könnyeivel küszködik, amelyek olyan gyakran megrohanják. Hosszan ivott, majd csaknem hanyagon, Anakreon néhány szakaszát szavalta el.

Az első beszéd az enyém volt. Amint tudjátok, otthonosabb vagyok az irodában és a haditanácsban, mint az Akadémiákban. Örültem, hogy eszembe jut nevelőm leckéje, hajtogattam az iskola közhelyeit, hogy a költészet, mint a szerelem, valóban az istenektől ered; hogy mind a kettőt a megszállottság állapota kíséri, s erről mindig elismerték, hogy több mint emberi: hogy a nagy versek fennmaradása már magában is emberfölötti származás jele, mert a fölülkerekedő idő minden emberi művet elpusztít, de Homeros versei túlélik a köveket, amelyeket leírnak, s örökké élnek, mint az ihlető istenek. Sok hóbortos dolgot mondtam, de semmi olyat, amit előttem sok ezerszer el ne mondtak volna.

Ahogy befejeztem, Clodia fölkelt, ruhája redőit maga köré fogta, s üdvözölte a Király-t. Az én véleményen Clodiáról sosem volt olyan zord, mint polgártársaink nagy részéé. Réges-rég ismertem, de sosem tartoztam azok közé, akikről Cicero azt mondta: „Csak legkedvesebb barátai vannak abban a helyzetben, hogy kellőképp megvethessék." Azonban sosem volt alkalmam, hogy jobban csodáljam, mint ezen az estén. Háza fölfordulva; jó oka volt azt hinni, hogy bátyját meggyilkolták, s őrá magára is gyanakszanak: hogy a merényletet a diktátor élete ellen ő tervelte vagy legalábbis tudott róla. Caesar viselkedését ebben a pillanatban bizonyára megfejthetetlennek tartotta. Sápadt volt, de nyugodt; híres szépségét az átélt veszély mintha fölfokozta volna; s beszéde olyan rendezett volt és olyan összefüggő, hogy a végére engem is jóformán a maga véleményére billentett. Azzal kezdte, hogy ő előre elfogad bárminő büntetést, amit a Király rámér, mert tudja, hogy amit mond, nem szívesen hallják ebben a társaságban.

- Ha igaz - kezdte -, ó, Király, hogy a költészet az istenek ihletésére támad köztünk, akkor valóban kétszeresen nyomorultak vagyunk; először, mert emberek vagyunk, másodszor, mert azt kellene hinnünk az istenekről, hogy tudatlanságban akarnak tartani minket, mint a gyermekeket, és rászedettként, mint a rabszolgákat. Mert a költészet ad az életnek szebb arcot, mint amilyenre igényt tarthat; ő a hazugságok legcsábosabbja. s a legárulóbb a tanácsadók között.

A Napba és az emberek sorsába nem lehet tartósan belenéznünk. Az egyikbe drágaköveken át kell pillantanunk, a másikba a költészeten. Költészet nélkül a férfiak elmennének a csatába, mátkák házasságra lépnének, asszonyokból anyák lennének, az emberek eltemetnék halottaikat, s maguk is meghalnának; de ha részegre isszák magukat költészettel, mindezek a férfiak s asszonyok ki tudja, miféle féktelen várakozással rohannak ugyanezek felé az események felé. A katonák dicsőséget szereznek, a mátkák Pénelopénak nevezik magukat, az anyák hősöket szülnek az államnak, s a halottak úgy hullanak szülőanyjuk, a Föld karjába, hogy örökké ott fognak élni azoknak az emlékezetében, akiket itt hagytak maguk mögött. A költők műve az is, ha az emberek azt mondják, hogy aranykor felé haladunk, s abban a reményben tűrik el az ismert rosszat, hogy ivadékaik örömére boldogabb világ támad majd. Nos, nagyon is biztos, hogy aranykor nem lesz, s nem csinálhatnak olyan kormányt, amely mindenkinek megadhatja, ami boldoggá teszi. mert viszály a világ szíve, s az jár minden porcikájában is. Egészen biztos, hogy mindenki gyűlöli azt, akit fölé helyeztek, hogy az emberek éppoly könnyen eresztik el vagyonukat, mint amily vidáman engedi meg az oroszlán, hogy táplálékát foga közül kitépjék; hogy mindazt, amit az ember el akar végezni, ebben az életben kell elvégeznie, mert másik nincsen, s hogy a szerelem, melyet a költők úgy kicirkalmaznak, semmi más, mint vágy, hogy bennünket szeressenek; ínség, hogy az élet pusztaságában egymás figyelmének szilárd központjává legyünk; a jog pedig fék csak egymásnak rontó mohóságunkon. De ezekről a dolgokról senki sem beszél. Még államunkat is a költészet nyelvén kormányozzák. Vezetőink maguk közt joggal nevezik a polgárokat veszélyes vadállatnak és sokfejű szörnyetegnek; de a szószékről, fegyveres őröktől körülvéve miféle nevekkel nem illetik a zajos szavazókat? Nem a „köztársaság barátai" ilyenkor, „nemes atyáik méltó leszármazottjai"? Állást Rómában úgy nyernek, hogy borravaló az egyik kézben, fenyegetés a másikban; a szájban azonban Ennius-idézetek.

Sokan azt mondják majd: a költészet nagy erénye, hogy civilizálja az embereket, mintákat állít föl, amelyek szerint élni vágyjanak, s hogy az istenek általa nyújtják gyermekeiknek törvényeiket. De nagyon is nyilvánvaló, hogy nincs így, mert a költészetnek az a hatása az emberekre, ami minden hízelgésnek: elaltatja a cselekvést, s megfosztja az embereket attól a vágytól, hogy kiérdemeljék az efféle dicséretet. Első pillantásra csak gyermekességnek látszik; támasz a gyengeségnek, vigasz a nyomornak; de nem, valami gonosz ez. Gyengíti a gyengét, és megkétszerezi a nyomort.

Kik ezek a költők, akik az emberek örök elégedetlenségéhez ezt az elégedetlenséget hozzáadják? Kis társaság, nemzedékről nemzedékre megújuló. A népi megfigyelés rég elkészítette a költő arcképét; tehetetlen minden gyakorlati dologban, szórakozottsága gyakran nevetségessé teszi, türelmetlen, könnyen nekikeseredik, mindenféle túlzó szenvedély zsákmánya. Pericles gúnyolódása Sophoclesen, mint városkormányzón, csak a másik fele Menander történetének, aki a fél lábán saruval, a másik meg mezítláb ment át a piacon. Ezeket a közismert vonásokat egyesek arra magyarázzák, hogy a költő a látszat mögött lakó igazságokkal van elfoglalva, s hogy ezeknek az igazságoknak a szemlélete olyan, mint az őrültség vagy bölcsesség, melyet az istenek adnak. Számomra azonban van más magyarázat is. Azt hiszem, hogy ezek a költők gyermekkorukban az élettől mind valami mély sebet vagy bántalmat szenvedtek, amely emberi létük minden helyzetében megfélemlíti őket. Gyűlöletük és bizalmatlanságuk arra hajtja őket, hogy képzeletükben építsenek másik világot. A költők világa nem mélyebb belátás, csak sarkallóbb vágyakozás teremtménye. A költészet a nyelven; olyan lét leírására koholták, amely nem volt és sosem lesz, de képei oly csábítóak, hogy mindenki részt akar belőlük, s másmilyennek látni magát, mint amilyen. Bizonyság erre, hogy még amikor gúnnyal öntik is le az életet verseikben, leírva egész nyilvánvaló képtelenségét, azt is úgy csinálják, hogy az olvasók fölmagasztosulnak közben, mert a költők ítélete nemesebb és szebb rendet tételez föl, amely ítél rajtunk, s amelyhez fölemelkedhetünk.

Ilyenek hát azok az emberek, akikről sokan azt mondják, hogy az istenek hírnökei. Én azt mondom, ha vannak istenek, el tudom képzelni, hogy kegyetlenek, közömbösek, meg nem értők; hogy nem törődnek az emberekkel, vagy hogy jótevőik; de azt nem tudom elképzelni, hogy ilyen gyermekjátékkal foglalkozzanak, s a költők segítségével tévesszék meg az embereket állapotuk felől. A költők emberek, mint mi, de betegek s szenvedők. Egy vigasztalás van a birtokukban: lázas álmaik. De minekünk nem az álmodó élettől, hanem az ébrenléttől kell élni tanulnunk ebben az éber világban.

Amikor Clodia befejezte, újra üdvözölte a Király-t s továbbadva Catullusnak a koszorút, leült. Caesar nagy általánosságban dicsérte beszédét, de a nélkül az irónia nélkül, amely Socrates szokása volt hasonló esetben. Az alkalom keltette gyönyörűsége, úgy látszik, egyre nőtt: rám szólt, hogy töltsem tele megint a poharát, s ahogy ittunk, Catullust szólította föl. Clodia beszédének korábbi részében a költő még mindig lesütött szemmel ült, de arckifejezése fokozatosan megváltozott, s attól fogva, hogy fölkelt, s a koszorút fejére tette, mindnyájan láttuk, hogy belevetette magát a dologba, akár mert bosszús volt, akár mert a tárgy érdekelte.



[Sok változata maradt fönn Catullus úgynevezett Alcestiadjának. Asinius Pollio rövidebb elbeszélése  helyett mi azt tesszük ide, amelyet Caesar naplólevele 996. bejegyzésként küldött el Lucius Mamilius Turrinusnak.]



Minden gyermek tudja, ó, Király, hogy Alcestis, Admetus felesége minden asszonyok mintaképe volt. De mint lány, a házasságra vágyódott legkevésbé. Csaknem olyan kérdés gyötörte, amilyet minekünk tettek föl ma. Azt akarta, hogy mielőtt élete véget ér, biztos választ szerezzen a legfontosabb kérdésekre, amelyeket ember föltehet. Tökéletes bizonyosságot kívánt, hogy vannak istenek; s hogy törődnek velünk, hogy szíve sarkallásait ők irányítják, hogy ami jó s rossz érheti, ismeretes előttük, és saját céljaikra mintegy ők terveltek ki. Körülnézett s látta, hogy életét mint királyné, feleség és anya töltvén el, nem valószínű, hogy ezeknek a dolgoknak a végére járhasson. Szíve egyetlen becsvággyal volt színig: hogy a delphi Apolló papnője legyen. Azt hallotta, hogy ott az ember az isten színe előtt él; naponta érkeznek tőle az üzenetek; az ember ott bizonyos lehet. A hagyomány szerint azt mondta: asszony és anya van sok; számukra nincs fontosabb, mint férjük jó vagy rossz akarata; az ő napjuk csak gyermekeik számára kel föl, akikhez a nőstény tigrisnek kölykei iránti bősz szerelme fűzi őket. Hogy éveik elszállnak, teli azzal a számtalan kötelességgel, mellyel a háztartás rendben tartása jár, amint lelkünk is tele van a birtoklás félelmeivel, büszkeségével és örömével, s hogy végül úgy teszik le őket nyugovóra, hogy életük és szenvedéseik okáról nem tudnak többet, mint a hegyek állatai. Az élettől, úgy érezte, többet kell kapnunk, mint hogy erőinek az eszköze legyünk, s ezt a többet Delphiben kaphatja meg. De Apolló papnőit az isten hívja el, s érte, imái és áldozatai ellenére, nem jött hívás. Napjai a hír várásában teltek, s abban, hogy isten akaratát próbálta kiolvasni jelekből és jóslatokból.

Alcestis volt a legbölcsebb s a legszebb Pelias király lányai közt. Görögország minden hőse versengett a kezéért, de a király, aki maga mellett akarta tartani, csaknem lehetetlen próbát szabott a kérőkre. Kijelentette, hogy Alcestist csak az kapja mátkául, aki egy oroszlánt s egy vadkant összefog, s egyszer körülhajtja a városfal körül. Év jött évre, kérő kérő után bukott bele a kísérletbe. Peleus, aki később Achilles apja lett, megbukott, s az eszes Nestor is; fölsült Laertes, Ulysses atyja, és Jason, az Argonauták hatalmas vezére. Az oroszlánok és vadkanok dühödten egymásnak estek, s a kocsihajtók jó, ha életüket megmenthették. A király nevetett, és meg volt elégedve, a hercegnő pedig bukásukat isteni jelnek magyarázta, hogy szűznek kell maradnia, s Delphiben szolgálni őt.

Végül is, mint ismeretes, Admetus, Thessalia királya jött le hegyeiből. Az oroszlánt s a vadkant jámbor ökrök gyanánt hajtotta a város körül, és elnyerte Alcestis hercegnő kezét. Szerelemben és örömben vitte le-pherai palotájába, s volt nagy készület az esküvőre.

De Alcestis még nem volt készen rá, hogy asszony és anya legyen. Már-már félelemmel érezte, hogy Admetust napról napra jobban szereti, de továbbra is várta Apolló hívását, s egyik ürüggyel a másik után tolta ki lakodalma napját.

Admetus egy darabig türelmesen állta ezt a halogatást, de végül is nem tartóztathatta tovább a tüzet. Könyörgött Alcestisnek, hogy magyarázza meg vonakodását, s ő válaszul föltárta lelkét. Nos, Admetus ugyan jámbor és istenfélő ember volt, de rég túl volt azon, hogy önmaga erején kívül bármiféle segítséget vagy vigasztalást várjon az istenektől. Életében volt mégis egy alkalom, amikor a közelségüket érezte a maga dolgában, s ezt most mohón elmondta Alcestisnek.

„Alcestis - mondta -, ne várj többé Apollótól a házasságodra jelet, mert ez a jel már megérkezett. Egyedül ő hozott téged ide, ahogy történetemből megláthatod.

Mielőtt Iolcosba visszatértem, hogy próbát tegyek, megbetegedtem; meg is betegedhettem, hisz szerelmem harcban volt kétségbeesésemmel, ha netán nem tudnám összefogni a vadkant s az oroszlánt. Három nap s három éjjel feküdtem halálomon. Aglaia ápolt, aki dajkám volt s az apámé énelőttem. Ő meséli, hogy önkívületemben a harmadik éjjel, amint észrevette, Apolló járt a lelkemben, ő tanított meg rá, hogy kell az oroszlánt s vadkant egy igába fogni. Aglaia most itt van. csak meg kell kérdezned."

„Admetus - mondta Alcestis -, nincs hiány efféle beszámolókban, melyeket fiatalemberek örjöngése és öreg dajkák meséje nyújt az iste nekről. Épp az efféle történetek növelték a zavart, amelyben mindnyájan élünk. Nem, Admetus, hadd menjek Delphibe. Ha nem is választottak papnővé ottan, még lehetek szolgáló. Szolgálhatom szolgáit, s tisztogathatom háza lépcsőjét s padozatát."

Admetus nem értette meg Alcestis gondját, de nagy kedvetlenül megadta az engedélyt rá, amikor beszélgetésüket félbeszakították. Arról hoztak hírt, hogy látogató érkezett a palotába, egy vak, öreg ember, mint kiderült, Tiresias, a delphi Apolló papja. Admetus és Alcestis elámulva mentek az udvarra, hogy fogadják őt. Ahogy a közelébe értek, jó hangosan ezt kiáltotta:

„Üzenetet hozok, Thessalia királya, Admetus házának. Sietve adom át, s visszatérek, ahonnét jöttem. Jupiter akarata, hogy Apolló egy éven át mint ember éljen az emberek közt. S Apolló azt választotta, hogy itt él, mint Admetus pásztora. Átadtam az üzenetet."

Admetus előrelépett, s ezt kérdezte: „úgy érted, nemes Tiresisas. hogy Apolló itt lesz, nap mint nap?'

„Öt pásztor van a kapu előtt - kiáltotta Tiresias. - Egyik közülük Apolló. Ne akard megtudni, melyikük. Jelöld ki dolgukat; tedd, ahogy kell; s ne kérdezz többet, mert nem válaszolhatok."

S szólván, a tisztelet minden jele nélkül behívta az udvarra a pásztorokat: maga meg elment az útjára. Az öt pásztor, ahogy az udvarra besompolygott, olyan volt, mint bármely pásztor; hosszú útjuk után por fedte őket, s a rájuk szegzett kíváncsi pillantások alatt elszégyellték magukat. Admetus király alig találta meg a hangját, de végül is üdvözölte őket, s elrendelte, hogy lakást és ebédet adjanak nekik. A nap hátralévő részében csend ült Pherai egész népén. Tudták, hogy tisztesség érte országukat, de nehéz boldognak és zavartnak lenni egyidőben.

A nap hajlásával, ahogy az első csillagok megjelentek. Alcestis kisurrant a palotából, s odament, ahol a pásztorok a tűz körül üldögéltek. A fénykör szélébe állt, s könyörgött Apollónak, hogy beszéljen hozzá saját szeméjében; merüljön föl a rejtőzködésből, amely az istenek gyönyörűsége, s válaszoljon neki az életét jelentő kérdésekre. Alcestis imája nem volt rövid. A megrökönyödött pásztorok előbb nyugodtak voltak és tisztelettudók, aztán kézről kézre kezdték adni a borostömlőt, morogtak hozzá, egyikük elaludt és horkolt. Végre a legkurtább megtörülte száját a keze hátával, s azt mondta:

„Hercegnő, ha itt isten van, én nem tudom, melyik az. Mi öten harminc napja vándorlunk Görögországon keresztül. Ugyanabból a borostömlőből ittunk, ugyanabba a tálba nyúltunk, ugyanannál a tűznél aludtunk. Ha isten volna köztünk, nem tudnám-e? Habár, úrnőm, azt mondhatom; ezek nem közönséges pásztorok. Az a fickó, amelyik alszik, nincs az a betegség, amit meg ne gyógyítana, akár kígyóharapás, akár csonttörés az. Amikor most öt napja a kőbányába beleestem, egész biztos, hogy halott voltam; ez a fickó fölém hajolt, mondott valami abrakadabrát, és nézz rám most. De azért biztosan tudom, hogy nem isten. Volt egy városban, hercegnő, egy bedagadt torkú gyerek; már kék volt, a szíved, ahogy nézted, beleszakadt. Ez a fiú aludni akart. Nem volt hajlandó átmenni az úton, hogy megnézze. Isten az ilyen? S ez a fickó mellette, az ott - nem tudod abbahagyni az ivást, ha a hercegnő rád néz? -, nem téveszti el soha az utat. A legsötétebb éjben is tudja, merre dél, és merre észak. De én biztosan tudom, hogy nem a Nap istene. Aztán az a vöröshajú, az sem rendes pásztor. Csodákat és bűvészetet űz. Megfordítja a természet rendjét. Feltaláló."

Ahogy ezt mondta, a pásztor odament vörös hajú cimborájához, s fölrugdosta. „Ébredj, ébredj. Mutass csudákat a hercegnőnek." Az alvó ember fölriadt s nyögött. S hirtelen a magasból s a távoli dombokról hangok hallatszottak: „Alcestis! Alcestis!" Amire az ember megfordult s elaludt. Újra fölrugdosták. „A vízesést a fák csúcsáról! A tűzgolyókat!" Az ember durcásan átkozódott. Tűzgolyók futottak versenyt a földön. Fölsiklottak a fákra s elpukkantak; fölkúsztak társai fejére, s mint állatok, mókáztak egymással. Végül a tisztás megint sötétbe merült. „Ezek olyan dolgok, amiket senki más meg nem tesz, de megesküdnék rá, hercegnő, hogy nem isten. Az egyik okom, hogy ezek közül a csodák közül egyiknek sincs értelme. Elképedtünk, s az elképedés után csalódás következik. Utunk első napjaiban új és új csodákat kértünk tőle, mert szórakoztattak; végül is belefáradtunk, s hogy igazat mondjak, szégyelltük, és ő szégyellte őket, mert ezeknek a csínyeknek semmi közük semmihez önmagukon kívül. Szégyellné egy isten a csodáit? Kérdené, hogy mit jelentenek?"

„Láthatod már, hercegnő" - fejezte be, kitárva karját, mint aki befejezte válaszát Alcestis könyörgésére. De Alcestist nem lehetett ilyen könnyen lerázni. A negyedik pásztorra mutatott.

„Az ott? Ő sem közönséges pásztor. Ő az énekesünk. Hidd el nekem, ha lantján játszik és énekel, az oroszlán megáll ugrásában. Igaz, hogy egy időben azt mondtam: «Ez bizonyára isten.» Színig tölt bennünket örömmel s bánattal, amikor semmi okunk az örvendezésre és a bánkódásra. A szerelem emlékét lágyabbá tudja tenni, mint amilyen a szerelem maga. Csodái nagyobbak, mint gyógyítónké, éjszakajárónké vagy bűvészünké, de megfigyeltem őt, hercegnő, a csodáinak nagyobb hatása van ránk, mint ő reá magára. Tüstént elveti a dalt, mihelyt megcsinálta. Minket bármikor elragad, de önmagát nem. Abban, amit megcsinált, nincsen több öröme; másiknak a formálásában vajúdik. Ez elég bizonyosság nekem, hogy nem isten, még csak az istenek küldöttje sem, mert az istenekről nem tételezhető föl, hogy megvetik műveiket."

„És én? Mit csinálok én? Mit csinálok most is? Az én részem, hogy az istenek természetét kutatgatom, vannak-e, s milyen úton férhetünk hozzájuk. Elképzelheted..." 



[Itt az elbeszélés félbeszakad, s mi visszatérünk Asinius Pollio levelére.]



Ebben a pillanatban a diktátor fölkelt. - Folytasd barátom - mormogta, s megindult keresztül a szobán. Catullus megismételte: Elképzelheted... - de alig mondta ki, Caesar a padlóra zuhant, a Szent Betegség görcseiben. Rángatózás közben letépte oldaláról a kötést, s a padló vérétől lett sávos. Én ott voltam, már mielőtt rájött. Ruhája redőiből gomolyagot gyúrtam, s a foga közé tettem. Intettem Catullusnak, hogy segítsen kiegyenesíteni a testét, Clodiának, hogy hozzon annyi ruhát, amennyit tud, a melegen tartásra. A mormogás nemsokára megszűnt, s mély álomba merült. Egy darabig ott őrködtünk mellette; aztán gyaloghintóba raktuk, s a költő és én hazakísértük.

Ez történt Clodia kétszer félbeszakadt ebédjén. Mind a két barátom még abban az évben meghalt. A költő, aki látta ezt a nagy embert betegségében megalázva, nem írt ellene többé fullánkos epigrammákat. Gazdám sose célzott betegségére, de több ízben is emlékeztetett a „boldog alkalomra", amikor Clodiával és Catullusszal ebédeltünk.

Eljött a hajnal, mikorra ezeket lediktáltam. Fájdalmam elfelejtődött vagy lecsendesült, s én letörlesztettem egy adósságot, amellyel barátaimnak adósuk voltam.



  






MÁSODIK KÖNYV



[Az olvasó ne feledje, hogy mindegyik könyv okmányai korábban kezdődnek az előző könyvben foglaltaknál, átszelik a már ismertetett időtartamot, és későbbi időpontig folytatódnak.]



XXII. Névtelen levél Caesar feleségének.

[Serviliától, M. Június Brutus anyjától] 

[Augusztus 17.]



Asszonyom, a diktátor valószínűleg nem értesített még, hogy Egyiptom királynője hosszabb látogatásra nemsokára Rómába érkezik. Ha meg akarsz győződni róla, csak a Janiculuson lévő villátokba kell kinézned. A túlsó lejtőn munkásokat találsz, akik egyiptomi templomot építenek, és obeliszkeket emelnek.

Fontos, hogy figyelmedet fölhívjam ennek a látogatásnak a politikai veszélyeire, mert az egész világ nevet rajta, hogy milyen tökéletesen alkalmatlan vagy magas helyedre, s hogy belátásod Róma politikai viszonyaiba nem több egy gyermekénél.

Asszonyom, Cleopatra anyja egy fiúnak, akinek férjed az apja. A fiú neve Caesarion. A királynő elrejtette őt az udvar szeme elől, de isteni értelmességéről s nagy szépségéről állandóan terjeszti a híreket. Az igazság azonban, mint jó forrásból tudom, az, hogy a gyerek hülye, s noha már túl van a harmadik születésnapján, nem tud beszélni, s éppen hogy jár.

A királynő egyedül azért jön Rómába, hogy fiát törvényesítse, s a világhatalom örökösévé tegye. A terv képtelen, de Cleopatra nagyravágyásának nincs határa. Cselszövő ügyessége és kegyetlensége - mely nagybátyja és férj-fivére meggyilkolásától sem riadt vissza -, az a fölény, mellyel férjed érzékiségén uralkodik, elég ahhoz, hogy zavart hozzon a világba, ha uralkodni nem is fog rajta.

Nem az első eset, hogy férjed fitogtatott házasságtöréseivel nyilvánosan megaláz. Hogy az efféle bűbáj elvakíthatja őt a veszély iránt, melyet az az asszony jelent a közrendre, újabb nyilvánvaló jele elöregedésének, mely lassan kormányzásában is észrevehetővé válik.

Te, asszonyom, keveset tehetsz akár az állam oltalmára, akár a magad méltóságának védelmére. Mégis tudnod kell, hogy Róma arisztokrata asszonyai nem hajlandók az egyiptomi gonosztevő előtt tisztelegni, s nem fognak udvarában sem megjelenni. Ha hasonló szilárdságot mutatsz, megtetted az első lépést, hogy visszanyerd a város tiszteletét, melyet barátaid megválasztásával s hebehurgya modoroddal eljátszottál - hebehurgyaság, amelyet rendkívüli fiatalságod sem menthet ki.



XXIII. Caesar naplója. Levél Lucius Mamilíus Turrinusnak Capri szigetére.



[Augusztus 18. körül]



942.                                                                              [Cleopatráról és római látogatásáról]




    A múlt évben Egyiptom királynője többször is kérte engedélyemet, hogy Rómába látogathasson. Végül is megadtam neki, s szállásul fölajánlottam a folyón túl lévő villámat. Legalább egy évet tölt Itáliában. Az egész dolog még titok, s a Városnak csak közvetlen az érkezése előtt adom hírül. Most Carthago felé tart, s körülbelül egy hónap múlva ér ide. 

    Bevallom, nagy gyönyörrel tekintek ez elé a látogatás elé, s nem csak azért, amire elsőül gondol az ember. Nem mindennapi lány volt ő. Húszéves korában már tudta a Nílus nagyobb rakodópartjainak befogadóképességét; tudta, hogyan kell fogadni egy ethiop küldöttséget, s úgy tagadta meg minden kérésüket, hogy visszautasítása adománynak látszott. Hallottam őt, amint a királyi elefántcsont-adókról tárgyalt, és miniszterei ostobaságát szidta: közben nemcsak hogy igaza volt, de a részletek és rendezett értesülések bőségével volt igaza. Csakugyan a kevesek közé tartozik, akikben kormányzási tehetséget találtam. Azóta minden bizonnyal még jelentékenyebb asszonnyá lett. A társalgás, a társalgás gyönyör lesz megint! Ki leszek elégítve hiúságomban, megértve s kielégítve olyan területen, ahol kevesen képesek teljesítményeimet méltányolni. Miféle kérdéseket tud föltenni! Nemigen van nagyobb gyönyör, mint egy mohó tanulót avatni be abba a tudásba, melynek megszerzése közben mi magunk megöregedtünk és elnehezedtünk. Igen, a társalgás gyönyör lesz megint. Én ott tartottam ezt a macskaszerű gombolyagot az ölemben; ujjaim tíz barna lábujjon doboltak; hallottam lágy hangját, amint a vállamra borultan kérdezte, mit kell tenni, hogy a bankházak a népet szorgalmában el ne kedvetlenítsék, s hogy viszonylik egy rendőrfőnök jogos bére egy városkormányzóéhoz. A mi világunkban, Luciusom, mindenki lusta eszű, kivéve téged, Cleopatrát, a mi Catullusunkat s engemet.

Másrészről hazug, cselszövő, féktelen; népe lényegbevágó jóléte iránt közömbös; azonkívül könnyűszívű gyilkos. Egész sorát kaptam a névtelen leveleknek, amelyek emberölő hajlamától óvnak. Meg vagyok győződve, hogy ez a hölgy nem válik meg hosszú időre egy jól felszerelt méregszekrénytől, de azt is tudom, hogy asztalánál nincs szükségem előkóstolóra. Gondolatainak a magja: Egyiptom, és én vagyok az ő legfőbb biztonsága. Ha meghalok, országa zsákmányul esik utódaimnak - akik hazafiak lesznek gyakorlatiasság nélkül, vagy közigazgatási emberek képzelet nélkül -, s ő ezt nagyon jól tudja. Egyiptom sose lesz nagy többé; de Egyiptom, ami mégis, általam az. Jobb uralkodója vagyok Egyiptomnak, mint Cleopatra, de ő sokat fog tanulni. Római tartózkodása alatt olyan dolgokra nyitom ki a szemét, amikről egyiptomi uralkodó nem is álmodott soha.



946.                                                                        [Megint Cleopatra és római látogatása.]




Cleopatra semmit sem csinál pompa nélkül. Arra kért engedélyt, hogy kétszázszemélyes udvart s kétezer főnyi kíséretet hozhasson magával, beleértve a nagy királyi testőrséget. Én lefaragtam ezekből a számokból, az udvart harmincra, a kíséretet kétszázra, s azt mondtam, hogy a köztársaság vállalja a felelősséget személye és környezete biztonságáért. Azt is elrendeltem, hogy palotájának a területén kívül - villámnak már új neve is van: Amenhotep-palota - nem használhatja a királyi jelvényeket, kivéve két alkalmat: hivatalos fogadtatását a Capitoliumon s hivatalos búcsúvételét.

Értesített, hogy húsz magas születésű hölgyet kell kiválasztanom, az élükön feleségem és nagynéném, akik mint tiszteletére kirendelt társaság, udvara fényét emeljék. Én azt feleltem, hogy Róma asszonyai szabadon vállalhatnak efféle kötelezettséget, ha kedvük van hozzá, s elküldtem neki egy meghívómintát, amelyet eljuttathat hozzájuk.

Ez nem tetszett neki. Azt felelte, hogy országainak terjedelme, mely ötször akkora, mint Itália, s isteni származása, melyet a legnagyobb részletességgel most már kétezer évre visz vissza, egészen a Napig, följogosítja őt erre az udvartartásra, s Róma hölgyeit nem volna illő kérnie, hogy fogadásain és estélyein megjelenjenek. A dolog ennyiben marad.

Énnekem megvolt a részem ezeknek a dagadó igényeknek a kialakításában. Amikor először találkoztunk, büszkén állapította meg, hogy egyetlen csepp egyiptomi vér sincs az ereiben. Ez nyilvánvalóan nem igaz; abban a királyi házban, amelyhez tartozik, a leszámlázást örökbefogadások és gyermekcserék zavarták össze; a rokonházasságok hatását pedig áldásosan enyhítette a királyok tehetetlensége, a királynék könnyűvérűsége, s az a tény, hogy az egyiptomi asszonyok szépsége fölülmúlta a macedón hegyi rablók ivadékaiét. Sőt, mit több, Cleopatra abban az időben, azonkívül, hogy néhány hagyományos szertartásban részt vett, érdeklődésére sem méltatta annak a régi országnak a szokásait, amely fölött uralkodott. Sohasem látta a piramisokat, sem azokat a Nílus menti templomokat, amelyek egy délutánnyi útnál messzebb estek alexandriai palotájától. Én azt ajánlottam, tegye közzé, hogy anyja nemcsak egyiptomi volt, de a fáraók vér szerinti örököse. Rábeszéltem, hogy az évnek legalább felében egyiptomi ruhát hordjon, s magammal vittem őt, hogy megtekintse annak a műveltségnek az emlékeit, amely mellett macedón őseinek fonott kunyhói, Herculesre, eltörpülnek. Tanításaim számításomon felül megfogantak. Ma ő az igazi fáraó, Isis istennő élő megszemélyesítője. Udvarának minden okirata hieroglif; csak leereszkedésül függeszti hozzá görög vagy latin fordításukat.

Mindez úgy van, ahogy lennie kell. Egy nép ragaszkodását nem elég azzal megszerezni, hogy legjobb érdekei szerint uralkodunk rajta. Nekünk, uralkodóknak, azzal kell eltöltenünk időnk nagy részét, hogy rabul ejtjük képzeletüket. A népek lelkében a végzet folyton éber erő; varázslattal dolgozik, s ez a varázslat mindig rosszakaratú. Hogy működését ellensúlyozzuk, nekünk, uralkodóknak, nemcsak bölcsnek kell lennünk, de emberfölöttinek is, mert szemükben az emberi bölcsesség tehetetlen a varázslattal szemben. Egyszerre kell gyermekkoruk atyjának lenni, aki megóvta őket a rossz emberektől, s papnak, aki megőrzi őket a rossz szellemektől.

Tán elfelejtettem mondani: azt is elrendeltem, hogy kíséretében nem lehet öt éven aluli gyerek, sem az övé, sem társasága bármelyik tagjáé.



XXIV. Cleopatra Alexandriából, római követének.

 [Augusztus 20.]



Cleopatra, az örökké élő Isis, a Nap gyermeke, Ptah kiválasztottja. Egyiptom, Cyrenaica és Arabia királynője, a Felső- és Alsó-Nílus császárnője, Ethiopia királynője stb. stb. hűséges miniszterének.

Áldás és kegyelem.

A királynő holnap reggel indul el Alexandriából Carthagóba.

Utazása folyamán Parastoniumban és Cyrenében mutatkozik meg alattvalóinak. Aztán Carthagóban várja be üzenetedet, hogy megérkezése Rómába mikor a legalkalmasabb.

Carthagóba a következő tájékoztatásokat kell elküldenéd a számára:

Névjegyzéket arról, hogy a Jó Istennő Misztériumainak kik a világi főnöknői.

Vesta szüzeinek névjegyzékét. Mind a két jegyzéken rokonságuk, korábbi házasságok stb.

Névjegyzék a diktátor személyi környezetéről; férfiak és asszonyok, különösképpen azok, akikhez ő is jár, és akik nem hivatalosan is járnak a házába.

Névjegyzék a diktátor házának belső cselédeiről; szolgálatuk tartama, korábbi alkalmazás s más efféle részlet, amit magánéletükről kinyomozhatsz. Ezt a kutatást állandóan folytatnod kell; a királynő Itáliába érkeztekor további értesüléseket fog kérni.

Azoknak az élő vagy holt gyermekeknek a jegyzéke, akiket bármikor is diktátornak tulajdonítottak; állítólagos anyjuk s minden más fontos adat.

Beszámoló más királynők korábbi római útjáról, szokások az etikett terén, ünnepélyek, hivatalos fogadtatások, ajándékok stb.

A királynő bízik benne, hogy nem leszel hanyag, s gondoskodsz róla, hogy lakosztályait kellőképp fűtsék.



XXV. Pompeia Clodiának Baiaeba.

[Augusztus 24.]



Drága Egérkém:

Meghívód ebédre éppen most érkezett, s én félreteszem, amíg férjem este hazajön. Ezt a levelet sebtében írom s még a te futároddal visszaküldöm.

Amit mondanom kell, nagyon-nagyon bizalmas; remélem, azonnal megsemmisíted, mihelyt elolvastad.

A titok ez: A Nílus partjairól egy személy hosszabb látogatásra Rómába jön. Ennek a látogatásnak vannak oldalai, amelyeket méltóságomon alul áll tekintetbe vennem vagy megtárgyalnom; már csak azért is, mert a politikai oldalai sokkal fontosabbak és veszélyesebbek, mint a személyiek. Remélem, sosem fogják azt mondani rólam, hogy egyéni életemnek a legkisebb fontosságot is tulajdonítottam azok mellett a világméretű szempontok mellett, amelyek helyzetemmel kibonthatatlanul összebogozódnak. Nem vagyok biztos benne, vajon tudod-e, hogy ennek a személynek egy fia is van, aki állítása szerint igen magas római származásra tart igényt. Erre az igényre ő reményeket épít és törekvéseket, amelyek országa jövendő nagyságát illetik, s természetesen egészen képtelenek.

Bizonyos személy, ennek is megvan az oka, teljesen vak erre a veszélyre, s nekem nincs más választásom, mint hogy kétszeresen éleslátó legyek. Lehetséges, hogy két hivatalos alkalommal el kell viselnem ennek az egyiptomi gonosztevőnek a társaságát. De jelezni fogom modorommal, hogy jelenlétét szerencsétlenségnek tartom, s éberen lesem majd az alkalmat, hogy nyilvánosan is megalázzam, s ha lehetséges, hazatérésre kényszerítsem. Természetesen a lábamat se teszem be a nyaralóba, amelyet kölcsönadtak neki.

Írd meg, mit gondolsz minderről. Unokafivérem, mihelyt ezt megkaptad, visszajön Nápolyból ide. Kérlek, üzenj vele.

Utóirat: Mindenki tudja, hogy megölte a nagybátyját és a férjét, s hogy a bátyja volt a férje, ami egyiptomi szokás, és figyelemre méltó példája annak, hogy mire számíthatunk.



XXV-A. Clodia Caesar feleségének.

[Capuából, szeptember 8.]



Nagyon köszönöm, kedves, igen kedves barátnőm, hogy titkodat rám bíztad.

Leveled olyan, mint te. Milyen bölcs vagy. Hogy megforgatod minden oldaláról a dolgot. Hogy meglátod a bejelentett esemény mögött a rejtett veszélyeket. S milyen helyes és nemes tőled, hogy nem törsz ki szenvedélyes méltatlankodásba, ahogy sok más asszony tenné.

Tehetek mégis egy egész kis javaslatot - ezt is csak azért, mert egyedül te vagy képes rá, hogy végre is hajtsd? Nézhetnél másképp is ennek a terhes látogatónak a jövetele elé. Az jut eszembe, hátha annyi nyájasságot mutatnál - s erre csak te vagy képes -, amennyi méltóságoddal összefér? Hogy meg volna lepve! Így beférkőzhetnél a társaságába; rajta tarthatnád a szemed, hogy mi történik, s megakadályozhatnád a Másik személyt, hogy egészen megfeledkezzék magáról.

Ezt persze senki másnak nem ajánlanám, mert nagy ügyességet kíván. Te meg tudod tenni. Gondold át.

Nagyon vágyom már egy kis beszélgetésre erről... de hisz ez meglesz hamarosan. Addig is hadd küldöm csodálatomat és szeretetemet, és ezt az üveg szicíliai illatszert.



XXVI. Clodia Baiaeből Catullusnak Rómába.

[ Augusztus 25.]



Nővérem azt mondja, levelet kell írnom neked. Egy csomó más ember is ügyvédeddé nevezte ki magát, s azt mondja, levelet kell írnom neked.

Itt van hát a levél. Te és én rég megegyeztünk, hogy a levél semmi. A tied azt mondja, amit úgyis tudok már, vagy el tudok képzelni, s igen gyakran eltér megállapodásunktól, hogy a levélnek főként tényekből kell állni. Íme a tényeim.

Az idő hasonlíthatatlanul szép volt. Sok kirándulást tettünk vízen és szárazföldön. Otthagyok minden összejövetelt, ahol csak társalogni kell, s a házigazdának nincs egyéb terve a szórakoztatásunkra. Nem szükséges mondanom, a társalgás Baiae környékén a szokásosnál is elviselhetetlenebb.

Csillagászatot tanultam Sosigenesszel, és épp ezért ellensége vagyok minden költőnek, aki a csillagok jelenlétében saját hülye érzelmeit ereszti szabadon. Tanulmányozni kezdtem az egyiptomi nyelvet. De midőn fölfedeztem, hogy csecsemőgügyögésnek hangzik, s nyelvtani szerkezete is egy szinten van hangtanával, föladtam. Mint műkedvelők elég sokat színészkedtünk görög és latin darabokban. Együtt dolgoztam hosszabb időn át Cytherisszel. Nem fogadott el pénzt, s visszaküldte az ajándékomat. Midőn makacskodtam, hogy fogadja el hálám valami jelét, egy költeményedet kérte a te kézírásodban. Odaadtam neki „Peleus és Thetis házasságá"-t. Visszautasította, hogy bármiféle színdarabban föllépjen, de ezt a költeményt kiválóan szavalta, s leckéink közben gyakran adott elő tragédiarészleteket. Az én stílusom nagyon is más, mint az övé, de ő föltétlen mestere a magáénak. Marcus Antonius leckéink végén gyakran odaszegődött hozzánk. Csak egy kellemes dolog van rajta, a nevetése. Folyton nevet, és mégsem unalmas. Ha nem a művészetéről beszél, Cytheris unalmas. A boldog asszonyok fásultsága ül rajta. Megtudtam, bár nem tőle, hogy a közé a néhány ember közé tartozik, akiknek szabad meglátogatniuk Lucius Mamilius Turrinust Capriban. [Clodia írt Turrinusnak, engedélyét kérve a látogatásra: de udvariasan elhárították.] Sok férfit ismerek, akit nagyon szeretnék, ha vak és nyomorék volna. Verusszal átvettem új verseskötetét.

Egy csomó új ellenséget szereztem. Tudod, hogy sosem hazudom, és másnak sem engedem meg, hogy jelenlétemben hazudjon. Ahogy mondani szoktad, ,,hűtlen" voltam hozzád, jó néhány alkalommal.

Minthogy éjjel nem vagyok képes aludni, olykor társakat kerítek ezekre az óráimra. Íme, e nyári életem tényei: egyben a válaszok is egyhangú leveled kérdéseire. Ahogy újra elolvasom, azt látom, igen kevés tényt közöltél. Nem hozzám írtál, hanem a fejedben lakó képhez, amellyel én nem kívánok szembeszállni. A rád vonatkozó tényeket nővéremtől tudtam meg s többi ügyvédjeidtől. Meglátogattam nővéremet, Maniliust és Líviát [Torquatus]. A gyerekeiket úszni és vitorlázni tanítottad. Megtanítottad őket, hogy kell kutyát nevelni. Egy nyaláb gyermekverset írtál s egy újabb nászkölteményt. Megismétlem, hogy el fogod veszteni költői tehetségedet, ha visszaélsz vele. Az efféle versek csak növelik a salakot, amely munkád máris megrontotta: gyűlhelyei lesznek a piaci fordulatoknak s a vidékies kifejezéseknek. Sokan már tagadják azt is, hogy római költő vagy. Mind a ketten egyetértünk abban, hogy Verus tehetsége nem olyan mély, mint a tied, de modorában és verselésében egyenletesen előkelő és ízléses, míg egyre inkább északi darabosságra neveled magad.

Ez a levél, mint minden levél, teljesen fölösleges. Mégis két további mondanivalóm van. Szeptember utolsó napján a bátyám és én ebédet adunk. Remélem, ott leszel. Meghívtam a diktátort és feleségét. (Közbe vetőleg, azt mondják, még néhány epigrammát köptél rá. Miért nem látod be, hogy semmit sem értesz a politikához, s nem is érdeklődsz iránta? Miféle elégtételed származhat abból, ha egy nagy ember árnyékában közönséges kis neszeket hallatsz?!) Meghívtam azonkívül a nagynénjét. Cicerót és Asinius Polliót.

Nyolcadikán indulok Északra. Egy csomó barátot viszek magammal, köztük Melát és Verust. Egypár napra megszállunk Capuában, Quintus Lentulus Spinthernél és Sacciánál. Azt javaslom, csatlakozz hozzánk ott kilencedikén, s velünk térj vissza, néhány nap múlva, a városba.

Ha azt határozod, hogy Capuába jössz, kérlek, ne legyenek reményeid, s ne akard álmatlanságomat megosztani. Tizedszer kérlek, tanulmányozd a barátság természetét, ismerd meg előnyeit, s maradj meg a határain belül. Nincsenek igényei; nem akar birtokolni, nem versengő. Csináltam néhány tervet a jövő életemre. Különbözni fog, hatalmasan az elmúlttól. Az ebéd, amelyre meghívtalak, fogalmat ad majd természetéről.



XXVI-A. Catullus.



Miser Catulle, desinas ineptire

Et quod vides perisse perditum ducas.

Fulsere quondam candidi tibi soles,

Cum ventitabis quo puella ducebat,

Amata nobius quantum amabitur nulla.

Ibi illa multa tűm iocosa fiebant;

Quae tu volebas nec puella nolebat.

Fulserevere Candidi tibi soles.

Nunc iam illa non vult; tu quoque impotens, noli,

Nec quae fugit sectare, nec miser vive...

...........................................................

At tu, Catulle, destinatus obdura.



„Szegény Catullus, itt a perc, nyugodj már meg, 

s hidd elveszettnek azt, mit elveszettnek látsz. 

Hiszen vidám napok ragyogtak egykor rád, 

míg arra jártál, merre kedvesed hívott, 

ki kedvesebb nekem, mint bárkinek bárki. 

A tréfa járta akkor, édes élet volt, 

Kívánta ő is azt, amit te kívántál 

Bizony vidám napok ragyogtak egykor rá.

 Ő már nem óhajt, hát te is, bolond, hagyd el, 

ne fuss utána, hisz szökik, ne légy gyáva, 

légy eltökélt, keményszívű, szilárd végre.

.............................................................

Te légy konok, Catullus, és ne enyhülj meg."



* Devecseri Gávbor fordítása 



XXVI-A. Cornelius Nepos: Jegyzetfüzet.

[Ez a bejegyzés később készült.]



„Nem tartod különösnek - kérdeztem -, hogy Catullus ezeket a költeményeket kézről kézre engedi járni? Nem tudok példát ilyen kitárulkozásra."

„Minden rendkívüli ebben - felelte Cicero fölhúzva szemöldökét és leeresztve hangját, mintha kihallgatták volna. - Nem figyelted meg, hogy állandó párbeszédet folytat önmagával? Kié ez a hang, amely oly sűrűn szólítja meg öt; ez a hang, mely sürgeti, hogy «álljon a sarkára» és «szedje magát össze»? A tehetsége? Egy másik énje? Ó, barátom, én ellenállok ennek a költészetnek, ameddig tudok. Van valami illetlen benne. Tán az élet nyers tapasztalata, amely még nem párlódott át eléggé költészetté, vagy egy újfajta érzékenység. A nagyanyja, azt mondták nekem, Északról való. Tán ez az első szellő, amely az Alpokról fú irodalmunkba. Nem rómaiak. Ha egy római olvassa ezeket a verseket, azt sem tudja, merre nézzen. Egy római erre csak pirul. De nem is görög versek. Költők ezelőtt is beszéltek szenvedéseikről, de szenvedéseiket az ének félig már meggyógyította. De ezek! Itt nincs enyhület. Ez az ember nem fél elismerni, hogy szenved. Tán ezért közli párbeszédében a géniuszával? De ki ez a másik én? Van neked? Van nekem?"



XXVII. Caesar Rómából Cleopatrának Carthagóba.



[A: alábbi levél a diktátor keze írásával, egy hivatalos üdvözlés kíséretében ment el, mely a Rómához közeledő királynőt üdvözlte.] 

[Szeptember 3 ]



Isteni királynő, nincs nagy gyönyörűségemre ehhez a legőszintébb üdvözléshez az alábbi intézkedéseket hozzáfűzni. Emlékeztetnem kell téged, mily nagy súlyt vetek a feltételekre, melyeket, midőn a római látogatás terve elkészült, te is elfogadtál. A kíséretedben lévő személyek számára gondolok, a királyi jelvények használatának szabályozására, és arra, hogy öt éven aluli gyermekeknek nem szabad társaságodban lennie. Ha megegyezésünk ellen vétenél, kénytelen lennék megszomorítani magam és téged, s olyan intézkedéseket tenni, amelyek méltóságodon csorbát ejtenének, irántad érzett tiszteletemmel pedig össze nem egyeztethetők. Ha társaságodban e pillanatban gyermekek volnának, vagy hagyd őket Carthagóban, vagy küldd vissza Egyiptomba.

De szavaim szigorúsága ne fedje el előled azt a mély gyönyörűséget, amellyel római tartózkodásod elé tekintek. Róma egyre érdekesebb lesz a számomra, ha arra gondolok, hogy nemsokára Egyiptom királynőjének mutathatom meg a mostani Rómát, s azt a Rómát, amelyet tervezek. A világnak nem sok uralkodója van, s ezek közt csak egész kevés, aki sejtelemmel bír róla: mi az, nemzetek sorsát irányítani. Egyiptom királynője éppolyan nagy szellemre, mint amilyen nagy helyzete szerint.

A vezéri szerep új. s egyre több magányt ad az emberi lét eredendő magányához. Minden kibocsátott rendeletünk még magányosabbá tesz, s minden tiszteletnyilvánítás, amelybe beburkolnak, még jobban elválaszt felebarátainktól. A királynő látogatására gondolva, némi enyhülésével biztatom magam annak a magánynak, amelyben élek és dolgozom.

Ma reggel elnéztem a királynő számára készített palotába. Semmire sem voltunk restek, ami kényelmét szolgálhatja.



XXVII-A. Első válasz a fenti levélre. Cleopatra Caesarnak.



[Hieroglifokban egy hatalmas papyrus-íven, előtte a királyné címei, származása stb., utána a latin fordítás: a római közigazgatás futárszolgálata kézbesítette.]

[Szeptember 2.]



Egyiptom királynője megparancsolta nekem, méltatlan udvarmesterének, hogy nyugtázzam a diktátor levelét s ajándékait.

Egyiptom királynője köszöni a diktátornak a kapott ajándékokat.



XXVII-B. Második válasz. Cleopatra Caesarnak.



[A királyi hajóról, amidőn Ostiába ért. Október 1]



A diktátor levelet írt a királynőnek az uralkodás nehézségeiről.

Vannak másféle nehézségek is.

Egy királynő, nagy Caesar, anya is lehet. Királyi helyzete nem menti föl, sőt még jobban kiszolgáltatja a szerelmes szorongásnak, amelyet minden anya érez, különösen, ha gyermeke törékeny és anyás természetű. Te azt mondtad nekem, hogy a magad idejében szerető szülő voltál. Elhittem. Védted magad előttem a vád ellen, hogy államérdekből kész voltál kegyetlenül bánni leányoddal. [Nyilván apja ösztönzésére. Julia fölbontotta eljegyzését, hogy Pompeiushoz menjen feleségül. Julia meghalt, még mielőtt a polgárháború Caesar és Pompeius közt kitört, de házassága tökéletesen boldog volt.]

Kegyetlenül bántál velem, s nemcsak velem, hanem egy gyermekkel is, aki már csak azért sem mindennapi gyermek, mert a világ legnagyobb emberének a fia. Ő ezóta visszatért Egyiptomba.

Leírtad számomra az uralkodó magányosságát. Egy uralkodó jó okkal érzi azt, hogy az emberek közeledése többnyire az önérdek színét viseli. De nem veszélye-e az uralkodásnak az is, ha magányunkat még azzal növeljük, hogy csak ilyen indokokat keresünk másokban? El tudok képzelni olyan uralkodót, aki addig néz így embertársaira, míg kővé nem dermed, s kővé dermeszti azokat is, akik hozzá közelednek.

A városhoz közeledvén, azt akarom mondani gazdájának, hogy én királynője és szolgája vagyok Egyiptomnak, s országom javát állandóan szívemen viselem, de nem érezném királyinak magam, ha tudatában nem volnék, hogy anya és asszony is vagyok.

Hogy visszafordítsam tulajdon szavadat: De szavaim szigorúsága abban, amit épp leírtam, ne fedje el előled azt a mély gyönvörüséget, amellyel római tartózkodásom elé tekintek.

Viselkedésed gyöngédtelenségét annak tulajdonítom, hogy valóban olyan magányt teremtettél magad körül, amely még a világ ura körül is túlságos. Azt mondtad, lehetséges, hogy én tán könnyíthetek ezen a terhen.



XXVIII. Catullus Clodiának Rómába.



[Az alábbi két levél, mely valószínűleg szeptember 11én vagv 12-én íródott, nem ment el soha. Vázlatai annak a levélnek, amelvet XIII. ohnányunkként közöltünk.
Catullus nem semmisítette meg őket azonnal, mert két hét múlva Caesar titkosrendőrsége a költő szobájában rájuk talált, s másolatukat továbbított a diktátornak.]



Ölj meg teketória nélkül - ha már ez az, amit kívánsz, én nem tudom megölni magam -, a szemem mintha rá volna forrva egy színjátékra; mintha lélegzet nélkül kellene figyelmen, hogy lássam, milyen új borzalmat eszelsz még ki. Nem vagyok képes megölni magam, amíg utolsó elszörnyítő leleplezését nem láttam annak, ami vagy - mi is vagy? -, gyilkos csigázó, hazugságok hegye, kacagás, álarc, áruló; az egész emberi nem árulója.

Itt kell ezen a kereszten csüggenem, s meg nem halnom - figyelnem téged örökkévalóságokon át?

Kihez fordulhatnék? Kihez kiálthatnék? Vannak istenek? Visításod elűzte őket az egekből?

Halhatatlan istenek, azért küldtétek közénk ezt a szörnyet, hogy megtanítson valamire? Hogy az alak szépsége csak a gonosz zsákja? Hogy a szerelem álcás gyűlölet?

Nem, nem - ezt a leckét nem fogadom el tőled - az ellenkezője igaz. Sosem tudom meg, mi a szerelem; de azt tudom, és teáltalad, hogy van szerelem.

Azért jöttél a világba - szörny és gyilkos -, hogy megöld a szerelmest, áruló kelepcét vetettél, s kacagva és huhogva fejszét emeltél, hogy megöld, ami él és szeret bennem - a halhatatlan istenek megsegítenek, magamhoz térek borzalmamból -, hogy a szeretnivaló álcájában járhattál az emberek közt, alkalmat várva, hogy szerelmet szíts s aztán megöld - engem választottál ki erre a gyilkosságra, engem, akinek egy életem van élni, és egy szerelmem szeretni, s aki nem fogok többé szeretni.

De - pokol párája - tudd meg, hogy bár az én egy szerelmemet, amim volt, megölted, nem ölted meg a hitem a szerelemben. Ennek a hitnek az erejéből tudom, hogy ki vagy.

Nincs szükségem rá, hogy átkozzalak, a gyilkos túléli áldozatát, de csak azért, hogy lássa: önmaga volt az, akitől meg akart szabadulni. A gyűlölet önmagát gyűlöli; Clodia örök undorban van bezárva Clodiával.



XXVIII-A. Catullus Clodiának.



Tudom, tudom, sosem ígérted, hogy állhatatos leszel.

A becstelenség fitogtatott becsületességével, hányszor szakítottál félbe egy csókot, s bizonygattad, hogy téged nem köt semmiféle kötés. Megesküdtél, hogy szeretsz, és nevettél és óvtál, hagy nem fogsz örökké szeretni.

Nem hallgattam oda. Olyan nyelven beszéltél, amelyet nem értettem. Soha, soha föl nem foghatok egy szerelmet, amely képes előre látni a maga enyészését. A szerelem önmaga örökkévalósága. A szerelem léte minden pillanatában: az egész idő. Ez az egyetlen szemvillanás, mely az örökkévalóságba megengedtetett. Nem hallgattam hát rád. Minden szó értelmetlen. Nevettél, és nevettem én is. Tettettük, nem vagyunk arravalók, hogy örökké szeressünk. Nevettünk azon a sok millión szerte a világban, a szerelem tettetőin, akik tudják jól, hogy szerelmük véget fog érni.

Mielőtt kivetlek mindörökre az eszemből, még egyszer gondolkozom.

Mi lesz belőled?

Melyik asszony járt ilyen szerelemben, mint amilyet én adtam neked?

Esztelen, tudod, mi az, amit elhajítottál?

Amíg a Szerelem istene nézett rád az én szememmel, kor nem illethette szépségedet. Amíg ő s én beszéltünk hozzád, füled nem hallhatta meg a világ nyelvét: irigységet, ócsárlást s a többi szelet, ami az embervilág gonosz levegőjében ide-oda fú; amíg mi szerettünk, nem ismerted a lélek magányát - ez nem jelent semmit neked? Esztelen, tudod, mi az, amit elhajítottál?

Amit Plató mondott, mind, mind igaz.

Nem én voltam, én magam, aki szeretett téged. Amikor rád néztem, Erős isten szállt rám. Több voltam magamnál. Az isten élt benne, nézett szememen át, s beszélt ajkammal. Több voltam magamnál: s amíg lelked tudatában volt, hogy az isten van benne, és ő néz, egy időre te is megteltél istennel. Nem így mondtad akkor? Milyen órákon mondtad, milyen suttogásban!

De nem bírtad sokáig eltűrni jelenlétét, mert te azért jöttél a világba, szörny és gyilkos, hogy megöld, ami él és szeret. A szeretnivaló álarcát viseled, s csak azért élsz, hogy az egyik orv kelepcét vessed a másik után, csak azért a pillanatért élsz, amelyben nevetve s huhogva fejszét emelsz, s az élet ígéretét s a szerelem ígéretét megölheted.

Már nincs elakadva a lélegzetem, már nem tartom vissza a borzalomtól. Nem remegek többé. Tudok tűnődni és csodálkozni, s azt kérdem magamtól, hol szedted föl az életnek ezt a szenvedélyes gyűlöletét, s mért engedik meg az istenek a világ ellenségének, hogy közöttünk járjon. Sosem fogok szánalmat érezni irántad; szánalom nem lakhat együtt ezzel a borzalommal. Egy nagy szándék mozdult benned, megvilágítani a világot, de már a forrásnál méreg került belé.

Szerettelek, és nem leszek többé az, ami voltam, de mi az én nyomorom a tiédhez képest?



XXVIII-B. Catullus.

O dei, si vostrum est misereri, aut si quibus unquam

       Extremam iam ipsa in morte tulisti opem 

Me miserum aspicite et, si vitam puriter egi

       Eripite hanc pestem perniciemque mihi, 

Quae mihi subruens imos ut torpor in artus

       Expulit ex omni pectore laetitias. 

Non iam illud quaero, contra ut me diligat illa,

       Aut, quod non potis est, esse pudica velit; 

Ipse valere opto et taetrum unc deponere morbum.

       O dei, reddite mi hoc pro pietate mea.



„Ó, ha ti megkönyörültök az emberen, istenek, és ha 

       küldetek égi segélyt már a halál küszöbén.

Nézzetek énrám is, nyomorultra: ha jámborul éltem, 

       rántsatok el gyászos végveszedelmem elől.

Jaj. minden tagomat zsibbadtság szállja meg orvul, 

       s keblemből emiatt minden öröm menekül!

Többé már nem is azt kérem, hogy visszaszeressen, 

       vagy, mit amúgysem akar, tisztaerényű legyen.

Élni kívánok már, szabadulni e rút nyavalyától. 

       Istenek, adjátok meg kegyes életemért."



*Devecseri Gábor fordítása



XXIX. Caesar Cornelius Neposnak.

[Szeptember 23.]

Ez a levél bizalmas.

Arról értesültem, hogy barátja vagy Gaius Valerius Catullusnak, a költőnek.

Olyan hír ért hozzám közvetett úton, hogy a költő beteg volt, vagy legalábbis a végsőkig feldúlt.

Én az apjának hosszú éveken át barátja voltam, s bár kevés alkalmam volt, hogy a költővel találkozzam, munkáját nagy érdeklődéssel és bámulattal kísértem. Azt szeretném, ha fölkeresnéd, és megüzennéd, hogy van. Azonkívül nagyon leköteleznél, ha értesítenél, mindegy, bármikor, amennyiben őt betegen vagy akármiféle nyomorúságban találnád.

Hadd tegyem hozzá, engedve annak a megbecsülésnek, mellyel irántad és munkád iránt viseltetem, hogy nem volna szép dolog, ha te vagy családod, nem értesítenél engem bármiféle sorsfordulatról (a halhatatlan istenek tartsák távol), mely téged vagy tiéidet ér. Már igen ifjan meg voltam győződve róla, hogy az igazi költők és történetírók egy ország legnagyobb díszei; ez a meggyőződésem csak nőtt az esztendőkkel.



XXIX-A. Cornelius Nepos Caesarnak.



Megelégedésemre szolgál tudnom, hogy a római nép nagy vezére aggódik barátom és földim, Catullus egészsége miatt, s barátságosan szólt rólam és házam népéről is.

Igaz, hogy vagy tíz nappal ezelőtt az Aemilianus Sakk és Úszó Egyesület egyik tagja - a költő ennek az épületében lakik - az éj közepén meglátogatott, s elmondta, hogy Catullus állapota nyugtalanságot okoz barátainak. Lakására siettem, s kínok közt, önkívületben találtam. Sosthenes, a görög doktor hánytatókat és nyugtatókat adott be neki. Barátom nem ismert rám. Ott ültünk mellette az egész éjen át. Reggelre sokat javult. Nagy eltökéléssel összeszedte magát, megköszönte figyelmünket, biztosított, hogy meggyógyult, és fölkért, hogy hagyjuk magára. Délután még visszamentem hozzá, s zavartalan álomban találtam. Nemsokára azután otromba küldönc verte őt fel, attól asszonytól hozott levelet, akinek nem kis része volt, ahogy önkívülete is elárulta, az észlelt zavarokban. A levelet még jelenlétemben elolvasta, s utána mély gondolatokba merült. Nem számolt be róla, hogy mit olvasott, de minden rábeszélés ellenére ünneplőbe öltözött, s elhagyta az Egyesületet.

Azért mondtam el a diktátornak ezeket a részleteket, hogy ítéletet alkothasson a dologról.



XXX. Caesar naplója. Levél Lucius Mamilius Turrinusnak Capri szigetére.



991.                                                                                    [Cleopatráról és római útjáról.]



Az egyiptomi királynő közeledik. Krokodil kisasszony átvitorlázik a tengeszorosokon.

Levelezésem őfelségével olyan szellemes volt, amint csak várni lehetett. Latinja darabos, de azt veszem észre, ha az ügy megkívánja, el tudja érni, hogy szabatos legyen.

Nem várom, hogy betűről betűre betartsa rendelkezéseimet, melyekkel látogatását szabályoztam. A királynő képtelen bármilyen irányításhoz alkalmazkodni. Még amikor azt hiszi, hogy föltétlen engedelmeskedik, akkor is becsúsztat egy-két változtatást. Erre el kell készülnöm. Bevallom, hogy gyönyörködtet ez a változatlan változatosság, ha zord képet is kellett vágnom előzőleg. Fölmérhetetlen gőgje teszi ezt s egy olyan asszony függetlensége, aki megszokta, hogy a legkisebb engedetlenséget is halállal büntesse.

Levelei s egy dologban még hallgatása is, gyönyörűséggel töltöttek el. Valóban asszony most már, mégpedig igen királyi. Néha rajtérem magam, arról álmodom, hogy inkább asszony, mint király, s meg kell állítanom gondolataimat.

Cleopatra Egyiptom. Nem ejt szót, nem veszteget nyájaskodást, amelynek politikai következménye ne volna. Minden beszélgetése: egyezkedés, minden csókja szerződés. Azt szeretném, ha viszonyunk nem kívánna ilyen állandó éberséget, s kegyeiben az odahagyatkozás több lenne, s a mesterség kevesebb.

Sok-sok éve már, hogy senki sem fordul felém őszinte barátsággal, kivéve téged, a nagynénémet s a katonáimat. Még a tulajdon otthonomban is mintha örökké sakkoznom kellene. Elvesztek egy „gyalogot", oldalról fenyegetnek, támadásra szedem össze magam, befogok egy „lovat". Az én jó feleségemnek, úgy látszik, öröme telik ebben a vívásban, ha nem is esik meg mindig könnyek nélkül.

Többet mondok, sok éve már, hogy önzetlen gyűlöletet sem érzek felém fordulni. Nap mint nap végigmustrálom ellenségeim, mohó reménnyel, hogy tán ez az ember, aki „magamért" vagy éppen Rómáért gyűlöl. Arra vagyok ítélve, hogy aggálytalan kalandorok vegyenek körül, akik meggazdagodnak kedvezéseimből. Igen, néha úgy érzem, hogy az őszinteség tetszik mohóságukban: nem is tettetik, hogy magamért szeretnek. Azt merem mondani, hogy időnként gyönyört okoz, ha egyikük vagy másikuk megvető célzást tesz rám - a hízelgésnek ebben az óceánjában, amelyben élek és mozgok.

Nehéz, drága Luciusom, elkerülni, hogy az ember azzá ne legyen, aminek mások hiszik. A rabszolgát kétszer ejtjük szolgaságba, egyszer láncaival, másodszor ráeső pillantásunkkal, amely azt mondja: rabszolga vagy. A diktátorról azt hiszik, hogy zsugori az adakozásban, kiszámíthatatlan a kegyvesztésben irigykedik a tehetséges emberekre, hizelgést szomjaz, s én egy nap nem tízszer, de hússzor érzem, mint húznak maguk felé ezek a tulajdonságok, s keményen kell hátrálnom előlük. Amíg az egyiptomi királynő érkezését várom, egy nap tízszer érem rajt magam, amint arról a lehetőségről álmodom, hogy Cleopatra most már felnőtt asszony, látja, hogy amit neki és országának adhatok, teketória nélkül adom; nincs szüksége rá kicsikarni, s hogy a hatalmában lévő összes fogások sem szerezhetik meg, amit megadni nem helyes, s hogy miután mindezt megértette, átköltözhetünk egy olyan birodalomba... de túlhajóztam a lehetségesen.



XXXI. Cicero Rómából Atticusnak Görögországba.



[Ez a levél sok vidámságot és gúnyt szült a régieknél és a középkorban. Lehet, hogy apokrif. Annyit tudunk, hogy Cicero levelet irt Atticusnak a házasságról, s a következő két levélben azon könyörgött barátjának, hogy semmisítse meg - amit Atticus meg is tett bizonyára. Másrészt vagy egy tucat változata maradt ránk annak, ami a szóban forgó levél lehetett. Mindezek nagyon is különböznek egymástól, s nyilvánvalóan bohó közbeszólásokkal vannak megtűzdelve. Mi itt kiválasztottunk néhány részletet, amely a változatok nagy részében közös; föltevésünk ugyanis az, hogy Atticus egyik titkára megsemmisítése előtt valószínűleg lemásolta a levelet, s ez a másolat keringett alattomban, végig a római világon. Meg kell említeni, hogy Cicero sok évi egyre marakodóbb házasság után nemcsak köztiszteletben álló feleségétől, Terentiától vált el, hanem egy gyors házasság után gazdag ifjú gyámleányától, Pubiliától is; hogy Cicero bátyja akkoriban vált el Atticus nővérétől, Pomponiától, akivel hosszú és viharos házasságban élt, s hogy Cicero kedvelt lánya, Tullia sem valami szerencsésen ment férjhez Dalabellához, Caesar nagyravágyó és feslett barátjához, akit atyja szemelt ki neki.]



Százból egy házasság boldog, barátom. Ez azok közé a dolgok közé tartozik, amit mindenki tud, és senki sem mond. Nem csoda, hogy a kivételes házasságot mindenfelé ünneplik, mert a kivételes az, aminek híre van. De az emberi nem hóbortosságához tartozik, hogy mi mindig a kivételt akarjuk szabállyá emelni; vonz bennünket a kivétel, mert mindenki kivételnek tartja magát, úgyhogy fiatal embereink és asszonyaink abban a hiszemben lépnek házasságra, hogy kilencvenkilenc boldog és egy boldogtalan, vagy hogy ők maguk kivételes boldogságra vannak kijelölve.

Ismerve az asszony természetét és annak a szenvedélynek a természetét, amely férfiakat és nőket összesodor, miféle eshetősége lehet egy házasságnak, hogy boldogabb legyen, mint Sisyphus és Tantalus egyesített kínjai?

Házasságunkkal asszonykezekbe tesszük háztartásunk kormányzását, ezt ők tüstént kiterjesztik, amennyire képesek rá, minden javainkra. Fölnevelik gyermekeinket, s ezzel jogot szereznek, hogy az ő ügyeikben is rendelkezzenek, ha a nagykorúságot elérik. Mindebben olyan cél felé törnek, amely teljesen idegen a férfi előtt lebegőtől. Az asszonyok nem kívánnak mást, csak szívmeleget s egy tető védelmét. Katasztrófák félelmében élnek, és semmiféle biztonság sem elég biztos a számukra: szemükben a jövő nemcsak ismeretlen, de vészterhes is. Hogy kivédjék ezeket az ismeretlen csapásokat, nincs csalás, amit föl ne használnának, mohóság, amellyel ne élnének, és más gyönyör vagy szellemi fegyver, amellyel ne harcolnának. Ha a művelődés az asszonyok kezében maradt volna, még a hegyek barlangjában laknánk, s az emberi találékonyság megszűnt volna a tűz megszelídítésével. Ők a barlangtól az oltalmon kívül csak azt kívánják meg, hogy mutatósabb legyen, mint a szomszéd asszonyé; gyermekeiknek pedig annyi boldogságot, hogy az övékéhez hasonló barlangban biztonságban élhessenek.

A házasság óhatatlanul gazdag példatárral lát el arra vonatkozólag, hogy asszonyaink miről beszélgetnek. Nos, az asszonyok társalgása a házasságban - most nem beszélek a másik kínszenvedésről, beszélgetésükről társadalmi összejöveteleken - a fondorkodás és kuszaság minden álruhája mögött két tárgy körül forog: megtartani és fitogtatni.

Hasonlít egyben a szolgák beszélgetésére, és logikusan, mert az asszonyok helyzete a mi világunkban sokban közös a rabszolgákéval. Ezt csak sajnálni lehet, de én nem tartozom azok közé, akik azon vannak, hogy megváltoztassák. A szolgák és az asszonyok beszédjét a ravaszság irányítja. Csel és erőszak a kitudottak menedéke. De a szolgák erőszakhoz csak akkor folyamodhatnak, ha szorosan tömörülnek balsorsuk társaival. Az efféle tömörülés ellen az állam jogosan él állandó éberséggel, úgyhogy a rabszolgának csellel kell céljait szolgáim. Hasonlóképp az asszonyok sem folyamodhatnak erőszakhoz, mert képtelenek a tömörülésre, bizalmatlanok egymás iránt, mint a görögök, és joggal, így hát ők is cselhez folyamodnak. Amikor vidéki birtokaimat végiglátogatom, s egész nap előmunkásokkal és napszámosokkal tárgyalok, sokszor olyan kimerülten térek haza, mintha testben és lélekben folyton résen, mindenikkel birkóznom kellett volna, mert különben megnyomorítanak vagy meglopnak. A szolga minden egyes és minden görbe úton be tudja lopni azt, amit akar: nincs engedmény-csapda, amit meg nem próbál, sem hízelgés, sem látszatkövetelés, sem egy kis nyomás a félelmünkre és kapzsiságunkra; s mindez azért, hogy egy pergolát ne kelljen felépítenie, hogy egy alantasát elzavarhassa, kunyhóját kibővítse vagy új kabátot kapjon.

Az asszonyok társalgása is ilyen; de mennyire mások a céljaik, mennyivel több fegyverük van a támadásra, mennyivel mélyebben gyökerezik bennük a szenvedély, hogy célt érjenek.

A rabszolga legtöbbször csak egy kis kényelmet kíván; egy asszony kívánsága mögött azonban olyan erők lapulnak meg, amelyek az életét teszik: a vagyon megőrzése; azoknak az ismerős matrónának megbecsülése, akiket ő megvet és fél; lányának bebörtönzése, akit tudatlannak, örömtelennek és eldurvultnak akar látni. Az asszony céljainak olyan mély a gyökerük, hogy számára a nyilvánvaló igazság és a megdönthetetlen bölcsesség színét öltik fel. Épp ezért csak megvetést érez minden vélemény iránt, amely az övével nem egyezik. Az ész szükségtelen és gyermekdolog az ilyennek; ő eleve süket rá. Egy férfi megmenthette az államot, irányíthatta a világ ügyeit, halhatatlan hírt szerezhetett bölcsességével, de a felesége számára sótalan bolond marad.

 

[Itt a nemi viszonyról következik egy bekezdés. Ezt annyira eltorzították a másolók és továbbadók élcei és betoldásai, hogy lehetetlen az eredeti szöveget kihámozni.]



Ezeket a dolgokat nem gyakran mondják el, bár a költők néha fölfedik őket. Ugyanazok a költők, akik elsősorban felelősek az ámításért, hogy a házasság a menny, s akik a veszélyes kivétel keresésére csábítanak minket. Euripides mindent elmondott erről Medeá-jában. Nem nagy csoda, hogy az athéniak átkokkal űzték őt el Athénból, amiért ilyen igazságokat mondott. A csőcseléket Aristophanes vezette, aki bebizonyította, hogy tudja ezeket a dolgokat, de nem olyan őszinte. Elfojtotta tudását, hogy elzavarja a nagyobb költőt a városból. És Sophocles! Melyik férj nem mosolygott komoran maga elé, míg a színpadon Jocaste hazugságot halmoz hazugságra, hogy jó színben tüntessen fel egy zavaros helyzetet. Nevezetes példa az úgynevezett házastársi szeretetre, amely minden tényt elrejt a férj elől, hogy fönntartsa a látszat-elégedettséget; merész ábrázolása annak, hogy egy feleség, ha észről van szó, alig tud különbséget tenni a férje és a kisfia közt.

Ó, barátom, hadd vigasztalódjunk a filozófiával. Van egy birodalom, amelybe ők sosem léptek be; mi több, a legkisebb érdeklődést sem mutatták iránta soha. Fogadjuk örömmel az öregkort, amely megszabadít öleléseik vágyától; ölelések, amelyeket az életünkben lévő rend és elménk nyugalma árán kell megvennünk.



XXXII. Abra, Pompeia szolgálója Clodiának.

[Október 1.]



Nagy aggodalomban voltam, asszonyom, érted, a házadért s a gazdámért is a merénylet után. Minden nagy rémületben volt itt, asszonyom, a ház teli látogatókkal és rendőrséggel, az én úrnőm pedig magánkívül. Gazdám, hála a halhatatlan isteneknek, déltájban fölébredt, s nem látszott, hogy rosszabbul volna, sőt nagyon vidám volt, ami úrnőmet igen bosszantotta. Nagyon éhes volt, és evett és evett, a doktor tiltakozott, úrnőm térdre rogyott, s úgy kérte, ne egyék. De ő annyit tréfált, hogy alig bírtuk nevetés nélkül.

Hallottam, asszonyom, amint azt mondta a körülállóknak, hogy ebéd sosem esett még neki úgy, mint tenálad. Marcus Antonius tábornok azt kérdezte, miért. S ő azt mondta: mert a társaság olyan jó volt. És bocsánatodat kérem, Marcus Antonius azt kérdezte, Claudillára gondol-e, s ő azt mondta, Claudilla rendkívüli asszony. Remélem, jól teszem, hogy az efféle dolgokat elmondom asszonyomnak.

Meg kell mondanom, asszonyom, hogy ő azoknak, akik napközben nála voltak, bejelentette, hogy Cleopatra, az, aki Egyiptom királynője, ma vagy holnap megérkezik.

[Október 6.]



A gazdám az éjjel nem volt itthon, először régóta, és mindenki gondol erről valamit.

A királynő csodálatos ajándékokat küldött úrnőmnek, különösen az egyik a legcsodálatosabb dolog, amit valaha láttam. Munkások jöttek tegnap, nagy titokban fölállították, és mozgásba hozták. Ez az egyiptomi palota, asszonyom, csak az ember térdéig ér. S ha leveszed az elülső falát, látod benne az embereket, van egy baromfiudvar is és egy királyi menet s a legszebb ruhák és színek. De ez még nem minden. Ha megindítod a vizet, ezt nehéz megmagyarázni, asszonyom, a kis emberek mind megindulnak, a királynő és egész udvara bemegy a házba, föl a lépcsőkön, igen és át a házon; az állatok lemennek inni a Nílusra is, és egy krokodil szembeúszik a vízzel, az asszonyok szőnek, a halászok halásznak, s ó, halhatatlan istenek, el sem mondhatom, mi mindent csinálnak. Az ember az örökkévalóságig elnézné. Úrnőm nem győzött gyönyörködni, világosságot hozatott, s azt hittük, sosem fekszik már le. Mindenki mondja, milyen ügyes a királynő, mert úrnőm mindenről elfeledkezett, amíg a palotát nézte; s elfelejtette, hogy nincs otthon az ura.

[Október 8.]



Tegnap a királynő meglátogatta úrnőmet. Mi azt hittük, nagyon finom ruhát fog viselni, de csak egy kék ruha volt rajta és semmi ékszer, biztosan ismeri a törvényt a fényűzésről. A haja egyáltalán nem volt kifodorítva, asszonyom, éppen csak valahogy állt, én pedig két órát vesződtem az úrnőmével. Úrnőm megköszönte a játékpalotát, s az egész idő azzal telt el, hogy arról beszéltek. A királynő nagyon egyszerű. Még a nevemet is tudta, s nekem is magyarázott. De ahogy úrnőm titkára mondta, látni lehet, hogy közben gondolkozik. Amikor a gazdám hazajött, megkérdezte, hogy ment a dolog; úrnőm nagy méltósággal azt mondta: nagyon jól, mért, mit gondoltál? Látnod kellene, asszonyom, a gazdámat ezekben a napokban. Mintha tíz kamasz volna a házban. Úrnőmmel állandóan ingerkedik és csipkedi.



XXXIII. Cornelius Nepos: Jegyzetfűzet.

[Október 3.]



Egyiptom királynője megérkezett. Ostiában a város és a szenátus küldöttsége várta, de ő nem volt hajlandó partra szállni, mert a diktátor jelvényei nem voltak ott az üdvözlők zászlói között. Ezt hírül vitték Caesarnak; Asinius Polliót küldte hamarjában a kikötőbe a jelvényeivel. Erre bejött Rómába, éjjel téve meg az utat.

A királynő senkit sem fogadott, s azt mondják, gyöngélkedik. De nagyszerű ajándékokat küldött vagy harminc magas rangú személynek.



[Október 5.]



A királynőt ma fogadták a Capitoliumon. Kíséretének pompája fölülmúlt mindent, amit a városban valaha láttak. Távolabbról nagyon szépnek láttam. Alina [a felesége], akinek előnyösebb helye volt [valószínűleg Hestia papnői közt ült], s amellett asszony is, azt mondja, határozottan közönséges, s olyan húsos arca van, hogy az már állati. Pletykák járnak, hogy ruhája miatt heves harca volt a diktátorral. Egyiptom királynői, ha ünnepi díszben vannak, nyilván mivel Isis istennővel azonosítják magukat, nem hordanak az övükön felül ruhát. Caesar erősködött. hogy római szokás szerint be kell takarnia a mellét: meg is történt, bár nem túlságosan. Tört latin nyelven rövid beszédet tartott, egyiptomi nyelven egy hosszabbat. A diktátor egyiptomiul és latinul felelt. Az áldozati jósjelek a legkedvezőbbek voltak.



XXXIII-A. Cicero Rómából a bátyjának.

[Október 8.]



Egyiptom királynője: ezeknek a szavaknak mély varázsuk van, de nem énrám, barátom.

 Leveleztem ezzel a királynővel néhány éven át, s számtalan szolgálatot tettem kancelláriájának. Föl lehet tételezni, hogy ismeri érdeklődésemet, természetemet, a köztársaságnak tett szolgálataimat. Megérkezvén a városba, ajándékokat oszt a kormányzat hátsó lépcsőin minden kis írnoknak, olyan fényűző ajándékokat, amilyeneket csak egyik uralkodó adhat a másiknak. Nekem is küldött efféle ajándékot. Szicíliát egy évig etethetném belőle, de mit kezdjek én gyöngyös fejekkel és smaragd macskákkal? A halhatatlan istenekre, értésére adtam annak a tuskófejű Hammoniosnak, a sáfárjának, hogy nem vagyok holmi részeges színész, s hogy haszna s nem ára szerint becsülöm meg az ajándékot. „Az alexandriai könyvtárnak nincsenek kéziratai?" kérdeztem tőle.

Ha az ember közelebbről megszemléli: ennek a királynőnek a varázsa nagyot csorbul. Elfogadom az elméletet, hogy van egy kor mindenikünk életében, amely felé úgy igazodunk, ahogy a vasreszelék igazodik észak felé. Marcus Antonius mindig tizenhat éves, s az eltérés a tizenhat év s a mostani kora közt egyre szomorúbb látvány. Az én derék Brutus barátom már tizenkét éves kora óta megfontolt és velős ötvenes. Caesar negyven: Janus, aki egyszerre néz ifjúsága és öregsége felé, határozatlanul. E törvény szerint Cleopatra, bármily fiatal, negyvenöt éves asszony, s ez az, ami fiatalos bájait zavarba ejtővé teszi. Lomhasága annak az asszonynak a lomhasága, akinek nyolc gyermeke volt. Lépéseit és járását sokan csodálják, de nem én. Huszonnégy most, de úgy jár, mint egy olyan asszony, aki azt a benyomást akarja kelteni, hogy huszonnégy éves.

Persze résen kell lenni, hogy az ember ezeket a dolgokat észrevegye. Rangjának varázsa, nagyszerű ruhái s két jeles tulajdonsága - nevezetesen finom szemei s beszédhangjának a szépsége, megejtik a vigyázatlant.



XXXIV. Levél és kérdőív. Cleopatra Caesarnak.

[Október 3.]



Didjám, Didjám, a te Crocodidjád nagyon boldogtalan-boldog, nagyon boldog-boldogtalan. Boldog, hogy tizenkettedikén éjjel láthatja az ő Didjáját, tizenkettedike egész éjjelén láthatja Didjáját, s boldogtalan, mert tizenkettedikének az éjjele ezer év ide. Ha nem vagyok az én Didjámmal, ülök és sírok. Darabokra tépem a ruhám, azon tűnődöm, hogy mért vagyok itt, mért nem vagyok Egyiptomban, és mit csinálok Rómában. Itt mindenki gyűlöl, leveleket küldenek, amelyekben halálom kívánják. Nem jöhetne az én Didjám előbb, mint tizenkettedikén? Didja, az élet rövid, a szerelem rövid: mért nem láthatjuk egymást? Egész nap és egész éjjel más emberek látják az én Didjámat. Jobban szeretik őt, mint én? Jobban szereti őket, mint engem? Nem, nincs semmi, amit én jobban szeretek, mint az én Didjámat. Didjámat a karjaimban, az én boldog boldog-boldog Didjámat a karjaimban. Az elválás kegyetlen, az elválás pazarlás, az elválás értelmetlen.

De ha Didjám így akarja, én sírok; nem értem, de sírok, és várom tizenkettedikét. Levelet azonban írnom kell mindennap. És, ó, Didjám, írj nekem levelet mindennap. Nem tudok aludni, ha jön az éj, s nem kaptam tőled aznap igazi levelet. Jönnek mindennap az ajándékaid és öt szó. Megcsókolom őket, magamhoz szorítom, de ha nincs valódi levél az ajándékhoz, nem tudom szeretni őket.

Meg kell írnom a levelem mindennap, s megmondani az én Didjámnak, hogy csak őt szeretem, csak rá gondolok. De vannak más unalmas dolgok is, amiket meg kell kérdeznem tőle. Tudnom kell a dolgokat, hogy méltóságot tartó vendég lehessek, méltó a védelmére. Bocsásd meg Crocodidjádnak ezeket a kis unalmas kérdéseket.

1. Fogadóestélyemen lemegyek trónom legalsó lépcsőjére, s úgy üdvözlöm Didjám feleségét. Didja nagynénjét is a legalsó lépcsőn fogadjam? Hogy köszöntsem a konzulokat és a konzulok feleségeit?

(Caesar válasza: Idáig minden királynő lejött a legalsó lépcsőre. Én mindezt megváltoztatom. Feleségem és nagynéném velem lesznek. Te a diadalív alatt fogadsz bennünket. Trónod nem lesz öt lépcső magas, csak egy. Az összes többi vendéget trónod előtt állva fogod üdvözölni. Ez a rendelkezés látszólag nyolc lépcsőnyi méltóságtól foszt meg, de nyolc lépcső nem méltóság annak, akinek le kell szállni rajta. S neked le kéne szállnod, hogy a konzulokat üdvözöld, akik államfők, vagy legalább azok voltak. Gondold ezt végig, s belátod, hogy Didjának igaza van.)



2. Servilia asszony nem válaszolt a meghívásomra. Didja, megérted, ezt nem szenvedhetem el. Vannak eszközeim, hogy a megjelenésre rákényszerítsem, s élnem kell velük.

(Caesar válasza: Nem értelek. Servilia asszony ott lesz.)



3. Ha az éjszaka hideg, egy araszra sem mozdulok el a szénserpenyőtől, különben elveszek. De hol kapok elég serpenyőt a vendégeim számára és a vízibalett számára?

(Caesar válasza: Lásd el udvarhölgyeidet serpenyőkkel. Mi, itáliaiak, megszoktuk a hideget, és melegen öltözködünk.)



4. Egyiptomban az uralkodóház nem hív meg táncosokat és színházi embereket. Nekem azt mondták, hogy Cytheris színésznőt meg kell hívnom; hogy Cytheris sok patrícius helyre bejáratos, s a te unokaöcséd vagy unokatestvéred, Marcus Antonius nem megy sehova nélküle. Valóban meg kell hívnom? És azt a férfit is? Mindennap itt van az udvaromban; pimasz szeme van; s én nem szoktam hozzá, hogy kinevessenek.

(Caesar válasza: Igen, s nemcsak meghívod: megismered. Cytheris egy talyigás lánya, de nincs asszony a legmagasabb arisztokráciában, aki méltóságot, bájt és magatartást ne tanulhatna tőle.

Rövidesen meg fogod érteni, miért csodálom. Azonkívül személyes okból is adósa vagyok. Hosszú viszonya Marcus Antoniusszal egy baráttal ajándékozott meg engemet. Mi, férfiak, többnyire azok vagyunk, amivé ti, asszonyok, tesztek bennünket, amint az asszonyok is azok; mert a férfi nem tud újraszabni egy asszonyt, aki magát rosszul szabta. Marcus Antonius egy vidéki iskola legjobb és legkedveltebb atlétája volt mindig, és mindig is az marad. Tíz évvel ezelőtt néhány percnyi beszélgetés úgy kifárasztotta, hogy bosszúságában három asztalt tartott egyensúlyban az állkapcsán. A háborúk is csak egy töredékét kötötték le ennek a gondtalan erőnek. Róma csínyjei fenyegetésében élt. Nem riadt vissza, hogy egész háztömböket felgyújtson, az összes csónakokat eloldozza a folyóparton, vagy ellopja a szenátus öltözeteit. Nincs benne rosszakarat, de ítélőerő sem. Cytheris mindezt újraszabta, semmit sem vett el, de másképp rendezte az elemeket. Gyűlölöm azokat a reformereket, és körül vagyok véve velük, akik úgy csinálnak törvényeikkel rendet, hogy elnyomják az alattvalót, kiszárítják benne az örömet és támadó kedvet. A Catók és Brutusok előtt a szorgalmas egerek állama lebeg; s képzeletük szegénységében tőlem is ezt várnák. Boldog volnék, ha rólam is el lehetne mondani, amit Cytherisről, hogy úgy töröm be a lovat, hogy nem rabolom meg őt szeme tüzétől és sebessége örömétől. S nem kapott Cytheris illő jutalmat? Marcus Antonius nem megy sehova nélküle, és igaza van, mert nála jobb társaságot nem talál.

De be kell fejeznem. Félórája vár rám egy luzitán küldöttség, hogy kegyetlenségem és igazságtalanságom ellen tiltakozzék. Mondd meg Charmionnak, készüljön föl az esti látogatóra. Az alexandriai kapun jön, éjjeliőrnek lesz öltözve. Mondd meg Charmionnak azt is, hogy inkább napkelte, mint napnyugta felé várja, de jön, mihelyt hevületével tusakodó bölcsessége lehetővé teszi. Egyiptom nagy királynője, az asszonyok főnixe aludjék; nem durva kéz fogja fölébreszteni. Igen, az élet rövid, s az elválás esztelen.)



XXXIV-A. Cytheris, a színésznő Baiaeből Cicerónak, tusculumi villájába.



[Ezt az előző évben irt levelet azért csatoljuk ide, hogy az előző kérdőív negyedik kérdéséhez további felvilágosítassal szolgáljon]



Cytheris asszony mély hódolatát küldi a világ legnagyobb ügyvédjének és szónokának s a római köztársaság legnagyobb bölcsének.

Amint tudod, igen tisztelt uram, a diktátor elrendelte, hogy elmés mondásaidból gyűjteményt állítsanak össze kiadásra. A szóbeszéd szerint ebbe a gyűjteménybe belekerül egy beszámoló arról a beszélgetésről, mely Marcus Antonius asztalánál hangzott el, néhány éve, mikor tiszteletedre ebédet adott. Ebbe a beszélgetésbe az én néhány megjegyzésem is belecsúszott, amely ma tiszteletlenségnek tűnhet föl a diktátor iránt.

Fölbátorítva a nagylelkű szavaktól, melyeket oly sűrűn és kegyesen szórtál rám, nagyon kérlek, hagyd ki ezeket az akkoriban énnekem tulajdonított kifejezéseket.

Igaz, hogy a polgárháború alatt másképp éreztem a diktátor iránt. Két bátyám és férjem harcoltak ellene, férjem életét is elvesztette. De a diktátor azóta megkegyelmezett bátyáimnak azzal a nagylelkűséggel, amely jellemző rá; földet adott nekik, reformokat hajtott végre megzavart államunkban, megnyerte szívünket s hűségünket.

A jövő évben visszavonulok a színpadtól. Visszavonulásom és öreg korom nyomorúsággá válna attól a gondolattól, hogy ezek a türelmetlen szavak el fognak terjedni, mégpedig olyan széles körben, mint az a te fényes nevedet viselő munkától várható.

Ettől a nyomortól csak te kímélhetsz meg. Hálám és csodálatom jeleként fogadd jó szívvel a mellékelt kéziratot. Ez a prológus, melyet Menander írt a „Hajótörött lány" elé. A kézirat keze írása.



XXXV. Caesar Clodiának.

[Október 10.]



Sajnálkozva látom, hogy kérések futnak be hozzám, amelyek arra sarkallnak, zárjalak ki téged egy gyülekezetből, amelyben Róma minden tiszteletre méltó asszonya részt vesz. Eddig még nem közöltek semmi olyat, ami kizárásodat jogosulttá tenné.

De van egy másik ügy, amelyet meg kell beszélnünk. Elolvastam egy csomó levelet, amelyek nem voltak az én szemeimnek szánva, s írójuk és olvasójuk nem gyanítja, hogy tudok róluk.

Nem lehet kárhoztatni az asszonyt, akit szeretnek, s képtelen a szerelmet viszonozni. Ilyen helyzetben egy asszonynak vannak mégis eszközei, amelyekkel udvarlójának szenvedéseit fokozhatja vagy enyhítheti. Catullus költőről beszélek, akinek a tehetsége éppúgy beírja magát Róma sorsába, mint azoké, akik kormányozzák. Ennek a költőnek lelki nyugalmáért én felelősséget érzek.

A fenyegetés olyan fegyver, amely a hatalom emberének keze ügyébe esik. Én ritkám alkalmazom. De fölmerülnek esetek, amikor a hatalommal bíró tudatában van annak, hogy egy gyermek vagy egy gonosztevő hibás viselkedését nem változtathatja meg semmi, sem észérvek, sem a könyörület említése. Ha a fenyegetés nem használ, büntetésnek kell követnie.

A méltányosság, magad is megítélheted, egy időre azt kívánja, hogy

a városból eltávozz.



XXXV-A. Clodia Caesarnak.



Clodia Pulcher asszony megkapta a diktátor levelét, s nem mondhatja, hogy nem lepte meg. Clodia Pulcher asszony engedélyt kér a diktátortól, hogy az egyiptomi királynő, Cleopatra fogadóestélyét követő napig Rómában maradhasson, aztán visszavonul vidéki birtokára, s ott marad decemberig.



XXXVI. Caesar Cleopatrának. Naponkénti leveleiből.

[Október második fele.]

[Egyiptomi nyelven. A levél több szava ismeretlen ma már, s feltevésekkel pótoltuk. Valószínű, hogy az alexandriai parti kocsmák argójából származnak, s Caesar néhány évvel ezelőtt szedte fel, amikor utolsó egyiptomi tartózkodása alatt zajos kirándulásokat tett az ottani alvilágba.]



Mondd meg Charmiannak, hogy óvatosan bontsa ki ezt a csomagot.

Úgy loptam. Nem loptam semmit kilencéves korom óta; most már ismerem a betörő és a zsebmetsző érzéseit. Amint látom, a furfang és színjátszás útjára léptem, ami a bűnöző sorsa. [Azt gondolják, hogy Caesar talán egy üveg illatszert lopott el felesége toalettasztaláról.] De mit meg nem teszek én Egyiptom nagy királynőjéért? Nemcsak hogy tolvaj lettem, még eszelős is. Csak rá bírok gondolni. Munkámban megbotlok, neveket felejtek, elhányok papírokat. Titkáraim csak szörnyülködnek, hallom, amint összesúgnak a hátam mögött. Megváratom a látogatókat, halogatom a dolgaimat, mindezt, hogy hosszan beszélgethessek az örökké élő Isissel, az Istennővel, a boszorkánnyal, aki az eszemet ellopta. Nincs nagyobb részegség, mint az éjszakában elsuttogott szavakra emlékezni. Nincs semmi a világban, amit Egyiptom nagy királynőjével össze lehetne hasonlítani.

[Latinul.]

Hol az én bölcs Didjám, az én Didjám, az én legértelmesebb Didjáml Mért olyan esztelen, olyan makacs, olyan kegyetlen magához s énhozzám?

Gyöngyöm, lótuszom, ha a mi római kenyerünk nem ízlik, mért akarod enni?

Egy keletinek sem ízlik. Apádnak sem ízlett. Anesta királynőnek sem. Mi, rómaiak, durvák vagyunk. Mi mindent meg tudunk enni. Kérlek, könyörgök, légy okos. Imádkozom, hogy ne szenvedj, de én, én igen. Küldöncöm vár, amíg Charmian valami hírt küld rólad. Ó, csillag, főnix, vigyázz magadra, légy bölcs.

Elküldted doktoromat az ajtóból. Nem nézhetne meg? Nem beszélhetnél vele, egy percre legalább? Azt mondod, hogy a ti egyiptomi orvostudományotok tízezer évvel öregebb, s hogy mi, rómaiak gyerekek vagyunk. Igen, igen, de szigorúan kell beszélnem veled. A ti doktoraitok tízezer évesek az ostobaságban. Gondolkozz, gondolkozz csak egy pillanatot az orvosokon. Az orvosok többnyire gazfickók. Minél vénebb és minél tiszteltebb az orvos, annál inkább színleli, hogy mindent tud. Csak természetes, hogy az idő egyre gonoszabbá teszi őket. Olyan doktort válassz, akit a legjobb doktorok gyűlölnek. Válassz egy eszes fiatal doktort, mielőtt az eszetlenségben elmerül. Didja, mondd, hogy küldhetem az én Sosthenesemet.

Tanácstalan vagyok. Vigyázz magadra. Szeretlek.

Ó, igen. Én engedelmeskedem az egyiptomi királynőnek. Mindent megteszek, amit mond.

A fejem búbja egész nap piros volt.

Látogató látogató után borzalommal nézett, de egyik sem kérdezte meg, hogy mi történt velem. Ilyen az, diktátornak lenni; senki sem kérdezi, hogy van. Fél lábon szökdelhetnék innen Ostiáig és vissza, és senki sem tenne rá megjegyzést - nekem.

Végül egy takarítóasszony jött be padlót mosni. Ő szólt rám: - Ó, isteni Caesar, mi lelte a fejed?

Anyókám - mondtam -, a világ legnagyobb asszonya, a világ legszebb asszonya, a világ legbölcsebb asszonya azt mondta, hogy a kopaszság meggyógyul, ha mézből, borókabogyóból és ürömből kenőcsöt csinálok, és bedörzsölöm vele a fejem. Azt parancsolta, hogy próbáljam meg, s én mindenben engedelmeskedem neki.

Isteni Caesar - válaszolta ő -, én nem vagyok sem nagy, sem szép, sem okos, de azt az egyet tudom: egy férfinak vagy haja van, vagy agyveleje, mindkettője nem lehet. Te elég csinos vagy, így, ahogy vagy, s minthogy a halhatatlan istenek elég észt adtak, azt hiszem, nem akarták, hogy fürtjeid legyenek.

Azon gondolkozom, hogy szenátort csinálok belőle.

Sosem voltam ilyen tehetetlen, királynő. Lemondanék minden más hatalomról azért az egyért, de nem lehet: nem irányíthatom az időt. Dühöngök ezekre a hideg esőkre, ahogy nem dühöngtem semmire évek óta. Már ott tartok, hogy tanyás gazda lesz belőlem: az írnokaim fölhúzzák a szemöldöküket, s egymásra néznek, amikor látják, hogy minduntalan az ajtóhoz megyek, s az eget fürkészem. Éjszaka fölkelek, az erkélyre megyek, mérlegelem a szelet, feltekintek a csillagokra. Itt küldök még egy szőrmetakarót, burkold be magad jól. Énnekem azt mondták, hogy ezek a kegyetlen esők még két napig tartanak. De télen időnként lesznek napfényes napjaink is. Egy barátomnak van egy villája Saemóban: az védve van északról. Odamégy januárban, s én veled. Légy türelmes, foglald el magad. És üzenj.



XXXVII. Catullus Clodiának.

[Október 20.]



Lelkem lelke, amikor reggel az üzeneted megjött, sírtam.

Te megbocsátottál nekünk. Megértetted, hogy mi nem sértő szándékkal gondoltuk, nem sértő szándékkal, Claudilla. Kérdem magamat, mit mondtam, ami olyan ingerültté tett. De nem gondolkozunk rajta többet. Te megbocsátottál nekünk, és el van felejtve.

De, ó, nagy Claudilla, hasonlíthatatlan Claudilla, légy kész. hogy újból megbocsáss. Mi nem tudjuk, mikor botlunk megint nemtetszésedbe. Légy meggyőződve most és mindörökre, hogy soha, soha nem akarunk fájdalmat okozni neked. Ez a nyilatkozat szóljon minden időknek. Miféle célzást vagy sértést találhattál... - de el van felejtve.

De hadd teszem hozzá, Claudilla, te is próbáld meg, neked is meg kell kísérelned, hogy ne sebezz meg. Te azt mondtad, őelőtte: - Valerius sosem írt olyan verset, amely elejétől végig egyformán jó. - Claudilla, tudod te, hogy a költők épp ettől rettegnek? Néhány sor kiszaladhat jól, a többit facsarnia kell. Hogyan, hát sosem csináltam valami teljeset? És őelőtte!

A királynő estélye dolgában természetesen engedelmeskedem. Nem izgat különösképp, hogy elmenjek rá. Egyesületünk több tagja testületileg megy, és biztattak, hogy írjak egy ódát erre az alkalomra. Néhány versszak már megvan, de nem ment valami jól, s örülök, hogy abbahagyhatom. Amit hallok róla, arra vall, hogy elviselhetetlen, főként ruháinak a szemérmetlensége.

Nem, nem voltam beteg.

Később.

Már majd elküldtem ezt a levelet, akkor hallom, véletlenül, hogy néhány hónapra vidékre mégy. Mért? Mért? Igaz? Halhatatlan istenek, nem lehet igaz. Megmondtad volna. Mért? Te sosem mentél el télen. Mit jelent ez? Nem tudom, mit gondoljak. Sosem mentél el télen.

Ha igaz, Claudilla, Claudilla, küldjél értem. Olvasni fogunk. Sétálunk a tengerparton. Megmutatod nekem a csillagokat. Senki sem beszélt még úgy a csillagokról, ahogy te beszélsz. Mindig imádlak, de ilyenkor istennő vagy. Igen. menj vidékre, legfényesebb csillagom, kincsem, de hadd menjek utánad.

De minél többet gondolkozom rajta, annál boldogtalanabb leszek.

Mit jelenthet ez?

Tudom, hogy nem kérhetek semmit. Nem kovácsolhatok igényeket. De az olyan szerelemnek, mint az enyém, beszélnie kell, ki kell kiáltania magát. Nagy és hatalmas Claudilla, hallgass rám most az egyszer. Ne menj vidékre, azaz ha menned kell, menj egyedül. Nem merem újra kérni, hogy velem, de legalább egyedül.

Igen, megmondom: beteg voltam. Amióta a szerelem az emberek közt jár, megvetett szerelmesek úgy tesznek, mintha betegek volnának. De én nem tettettem. Meg akarsz ölni? Ez a célod? Nem akarok meghalni. Esküszöm neked, harcolok utolsó leheletemig. Nem tudom, hogy viselem el tovább. Valami, ami erősebb nálam, lesben áll rám. Szobám sarkában van egész éjszaka, s néz, virraszt, mig alszom. Hirtelen fölébredek, s mintha az ágyam fölött volna.

Azt mondom most, ha vele mégy vidékre, biztosan meghalok. Azt mondtad, satnya vagyok. Nem vagyok. Egy óra hosszat eltartanám barátodat a levegőben. Odamázolnám a falhoz, és nem fáradnék bele. Te tudod, hogy nem vagyok satnya, s csak hatalmas erő ölhetne meg.

Ezeket a szavakat nem úgy szántam, hogy dühösen hangozzanak. Ha igaz, hogy birtokodra mégy, ígérd meg, hogy magad leszel. S ha nem akarod, hogy elkísérjelek, megteszem, amit olyan gyakran sürgettél: hazamegyek Északra, amíg te a városba vissza nem térsz.

Üzenj valamit erről. És, ó, Claudilla. Claudilla, kérj tőlem valamit, valamit, amit megtehetek. Ne kéred, hogy elfelejtselek vagy hogy közömbös legyek irántad. Ne kérd, hogy ne érdekeljen, mint töltőd az időd. De ha el kell válnunk, mérj rám egy munkát, valamit, ami lánc lesz a napjaink közt. Nagy királynő, nagyobb, mint Egyiptom minden királynői, bölcs és kegyes, egy szavaddal meggyógyíthatsz. Egy mosolyoddal a legboldogabb költővé tehetsz engem, bennünket, aki a halhatatlan isteneket dicsérte valaha.



XXXVII-A. Clodia Catullusnak.

[Futárfordultával.]



Igen, igaz, drága Gaius, vidékre megyek és magam. Azaz egyedül Sosigenesszel, a csillagásszal. A városi élet unalmassá vált. Gyakran írok majd neked. Szeretettel fogok rád gondolni. Fájt hallanom, hogy beteg voltál. Azt gondolom, bölcs dolog lesz, ha hazamégy. Majd küldök néhány ajándékot, add át anyádnak s nővéreidnek.

Azt kéred, hogy szabjak ki rád munkát. Miféle munkát szabhatnék ki én, amit tehetséged nem súgott már régen a füledbe? Feledj el mindent, amit verseidről mondtam, s emlékezze erre az egyre: te és Lucretius, egyedül ti csináltatok Rómából új Görögországot. Egyszer azt mondtad, hogy tragédiák írása nem a te dolgod. Máskor azt mondtad, meg tudnál írni egy „Helená"-t. Bármiféle verset írsz. boldogság lesz a számomra, s ha egy „Helená"-t is írsz, majd eljátszhatjuk, ha vidékről visszatérek.

A királynő estélye utáni reggel indulok, s az ünnep előtt (A Jó Istennő ünnepe) néhány nappal jövök majd vissza.

Vigyázz nagyon az egészségedre. S ne felejtsd el „Ökörszemű"-det.



XXXVIII. Caesar naplója. Levél Lucius Mamilius Turrinusnak Capri szigetére.



1008.                                                                       [Cleopatra csodálata a capri bor iránt.]

1009.                                                       [Mentegetödzés, hogy későn küldte el a csomagot.]

1010.                                                                                               [A szerelmi költészetről.]




A falusi nép és a piacok éneke mindnyájunkat meg tud ejteni. Volt idő, amikor napokon át jártam-keltem egy éneken gyötrődve, amelyet a kertfalon át hallottam vagy katonáimtól a tábortüzeknél. „Ne mondd, hogy nem, nem, kis belga nő" vagy „Mondd meg nekem. Hold, hol van most Chloe?" De ha a versek egy király kezéből jönnek, Herculesre, az nem kín: szabadulás. Duplát lépek, és kétszer olyan magas vagyok.

Ma alig tudtam megállni, hogy látogatóim arcába ne lökjek néhány verssort - nem kell, a halhatatlan istenekre, görög verseket idézni, mi a magunk énekeit szabjuk most Rómában: 



Ille mi par esse deo videtur, 

Ille, si fas est, superare divos, 

Qui sedens adversus itentitem te

       Spectat et audit

 Dulce ridentem...



„Úgy tűnik nékem, hogy az istenekkel e

gy s ha nem bűn mondani: náluk is több 

az, ki szemben ül veled, egyre lát és 

       hallja a hangod, 

hallja édes szép nevetésed..."



*Devecseri Gábor fordítása



   Ezek Catullus szavai: olyan időkben írta, melyek boldogabbak voltak a számára. Okom van gyanítani, hogy ma ő az emberek legboldogtalanabbika. Ő delét befogta a dalba: nekem most van itt a delem, s Catullus az én lángomat is följebb szítja. 



XXXIX. Clodia jegyzetei Marcus Antonius számára.

[Október vége felé.]



Az udvar ma nagyon fényes volt. A római fal legvénebb darabjai is lehullottak a hódító előtt: Servilia; Fulvia Manso; Sempronia Metella.

A te távollétedet észrevették. Őfelsége kegyesen méltóztatott beszélni rólad, de én ismerem már őt s azt a csípős vonást a szája körül.

Mondd meg az én drága Hasonlíthatatlanomnak [Cytherisnek], hogy a királynő érdeklődött iránta. Azt mondta, a diktátor beszélt neki róla, a Hasonlíthatatlanról, nagy csodálattal.

Miután elmentél, a Nílus rosszul fékezett dühvei öntötte el a partokat. Olyasmit mormogott, hogy az egyiptomi közmondás szerint: „Minden kérkedő sebei a hátán vannak." Én tiltakoztam, ő bevitt a budoárjába, és süteményt adott. Beszéltem merészségedről Pharsaliánál; bátorságodról Aristobulus ellen. Nem kétlem, hogy Hispániában is nagyon bátor voltál, de nem tudtam részleteket, kitaláltam hát egy toronnyi hőstettet Cordova előtt. Ez ma már történelem. Ő hirtelen, nagyon hirtelen tárgyat változtatott.

[Október 27.]



Minden kész.

Egyiptom biztosan a tied, ha pontosan megteszed, amit mondok. És akkor, amikor mondom. Minden a mikortól függ.

Érkezz korán az estélyre, s ne sokat hederíts rá.

A vár ura feleségével és nagynénjével alkalmasint korán hazamegy.

Én későn érkezem. Azt mondom majd neki, hogy te a legnyaktörőbb mutatványt akarod bemutatni neki, amit Rómában valaha véghezvittek, s rábeszélem, hogy ne legyen hajlandó megnézni. És talán nem az lesz? a legnyaktörőbb mutatvány, amit Rómában láttak valaha?

Ne feledkezz meg ígéretedről. Nem szabad beleszeretned. Ha ez a veszély fenyeget, nem vagyok hajlandó segíteni, s minden esélyed oda.

Semmisítsd meg ezt a jegyzetet, vagy inkább add oda futáromnak, hogy én semmisíthessem meg.



XL. Júlia Marcia asszony Lucius Mamilius Turrinusnak Capri szigetére.

[Október 28.]



Mekkora örömmel vettem, drága fiam, a leveled, s értettem meg. hogy írhatok neked. S hogy meg is látogathatlak. Hadd menjek mindjárt újév után. Minden gondolatom az ünnepségeken van [a Jó Istennőén], akkor vissza kell térnem birtokomra, rendbe hoznom évi számadásaimat, s felügyelni a mi hegyi falunk Saturnaliáin. Ha ez megtörtént, megyek Délre - mekkora örömmel!

Azt mondod, van időd hosszú leveleket olvasni; nekem meg általában igen sok időm van megírni őket. Ez nem lesz hosszú levél; bízom benne. Egy-két szó, amiben nyugtázom a tied, s elmondom a múlt éjszakai eseményeket, amelyek, gondolom, érdekelnek. Biztosítasz, hogy vannak csatornáid, amiken át eljutnak hozzád a római események külsőségei; én beszámolómban megpróbálok olyasmire szorítkozni, amit személyesen figyelhettem meg, s nem valószínű, hogy máson át elért volna hozzád.

Múlt éjjel volt meg a fogadóest, amelyen Egyiptom királynője megnyitotta Róma számára palotáját. Mások kétségkívül elmondták, milyen nagyszerű volt a rendezés, a tavak, a mutatványok, a játékok, a tömeg, az ételek, a zene.

Én egy új barátnőt szereztem, ahol a legkevésbé számítottam erre. A királynőnek megvolt talán az oka, hogy mért pazarolta rám olyan hosszan a kegyeit, de engem nem könnyű becsapni, s az érdeklődés, amelyet egymásban keltettünk, azt hiszem, nem volt színlelt. Mindegyikünk kíváncsi volt a másikra, mindegyikünk a végletekig különbözött a másiktól; ilyen ellentét a bizalmatlanság egy cseppjétől megvetéssé és nevetségessé válhat, s a jóakarat egy cseppjétől gyönyörteli barátsággá.

Csónakon érkeztem az öcsémmel és feleségével; a királynő a kapuban fogadott bennünket, amelyet a Nílus menti Philae-templom másául építettek meg. A mi Tiberisünk egyiptomi színt kapott s új szépséget.

Éppúgy a királynő. Vannak, akik ezt a szépséget tagadják, de ezeknek a tekintete előítélettől ferde. Bőrének a színe a legfinomabb görög márványé és olyan sima is. Szeme barna, nagy s igen elven. Ezekből, s halk, de folyton változó hangjából szakadatlan üzenete szól a boldogságnak, jó közérzetnek, vidámságnak, értelemnek és biztonságnak. Itt voltak a mi római szépségeink közül többen, s megfigyelhettem, Volumnia, Lívia Dolabella és Clodia Pulcher merevek, rosszkedvűek voltak, mintha kitörni kész ingerültség bujkálna bennük.

A királynő, mint mondták. Isis istennőnek volt öltözve. Minden ékszere s ruhájának a hímzése kék volt és zöld. Előbb átvezetett minket a kerteken, megjegyzéseit közben főként Pompeiához intézte, aki mintha megdermedt volna az ijedtségtől, de meg kell mondanom - nem tudott válaszolni. A királynő modora egészen egyszerű, s elűz minden feszélyezettséget abból, aki beszél vele. Így tett énvelem is. Odavezetett minket a trónjához, s bemutatta udvara nemeseit és hölgyeit. Aztán visszament, hogy a vendégek hosszú sorát üdvözölje, akik már vártak rá, mialatt ő a diktátorral foglalkozott.

Az volt a szándékom, hogy korán lefekszem, de elidőztem, egykorú barátnőimmel a sokféle látványosságot nézegetve s meg-megkóstolva a rendkívüli édességeket (nagy rémületére Sempronia Metellának, aki szentül állította, hogy meg vannak mérgezve). Hirtelen azt éreztem, hogy egy kéz súrolja a karom. A királynő volt; kérte, hogy nem ülnék-e le melléje. Egy lugasfélébe vitt, megmelegítette serpenyőmet, s egy pamlagra ültetvén maga mellé, egy pillanatnyi hallgatás után rám mosolygott.

- Nemes hölgy - mondta -, az én hazámban szokás, hogy ha asszonyok találkoznak, néhány kérdést tesznek föl egymásnak.

- Nagy gyönyörűségemre szolgál, nagy királynő - mondtam -, ha Egyiptomban érezhetem magam, s megfigyelhetem az ország szokásait.

- Mi megkérdezzük egymástól - felelte ő -, hogy hány gyermekünk volt, s vajon nehéz volt-e a gyermekágyunk.

Erre mindketten nevetésben törtünk ki. - Ez nem római szokás, mondtam, Sempronia Metellára gondolva -, de nagyon okos szokásnak tartom. - Elmondtam anyaságom történetét, s ő is elmondta az övét. Egy kis szekrény volt mellette, abból néhány bájos képet vett ki két gyermekéről, s megmutatta nekem. - Minden más - suttogta - csak sivatagunk délibábja. Imádom a gyermekeimet. Bár lenne száz belőlük. Mi hasonlítható a világban ezekhez a drága fejecskékhez, ezekhez az illatos drága fejecskékhez? De én királynő vagyok - mondta könnyein át rám pillantva - énnekem utaznom kell. Száz más dologban kell foglalatoskodnom. Vannak unokáid?

- Nem - mondtam. - Egy sincs.

- Megérted, mit gondolok? - kérdezte.

- Meg, felség.

S ott ültünk csendben. Drága fiam, nem ilyen beszélgetésre voltam elkészülve a Nílus boszorkányával.

Unokaöcsém szakított félbe minket. Marcus Antoniust hozta és Cytherist. a színésznőt. Meglepetten látták, hogy a hangos zenekarok és lobogó fáklyák közt mi ketten ott ültünk könnyezve.

- Életről és halálról beszéltünk - mondta a királynő, végigfuttatva kezét az arcán. - Ettől csak boldogabb az estém.

Úgy tett, mintha nem venné észre dédunokaöcsémet; Cytherishez fordult. - Kegyes hölgy - mondta -, én azt hallom igazán hozzáértőtől, hogy senki sem beszéli olyan szépen sem a latin, sem a görög nyelvet, mint te.

Ez a levél máris túl hosszú. Még írok, mielőtt meglátogatlak. Utolsó kérésedet pontosan fogom teljesíteni. Leveled s az a kilátás, hogy meglátogathatlak, nagyon boldoggá tett.



XLI. Cytheris, a színésznő, Lucius Mamilius Turrinusnak Capri szigetére.

[Október 28.]



Boldog várakozással tekintek, drága barátom, decemberi látogatásom elé. Beszélgetni fogunk és olvasni, s fölkúszok megint minden csúcsra, s le minden barlangba. Hideg és meleg nem szegheti a kedvem.

A múlt éjjel történt valami, ami ezt az utazást kétszeresen üdvössé teszi. Életemnek hosszú és drága viszonya véget ért. Meghúztak egy harangot, egy zene elhallgatott. Te vagy az egyetlen ember, akinek valaha beszélek erről. Te, aki annyit hallottál fejlődéséről, halljad a végét is. Az élet, amelyet Marcus Antoniusszal tizenöt éven át éltem, véget ért.

A királynő még ide sem ért, Marcus Antonius már kedvét lelte benne, hogy gúnyolja nagy hírnevét az elbűvölésben s az asszonyi ravaszságban. Dicsekedett, hogy föl tudta bőszíteni a diktátort, úgy állítván be magát, mint aki fölötte áll minden kerítő bájnak, amelyet Cleopatra nála kevésbé erős természetekre kifejt. Kevesen lehettek abban a helyzetben, amiben én, hogy megfigyelhették, milyen hihetetlen türelemmel viselte el a diktátor unokaöccse badarságait; olyan türelem ez, amely ennél nagyobb horderejű kihívásokat is elviselt, bár bántóbbak azok sem igen lehettek.

Amióta a királynő megérkezett, Marcus Antonius gyakran látogatta az udvarát, s értesüléseim szerint, gúnyos udvarlásával föl is ingerelte őt. A királynő ezt a szemtelenséget nyilván nem azzal a játékos fölénnyél viszonozta, amellyel módjában lett volna, hanem több alkalommal, mások jelenlétében, leplezetlen bosszúsággal utasította vissza. Róma elkezdett beszélni.

Tegnap együtt mentünk az ő nagy estélyére. Barátom csupa szikra volt. Az úton először vettem észre, hogy megjegyzései Cleopatráról igazi csodálatot, valami bámulatteljes gyönyört árulnak el. Tudtam már, amit ő még nem, hogy a szenvedély áldozata.

Ha találkozunk, majd leírom, milyen nagyszerű volt a palota s a szórakozás, amelyben részünk volt. Nem tudom, hogy folynak le az efféle estélyek Alexandriában, de a királynő, azt gyanítom, el volt ámulva, látva, hogy mi, rómaiak, társaságban milyen rosszul viseljük magunkat.

Ahogy az már szokás, az asszonyok kényszeredett csoportokba húzódtak, magukban álltak vagy ültek. A kert más részében a fiatalabb emberek jócskán ittak, lármáztak, s azokba az elmulaszthatatlan nyaktörő erőpróbákba fogtak, amely egyetlen időtöltésük. Elképzelheted, hogy Marcus Antonius járt legelöl. Egyik örömtüzet a másik után gyújtották, s hosszú sorokban, versenyt ugráltak át rajtuk. Én megszoktam, hogy az efféle vakmerősködésnek hátat fordítsak, de csakhamar azt tapasztaltam, hogy barátom fákra mászik, s ágról tetőre ugrik, nyomában azok. akiket kihívott. Balesetek történtek, fejek és lábak repedtek, de a lármás, részeg éneklés csak hangosabb lett. A kitűnő színpadi jeleneteket, amelyeket a királynő rendezett, néhány asszony és néhány nagyapa nézte végig. -

Éjfél felé a férfiak kezdtek belefáradni ebbe a játékba; sokan részeg álomban hevertek a bokrok közt; az örömtüzek lelohadtak. Sokszínű fáklyák közt egy szigeten balett lépett föl, s a mesterséges tó úszó lányokkal telt meg.

A diktátor ez alatt a jelenet alatt odajött hozzám, s azzal tisztelt meg, hogy mellém ült. A felesége nem sok örömét lelte az estében, és sürgette, hogy búcsúzzék már. Meg vagyok győződve, hogy ami akkor történt, azt Clodia Pulcher gondolta ki; habár nagyon alkalmas anyaggal volt dolga. Clodia, éppúgy, mint Marcus Antonius, szinte naponta látogatta a királynő udvarát. Joggal vagy sem, úgy tekintette magát, mint a királynő legbensőbb római bizalmasát. Én éppen tanúja voltam Clodia megérkezésének az estélyre; későn jött: a bátyja kísérte s egy csomó ficsúr az Aemilianus Sakk és Úszó Egyesületből. A királynő ekkor már rég elhagyta helyét a trón előtt, s vendégei közé vegyült. Az este nagyobb felében a diktátor a felesége mellett maradt, s a királynő iránt a legtárgyilagosabb tiszteletet tanúsította, de ebben a pillanatban egymás mellett mentek a fasor felé, az oroszlánok és tigrisek harcától jövet, amely a vadállatok cölöpketrecében folyt le. Clodia olyan jelenetet látott maga előtt, amilyenben neki sosem lehet része: egy asszony, aki a világon senkit sem irigyel; egy húsz évet fiatalodott diktátor; s boldogság, amely csak nevet, s nem akar rosszat senkinek sem. Én sok év óta ismerem Clodiát, kitaláltam, milyen kínjába kerül ez a látvány.

Midőn a vízibalettnek vége volt, Caesar társasága fölállt, hogy megkeresse a királynőt, s elbúcsúzzunk. Nem volt a tónál. Nem volt a palotában. Balra a fasortól színpadot építettek. Az este korábban egy zenejáték számára szolgált színpadul, amely az egyiptomi történelemből vette tárgyát, de most elhagyatottan állt, s a közeli díszudvar fáklyái világították meg szeszélyesen. Nem tudok visszaemlékezni, mi vitt bennünket arrafelé. A szín tisztást ábrázolt a Nílus partján, egy pálmafás liget, bokrok, nádbozót. Hogy rövid legyek, azon értük a királynét, hogy egy nagyon részeg és nagyon heves Marcus Antonius ölelésében birkózik és tiltakozik. Nem kétséges, hogy tiltakozott, de a tiltakozásnak fokai vannak, s az ember kihámozhatott annyit, hogy ez a szabadkozás már tart egy ideje, s olyan helyzetben, amelyből a szabadulás nem lett volna nehéz. A félhomályban nem voltunk biztosak benne, mit láttunk.

A látszat meg volt mentve. Charmian, a királynő kísérője ebben a pillanatban lépett ki a színpad mögül, s hozta a serpenyőt, amely nélkül Cleopatra nem bírja a mi hideg időjárásunkat elviselni. A királynő szidta Marcus Antoniust az esetlenségéért. A diktátor szidta, hogy részeg. A pillanat elmúlt, látszólag nevetésben. De magyarázat nem volt, hogy mit kerestek ezen az elhagyott helyen. Én, aki előtt Marcus Antonius nem tarthat titkot, tudtam, hogy azt érezte, amit tizenöt évvel ezelőtt énirántam érzett, és soha sehol máshol, minden csapongásaiban. Hogy mit jelentett a királynő számára, nem tudhattam, csak amennyi a nagy emberen tükröződött mellette. Egy színész sem ér föl Caesarral, s csak egy színész sejthette meg, hogy szívig van sebezve. Nem, azt hiszem, senki más nem vette ezt észre. Pompeia ott jött elmaradva az ösvényen mögöttük.

Elbúcsúztunk. A gyaloghintóban Marcus Antonius zokogva nyomta a fülemhez fejét, s százszor is elismételte a nevem. A búcsú nem lehetett volna nyilvánvalóbb.

Én tudtam, hogy előbb vagy utóbb eljön ez az óra. A szerető fiammá lett. Nem színlelek olyan könnyűszívűseget, amelyet nem érzek, de nem is akarom túlozni a szenvedést, amely, anélkül, hogy észrevettem volna, félig már át is ment lemondásba. Capriba a barátság magasabb megbecsülésével megyek majd; a barátságéval, melyet sosem érezhetnék Marcus Antonius iránt, mert a barátság rokon lelkekben virágzik. Csodálatosak forrásai, de én asszony vagyok. Csak neked sírhatom el, akinek bölcsessége és türelme végtelen, utolszor, hogy a barátság, még a tied is, csak másodsorban jön s kell is jönnie, a szerelem mögött, amelyet elvesztettem. Sugárzással töltötte be nappalaimat, amint az éjszakáimat is betöltötte elviselhetetlen édességgel. Tizenöt esztendőn át nem volt okom megkérdeni magamtól, miért él az ember, vagy miért szenved. Most meg kell tanulnom szerelmes pillantása nélkül élnem a szemnek, amelyben az életemet elálmodtam.



 XLI-A. Cleopatra Caesarnak.

[Éjfél, október 27.]



Diája, Diája, higgy nekem, mit tehettem? Odavitt, azt állitotta, hogy ő és társai a legnagyobb erőpróbát mutatják be nekem, amit Rómában valaha láttak. Részeg volt és alattomos is. Össze vagyok zavarodva. Nem tudom, hogy történhetett. Biztos vagyok, hogy annak a nőszemélynek, Clodia Pulchernak része volt benne. Felbiztatta, kihívta. A terv őtőle ered. Ebben biztos vagyok.

Diája, én ártatlan vagyok. Nem alszom el, amíg nem üzensz, hogy mindent megértettél, hogy bízol bennem, és szeretsz engem. Őrült vagyok a borzalomtól és a fájdalomtól.

Üzenj, könyörgök, ezzel a futárral.



XLI-B. Caesar Claopatrának.



[Cornelius Nepos házából, ahova Cleopatra nyomon követte Caesart, s ahol Gaius Valerius Catullus betegágya mellett találta.]



Aludj, aludj jól.

Most te kételkedsz bennem. Ismerem az unokaöcsémet. Megértettem rögtön, mi történt. Ne kételkedj Didjád megértésében. Aludj jól, nagy királynő.









HARMADIK KÖNYV





XLII. Caesar, legfőbb főpap, a Vesta-szüzek testülete főnöknőjéhez,

[Augusztus 9.]



Tisztelendő szűz:

Ezt a levelet ne lássa más, csak te.

A múlt tavaszon Júlia Marcia asszony elismételte nekem néhány csodálatos szavadat, melyet egy beszélgetés során előtte ejtettél. Ő nincs tudatában, hogy szavaid milyen fontossággal bírnak a számomra, s nem tud erről a levélről sem.

Ahogy mondásodra visszaemlékezett: te sajnálkoztál, hogy a mi római vallásunk felséges szertartásaiba néhány durvább elem is belekeveredett. Ezek a szavak anyám, Aurelia Júlia asszony hasonló mondását idézték eszembe. Visszaemékezhetsz, hogy abban az évben, amelyben a legfőbb főpap tisztségére megválasztottak, a Jó Istennő szertartásait az én házamban tartották meg, s anyám volt világi rendezőjük. Aurelia úrnő példás jámborságú asszony volt, s mélyen járatos Róma vallási hagyományaiban. Mint legfőbb főpap, én a szertartások megrendezésére minden segítséget megadtam neki akkoriban, de légy meggyőződve, hogy nem tudtam meg többet, mi történik ott, mint amennyi ezt a magas állást betöltő férfiúhoz illik. Annyit azonban elárult, hogy igen erősen kárhoztat néhány ősi és barbár nyerseségű részletet, amely a szertartásban ránk szállt, s melyek szerinte a hatás előidézéséhez nem voltak szükségesek. Visszaemlékezhetsz arra is, hogy abban az évben (ennyit szabad volt megtudnom), ő magára vállalta a felelősséget, hogy agyagkígyókkal helyettesítse az eleveneket. Ezt az újítást elenkezés nélkül elfogadták, s ha nem csalódom, fenn is áll mind e napig.

Arról a szokásról is tudok, tisztelt asszonyom, hogy a Vesta-szüzek éjfélkor visszavonulnak az ünnepségektől, azaz még a szertartások befejezése előtt. Azt hiszem, nem csalódom, ha ebből arra következtetek, hogy ez után az időpont után bizonyos jelképes cselekmények következnek, amely a fölszenteltek és szüzek érzékenységét sérthetné. Efféle visszatetszésnek a visszfényét egész életemen keresztül megfigyelhettem a háztartásombeli asszonyok magatartásán. Természetesen még nagyobb mértékben tapasztalhattam örömüket ezekben a szertartásokban, s a mély áhítatot, mely eltöltötte őket. A nagy Marius azt mondta ezekről a szertartásokról: „Ők Róma tartóoszlopa." Azt szeretném, ha róluk is el lehetne mondani, éppúgy, mint a mi római szertartásainkról általában, amit Pindaros mondott az eleusisi misztériumokról: ők tartják össze a világot, nehogy káosszá hulljon szét.

Engedd meg, hogy buzdítsalak, nemes szűz: gondolkozz a figyelmedbe idézett tárgyon. Ha tanácsosnak tartod, küldd el ezt a levelet Júlia Marcia asszonynak. Úgy érzem, kettőtök hatalmában van, hogy kölcsönösen segítve egymást, a nép legfőbb érdekeit a legnagyszerűbben szolgáljátok. Az ember félelmet és borzongást érez, midőn ilyen régi és szent gyakorlatokban csak egy szót vagy mozdulatot is megkísérel megváltoztatni. Én mégis úgy tartom: az élet törvénye, hogy a dolgok nőnek és változnak, s ledobják a hüvelyt, mely sarjadásukat védte, s szebb és nemesebb formákban merülnek föl A halhatatlan istenek rendelték ezt így-



XLII-A. Caesar Júlia Marcia asszonynak, az albai hegyekben lévő tanyájára.

[Augusztus 11.]



Mellékelem a másolatát egy levélnek, melyet éppen most írtam a Vesta-szüzek testülete főnöknőjének. Remélem, pontosan fejeztem ki azt, amire gondoltál.

Ezekben a dolgokban minden újítással szemben jó adag ellenállásra kell fölkészülnünk. Az asszonyok, jóban és rosszban, szenvedélyes hagyománybarátok. A férfiak rég kiirtották szertartásaik durvább elemeit, az Arval testvérek szertartását s más egyebeket. Azt mondhatnám, detronizálták és félretolták. Itt maradnak a szertartások peremén, mint nyomok, megannyi ártatlan bohóckodás a főszertartások előtt s után.

Kelletlen érzéssel nézem át első családjaink listáját; néhány jó érzésű asszonyt keresve, aki ebben a fontos munkában segítségedre és támogatásodra lehet. Az előző nemzedékben nem lett volna nehéz jó csomót megnevezni. Most csak azokat látom, akik megkísérlik majd, hogy akadályt gördítsenek az utadba. Sempronia Metella és Fulvia Manso elvakult konzervativizmusból, Servilia ellenszenvből, hogy nem ő vetette föl a tervet, Clodia Pulcher ellentmondó kedvből. Nem lennénk meglepve, ha még Pompeia is kísérletet tenne, hogy a miénkkel ellentétes véleménynek adjon hangot.

Drága nagynéném, tegnap nem csekély örömet szereztem magamnak. Amint tudod, néhány gyarmatot alapítottam a Fekete-tenger partján. Térképemen csodálatos helyet látok, melynek egyenletessége azt sugallja, hogy két ikervárosnak szolgálhatna helyül. Én ezeket a te nagy férjedről és rólad akarom elnevezni. Mariusváros és Juliamarcia lesz a nevük. Azt mondták nekem, hogy a hely egészséges és igen szép, s én a telepítésre jelentkezők közül a legjobban ajánlott családokat küldöm majd oda.



XLII-B. Caesar naplója. Levél Lucius Mamilius Turrinusnak Capri szigetére.

[Szeptember 6.]



973.                                                [A Jó Istennő Misztériumaiba bevezetett változtatásokról]




Ahogy egy névtelen levél nemrég megtanított rá, a diktátorság hatalmas ösztönzés névtelen levelek írására. Nem emlékszem, mikor volt belőlük ennyi forgalomban. Folytonosan ostromolják a kapumat. A szenvedély fűti őket, s élvezik a felelőtlenséget, mely apátlanságukkal jár; de van egy előnyük a nyílt levelezéssel szemben: a végső következtetésig viszik eszméiket: kiürítik a zsákot.

Egy darázsfészeknyit riasztottam föl belőlük azzal, hogy megkíséreltem eltüntetni néhány primitív durvaságot, melyekről tudom, bár egyáltalán nem világosan, hogy a Jó Istennő Misztériumán a szertartások részét képezik. Az én rejtett levélíróim, természetesen, asszonyok. Nem gyanítják, hogy én vagyok ezek mögött a reformtörekvések mögött. Csak mint legfőbb főpaphoz s végső bíróhoz fellebbeznek hozzám.

Annak, ami e húsz óra alatt történik, óriási hatással kell lennie a hívőkre; oly nagy ez a hatás, hogy az ünneplők nagy része, az önkívület és ima csúcsaira emelkedve, alig veszi észre a trágárságot. A trágárság csak sűrűbb igazságot jelent a számukra, s a szertartások teljesebb varázserejét.

A Misztériumok, úgy vélem, a meddőséget hárítják el, szörnyszüléseket és szerencsétlen szüléseket előznek meg. Összhangba hozzák s mintegy megszentelik az asszonyok életét, melyről vallomásuk szerint a legügyesebb doktorok is keveset tudnak. Ha ez a rendeltetésük, megértem, hogy nem állnak meg ennél. Itt maga az élet szól; az emberiség, a teremtés. Nem csoda, hogyha asszonyaink, mint egy más világ lényei térnek vissza közénk, és sugárzó idegenként járnak-kelnek köztünk. Azt mondták nekik, hogy ők forgatják a csillagos pályát, s Rómában még az utcakő is rajtuk nyugszik. S ha egy idő múlva végre nekünk adják magukat, büszkeségük nem ment a megvetéstől, mintha mi, férfiak csak véletlen eszközei lennénk az ő hatalmas feladatuknak.

Távol legyen tőlem, hogy a szertartásokat erejük és vigaszuk egy szemcséjétől is megraboljam. Csak növelni akarom hatásukat. Azt figyeltem meg ugyanis, hogy ezek a jó hatások csak egynéhány napig tartanak. Ha a mi asszonyaink képesek volnának rá, hogy megmaradjanak hosszabb időn át is ebben az emelkedett állapotban, szívesen elismerném, hogy ők kormányozzák a csillagokat, s ők tartják Róma kövezetét. Nagyobb csodálója vagyok annak, ami lényeg szerint női bennük, s hibáikat enyhébben bírálom meg, kicsapongásukon kevésbé keseredem el, mint bárki, akivel találkoztam. S haj! Mennyi előnyöm, hasznom volt belőle! Elbámulva kérdezem magamtól: milyen véleményük lehet azoknak az asszonyi nemről, akiknek nem volt olyan szerencséjük, hogy nagy asszonyok közelségében élhettek! A puszta tényből, hogy férfiak, mekkora önhittséget merítenek! Milyen könnyű dicsőséget szereznek abból, hogy környezetük asszonyain durvaságukkal uralkodnak! Az én szemem sok-sok férfin siklik át mindennap, s nem nehéz kipécéznem azokat, akik azért azok, amik, mert egy kivételes asszony szomszédságában éltek egy időben. Többet tettem az asszonyok helyzetéért és függetlenségéért, mint előttem bármely uralkodó. Pericles ezekben a dolgokban tompa volt, és Sándor suhanc. Gyakran vádolnak, hogy könnyen bánok velük. Ez ostobaság. Azok közt az asszonyok közt, akikkel dolgom volt, csak egy ellenséget hagytam magam mögött, s az, mielőtt még megismertem volna, ellenségéül fogadta az egész férfinemet. Őt is majdnem hogy kigyógyítottam gyűlöletéből, s majdnem hogy megmentettem kárhozatalától, de arra csak egy isten lett volna képes.

Hogy az ünnep hatása oly rövid, nem haboztam annak tulajdonítani, hogy túlhajtott; az ünneplők az igazlom olyan ormaira jutnak, ahol az ész eldugul, s a túlságnak ez a foka a trágár elem következménye. Okom van azt hinni, hogy a szertartásoknak ez az oldala jobban érvényesül a záró szakaszban, amely éjfélkor kezdődik. Ekkor az a szokás, hogy a Vesta-szüzek, a hajadonok és a terhes asszonyok hazamennek, s most már megértem, hogy az én Corneliám és Aureliám miért színleltek éjféltájt rendesen rosszullétet, s mért húzódtak vissza lakásukba még akkor is, ha felelős szerepük volt az ünnepségekben, Serviliára hagyva a vezetést, aki minden bizonnyal menádként viselkedett.

Azt mondhatod, a tudatlanság sötétjében mozgok, midőn a jó és rossz mérlegét meg akarom billenteni ebben az ügyben. De mikor dolgoztam másban, mint sötétben? Főként ezekben az utolsó hónapokban, mintha bekötött szemmel tettem volna minden lépést. Bízom benne, hogy nincs szakadék előttem. Megírom végrendeletemet, s Octaviust nevezem ki örökösömmé. Nem sötétbe léptem? Kinevezem Marcus Brutust a város praetorává, szorosan magam mellé. Biztos lépés ez?

Most olvasom újra e sorokat: két nappal azután, hogy megírtam őket. Elámulva látom, hogy a legszembeszökőbb következtetést nem vontam le belőle.

Ki ez a Jó Istennő?

Férfi nem ejtette ki soha a nevét; nőnek sem szabad kiejtenie; ők maguk sem ismerik talán.

Hol van? Rómában, asszonyaink gyermekágyánál? Megóvja őket, hogy farkasfiakat ne szüljenek? Ott volt nyilván az én születésemnél is, akit a doktor hasított ki anyám oldalából.

De hisz ő igen valószínűleg nincs is, ezeknek az áldozóknak a képzeletén kívül. De ez is lét, s mint láttuk, hasznos.

De ha elménk ilyen isteneket tud csinálni, s ha a magunk csinálta istenekből ilyen hatalom árad, s ez a hatalom épp az, ami bennünk van - miért nem alkalmazzuk ezt a hatalmat közvetlenül? Ezek az asszonyok erejüknek csak egy kis részét használják föl, mert nem tudják, hogy ez az erő az övék. Gyengének tartják magukat, rosszakaratú erők áldozatának, az Istennő védenceinek, akit imádniuk kell és engesztelniük. Nem csoda, hogy elragadtatásuk csakhamar elapad, hogy megint lesüllyednek napi taposómalmukba, ahol minden részletnek egyforma ereje van, hogy elbűvölje vagy kétségbe ejtse őket; belesüppednek ebbe a szakadatlan tevékenységbe, amely annyira hasonlít a kétségbeeséshez - kétségbeesés, amely nem tudja, hogy kétségbe van esve -, vagy abba a szoros kötelességteljesítésbe, amely a kétségbeesést is elfojtja.

Találja meg minden asszony magában a maga istennőjét, ezt kéne ezeknek a szertartásoknak jelenteniük.

Az első lépés e cél felé: a trágárság kiküszöbölése. Hadd jelentsen, ha mást nem, legalább annyit a vallás, hogy a test minden része lélekkel van átitatva, s ne azt, hogy a lélek elsüllyedt, és belefúlt a testbe. Mert az isten legfőbb sajátsága kívülünk és bennünk: az értelem.



XLIII. Cleopatra Egyiptomból Caesarnak.

[Augusztus 17.]



Cleopatra, az örökké élő Isis, a Nap fia, Ptah választottja, Egyiptom, Cyrenaica és Arábia királynője, a Felső- és Alsó-Nílus császárnője, Ethiopia királynője stb., stb. Gaius Július Caesarnak, a római köztársaság diktátorának és legfelsőbb főpapnak.

Egyiptom királynője ezennel benyújtja folyamodását, hogy fölvegyék öt Rómába azok közé, akiknek a Jó Istennő ünneplésén szabad részt venniük a szertartásokban.



XLIII-A. Caesar naplója. Levél Lucius Mamilius Turrinushoz Capri szigetére.



975.



Tőled kaptam egy eszmét, amely olyan magától értetődő ma már a számomra, hogy csaknem elfelejtem, hogy te adtad nekem: a kormányzat számára fontos, hogy más országok isteneit a magunkéival minél bátrabban azonosítsák. Egyes vidékeken ez nehéz volt, máshol bámulatosan könnyű. Észak-Gallia nagy részében a tölgyfa és a viharok istene (egy római sem tudta kiejteni a nevét - Hodan, Quotan) rég összeforrt Jupiterrel. Ő mosolyog le napról napra katonáink és írnokaink házasságára erdőik aranyhajú lányaival. Ősanyám templomai [Venus; a Julia-nemzetség Juliustól, Aeneas fiától és Aphrodite unokájától származtatja magát] a keleten ugyanazok, mint Astartéi és Astorethéi. Ha elég sokáig élek, vagy utódaim is belátják, milyen fontos a vallások egysége, a világ minden férfia s asszonya testvérnek, Jupiter gyermekének nevezi majd magát.

Az a világraszóló egységesítés a legutóbb egy kissé nevetséges következménnyel járt; bemutatására itt mellékelem e csomagot. Ő piramidális felesége, Egyiptom királynője engedélyért folyamodik, hogy a mi ősrómai Jó Istennőnk Misztériumain részt vehessen. Neked mindig volt érzéked úgy a genealógia, mint a teológia iránt, de még neked sem volna kedved átnézni a hatalmas okmánytömeget, amellyel igényét alátámasztja. Cleopatra semmit sem csinál félig; előszobám teli van ennek a bizonyításnak a kötegeivel.

Bizonyítása két feltevésen nyugszik: hogy ő Queb istennőtől és Cybele istennőtől származik.

Egy kevés ebből kóválygóvá teszi az ember fejét, de én megemésztek vagy háromszáz oldalt a számodra belőle, mintha csak az ő szavaival mondanám, bár a szöveg nincs előttem.

„A görög hittudósok már több mint kétszáz évvel ezelőtt jogosnak mondták ki Queb és Cybele azonosítását (lásd a kétszáz oldalnyi mellékletet.) Amikor Dicoris, Armenia királynője Rómában járt [89-ben] a szertartások mestere az isteni hatások azonosságát állapította meg Cybele és a Jó Istennő közt (lásd a mellékelt X. és XI. sz. köteget).

A legfőbb főpap emlékezni fog, hogy Egyiptom királynője, amikor ősei leszármazási tábláit Alexandriában megmutatta neki (ostobaság) noha akkor még nem hozta nyilvánosságra egyiptomi őseit (valóban nem) -, előkészületet tett már, hogy bejelentse igényét Tyrusra és Sidonra, üknagyapja és Aholibah királynő házassága alapján. Én ekképpen Jezabel és Athaliah királynőkön át, utódja és örökös főpapnője vagyok Astorethnek. E rokonság révén, Jezabel királynő másodunokatestvére lévén Didónak, Carthago királynőjének (figyeld a fenyegetést: nagyapám rosszul bánt az ő dédnagynénjével), és így tovább, és így tovább." Mindez színigaz. A keleti hatalmasságok mind többszörösen is unokatestvérei egymásnak. Megírtam neki, hogy megfelelő kiképzés után részt vehet a szertartások első felében, s hogy ezt az engedélyt nem azért kapja meg, mert igényei szerint a Jó Istennő vagy bármely más istenségtől származik, hanem mert az este első felében az Istennő örömmel lát minden asszonyt, aki meg akar hajolni előtte.

Hozzá kell tennem, hogy a föntebbi szószaporítás igazságtalan képet nyújt Egyiptom királynőjéről. Ez elméjének csak egyik oldalát tükrözi s azt, amelyik nem túlságosan értelmes.

Hozzá kéne még tennem, hogy a királynő a kérését támogató érvek közé elmulasztott egy igen érdekes tényt fölvenni. Talán nem is tud róla. A Jó Istennő hívei a szertartások alatt olyan fejéket viselnek, mely sem görög, sem római; egymás közt csak egyiptomi turbánnak nevezik. Hogy került oda: nem magyarázta meg senki sem. De ki fejtheti meg képeit, hatását és kifejezéseit az öröm és félelem amaz egyetemes keverékének, ami a vallás?



XLIV. Julia Marcia asszony, Caesar római házából. Clodiának.

[Szeptember 30.]



Ez a levél bizalmas.

Júlia Marcia tiszteletét küldi Clodia Pulchernak, legdrágább barátnői lányának és unokájának.

Örömmel várom, hogy a holnapi ebédeden ott lehessek, hogy megismerkedjem bátyáddal; hogy felújíthassam régi barátságomat Marcus Tullius Ciceróval, és láthassalak téged.

Három napja tértem vissza a városba, hogy részt vegyek egy olyan vallásos ünnepség rendezőnőinek a gyűlésén, mely régisége miatt tiszteletet kelt, s áldozóiban hálás áhítatot tart ébren. Ezen a gyűlésen nyolcvan javaslatot terjesztettek elém, hogy téged az ez évi ünnepségekből kizárjunk. Sajnálkozással, sőt nagy szomorúsággal olvastam ezeket az előterjesztéseket, de nem találom a vádakat elég súlyosnak és határozottnak, hogy a kívánt eljárást igazolhatnák. De az, hogy ezek az előterjesztések megtörténtek, olyan dolog mégis, amit én s a szertartások áhítatáért és összhangjáért felelős többi asszony, lehetetlen, hogy tudomásul ne vegyünk.

Az a megoldás, amit én ajánlok, egyfajta kiegyezés. Biztosnak tartom, hogy el tudom fogadtatni, s elvárom azt is, hogy nem követik további előterjesztések, vitathatatlan bizonyítékokkal arra, hogy kizárásod kívánatos. Midőn ezt a kiegyezést javasolom, nem akarom, hogy úgy higgyék; könnyen veszem a sok tiltakozást, melyet cselekedeteid joggal vagy jogtalan kiváltottak. Az én célom, hogy elkerüljük a jogosulatlan botrányt abban az intézményben, melyet szeretteid is annyira szerettek.

A legnagyobb titoktartás mellett értesítlek, hogy Cleopatra, Egyiptom királynője már jóval előbb Rómában lesz, s hogy folyamodványt nyújtott be, hogy a most említett ünnepségekre őt is bebocsássuk. Ez a folyamodvány, melyet ő sok érvvel, példával s hasonló esettel támasztott alá, a rendezők és a legfőbb főpap elé került. A döntés valószínűleg az lesz, hogy a királynőnek szabad részt vennie a szertartásokon éjfél előtt, amikor a szokás szerint a Vesta-szüzek, a hajadonok és terhes asszonyok, és [itt egy műszó következik, amely azt jelöli, aki nem tartozik a törzsekhez, amelybe a római polgárok be voltak osztva] visszavonulnak. Én azt fogom javasolni, hogy téged jelöljenek ki az egyiptomi királynő beavatójául, s épp ezért éjfélkor kénytelen légy őt palotájába kísérni. Ellenségeidet, biztosan érzem, kielégíti a tudat, hogy te, miután vendégeddel otthagytad őket, a szertartásokra nem fogsz visszatérni.

Majd átgondolod a javaslatomat, Clodia. és remélem, holnap este találsz alkalmat rá, hogy beleegyezésedet közöld.

A másik lehetőség, hogy elfogadod a folyamodók kihívását, s bizottságunk teljes ülésén szállsz szembe vádlóiddal. Ha világi dolgokról volna szó, bizonyára azt ajánlanám, hogy ezt tedd, de ezek a vádak s a védekezés ellenük szemérem, méltóság és jóhír dolgai. Nyilvános megvitatni annyi, mint megengedni, hogy ezek az értékek kárt szenvedjenek.

A legfőbb főpap nem tud ezekről a megbeszélésekről, s tán nem is kell mondanom, mindent elkövetek, hogy ne jussanak a fülébe, kivéve a végső intézkedést, melyet döntésedre bízok.



XLIV-A. Caesar naplója. Levél Lucius Mamilius Turrinusnak Capri szigetére.

[Október 8. körül]

1002.                                                                                      [Clodiáról és Pactinus mimusáról]



A kis dolgok gyakrabban vernek le, mint a nagyok. Épp most voltam kénytelen egy színjáték előadását betiltani. Mellékelem a szóban forgó darab egy példányát. Pactinus mimusa, a címe az Erénydíj. Biztosan tudsz róla, bár én elfelejtettem megírni, hogy új szokást vezettem be. Húsz különböző összegű díjat osztok ki munkáslányok közt, akiket szomszédaik jómodorukért, szüleik és mestereik körüli hűséges szolgálatukért leginkább ajánlanak. Azt hiszem, ennek megvolt a jó hatása, de mellesleg a szellemeskedés és gúny olyan járványát bocsátotta ránk. amilyet egyetlen vállalkozásom sem. Hatalmasan hozzájárult Róma vígságához. Minden utcaseprő egy elménckedőt fedez föl magában. Elképzelheted, hogy nem kímélnek engem sem.

Ennek volt az eredménye a mellékelt tréfa mindent elborító sikere. Észrevehetted, hogy a negyedik jelenet Clodiával és a bátyjával foglalkozik. A hallgatóság nem volt rest a célzások elértésében. Hírül hozták, hogy a negyedik jelenet végén a közönség minden alkalommal zajos tapsba, gúnykacajba s vad derültségbe tört ki. Idegenek kiabálva összeölelkeztek. föl-le ugráltak, és két alkalommal a korlátokat is leszakították.

Nyolc előadás után elrendeltem, hogy a darabot vonják vissza. A második után Clodius Pulcher megjelent hivatalomban, hogy tiltakozzék.

Kiüzentem neki, hogy afrikai ügyekben vagyok elfoglalva, s nem fogadhatom. Azt akartam, hogy a híres pár belekóstoljon a maguk főzte, keserű italba. Végül is újra eljött, elég alázatosan, s én teljesítettem kérését.

Bánt, hogy be kellett tiltanom. Irodalmi értéke nincs, de idáig sosem korlátoztam a polgárok szólásszabadságát, s nem büntettem a véleményt, akármilyen sértő volt. Kétrét hajlok a gondolattól, hogy sokan azt hiszik, azért tiltottam be, mert ellenem irányított nyilak voltak benne.

Egy színház közönsége a lehető legerkölcsösebb testület. Attól, hogy ezek a rómaiak ott ülnek váll váll mellett, mintha emelkedettebb szellem csöpögne beléjük, amellyel sehol másutt nem volt alkalmuk élni. Nem haboznak eldönteni, hogy a darabban szereplők viselkedése jó vagy rossz, s olyan erkölcsi színvonalat követelnek meg tőlük, amilyet maguktól távolról sem. Pandarus a hallgatóságban erényes fölháborodástól remeg a színpadi kerítő ellen. Tizenkét örömlány egymás mellett a színházban rátartibb, mint egy Vesta-szűz. Gyakran figyeltem, hogy a színházi közönség erkölcsi magatartása legalább harminc évvel jár az idő mögött. Tömegben az emberek azokat a szempontokat kérődzik vissza, amelyeket mint gyermekek szüleiktől és nevelőiktől kaptak. Ez alatt a tréfa alatt a hallgatóság a vád önkívületébe korbácsolta föl magát a mi Clodiánk ellen. Minden néző úgy érezte, hogy ő maga makulátlanul erényes.

Ez az emelkedett indulat egy óra hosszat is eltarthatott. Ó, hogy nincsen egy Aristophanes közöttünk. Ő pellengérre köthetné Clodiát s Caesart is, aztán a közönség e nevetése ellen fordítaná a nevetést. Ó, Aristophanes!



XLIV-B. Az Erénydíj-ból. Pactinus mimusa.



[Egy versenybíró, aki nyilvánvalóan Caesar akar lenni, hivatalában ül, s kihallgatja a díjért folyamodókat. Alattomos, buja öregembernek van ábrázolva. Egy írnok van mellette. A darab verses. Ez a negyedik jelenet.]



ÍRNOK: Egy szép lány várja, hogy méltóságod fogadja. [Latinul pulcher: szép.]

BÍRÓ: Hogyan? Szép fiú nincs? [Egyike a számtalan vádaknak, amelyekben az irodalom bővelkedik, hogy Caesar pederaszta volt.]

ÍRNOK: Ez a húga, nagyságos uram.

BÍRÓ: Jó, hozd csak be. Tudod, hogy nem vagyok egyoldalú.

ÍRNOK: Sir, nagyságos uram.

BÍRÓ: Persze, hogy sír, ha erényes, te tökfej. Erényes nők átsírják életük első felét, az erénytelen nők átsírják életük második felét, s így a Tiberis nem szárad ki soha. Hozd be hát.

(Fiatal lány lép be, rongyokban.)

Gyere közelebb, kislány. Úgy látszik, nem látok már semmit elég tisztán, csak a villákat Tivoliban. [Ahol Caesar elkobozta két Pompeiuspárti nemes birtokát, akiket a római csőcselék különösen kedvelt.]

Tehát erénydíj kéne - ugye, kis kedves?

FIATAL LÁNY: Igen, nagyságos uram. Nem találsz erényesebb lányt nálam a városban.

BÍRÓ (megcirógatja): Biztos, hogy a jó hivatalba jöttél, kis galambom? Hm... hadd lám, hadd lám, ez, éhem, nem az első fiatalságod, ugye?

FIATAL LÁNY: Ó, nem uram. Az első Comelius és Mummius alatt volt. [Azaz Kr. e. 146-ban.]

BÍRÓ: Meghiszem. Mondd csak, kis rózsabimbó, él az apád?

FIATAL LÁNY (sírva): Ó, uram, nem szép, hogy most még ezt is felhozod ellenem.

BÍRÓ: Akkor tán megmondanád nekem, hogy a férjed él-e?

FIATAL LÁNY: Nagyságos uram. nem azért jöttem ide. hogy ilyen vacakságokért vádoljanak, a legsértőbb módon.

BÍRÓ: Csitt, csitt. Mintha egy hópelyhet láttam volna a tenyereden. [A nép hite szerint a gyilkosok tenyerén skrofulás hegek támadnak.] Mondd, drágám, mindig gyöngéden viselted gondját apádnak, anyádnak?

FIATAL LÁNY: Ó, igen, igen. Utolsó leheletükig segítettem őket. 

BÍRÓ: Szerető lány. És nyájas voltál a te szép fivéreidhez is? 

FIATAL LÁNY: Nagyságos uram, nem tagadtam meg semmit sem tőlük.

BÍRÓ: Remélem, nem lépted át a mérséklet határait?

[A mérséklet - Modestia - falu és templom, tíz mérföldnyire Rómától északra.]

FIATAL LÁNY: Ó, nem, uram, a város kapuján sem mentem túl. Mindent otthon csináltunk.

BÍRÓ: Példás, példás. Most mondd, kis édes, mért jársz rongyokban?     

FIATAL LÁNY: Azt megkérdezheted, nyájas uram. Nincs többé pénz Rómában. Azt hiszem, Mammurra vette pártfogásba, s vitte el Alsó-Galliába. [Egy előző jelenetben Mammurra galliai bábának öltözve erénydijat kapott, mert "tisztára söpörte a házat".] Az öregebb bátyám nem hoz pénzt haza, mert a Rezes Orrtól húz évdíjat. [Azaz Caesartól. Caesart háztartásának egyszerűsége miatt vádolták fukarsággal.] Fiatalabbik bátyám azért nem hoz haza pénzt, mert mindenét belesúlykolták a Tiberisbe.

[Caesar nemrég úgy egyenesítette ki a Tiberis folyását, hogy partja egy- részét a Vatican és a Janiculus dombja alatt lefaragtatta. A római népet ez a művelet az itt alkalmazott új földvájó szerszám vagy gép miatt bűvölte el. Ez a gép, melyet hadjáratai során Caesar talált ki, csakhamar a ,,súlyok" nevet kapta. A folyónak feláldozott vidék a város legalacsonyabb rétegeinek menhelye volt.]

BÍRÓ: És te, kis pillangóm? Jól hallottam, hogy sűrűn csípsz fel krajcárokat?

[És így tovább.]



XLI. Ábra, Pompeia cselédlánya, Cossutius kocsmájában a főpincérnek (ügynök Cleopatra hírszolgálatában).

[Október 17.]



Ahogy mondtad, először a kérdéseidre felelek, számonként.

I. Öt éve dolgoztam Clodia Pulcher úrnő számára. A háború alatt elhagytuk Rómát, és baiaei házában éltünk. Két év múlva szabad leszek. Itt két éve dolgozom. Harmincnyolc éves vagyok. Gyerekem nincs.

II. Ebben a hónapban nem volt szabad elhagynom a házat. Egy cselédnek sem. Azt találták ki, hogy valaki lop. Ezt mondják, de azt hiszem, nem erről van szó. Én azt hiszem, a titkárt, azt a krétait figyelik.

III. A férjem ötnaponként látogathat meg. Amikor kimegy, átkutatják. Házaló nem jöhet be. A kerti kapuhoz jönnek, s ott vásárolunk.

IV. Igen, valahányszor ez a Hagia bába jön, küldök levelet Clodia Pulcher úrnőnek. [Föltehető, hogy a bába az egyik cselédet kezelte Caesar háztartásában.] Őt nem kutatják át. Ilyesmiket írok Clodia Pulcher úrnőnek, mint milyen volt az egyiptomi királynő látogatása úrnőmnél; mikor volt a gazdám el éjszaka otthonról, néha azt, amit a pincemester mond, hogy az asztalnál beszélték, vagy mikor volt rajt gazdámon a nyavalyatörés. Clodia Pulcher úrnő nem fizet pénzzel engem. Kocsmát nyitott a férjem számára az appiai úton Mops sírjánál. Ha leveleim kielégítenek, férjem és én egy tehenet szeretnénk.

V. Nem, biztos vagyok benne, semmi határozottat. De a gazdám, azt hiszem, nem szeret. Hat hónappal ezelőtt nagy veszekedés volt köztük miattam, s egy még nagyobb tegnapelőtt. De úrnőm nem nyugszik bele, hogy elküldjön, sírna akkor. Ő nem fárad bele, hogy ékszerekről, ruhákról, hajviseletről s más efféléről beszéljen, és nincs más, csak én, akihez beszélhet, így van a dolog.

VI. Úrnőm leveleiről. Múlt évben gazdám azt mondta a kapusnak, hogy az úrnőmnek szóló leveleket az övéhez kell tenni. Ha napközben jöttek, a kapus szobájában maradtak, amíg el nem küldték gazdám hivatalába. De úrnőm napjában többször is lejött a kapushoz, azt mondta, vannak itt levelei, s adja oda neki. Nagy veszekedést csapott és kiabált, s most hozzájönnek a levelek. Gazdám csak annyit mondott, "hogy minden névtelen levelet el kell égetni, olvasatlanul. A legtöbbel így tesznek. Sok jön. Némelyik izgalmas. Némelyik nem.

Itt kezdődik az én levelem:

Gazdám nagyon kedves az úrnőmhöz. Attól fogva, hogy a hivatalból hazajön, majd minden idejét vele tölti. Ha hivatalos látogatói vannak, a szomszéd szobában beszél velük, nyitva hagyja az ajtót, s olyan rövidre fogja a látogatást, amilyenre csak lehet. Ha úrnőm lefeküdt, őhozzá eljönnek egy-két órára barátai, mert nem szeret sokat aludni; azt hiszem, nincs sok alvásra szüksége. Ezek a barátai, mint Hirtius, Mammurra, Oppius, sokat isznak és hangosan nevetnek, s fölmennek a gazdám dolgozószobájába a folyó fölött a sziklára. Minthogy úrnőmnek majd két órájába kerül, hogy a lefekvésre elkészüljön, sokszor még fönn van, mikor ő visszajön. Sokszor, mialatt úrnőm készülődik, gazdám otthagyja barátait, ott ül velünk és beszél neki, mialatt én fésülöm a haját stb. Nos, amit mondani akarok: úrnőm majd mindig talál rá okot, hogy veszekedjék vele. Majd mindig sír is. Sokszor kiküld a szobából, amíg ők beszélnek. Veszekszik a fényűzési törvény miatt, a leopárdkölyök miatt, amit az egyiptomi királynő adott neki, veszekszik, amiért Clodia Pulcher úrnőt nem hívhatta meg hozzánk, meg hogy melyik nap megyünk ki a Nemi-tóhoz a villába, és a színházba menés miatt.

Tegnapelőtt nagy veszekedés volt. Amikor úrnőm egy pillanatra kiment a szobából, gazdám, én legalább úgy gondolom, gyorsan körülmatatott a korsók és üvegek közt úrnőm pipereasztalán, s megtalált ott egy névtelen levelet, ami már több hete jött. Gondolom, elolvasta s visszatette, ahol volt. Amikor úrnőm visszajött, úgy tett, mintha megint megtalálta volna. Én azt gondolom, hogy ez történt. Ebben a levélben az volt, hogy Clodius Pulcher, aki fölgyújtotta Cicero házát, és fenyegetőzött, hogy megöli valamennyi szenátort - hogy ez az ember az őrületig szereti úrnőmet, s hogy úrnőmet óvni kell tőle, minthogy esetleg nem tudja szerelmét türtőztetni. Gazdám nagyon nyugodt volt, de én ismerem, fehér volt a dühtől. Azt mondta, hogy a levelet biztosan ő maga, Clodius Pulcher írta, s csak olyan férfi ír ilyet, aki megveti a nőt, s bolondot akar csinálni belőle. Úrnőm azt mondta, ő gyűlöli Clodius Pulchert, de az biztos, hogy a levelet nem az írta. Ekkor kiküldtek a szobából. Amikor visszajöttem, már sírt egy sort, és megint rákezdte a sírást, s folyton azt mondta, az élet lehetetlen, egyszerűen nem lehet elviselni.

Gazdám értem küldött, s azt mondta, hogy én hoztam be a levelet. Megesküdtem egy rettenetes esküre, amit ő adott a számba, hogy semmit sem tudok a levélről; de ő azt hiszem, tudja. Mégsem hiszem, hogy elküldjön.

Akarod, hogy megírjam, melyik éjszaka van a gazdám egész éjen át oda?

A pincemester azt mondja: ő hallotta a gazdámat, amint Balbusnak és Brutusnak - Decimus Brutusnak, nem annak a jóképűnek - arról beszélt, hogy Rómát Trójába teszik át. Trója Egyiptomban van, azt hiszem.

A titkár, a szicíliai, azt mondja, hogy mást gondolt, nem lesz háború a parthusokkal. A krétai titkár azt mondja, te bolond, persze hogy lesz. Ez minden, amit erről tudok.

Rendelet fog kijönni, hogy kocsik tíz óra után nem jöhetnek a város közepébe, s csak egy órát maradhatnak ott. Elfelejtettem mondani, hogy Clodius Pulcher, mialatt úrnőm gyaloghíntón a Nemi-tóhoz ment, odalovagolt mellé, és megszólította, amíg Affius oda nem jött, s azt mondta, rendelet van, hogy senki sem szólat a társasághoz. Affius a jószágkormányzó, s ő rendezi a kirándulásainkat. Gazdámmal volt a háborúkban, s csak fél karja van.

Most már abbahagyom.

Azt akarom mondani, hogy én nem szeretek itt, kényelmetlen. Kértem Clodia Pulcher úrnőt, vegyen vissza, de azt mondja, itt kell maradnom. De tudok rá módot, hogy elmehessek. Ha ez a levél az, ami neked kell, maradok, és írok még néhányat.

A tehén, amit szeretnénk, barnafoltos.



XLVI. Caesar naplója. Levél Lucius Mamilius Turrinusnak Capriba.

[Október 13. körül.]

1012.

Összekaptam Egyiptom királynőjével. Nem a budoárokban szokásos veszekedés ez, bár gyakran olyan véget ér, amelyről nem lehet azt mondani, hogy új.

Cleopatra szerint én isten vagyok. Meg van botránkozva, hogy régesrég rá nem jöttem, hogy az vagyok. Cleopatra egészen biztos benne, hogy ő istennő, s a nép imádata hitét napról napra megerősíti. A benne lakó istenség, azt állítja, szokatlan éleslátással ruházta fel istensége felismerésére. E képessége révén állíthatja, hogy én is az vagyok.

Ebből nagyon hízelgő társalgás kerekedik, bolondos közjátékokkal megszakítva. Megcsípem az istennőt, s az istennő nyöszörög. Eltakarom az istennő szemét, s ő, a halhatatlan istenekre, nem lát semmit sem. Mindezekre a szofizmákra persze megvan a válasza. Ez az egyetlen tárgy, amelyről a királynővel nem lehet vitatkozni, s én megtanultam, hogy ha erről van szó, a társalgást nem szabad komolyra fordítani. Ez az egyetlen tárgy talán, amelyben ő is keleti.

Semmi sem látszik veszedelmesebbnek, nemcsak ránk uralkodókra, de azokra is, akik az imádat különböző fokával bámulnak ránk, mint ez, hogy isteni tulajdonságokat tulajdonítanak nekünk. Nem nehéz megérteni, hogy időnként sokan érzik úgy, mintha szokatlan erők feszülnének bennük, s megmagyarázhatatlan igazlátás áramába kerültek volna. Fiatalabb koromban gyakran volt ilyen érzésem, ma húzódom tőle, mégpedig borzalommal. Hányszor kaptam vissza, rendesen hízelgőktől, amit a félénk révésznek mondtam a viharban: „Ne félj; Caesart viszed." Micsoda ostobaság! Nem vagyok mentebb az élet bajaitól, mint bárki más.

De ez nem minden. A népek története megmutatja, milyen mélyen gyökerezik bennünk a hajlam, hogy emberinél magasabb természetet tulajdonítsunk jeles tehetségű embereknek, vagy csak olyanoknak is, akik kitűnő helyzetben vannak. Nem igen kétlem, hogy a régi kor félistenei, sőt istenei, semmi mások, mint ősök, akikhez ez a tisztelet hozzátapadt. Mindennek megvolt a haszna, kitágítja a növő fiú képzeletét, és a jó szokásokat s a közintézményeket szentesíti. De ki kell nőni, kinőni, és félredobni. Minden ember, aki csak élt, ember volt csak, s teljesítményeiben az emberi természet fokozását s nem megszűnését kell értékelni.

Rajtad kívül senkivel sem tudok beszélni erről. Ez a kényelmetlen istenítés évről évre nő körülöttem. Szégyenkezve emlékszem vissza, hogy volt idő, midőn közigazgatási okokból én is éleszteni igyekeztem: épp elég bizonyíték arra, hogy ember vagyok s a legesendőbb, mert miféle emberi gyengeség hasonlítható ahhoz, ha az ember azt próbálja másokba beoltani, hogy ő isten? Egy éjjel azt álmodtam, hogy Sándor megjelent sátorom ajtajában, a kezében fölemelt kard, hogy levágjon. Azt mondtam neki: „De te nem vagy isten", s eltűnt.

Minél jobban öregszem, drága Lucius, annál jobban örülök neki, hogy ember vagyok, halandó, téveteg, önhitt. Titkáraim ma félénken hoztak oda hozzám egy csomó okmányt, amelyeken különféle hibákat követtem el. (Magamban Cleopatra-hibáknak nevezem őket, olyan ördöngös ez a varázslónő.) Nevetve javítottam ki, egyiket a másik után. Titkáraim a homlokukat ráncolták. Nem értették, hogy Caesar gyönyörködik a hibáiban. A titkárok nem szívderítő cimborák.

Az „istenség" és „isten" szavakat jó ideje használjuk már. Ezerféle értelmük van; mindenki számára egy egész csomó.

Múltkor éjjel feleségem erősen fölbuzdulva könyörgött az isteneknek, hogy napos napot adjanak kirándulására a Nemi-tóhoz. Júlia nagynéném gazdálkodóm s nem hiszi, hogy az időt kedvéért megváltoztassák, de biztos benne, hogy őrködnek Rómán, s engem helyeztek ide kormányzóul. Cicero azt hiszi, hogy romba dönteni szándékoznának Rómát (nem akarja megosztani velük a dicsőséget, hogy megmentette az államot Catilinától), de nem kételkedik benne, hogy az igazság fogalmát ők írták az emberek szívébe. Catullus nyilván azt hiszi, hogy az emberek az igazságosság eszméjét tulajdon- és határpörökből fejlesztették ki, de meg van győződve, hogy a szerelem az isteni egyetlen megnyilatkozása, s hogy emberi létünk természetére is csak a szerelem tanít meg, még a leszólt és megbántott szerelem is. Cleopatra azt tartja, a szerelem a legkellemesebb tevékenység, s vonzódása gyermekeihez a leghevesebb érzés, de ezek biztosan nem isteniek, az istenség az ember akaratában fészkel s egyénisége erejében. Ezek a vélemények azonban nem vélemények a számomra, bár életem különböző szakaszaiban mindben osztoztam. Elvesztvén mindet, nagyobb erővel teltem el. Érzem, hogy meg tudom szabadítani magam a tévedéstől, s közelebb jutok a helyeshez.

De koros ember vagyok. Sürget az idő.



XLVI-A. Cornelius Nepos: Jegyzetfüzet.



A diktátor rendeletet bocsátott ki, hogy egy város sem változtathatja többé az ő nevére a nevét. Oka erre, azt hiszem, az a fölfedezés, hogy betűszerintibben imádják, mint ahogy kívánná. Nem küld többé ajándékokat a városi hatóságoknak és az ezredek szállásaira, mert föltétlenül ereklyetartóba kerülnek, s zarándokhelyévé lesznek a betegeknek és imádkozóknak.

Nem kétséges, hogy ez történik s nemcsak köztársaságunk barbár végein, Itália hegyeiben, de itt a városban is. Szolgáit, mondják, állandóan vesztegetik, hogy ellopják ruháit, körme nyiradékát, levágott szakállát, még a vizeletét is. Minderről azt mondják, hogy varázsereje van, s imádat tárgya lesz.

Rajongók képesek alkalmilag még a házába is behatolni, úgyhogy gyilkosnak tartják őket. Egyik ilyen beorozkodót, tőrrel a kezében, Caesar hálószobája közelében lepték meg. Gyors vizsgálatot tartottak ott a helyszínen. Caesar maga vezette a kihallgatást. Az ember egészen kusza volt, de nem a félelemtől. Ahogy a kihallgatás előbbre haladt, a padlóra feküdt, s magánkívül nézett a diktátor arcába, s úgy dadogta, hogy neki nem kell, csak egy csöpp a Caesar véréből, megszentelni magát. Caesar az őrök és szolgák elképedésére, akik az embert elcsípték, egy csomó kérdést tett fel neki, s végül egész élettörténetét kihúzta belőle. Ez a nagy érdeklődés, melyet konzulok sem tudtak fölkelteni, a szegény ember imádatát még őrjöngőbbé fokozta, s végén már azért esdekelt Caesarhoz, hogy ölje meg a tulajdon kezével.

Caesar a körülötte állókhoz fordulva, állítólag azt mondta mosolyogva: sokszor nehéz a gyűlöletet a szeretettől megkülönböztetni.

Caesar orvosa, Sosthenes ebéden. Caesarnak másokra gyakorolt hatásáról beszélt. „Kiről beszéltek még, és kiről hittek el ilyen történeteket?" ,.A legutóbbi időkig a betegeket családtagjaik tucatjával tették ki a Caesar házát körülvevő fal mellé éjszakára. Elzavarták őket; most láthatod, amint ott feküsznek szép sorjában a szobra körül. Útjain a majorosok azért könyörögnek, hogy meddőbb földjeikre rátegye a lábát."

„S a történetek! Hallod a katonák énekében; látod versben és rajzban fölfirkálva a nyilvános helyeken. Azt mondták, hogy anyja villámcsapástól foganta, hogy a száján vagy fülén született, hogy nemző szervek nélkül jött a világra, s azt, ami most van neki, egy rejtélyes idegenről oltották rá, akivel Zeus dodonai templománál a tölgyesben találkozott, akit ezért ütött agyon -, vagy hogy Phidias egyik Zeus-szobráról valók. Nincs rendellenesség, mit föl ne hoztak ellene; elhitték, hogy mint Jupiternek, az állatok világában is vannak szerelmei. Elterjedt nézet, hogy betű szerint atyja az országnak, s százával hagyta a gyermekeket Hispániában, Britanniában. Galliában és Afrikában."

„Persze, a babona és a néphit nem riad vissza az ellentmondástól. Másrészt azt mondják, hogy zord önmegtartóztatásban él, s a faj talán elviselhetetlen kínt érez, ha mellette megy el."

„Ember, aki csak ember, mikor tüzelte fel a nép képzeletét ilyen buja legenda-tömegre? S mit nem hallunk most, hogy Cleopatra a városba jött? Cleopatra, a Nílus gazdag iszapja. Menj a kocsmákba, menj a kaszárnyákba; a római fejek ezeknek az öleléseknek a gondolatától gőzölögnek. A legyőzhetetlen Nap és a termékeny föld nászát ünnepeljük."

„Én orvos vagyok. Ápoltam ezt a testet görcseiben, s kötöztem sebeit. Igen, halandó; de mi, orvosok, úgy figyelünk betegeink testére, mint zenészek a kezükbe adott különféle lantra. Az övé csupasz, öregedő, sok háború sebe borítja; de minden része lélekkel átjárt. Megújuló képessége rendkívüli. A betegség: kedvszegettség. Az a betegség, amelytől Caesar szenved, az egyetlen betegség, mely túláradó lelkesedésre vall. Megfelel elmealkatának."

„Caesar lelke. A fordítottja a legtöbb emberének. Örül, ha kötelezettséget vállal. Mi, emberek, mindennap kapunk egy csomó kihívást; igent vagy nemet kell mondanunk döntésekre, melyekből a közvetkezmények lánca nő ki. Némelyikünk megfontolja, más visszautasítja a döntést, ami maga is döntés; néhányan szédülve ugrunk a döntésbe, összeszorítva állkapcsunkat és behunyva szemünket, ami a kétségbeesés döntésféléje.

Caesar átöleli a döntést. Mintha csak akkor érezné működni az eszét, ha súlyos következmények közé zárja be magát."

„Borzad attól, hogy ne legyen felelős. Mindig többet és többet vesz a vállára."

„Lehet, hogy a képzelet bizonyos fajtája hiányzik belőle. Egészen bizonyos, hogy keveset törődik a múlttal, s nem törekszik rá, hogy tisztán lássa a jövőt. Nem ápolja magában a lelkifurdalást, s nem engedi meg az ábrándozást."

„Olykor megengedi nekem, hogy bizonyos vizsgálatoknak vessem alá. Felszólítom, hogy végezzen valami heves gyakorlatot, aztán lefektetem, s különféle megfigyeléseket végzek rajta, és így tovább. Egyszer, ahogy ebben a kényszeredett mozdulatlanságban feküdt, azt kérdezte: «Ha megmenekednék attól, hogy meggyilkoljanak, s öregkort érnék, melyik szervem gyengeségében halnék meg?» «Uram; mondtam, gutaütésben.» Láthatólag nagyon tetszett neki. Tudtam, mi jár az eszében. Két dolog van, amitől fél: a fizikai fájdalom, amely iránt szokatlanul érzékeny, s az elrútulás."

„Máskor azt kérdezte, vajon van-e olyan nyomás vagy eljárás, amellyel egy ember véget vethet az életének gyorsan, anélkül, hogy vért ontana. Megmutattam neki hármat, s azóta, ez nem kétséges, különös szeretettel és hálával tekint rám."

„Másrészt én is sokat tanultam tőle. Eddig azt hittem, hogy az evést, alvást, nemi kielégülést a szokás szabályozza a legjobban. Most azt hiszem, akkor szolgáljuk a legjobban őket, ha első unszolásuknak engedünk. Ezzel nemcsak életemet hosszabbítom meg, de szellememet is fölszabadítom."

„Ó, rendkívüli ember ez. Ezeknek a legendáknak a maguk módján igaz alapjuk van; csak egyben nem. Caesar nem szeret, és nem ébreszt szeretet. A fegyelmezett jóindulat egyenletes izzását terjeszti, szenvedélytelen erőt, mely láz nélkül teremt, s önvizsgálat és aggályoskodás nélkül terjeszkedik."

„Hadd súgom meg: sosem tudtam szeretni őt, s nem hagyom el soha megkönnyebbedés nélkül."



XLVI-B. Caesar titkosrendőrségének jelentéséből.



496-os egyén: Artemisia Baccina, bába, javasasszony és jósnő, a Kecske külvárosban lakik. Kérdéseinkre 496-os egyén bevallotta, hogy jelen volt az Eltemetett Nap Testvériségének szertartásain. Azt mondja, tíz vagy tizenkét gyülekezet van Rómában. (Lásd 371. és 391.) Behatóbb faggatásra elmondta, hogy a Testvériségnek Amasius Lenter volt a feje (297. egyén, kivégezve augusztus 12-én). A szertartásokat fekete malac vagy kakas stb. lassú kínzásával és megölésével kezdik, s egy kis palack vér imádásával fejezik be, amelyről azt mondják, a diktátoré. Az illetőt Szicíliába telepítettük át, s az ottani rendőrség felügyelete alá helyeztük.



XLVI-C. Az ifjabb Plinius jegyzeteiből.

[Körülbelül egy századdal későbbről]



Érdekes. A kertészemtől hallom, hogy a köznép széles körében az alábbi hiedelem van elterjedve. Sétáimon megkérdeztem vincelléreket, kalmárokat és másokat, s megerősítik a tényt.

Azt hiszik, hogy Julius Caesar testét nem égették el meggyilkolása után (minekünk semmi kételyünk efelől), hanem, hogy egy szervezet vagy titkos szekta kerítette meg, fölaprították, s minden részét Róma más negyede alá temették. Azt mondják, Caesar is tudott arról a régi jóslatról, amely szerint Róma nagysága csak úgy marad fönn, ha őt megölik s földarabolják.



XLVII. Az egyiptomi királynő nyilatkozik.

[Október 26.]



Cleopatra, Egyiptom királynője és a többi, és a többi, sajnálja, hogy a Vesta-szüzek tisztelendő testülete az ő holnap esti fogadásán nem jelenhet meg.

Mindazonáltal intézkedés történt, hogy a tisztelendő testületet ezen a napon három órakor fogadja.

A legfőbb főpappal s a testület tisztelendő főnöknőjével egyetértésben ebben az időben előadásra kerül:

Horus nagy feljövetele.

Osiris szépsége.

Támadás a Neshmet hajó ellen.

Abydos ura palotájába vonul.

Ezeknek a látványosságoknak azok a részei, amelyek az esti előadásra nem valók, teljes ünnepélyességgel adatnak elő délután a felszentelt vendégek előtt.

Egyiptom királynője ebben az időben a tisztelendő szüzeket fogadni méltóztatik.



XLVIII. Caesar Cleopatrának.

[Október 29.]



Egész Róma beszél a királynő fogadásának nagyszerűségéről. A finnyásabb is újra s újra visszatér királyi magatartására, háziasszonyi művészetére, tartózkodó modorára és szépségének varázsára.

Hadd beszéljek én az én szerelmemről és csodálatomról, amely sosem fog csökkenni. Látogatásaim a nagy királynőhöz a következő napokban megritkulnak, de könyörgök, ne kételkedjék szeretetemben, sem folyton növő érdeklődésemben országa jóléte iránt.

Nagy gyönyörűségemre szolgálna, ha a királynőt minél gyakrabban láthatnám otthonomban. Megkértem Cytheris színésznőt, hogy adjon leckét feleségemnek a Jó Istennő Misztériumaihoz szükséges szavalatokból s mozdulatokból. Minthogy te is ott leszel abban a gyülekezetben, úgy gondolom, téged is nagyon érdekelnének ezek a leckék, bár nem akarom azt állítani, hogy a királynőnek a beszéd szépségében s a viselkedés méltóságában tanulnivalója lehet. Biztosra veszem, hogy a leckék végén Cytheris hajlandó lesz kéréseidet teljesíteni, s görög és római tragédiákból szaval majd részeket - kiváltság, melyért utódaink irigyelni fognak.

Clodia Pulcher úrhölgy egy időre visszavonult vidéki nyaralójába. Illőnek tartom tudatni veled, hogy nemrég magam javasoltam ezt az elutazást, ő azonban engedélyt kért, hogy a fogadásodat követő napig a városban maradhasson. Erre az eltávolításra olyan ügy adott okot, amelyet egyszer majd elbeszélek neked, ha hallani akarod.

Az a boldogság, amit a királynő látogatása okozott, egy időre elvonta gondolataimat a munkától. Ha fiatalabb volnék, ez a boldogság egy lenne munkámmal, s új ösztönzést adna végrehajtásához. Fogyó napjaim azonban arra emlékeztetnek, hogy időm a tervre s végrehajtására nem olyan határtalan, mint amilyennek hajdan látszott.

Hadd kössem össze munkámat azzal a boldogsággal, hogy a királynőt szombaton meglátogatom, s bemutatom neki a terveket, amelyeket Észak-Afrika gyarmati betelepítésére készítettem. Ha az idő kedvező, szeretném a királynőt csónakon Ostiába vinni, s megmutatni neki, hogy az ár szabályozására és a folyó folyásának lassítására milyen intézkedéseket tettünk. Ostiában megnézhetjük a kikötői munkák haladását, amire a királynő máris olyan megbecsülhetetlen tanácsot adott.

Még egy dolog van, amit a nagy királynőnek szeretnék megmondani. Remélem, hogy még hosszabb ideig marad Itáliában, mint eredetileg tervezte. Hogy erre az elhatározásra bírjam, javasolhatom-e, hogy küldjön Alexandriába a gyermekeiért? Erre az útra a királynő rendelkezésére bocsátok egyet újonnan készült gályáimból, melyek máris bebizonyították, hogy a leggyorsabbak a tengeren, s óhajtva várom, hogy megérkezésükkor örömében osztozhassam.



XLVIII- A. Cleopatra Caesarnak.



Tévedés támadt, nagy Caesar, közöttünk.

Belátom, hogy a félreértést, melytől szenvedsz, tiltakozásaim nem moshatják el. Kínomban én csak azt remélem, hogy idő és események meggyőznek majd önfeláldozásomról s hűségemről.

De még egyszer meg kell mondanom, hogy a helyzet, amelyben nem kisebb megdöbbenésemre találtam magam, mint te, rossz szándékú emberek kelepcéje.

Marcus Antonius rábeszélt, hogy kísérjem el a kertnek abba a részébe, s nézzem meg, ahogy ő nevezte: ,.a Rómában valaha látott legnyaktörőbb mutatványt". Azt állította, hogy öt vagy hat pajtásával ő fogja végrehajtani. Minthogy úgyis körül kellett mennem a kerten, teljesítettem kérését, Charmiant is magammal vittem. A többit tudod. Nem nyugszom, amíg bizonyítékaim nem lesznek abban, ami történt, mások cinkosságára. Tudom, hogy a bizonyítékok sem győzhetnek meg ártatlanságomról, hacsak fáradhatatlan figyelmem dolgaid, érdeked s boldogságod iránt, meg nem győz róla. Egyedül ez a törekvés bír rá, hogy felhívásodat római tartózkodásom meghosszabbítására elfogadjam. Hálásan veszem meghívásodat is, hogy részt vegyek a próbákon, amelyeket Cytheris rendez a házadban. Nem szándékozom most drága gyermekeimért küldeni, de hálás vagyok, hogy alkalmat nyújtottál rá.

Nagy barát, nagy Caesar, szerelmem, egy dolog forog állandóan a fejemben, hogy neked méltatlanul kell szenvedned. Szorongással sírok föl a végzet erői ellen, melyek pokoli ravaszságukkal - ember fel nem oldhatja ezt - csalódásod eszközévé épp engem tettek. Ne higgy nekik. Ne engedd meg magadnak, hogy ily átlátszó baleset áldozata légy. Emlékezz szerelmemre. Ne kezdj el kételkedni szemem tüzében s odaadásom örömében. Még fiatal asszony vagyok: nem tudom, hogy egy tapasztaltabb nő hogy adna hangot tiltakozó ártatlanságának. Méltatlankodjam, hogy nem bízol bennem? Büszke legyek, vagy indulatos? 

Nem tudom: én csak őszinte tudok lenni, az illem rovására is. Sose szerettem, sose fogok szeretni, úgy, mint téged. Ki érezte azt, amit én éreztem? Gyönyör, amely elválaszthatatlan a haláltól, szenvedély, amely ugyanakkor hódolat is. Ilyen szerelem illett korunk különbségéhez; nem kell félnie az összehasonlítástól. Ó, emlékezz, emlékezz! Bízz! Ne válassz el függönnyel a benned lakó istenségtől! Legfeketébb függöny, árulásom hitéből szőve. Én, áruló! Én, aki nem szeretek!

Ezek a szavak nem királyiak. Őszinték. Utolszor fejeztem ki magam így. Nem kezdem újra, hacsak meg nem engeded. Fölveszem a látogató államfő modorát, mert akaratod szerint élni: szerelmem törvénye.



XLIX. Alina, Cornelius Nepos felesége, nővérének, Postumiának, a veronai Publius Ceccinius feleségének.

[Október 30.]



Bizonyára láttál minden levelet, amit ebben az ügyben a diktátor futárjával neked s a költő családjának küldtünk. Hadd teszek hozzá még néhány részletet, csak a te számodra. Férjem úgy bánkódik, mintha fiát vesztette volna el; hadd kopogom le: fiaink hála az isteneknek, egészségesek. Én is szerettem Gaiust (Catullus), s szerettem már, mióta mint gyermekek, együtt játszottunk. De a szeretet ne vakítsa meg szemünket - tán szabadon beszélhetek neked - ennek a sajnálatra méltó, elhibázott életnek a tanulságaira. Én nem szerettem az ő barátait, nem szerettem, természetesen, azt a nyomorult asszonyt sem, nem szerettem az utolsó években írt verseit, és sosem fogom sem szeretni, sem dicsérni a diktátort, aki ezekben a napokban úgy járt ki-be a házunkba, mintha a család régi barátja lenne.

Gyakran kértük Gaiust, hogy költözzék hozzánk, de ismered az ő vad függetlenségét, így, mikor egy reggel a kapuban megjelent, utána a vén Fusco az ágyneműjével, s kérte, hogy ott lakhassék kerti házunkban, tudtam, hogy valóban beteg. Férjem ezt az átköltözést azonnal hírül adta a diktátornak. A diktátor tüstént elküldte orvosát, egy Sosthenes nevű görögöt, a legönhittebb, csökönyös fiatalembert, akivel csak találkoztam. Nem habozom megmondani, hogy magam is kitűnő orvos vagyok. Azt hiszem, ez olyan adomány, melyet a halhatatlan istenek minden anyára ráruháznak; ez a Sosthenes azonban elhárította az emberemlékezet óta ismert, kipróbált gyógyszereket. Ez azonban hosszú história.

Nos, Postumiám, a leghalványabb kétség sem férhet hozzá, hogy az az asszony gyilkolta őt meg. Miután három éven át a pokol minden útján végigvezette, hirtelen csupa nyájasság lett, s ez az, amivel meggyilkolta. Ő maga sosem jött el, de mindennap jöttek a levelek, ételajándékok - és milyen ételek! -, görög kéziratok s kétszer egy nap az érdeklődő küldöncök. Mindez Gaiust nagyon boldoggá tette, de sokféle boldogság van; ez az a zavarodott, testetlen boldogság volt, melyet, úgy képzelem, megcsalt férjek éreznek, amikor feleségük hirtelen nagyon kedves lesz hozzájuk. Ahogy a napok múltak, s ő maga nem jelent meg, láttuk, hogy a gyógyulás minden reményét föladja, s hagyja, hogy elkapja a halál. Huszonhetedikén, délután három óra körül szolgája. Fusco - emlékszel rá; ő viselt gondot a csónakokra a Garda-tón -, futva jön föl a házhoz. Mondja, hogy a gazdája magánkívül van, s öltözik, megy az egyiptomi királynő fogadására. Leszaladtam a kerti házhoz, s ott találtam önkívületben, nagy epetócsában fekve, amelyet akkor hányt ki. Férjem azonnal elküldött Sosthenesért; az megjött, s hajnal előtt egy óráig ott ült az ágya mellett. Nekem nem volt szabad belépnem a betegszobába; de tíz órakor ki jelenik meg? A diktátor maga. Fényesen volt öltözve, a királyné estélyéről kellett elszöknie, pedig az legalább egy mérföldnyire volt ide. Egész éjszaka hallhattuk a zenét, s láthattuk az örömtüzektől kigyulladt eget. Kihallgattam Fuscót, amint az uramnak elmondta, hogy amikor a diktátor belépett a szobába, Gaius fél könyökre támaszkodott, s vadul rákiáltott, hogy menjen el. „Szabadság tolvajának", „mohóság szörnyének", a „köztársaság gyilkosának" nevezte, s még sok más nevet adott rá, amelyek természetesen teljesen találóak. Férjem ekkor ment be hozzájuk - elvolt, a mi régi balzsamégetőnket kereste. Azt mondja, hogy a diktátor mindezt csendben fogadta; de fehér volt, mint egy kísértet. Bizonyára rég történt meg, hogy Caesart a szobából kiparancsolták, de kiment.

Körülbelül két órával éjfél után tért vissza, közben levetette díszruháját. Gaius épp aludt. Midőn fölébredt, mintha kibékült volna látogatójával. Férjem azt mondja, még mosolygott is. „Mi az, nagy Caesar - mondta -, bojtok nélkül?" Amint tudod, férjem imádja azt az embert. (Nálunk otthon többnyire az a szokás, hogy egyszerűen nem beszélünk róla.) Cornelius azt mondja, hogy Caesar egész csodálatos volt attól fogva, csodálatos volt a hallgatásában és a válaszaiban. Ő, természetesen azt is mondja, hogy Caesar több halálos ágynál volt, mint akárki más. Hisz ismered ezeket a galliai történeteket, hogy a sebesült katonák nem voltak hajlandók meghalni, míg tábornokuk éjszakai körútját meg nem tette. Bevallom, Postumia, hogy bármily gonosz uralkodó is - van valami nagyon hatásos s mégis közvetlen a megjelenésében. Férjem azt mondja, ő ott állt Sosthenesszel a szoba egyik sarkában, s nagyon keveset hallott abból, amit azok ketten egymással beszéltek. Egy bizonyos ponton Gaius, könnyben ázó arccal, majd kivetette magát az ágyból, úgy kiabálta, hogy egy szajha kegyeire pazarolta az életét s dalát. Én nem tudtam volna mit felelni neki, de a diktátor, úgy látszik, tudott. Férjem azt mondja, hogy most még halkabban beszélt, annyit azonban kivett, hogy Caesar Clodia Pulchert dicsérte, mintha valami istennő lenne. Gaius nem szenvedett, de egyre gyengébb lett. Ott feküdt, a szeme a mennyezeten, s hallgatta Caesar szavait. Caesar el-elhallgatott, de ha a csönd túl hosszúnak tűnt föl neki, Gaius megérintette ujjával az öklét, mintha biztatná: „tovább, tovább". S Caesar mit csinált? Állandóan Sophoclesről beszélt. Gaius az Oedipus Colonnosban egyik kórusára halt meg. Caesar szemére tette a pénzdarabokat, átölelte Corneliust és a nyomorult orvost, és hazament, őrök nélkül, a hajnal első fényében.

Egyet-mást elmondhatsz erről az anyjának, apjának, bár úgy látom, csak még jobban elkeserítjük őket vele. Nem kis felelősséget éreznék, ha valamelyik fiam ilyen szédületnek esne áldozatul, mint amilyennek itt tanúi voltunk. Tán szabad azt mondanom, hogy neveltetésük ettől meg fogja óvni őket.

[A levél további részében bizonyos földbirtok eladásával foglalkozik.]



XLIX. Caesar naplója. Levél Lucius Mamilius Turrinusnak Capri szigetére.

[Október 27-28. éjszakáján.]

1013.                                                                                                     [Catullus haláláról.]




Egy haldokló barát. Catullus költő ágya mellett virrasztok. Elszunnyad; ilyenkor tollamhoz nyúlok, mint mindig, talán hogy elkerüljem az elmélkedést. (Bár meg kellett volna tanulnom már, hogy írni neked annyi, mint fölidézni elmém mélyéből az egész életemen át elkerült kérdéseket.)

Épp most nyitotta ki a szemét, megnevezett hatot a Pleiadok közül, s megkérdezte a hetedik nevét.

Már mint fiatalembernek csalhatatlan szemed volt arra, Lucius, mi a kikerülhetetlen szükségesség, s mik a kikerülhetetlen következmények. Nem pazaroltad idődet olyasféle kívánságokkal, hogy a dolgok másképp legyenek. Tőled tanultam meg, bár lassan, hogy a tapasztalati világnak széles mezői vannak, amelyeket vágyunk nem változtathat meg, s félelmünk nem kerülhet ki. Évekig csüggtem egy raj öncsaláson; azt hittem, hogy a lélek égő heve hírt hozhat egy közömbös szeretőről, vagy hogy merő felháborodás megállíthatja az ellenség diadalát. A világegyetem megy a maga hatalmas útján, s mi nagyon keveset módosíthatunk rajta. Emlékezz, hogy megütődtem, amikor olyan könnyen elmondtad: „A remény nem változtatja meg a holnapi időt." A hízelgés állandóan biztosít róla, hogy „megcselekedtem a lehetetlent", „megfordítottam a természet rendjét". Én komoly fejbólintással fogadom az efféle adót, de azt szeretném, ha legjobb barátom ott volna ilyenkor, hogy együtt nevethetnénk ki, érdeme szerint.

Nemcsak, hogy meghajlok a kikerülhetetlen előtt; megerősít. Az ember teljesítményei jelentősebbek, ha tekintetbe vesszük, milyen korlátok közt kell dolgoznia.

A kikerülhetetlenre legjobb példa a halál. Fiatalkoromban, emlékszem, azt hittem, engem biztosan nem érinthet. Csak amikor lányom meghalt, majd amikor te megsebesültél, akkor ébredtem rá, hogy halandó vagyok; s most eltékozoltnak, terméketlennek tekintem az esztendőket, amelyekben nem voltam tudatában, hogy a halál biztos, s minden pillanatban lehetséges. Egy pillantással fölismerem azokat, akik még nem látták meg a halálukat. Megismerem őket arról, hogy gyermekek. Azt hiszik, hogy nem gondolván rá, fokozzák az élet ízét. A fordítottja igaz: csak azok képesek dicsérni a napot, akik nemlétüket is megragadták. Nem osztom a sztoikusok tanát, hogy a halál szemlélése tanít meg rá, hogy minden emberi kezdeményezés hiú, s az élet öröme haszontalan. Minden évben hevesebb szenvedéllyel mondok búcsút a tavasznak, s minden nappal jobban izgat, hogy a Tiberis folyását páncélba szorítsam, még akkor is, ha utódaim értelmetlenül engedik a tengerbe dőlni.

Megint kinyitotta a szemét. A fájdalom paroxizmusa, Clodia! Míg figyelem, minden pillanattal világosabban látom annak az asszonynak züllött nagyságát.

Törvények munkálnak a világban, melyeknek fontosságát mi alig vesszük észre. Milyen gyakran látjuk, hogy fenséges nagyságból gonosz dolgok sora patakzik elő, s a hitványság erőt hív létre! Clodia nem mindennapi asszony, s összeütközvén vele, Catullusból nem mindennapi költemények szikráztak ki. A mi kis körünkben azt mondjuk: jó, rossz; de amiből a világ hasznot húz: a felajzottság. Rejtett törvény van ebben, de mi nem tartózkodunk itt elég soká, hogy egy-két láncszemnél többet pillanthassunk át. Ezért fáj, hogy az élet oly rövid.

Alszik.

Újabb óra telt el. Beszéltünk. Nem vagyok újonc halálos ágyaknál. A kínlódóknak magukról beszél az ember. A világos öntudatúaknak dicséri a világot, amelyet itt kell hagyniuk. Egy megvetni való világot elhagyni nem méltóságteljes, s meghalni gyakran félelmesebb, ha az élet nem érte meg a rávesztegetett erőt. Mindig van dicsérnivalóm.

Az ő utolsó óráján régi adósságomat róttam le. Hadjárataim tíz éve alatt gyakran ébresztett fel egy visszatérő álom. Ide-oda sétáltam sátram előtt éjjel, beszédet rögtönözve. Azt képzeltem, hogy férfiak és asszonyok gyülekezetét gyűjtöttem magam elé, különösen sok fiatalt, s ezeknek akarom átadni mindazt, amit én (mint ifjú és férfi, katona és szervező, szerető, atya, fiú, szenvedő és élvező) Sophoclesnek köszönhetek. Egyszer halálom előtt meg akartam üríteni oly gyorsan újratelő szívem ettől a hálától s dicsérettől.

Ó, igen, ő férfi volt, s az férfimunka volt. Egy régi kérdés feleletet kapott. Nem az istenek tagadták meg, hogy segítsek neki, bár biztos, hogy nem adtak segítséget. Ez nem szokásuk. Ha nem rejtőztek volna el, nem kereste volna úgy őket. Utaztam én is a legmagasabb Alpokon át, s nem láttam egy lábnyira magam elé, de nem ilyen lelki nyugalommal. A számára elég volt úgy élni, mintha az Alpok itt lettek volna.

És ím. Catullus is halott.



L. Caesar Cytherisnek.

[November 1.]



Elképzelheted, kegyes hölgy, hogy az én helyzetemben levő ember habozik kérni azoktól, akiket a legnagyobb tiszteletben tart; fél, hogy kérése olyan súlyt kap, amilyet adni nem akart neki. Tételezd föl hát. hogy helyzetem ugyanaz, mint amikor az a gyönyörűség ért, hogy megismerhettelek, s föltámadt bennem a csodálat, amely az idő múlásával csak növekedett.

Feleségem most tanulja a felelő énekeket, amelyeket, bizonyos decemberben tartandó ünnepségeken, neki kell előadni. Énnekem megengedtetett, hogy oktatója legyek, de csak a titkosságuk engedte határok között. Megkérhetnélek-e, hogy néhány órát neki szentelj, s az énekek előadásában s az ünnepélyességükhöz illő viselkedésben oktatója légy?

Minthogy az egyiptomi királynő is ott lesz a szertartások egy részén, nagyon hálás volnék, ha ő is ott lehetne azon a néhány órán, mit feleségem oktatására szentelsz.

Nagy boldogsággal értesültem róla néhány nappal ezelőtt, egészen véletlenül, hogy kedvelt barátja vagy Lucius Mamilius Turnnusnak. s hogy időnként meg is látogatod őt Capri szigetén. Lucius azt kívánja, hogy minél kevesebbet hivatkozzanak rá; így ezek a sorok is a titkosság jellegét adják levelemnek. Nemcsak azért vagyok boldog, mert barátja vagy és ő a tied, hogy rajtad át (s remélem, asszonyom, rajtam át is) géniusza - ha használhatom ezt a kifejezést - ott munkálkodhat a világban, bár nevét nem szabad kimondanunk. Már az is figyelemre méltó volna, ha bárki, aki oly kétségbeesett helyzetből vergődött ki, mint ő, következményei elviselésében lélekben olyan rendületlen maradna; de hogy ez épp vele történt meg, aki bölcsességben annyira fölötte állt minden embernek, s fölötte azokban a sajátságokban is, amelyeket lelki szépségnek hívunk: ez olyan csoda, melynek a határaihoz én sohasem értem föl. Capri szigete számomra az áhítat légkörébe van burkolva. Hogy nem egyedül vagyok tükrözője ennek a lángésznek, nemcsak boldogság a számomra, de vigasz is. Sok dolog marad kimondatlan, barátom közt és köztem. Ezek közé tartozik az a szabály, hogy én nem kapok levelet tőle, s csak egyszer egy évben látogathatom meg. Egy ideig bántott ez a megszorítás, de az idő múlásával beláttam, hogy ez is annak a csaknem túlvilági bölcsességnek a jele, mely minden dolgán rajt ragyog.

Minthogy nagy emberekről beszélünk, itt mellékelem Gaius Valehus Catullus verseinek másolatát; öt éjszakája, hogy halott.



LI. Egyiptom királynője. Emlékirat államtitkára számára.

[November 6.]



Egyiptom királynője megelégedéssel vette az értesüléseket, melyeket közöltél vele. Dicsérete különösen az október 29-i, november 3-i beszámolókra s a hozzájuk csatolt okmányokra vonatkozik.

A királynő tudomásul vette, hogy véleményed szerint melyek az elégedetlenség központjai. 



[Itt Cleopatra megjegyzései következnek tizenkét személyre vagy csoportra, melyektől az állam fölforgatása, vagy a diktátor meggyilkolása várható. A föltételezett összeesküvők között nincsenek ott a Cascák, Cassius, sem Brutus. Anyag erről a csoportról negyedik könyvünkben.]



A királynő ezenkívül fölhívja figyelmedet az alábbi dolgokra. 

l. A 14-es forrás [Abra] hírei értéktelenek. Együgyüsége színlelt. Értéküket növelni lehetne, ha leleplezéssel fenyegetnéd vagy másféleképp szorítanád meg.

2. Meg vagy győződve, hogy egész jelentőségében kivizsgáltad, mért tűnt el a diktátor az én 27-i estélyemről? Jelenléte egy hitvány versíró betegágyánál nem látszik elegendő magyarázatnak.

3. Mindent el kell követni, hogy Marcus Antonius házában egy ügynökünket elhelyezzük. A bizonyítékokat, melyeket a diktátor elleni hűtlenségéről [46-ban] összegyűjtöttél, ezennel visszaküldöm. Helyezd el azok közé az okmányok közé, amelyeket lopás vagy elkobzás ellen a legjobban őrzöl. Én visszatartom a házában talált többi anyagot.

4. Mopsa szabónő. Szerezd meg. amilyen gyorsan csak lehet, teljes élettörténetét, rokonsága, ismerősei listáját, és így tovább. Ugyancsak egy jegyzéket e havi kötelezettségeiről. 17-én jön hozzám, hogy a Jó Istennő ünnepségeire ruhát csináljon számomra.

5. E heti munkád az, hogy Clodia Pulcher úrhölgy és bátyja viszonyait alaposan tanulmányozd. Hogy magyarázzák visszavonulását a vidékre? Mikor tér vissza a városba? Sosigenes [az egyiptomi csillagjós] beszámolója nem kielégítő. Oktasd ki, mit figyeljen meg.

Egyetértek abban, hogy Clodius Pulcher el akarja csábítani a diktátor feleségét. Azt kívánom, hogy ezt a legszorosabb figyelemmel kövesd. Nemigen lehet kételkedni, hogy a 14-es hírforráson át érintkezés van köztük. Közöld javaslataidat, milyen előnyt lehetne húzni ebből az ügyből.

Annak a szorgalomnak és ügyességnek az elismeréséül, amelyet a rád rótt nehéz feladatokban tanúsítottál, örömmel ruházom rád s utódaidra örökös jogon a sessebeni oázist, jövedelmeit és vámjait is beleértve, csupán azzal a korlátozással, amelyet uralkodásom 44. és 47. Rendeletében szabályoztam. [Ezek a korlátozások azokra az adókra vonatkoznak, amelyeket vidéki hivatalnokok és földbirtokosok vethetnek ki földművesekre, továbbá a tevék itatása után a forrásoknál és csatornáknál szedett díjakra.]



LII. Pompeia Clodiának.

[November 12.]



Folyton csak hiányzol, legdrágább Egérkém. Senki sem érti, mért kellett vidékre menned épp most, amikor annyi minden történik a városban. Megkérdeztem férjemet, milyen szórakozást találhatsz a matematikában; azt mondja, te nagyon erős vagy ezekben a dolgokban, s tudsz mindent a csillagokról, hogy mit csinálnak.

Tízet egy ellen, nem találod ki, ki jár a házunkba, legalább minden másodnap ez alatt az egész idő alatt. És milyen szokatlan idők ezek. Cleopatra! S nemcsak Cleopatra, de Cytheris, a színésznő is. S mindezt férjem rendezte így. Nem különös?

Először Cytheris jött, tanítani, tudod már, mit. Aztán Cleopatra kezdett járni, hogy ő is megtanul ebből valamit. A lecke végén a királynő megkéri Cytherist, hogy szavaljon. Ó, és miféléket, megfagy a vérem. A megőrülő Cassandra, s Medea, amint kisbabái halálát tervezi. Mindenki meghal. Ilyenkor a férjem is korábban jön haza, s folyik a locsogás, locsogás, locsogás a görög darabokról. Férjem fölugrik, ő Agamemnom és Cytheris Clytemnestra és Cleopatra Cassandra, s nekünk kell Octaviusszal a kórusnak lennünk. Aztán mindnyájan megvacsorázunk. Ó, drága Claudillám, itt kéne lenned, hogy nevethessek valakivel, mind olyan komoly képet vágnak ezekhez a dolgokhoz. Számomra olyan furcsa amidőn férjem bömbölve felugrik, és Cleopatra megőrül.

Én igazán egész megszerettem a királynőt. Természetesen nem olyan, mint te vagy. Én régebben igen rondának tartottam, de néha majdnemhogy szép. Pedig igazán nem vagyok egy picit sem féltékeny. Férjem nem viselkedik vele másképp, mint Júlia nénivel.

Tegnap az egyiptomi királynő megkérdezte férjemtől, hogy mikor jössz vissza. A királynő azt mondta, remélhetőleg hamar visszajössz, mert te avatod be őt a szertartásokba. Férjem azt mondta, nem tudja mik a terveid, de föltételezi, hogy december elsejére itt leszel.

Drágám, láttam a bátyádat, a fiatalabbikat gondolom. Odalovagolt hozzám, amikor a Nemi-tóhoz úton voltam. Annyira hasonlít hozzád, hogy egész elámultam. Azt mondják, rossz ember, még te is azt mondod, de én tudom, hogy nem az. Nem kell így viselkedned vele, Claudilla drága. Mindenki rossz lehet, ha folyton azt mondják neki, hogy rossz.

Ebből a levélből azt gondolhatod, hogy nagyon boldog vagyok, de nem vagyok az. Szinte sose megyek ki a házból, s akit szeretnék, sosem jön ide. Elmentem egyszer az egyiptomi királynőhöz, s meglátogattam a gyermekágyas Portiát, Brutus feleségét. Néha csak ülök, s azt szeretném, ha halott volnék. Arra gondolok, ha az ember fiatalkorában nem él, mikor él hát? Imádom a férjemet, s ő is imád engem, de én szeretem az embereket, s ő nem.

Most hallom, hogy látogatásom Portiához hiábavaló volt; most jött a hír, hogy koraszülése volt; így nem is kellett volna elmennem hozzá.



LIII. Cytheris Lucius Mamilius Turrinusnak, Capri szigetére.

[November 25.]



Róma levegője, drága barátom, kényelmetlen és haragos; a nyelvek mind élesebbek és gunyorosabbak lesznek, de nem nevettetők. Az ember naponta hall viselkedésről és bűnökről, amelyekben nem is az indulat a szembeszökő, inkább, hogy fonákok s logikátlanok. Egy ideig azt hittem, csak én szenvedek ettől a betegségtől, de már mindenki észreveszi. Gazdánk tevékenyebb, mint valaha. Naponta hullanak ránk a rendeletek. Szabályozták az uzsorát s kapuja előtt mindenkinek tisztán kell tartania az utcát. A törvényszékek előtt nagy térképet raktak ki a kövezetre. Aranysasokkal van rajta kijelölve az új városok helye. Fiatal férjek állnak előtte, állukat simogatják, s megpróbálják eldönteni, jégben és darában alapítsanak-e otthont vagy az égő nap alatt.

Már éppen azon voltam, hogy elfogadjam meghívásodat, s azonnal induljak Capriba, midőn a gazda arra kért: jöjjek hozzájuk, s tanítsam be feleségének s királyi vendégének, amit a december eleji ünnepségeken tudniuk kell. Nyolc próbánk volt, s többnyire tragédiarészletek olvasásával ért véget, amiben mindnyájan részt vettünk, Caesart is beleértve. Úgy éreztem magam, mint aki tragédiát játszik egy másik tragédiában.

Most értem csak meg ezt a rejtélyt, Caesar házasságát. Látom már, hogy nem beteges hajlamon alapszik, ahogy sok gúnyolódó nyelv tartja, fiatal lányok iránt. Caesar tanító; ez egyfajta őrület benne. Csak ott tud szeretni, ahol taníthat is. A viszonzás, amit kér: haladás és megokosodás. Csak azt kéri ezektől a fiatal lányoktól, amit Pygmalion a márványtól. Úgy látom, hárman jutalmazták meg eddig: Cornelia, a lánya és az egyiptomi királynő, de igen sokan ellenálltak neki. Az az ellenállás, amibe most ütközik, szörnyű és nyomasztó. Pompeia nem értelmetlen nő, de Caesar módszere vele szemben olyan értelmetlen, hogy megfagyasztja és kiéhezteti, ami értelmesség csak van benne. A szerelem mint nevelő, egyike a világ nagy erőinek, de léte vékony szálon függ, s tökéletes összhangot éppoly ritkán ér el, mint az érzékek szerelme. Ha meghiúsul, annál is nagyobb pusztítást okoz, mert mint minden szerelem, ez is őrület. Ő egyrészt úgy szereti Pompeiát, mint egy zsenge, növekvő dolgot, és mint asszonyt (s Caesar pillantása úgy nyugszik egy asszonyon, ahogy egy más férfié sem), másrészt azonban a benne levő lehetőséget szereti, hogy Aureliává vagy Júlia Marciává lehet. Caesar szemében Róma is asszony, s Pompeiát azért vette el. hogy ennek a nagy matróna-Rómának eggyel több szobrát faragja meg.

Cleopatrában is csalódott. Az ember csak gyaníthatja, milyen mámorítóan tölthette be kezdetben ez az asszony egy szeretett tanítvány arcképét. Még ma is az. Én imádom ezt az óriást, de öreg asszony vagyok már, s nem vagyok többé nevelhető. Megértem azonban a mohó mámort, amellyel Cleopatra a szavait lesi. De Caesar rájött már, hogy semmi fontosat sem taníthat neki, mert annak, amit taníthatna, a lényege erkölcs és felelősség, s Cleopatrának a leghalványabb fogalma sincs róla, mi jó, és mi rossz. Caesar nem is ismeri a maga tanító szenvedélyét, mindez olyan láthatatlan a számára, mint a nyilvánvaló dolgok általában. Éppen ezért igen rossz tanító. Azt tételezi föl, hogy minden ember tanár és mohó tanuló egy személyben, hogy mindenkiben erkölcs lüktet. Az asszonyok eszesebb oktatók a férfiaknál.

Engem mindig meghat az a látvány, melyben időnként részünk van, hogy nagy emberek házasságot próbálnak csinálni, ahol házasság nem lehet, s bukott gyöngédségüket tovább pazarolják rossz összetételű asszonyokra. Az eközben szerzett türelem nagyon különbözik az asszonyok türelmétől férjük iránt; az utóbbi a dolgok természetes rendje, s nem érdemel több dicséretet, mint a becsületes becsületessége. Az ember azt látja, hogy ezek a megsértett férjek végül magukba húzódnak vissza; s megtanulják a férj eredendő magányát, úgy, ahogy boldogabb bátyjaik sosem tanulják meg.

Ilyen férj Caesar. A másik mátkája Róma. Mind a kettőnek rossz férje, de a házastársi szeretet túlzásából.

Hadd menjek még egy kicsit tovább.

Csak most értettem meg néhány, évekkel ezelőtt ejtett szavad, hogy a „gonoszság néha szabadságunknak felkutatása" - jól jegyeztem meg? - s hogy „talán csak egy határt keresünk vele, amelyet tisztelni tudunk". Mily buta vagyok, drága hercegem, hogy nem emésztettem meg előbb; belejátszhattam volna Medeámba vagy Clytemnestrámba. Vajon nem mondhatjuk-e ennek a gondolatnak a fényében, hogy amit „romlottságnak" hívunk, épp ez erény őseleme, amint saját törvényét keresi? Nem ez az, amit Antigoné, az én Atigoném, a mi Antigonénk gondol, mikor azt mondja [Sophocles darabjában válaszul Creon állítására, hogy megölt „jó " bátyja nem kívánná, hogy rossz bátyja tisztességes temetést kapjon]:

„Ki mondhatja, hogy az ő [gonosz] tettei az alvilágban nem látszanak-e gáncstalannak?" Igen, itt a magyarázata Clodia féktelenségének, s ha Caesar nem vigyáz, Pompeia is kirándul majd, hogy kíváncsisága megkeresse a határokat. Érzékeinkbe a természet beírja ezeket a határokat: a tűz megégeti ujjunkat, szívdobogásunk megakadályozza, hogy hegynek föl fussunk; de csak az istenek szabhatnak határt elménk kalandjai elé. Ha ők nem akarnak közbelépni, arra vagyunk kárhoztatva, hogy mi szabjunk magunknak törvényt, vagy hogy félelemben vándoroljunk, ami rettentő, szabadságunk úttalan pusztáin, egy elzárt kapu vagy tiltó fal biztonságát keresve. Bohózatírók régi tréfája, hogy az asszonyok örülnek, ha férjük megveri őket. De ez a tréfa örök igazságot mond ki - nagy megnyugvás tudni, hogy aki szeret bennünket, eléggé szeret, s vállalja a felelősséget érte, hogy azt, ami szabad, s azt, ami nem, kijelölje számunkra. Férjek gyakran tévednek, de mindkét irányban. Caesar zsarnok mint férj és mint uralkodó. Ő nem a szabadság megadásában zsugori, mint a többi zsarnok; maga fenségesen szabad lévén, elvesztette érzékét az iránt, hogy a szabadság hogy munkálkodik és bontakozik ki másokban. Mindig téved; vagy nagyon keveset enged meg, vagy nagyon sokat.



LIV. Clodia bátyjának.

[Nettunóból] 

[Szemelvények novemberi, csaknem mindennapos levelezésükből]



Ne gyere ide. Esztelen. Nem akarok senkit sem látni.

Tökéletesen boldog vagyok, ahogy vagyok. Cicero a szomszédom, itt bánkódik, s írja azokat a szomorú őszintétlenségeket, amiket filozófiának nevez. Találkoztunk néhányszor, de most már csak ajándékot, gyümölcsöt vagy édességet küldünk egymásnak. Engem nem érdekel a filozófiája, s őt nem érdekli az én matematikám. Nagyon elmés ember, de velem valamilyen okból sohasem elmés. Kiszárítom őt.

Egész nap semmit sem csinálok, s nagyon rossz társaság lennék a számodra. Számokkal foglalkozom, s napokra megfeledkezem minden másról. A végtelen számításnak olyan sajátságai vannak, amelyekre még senki sem gondolt. Sosigenest megrémítettem velük. Azt mondja, veszélyesek.

Nagyon dühös vagyok, hogy a vén Sascsőrhöz fordultál a darab betiltása miatt. Minden sértés akkor lesz az a számunkra, ha tudomást veszünk róla. Mikor tanulod meg, hogy a rosszindulat öröme megkétszereződik, ha azt látja, hogy megjegyzései sebeztek?

Ahogy mondod, kellemetlen, ha ezerféle olyan bűnnel vádolják az embert, melyet esze ágában sem volt elkövetni. Én az én drága szüleimet, amint tehettem, minden bizonnyal ott hagytam, de sosem emeltem föl bántásukra a kezem. Nemcsak, hogy nem öltem meg szegény férjemet, de térdre vetettem magam előtte, s úgy kértem, hogy ne zabálja halálra magát. Sohasem éreztem a szenvedély reszketését érted vagy Dodóért: pontosabban, igen sokszor bámultam elképedve azokra a kikoplalt vízipatkányokra, akik hajlandók voltak vonzónak találni benenteket.

Ami az utóbbi dolgot illeti [Catullus halála?], nem akarom, hogy még egyszer megemlítsd. Mindez olyan bonyolult, senki sem fogja soha megérteni.

Abban, ha az embert bűnökkel vádolják, a legrosszabb az, hogy nyugtalanná válik, amíg a bírálatot meg nem szolgálja. Persze csak valami szörnyű volna jó, ami elsötétíti a napot.

Természetesen dühös vagyok, hogy az emberek azt mondják, ő parancsolt le vidékre. Noha ez szín ostobaság, elkeserítőbb, mint a többi hazugság együttvéve. De nem megyek föl azért, hogy megcáfoljam.

[November 27]



Gyere Nettunóba, Publius. Nem bírom már tovább, de még nem vagyok annyira kész, hogy a városba mehessek.

Az ég kegyelmére, jöjj, és ne hozz senkit se magaddal.

A tétlenségben az a legrosszabb, hogy az ember tűnődni kezd az idő múlásán. Arra késztet, hogy emlékezzem, mintha már öregasszony volnék. Az éjjel nem tudtam aludni, s elégettem minden matematikai jegyzetemet, azután utánadobtam minden levelet, amit tíz éven át kaptam. Sosigenes úgy táncolt a tűz körül, mint egy vén éjjeli lepke, s megpróbált visszatartani.

Indulj abban a percben, amint a levelem megkapod. Van egy eszmém. Marcus Antoniusnak nem sikerült véghezvinnie a legnyaktörőbb mutatványt, amit Róma valaha látott. Én tudok egy másikat.

Mopsa itt van, új ruhát s turbánt csinál nekem a Lalalala-játékokra.



[November 28.]



Remélem, hogy ez a levél nem ér otthon, s hogy úton vagy már. Ha nem, indulj azonnal. Épp most kaptam a diktátortól levelet: kéri, hogy térjek vissza Rómába, s kezdjem el az egyiptomi királynő oktatását. Másodikára meghívott ebédre.



LV. Cleopatra Caesarnak.

[December 5.]



Az alábbi tájékoztatást küldöm neked, Nagy Caesar, tudva, hogy indokaimat nem érted félre. Másfél hónappal ezelőtt nyomban megmondtam volna neked; ez a gondolat bírt reá most is.

Clodia Pulcher úrhölgy két ruhát és turbánt csináltatott a december 11-i éjszakai ünnepségekre. Bátyját akarja az egyikbe beöltöztetni s házadba belopni. Feleséged tud erről, amint egy birtokomban levő levele igazolja.



LV-A. Caesar Cleopatrának.

[Futárfordultával.]



Köszönöm, nagy királynő. Sok dologgal vagyok adósod. Sajnálom, hogy annak a szomorú ügynek, melyre figyelmemet fölhívtad, köztünk kell lennie.



LVI. Alina, Comelius Nepos felesége nővérének, Postumiának, a veronai Publius Ceccinius feleségének.

[December 13.]



Csak egy szót hamarjában, legdrágább Posturniám. Róma tótágast áll. Sohasem volt ekkora a zenebona. A közhivatalokat bezárták, a legtöbb boltos ki sem nyitotta a boltját. Bizonyára elért már a hír: Clodia Pulcher belopta a bátyját, áldozónőnek öltöztetve, a Jó Istennő ünnepére. Néhány lépésnyire álltam tőle, amikor fölfedezték. Azt mondják, Júlia Marcia úrnő hívta föl a figyelmet rá. Énekünk és a válaszok már egy óra óta folytak. Asszonyok vetették rá magukat, letépték turbánját és a szalagokat. Sosem hallottál ilyen kiáltozást. Nők ütötték őt, ahol érték, mások kifelé lökdösték, letakarva a szent dolgokat. Természetesen nem volt kilátásnyira más férfiember; de csakhamar jött néhány őr, azok fölszedték, vérezve és hörögve, s elhurcolták.

Ez a vég; nem tudom, mit mondjak. Mindenki mondja: Ez a vég. Az emberek is azt mondják: Most már elköltöztetheti Caesar Rómát Byzantiumba. Mindjárt le kell rohannom a tárgyalásra. Cicero tegnap rettenetes és gyönyörű beszédet tartott Clodius és Clodia ellen. Mindenféle embereket hívnak be tanúságra, és sokféle szóbeszéd kering. Egyesek azt hiszik, az egyiptomi királynőnek is benne van a keze, minthogy Clodia volt az oktatója: de a királynő gyengélkedett, s el se ment a szertartásokra.

A legfurcsább mind közt Caesar viselkedése. Mint legfőbb főpapnak, neki kellett volna irányítania a vizsgálatot. De kezdettől visszautasította, hogy köze legyen hozzá. Nem kétséges, hogy a felesége éppolyan bűnös, mint azok. Nem rettenetes ez, rettenetes, rettenetes?

Férjem épp most jött meg. Azt mondja, Pompeia családja, húszan, tegnap este Caesarhoz mentek, és sarkallták, hogy beszéljen a védelmében. Úgy látszik, nagyon nyugodt volt; egy órán át hallgatta őket. Akkor fölállt, s azt mondta, nincs szándékában a tárgyaláson megjelenni; lehet, hogy Pompeia nem volt a dologba belekeveredve, de az ő helyzetében levő asszonynak nem lett volna nehéz úgy irányítania az életét, hogy ilyen gyanú sose essék rá; s hogy ez a gyanú épp elég kárt okoz, s ő másnap, azaz ma, elválik tőle.

Rohanok a tárgyalásra, drágám. Lehet, hogy tanúskodnom kell. Furcsa érzés végigrohanni ennek a városnak az utcáin. Mintha maga a város lett volna kegyvesztetté, s nekünk mindnyájunknak ki kellene költöznünk belőle.









NEGYEDIK KÖNYV



LVII. Servilia Rómából fiának, Marcus Junius Brutusnak.

[Augusztus 8.]

[Brutus ezt a levelet Massiliában kapta meg, midőn letévén az Innenső Gallia kormányzóságát, épp visszatérőben volt Rómába.]



Térj vissza, Marcus, térj vissza a városba, amely minden szemével tefeléd fordul.

A hős, akinek a nevét viseled [Junius Brutus, aki a Tarquiniusukat kiűzte] benned él, ha nem is a vére, a szelleme, s munkája a te válladra nehezedik.

Térj vissza a városba, melynek egészsége a te egészséged, szabadsága a te szabadságod. A rómaiak megint Brutus nevét kiáltják, s minden szem tefeléd fordul.

Az a férfi, aki ellen Róma dühe irányul, nem kis ember. Az az ember, aki Rómát elnyomja, mindenben nagy, s a legnagyobb tévedéseiben. Gyilkosának akkorának kell lennie, mint a meggyilkoltnak, vagy Róma kétszeres szolgaságba süllyed. Egyetlenegy római férfi van, aki megtermett erre; minden szem tefeléd fordul. A kéznek, mely lesújt rá, szenvedélyrelennek kell lennie, mint az igazságnak. A zsamokgyilkos munkája szent munka: hálakönnyel emlegetik meg nem született nemzedékek.

Jöjj, és nézz rá, add meg neki a kijáró tisztességet, nézz rá úgy, ahogy egy hatalmas fiú néz hatalmas atyjára, s üsd le őt nem egy ember ütésével, hanem ezerszer tízezrekével.

Gondolj nemsokára megszülető gyermekedre, és emeld fel a kezed, és üss.



LVII. Brutus Servillához.

[Visszajuttatván hozzá a levelet.]



Ez a levél a tied. Azzal, hogy elolvastam, nem lett az enyém.

A szavak, melyekkel egy barátom és jótevőm meggyilkolására szólítasz föl, elég világosak. A szavak, melyekkel származásomat kétségbe vonod, nem világosak.

Húszéves korára, asszonyom, minden ember megért rá, hogy a maga apja legyen. Hogy ki a testi atyja, fontos, bár kevésbé. Mégis, akik származását kétségbe vonják, csak eskü alatt szabad tenniük: a legünnepélyesebb eskü alatt s a legteljesebb világossággal.

Ezt te nem tetted meg. Így az a tisztelet, mellyel tartozom neked, kétféleképpen is csorbát szenvedett.



LVII-B. Cornelius Nepos: Jegyzetfüzet.

[Jegyzetek egy beszélgetésről Ciceróval.]



A pillanat alkalmas volt, hogy föltegyem a kérdést, melyet harminc éven át egész Róma föl akart tenni neki: „Mondd, barátom, mi a véleményed: Marcus Junius Brutus Julius Caesarnak a fia?"

Ő egyszerre elmosolyodott.

„Cornelius - mondta -, vigyáznunk kell, hogyan használjuk a «vélemény» szót. Ha egy dolog nagyon nyilvánvaló, azt merem mondani, hogy tudom: ha kevésbé az. azt merhetem mondani, hogy véleményem van róla: ha még kevésbé az, feltevést kockáztathatok meg. Amit az efféle dolgokról tudok, még feltevéshez sem elég. S ha érzésem szerint mégis volna feltevésem - közölhetném-e veled, aki azt föltétlen belerakod egy könyvbe? Könyvekben a föltevések messzebb jutnak el, mint a tények. A tényeket meg lehet fordítani, egy jegyzet megsemmisítheti őket; de a föltevéseket nem könnyű elvetni. Az a történelem, melyet olvasni szokás, alig több, mint a magukat ténynek állító feltevések áramlása.

Hogy Marcus Junius Brutus Caesar fia-e? Tegyük föl így: tudom-e én, vagy van-e föltevésem róla, hogy Brutus vagy Caesar vagy Servilia hisznek ebben a rokoni kötelékben?

Brutus legjobb barátaim közé tartozik. Caesar az az ember, akit harminc-negyven éve már a leggondosabban figyelek. Servilia... nos, volt egy olyan terv is egykor, hogy elvegyem Serviliát. Mérlegeljük a dolgot. A két férfit sokszor, igen sokszor láttam együtt, és állíthatom, soha a legkisebb jelet sem láttam fölvillanni köztük, amit úgy lehetne magyarázni, mint ennek a rokonságnak elismerését. Caesar nagyra becsüli Brutust. Azzal a szeretettel, csendes szeretettel van iránta, mellyel idősebb emberek szoktak lenni nagy képességű fiatalok iránt. Azt mondhatnám talán, irigykedő szeretettel; amelyben mintha valami félelemféle is lenne, legalábbis... vagy mit gondolsz, Cornelius, mi, öregebbek, mindig örülünk annak, hogy az utánunk jövő nemzedékben ragyogó történetírók és szónokok támadnak? Érzésünk szerint nem az-e utódaink kötelessége, hogy silányabbak legyenek, mint mi? Caesar azonfelül mindig távol tartotta magától a kikezdhetetlen függetlenségű embereket - mind a tizenkettőt, vagy mind a hatot. Nem lehet elégszer elmondani, hogy Caesarnak a tehetséges emberek megválasztásában nincs szerencséje - legalábbis az olyanokéban, akikben mindkettő megvan: képesség is és jellem is. Ó, nem, ebben neki nincs, nincsen szerencséje. Szereti a tehetséget, ha aggálytalan, és szereti a jellemet, ha gyakorlatiatlan, de nem tudja elviselni a kettőt együtt egy emberben. Gazfickókkal veszi körül magát, szereti a gazfickók fecsegését, szereti tréfáikat - Oppius Mammurra, Milo, mind gazfickók. Ha dolgozik, munkatársai olyanféle emberek, mint Astinius Pollio, becsületes, hű és középszerű.

Nos, Brutus viselkedése Caesar iránt ugyanolyan, mint irántunk, öregebbek iránt általában. Brutus nem érez szeretetet senki iránt, nem is érzett és nem is fog, természetesen a felesége s tán, az ő kedvéért, egy kicsit az apósa kivételével. Ismered ezt a szenvedélytelen és csinos arcot, ezt a meggondolt beszédmodort, ezt a zord udvariasságot. Ha ő arra gondolt volna, hogy Caesar valóban az apja vagy csak az is lehet - nem, ezt nem hihetem. Láttam őt, amint Caesarnak köszönetet mondott, láttam, amint nem egyezett vele, ó, én láttam, amint feleségét Caesarnak bemutatta. Caesar csontjáig színész; sosem tudjuk meg mit gondol. De Brutus egyáltalán nem színész, s esküdni mernék rá, hogy eszébe sem ötlött ez a lehetőség.

Marad tehát annak a föltevése, hogy Servilia mit gondol.

De mielőtt erre rátérnénk, van még egy dolog, amit meg kell mondanom. Harminc évvel ezelőtt ezt a viszonyt sokan kétségtelen ténynek tartották. A dátumok, azt lehetne mondani, támogatják Caesar apaságát, Caesar politikai előmenetelét akkoriban egymást követő, kiszámított házasságtörésekkel erősítette meg. Az asszonyok akkoriban sokkal nagyobb szerepet játszottak a köztársaság életében, és Servilia az egész arisztokráciában egyike volt a legragyogóbb politikai agyvelőknek, beleértve a férfiakat is. Húsz ostoba és ingadozó multimilliomos politikáját irányíthatta, csak azt kellett mondani nekik, mitől féljenek a legközelebb. Ne ítéld meg az akkori Serviliát a mostani alapján. Ma csak egy bősz, cselszövő asszony ő, aki fonák és ellentmondó elveken evickél, s a várost névtelen, de átlátszó levelekkel árasztja el. Róma éghajlata megromlott az asszonyok számára. Még a tíz évvel ezelőtti Clodiát sem ítélheted meg a mai Clodia után. Róma húsz vagy harminc évvel ezelőtt erőteljes asszonyok porondja volt - gondolj Caesar anyjára, Pompeius anyjára, Caesar nagynénjére. Ők alig gondoltak másra, mint politikára, s nem engedték meg férjeiknek, szeretőiknek, vendégeiknek és gyermekeiknek sem, hogy másra gondoljanak. Az emberek ma úgy tesznek, mintha meg volnának botránkozva azon, hogy anyáik és nagyanyáik tisztán politikai okokból ismételten férjhez mentek és elváltak. Elfelejtik, hogy ez nemcsak azért volt így, mert ezek a mátkák gazdagságot és családi összeköttetést hoztak magukkal - mindenki tudta, hogy a menyasszony maga is a politika tábornoka. Hiszen midőn a harc Sulla és Marius közt egészen elfajult, s a mérgezés olyan gyakori esemény lett, hogy az ember kétszer is meggondolta, mielőtt tulajdon nővére házában megebédelt.

Elképzelheted, milyen művészetet kívánt Caesartól: ezeknek a hadakozó Clytemnestráknak az ágyaiból ki-be csúszni. Hogy ez hogy s mint történt, sohasem mondták el. A csoda az, hogy egymást követő szerelmei mind a mai napig imádják őt. Amikor korosodó matróniáink társaságában a beszélgetést Caesar dicséretére térítettem, hányszor tapasztaltam, hogy félig ájult leányok hallgatnak lélegzet nélkül, s mind meg vannak győződve, hogy egyedül ők voltak az ihletői ennek a párduci pályának."

Itt Cicero fuldokló kacagásba tört ki, úgy, hogy a hátát kellett veregetni.

„Nézd csak, folytatta, Caesar, aki a házasságban csak egy gyereket tudott összehozni, házasságon kívül elég sokat megtett, hogy a haza atyjának a nevét kiérdemelje. Azt hiszem, nemigen lehet kételkedni: mindent elkövetett, hogy ezeket a befolyásos szeretőket gyermek által is magához kösse. Azt is megfigyelték továbbá, hogy ha kedvelt asszonya áldott állapotba került... követsz engem? - és ha meg volt győződve, hogy valóban ő az atyja ennek a... reménységnek -, azt minden esetben igen csinosan viszonozta; a hölgy ajándékot kapott s nem hitvány ajándékot.

Ne feledd el persze, hogy Caesarnak az említett években sosem volt egy krajcárja sem. Igen, pályája húsz legkritikusabb évében Caesar pazarló volt jövedelem nélkül, és tékozló másnak az aranyából."

[Itt kitérés következik Caesar és a pénz viszonyáról, de erről már volt szó a XII. okmányban.]

„Caesar barátai pénzéből mindenesetre épp eleget mentett meg, hogy Volumniát Appeles «Andromaché»-jával ajándékozhassa meg (jó téma egy házasságtörő nő számára), a világ legnagyszerűbb festményével, noha ma már csak halvány maradványa annak, ami volt. Kételkedhetsz-e benne, hogy Volumnia ikrei Caesar leányai? Nem az ő orra az az orr, két példányban? Serviliának pedig azt a rózsaszínű gyöngyöt adta, melyet olyan jámborul visel a Város alapításának minden ünnepélyén. Ez a világ legszebb gyöngye; Rómában a legtöbbet tárgyalt tárgy abban az időben. A kedvszegő kebel, amelyen ma (a fényűzési törvénnyel dacolva) pihen, egykor éppolyan szép volt, mint a gyöngy maga. Ez volt a bére, hogy Marcus Junius Brutust hordta? Nem tudjuk meg soha, nem tudjuk meg soha."



LVIII. Caesar Rómából Brutusnak Massiliába.

[Augusztus 17.] 

[Magánfutárral]



El nem mondhatom, mekkora elégtétellel értesültem róla több forrásból is, hogy milyen példásan töltötted be magas hivatalodat. Bízom benne, hogy köszönetem két okból is elégtétel a számodra; a kisebbik, hogy olyan baráttól jön, akinek a számára büszkeség és öröm mindaz, amit teszel, a nagyobbik, hogy én is a római állam szolgája vagyok; szenvedek, ha kárt szenved, s örülök, ha nemesen szolgálják. A halhatatlan istenekre, bár minden tartományból ilyen igazságos kormányzásról kapnék híreket; bár mindenütt ilyen fáradhatatlanul gondoskodnának az alattvalókról, s ilyen eréllyel hajtanák végre az állam törvényeit! A barbárság álmából fölébredt ezreket te Róma szeretetére és becsülésére tanítottad; félelmére csak annyira, amennyire az igazságosságot mindnyájunknak rettegni kell.

Térj vissza, drága ifjú ember az országba, amely egyre több munkát kér tőled.

Ezt a levelemet ne olvassa más, csak te. Utasításom, hogy mihelyt elolvastad, azonnal semmisítsd meg. Válaszd ki az alkalmas időt válaszod megírására, futárom be fogja várni.

Nem hiszem, hogy a köztársaságban a vezető kötelessége utódját megjelölni vagy kinevezni. Hasonlóképpen azt sem hiszem, hogy a köztársaság fejének diktátori hatalommal kell rendelkeznie. Én mégis diktátor vagyok, s meg vagyok győződve arról, hogy a hatalom amelyet kénytelen voltam magamhoz ragadni, hasznos az állam számára; s meg vagyok győződve arról is, hogy csak utódom kijelölésével menthetem meg az államot egy újabb, hosszú és kimerítő polgárháborútól. Mi ketten sokszor és sokat beszélgettünk már az uralkodás természetéről, s hogy a mi római polgárainkra ez idő szerint milyen mértékben lehet rábízni önmaguk kormányzását. Nem mindig értettünk egyet abban, hogy meddig terjed ez a képességünk. Azért neveztelek ki arra az állásra, amelyet most elhagysz, hogy a közigazgatás mindennapi gyakorlatában tanulhasd meg, milyen hallatlan mértékben függ az átlagember sorsa azoktól, akik fölötte vannak. Most azt akarom, hogy a fővárosban legyen ilyen állásod, s a mi itáliai polgáraink felől hasonló belátásra juss.

Mint praetort akarlak igénybe venni. Sógorodat [Cassiust] is kinevezem, hogy társad legyen ebben az állásban. Azt akarom, te légy a városi praetor; a két állás közül ez a nehezebbik. Egyike azoknak, amelyek a nagyközönség pillantásának a legjobban ki vannak téve, s a legközelebb állnak énhozzám is. Amint már mondtam, ismerve polgáraink alkatát s a félsziget politikai helyzetét, kötelességemnek érzem, hogy utódot nevezzek ki. Igaz, hogy az én helyzetemben levő ember utódját csak kijelölheti, de nem erősítheti meg. Egy dolog van, amelyre vonatkozóan mindenki egyformán tudatlan, és ez a jövő. Az utódnak magának kell megerősíteni magát. Vannak mégis módok, amelyekkel, életemben és halálomban, segítséget nyújthatok annak az embernek, aki utánam következik. Ilyen segítség az, ha bevezetem a világ igazgatásának módszerébe, ha megosztom vele az értesüléseket és tapasztalatokat, amelyek sehol máshol nem szerezhetők meg. Mint a város praetora, mindebből kiveheted a részed.

Naponta figyelmeztetnek, hogy életemnek bármikor végét szakíthatják. S én nem tudom rászánni magam, hogy ellenségeim ellen olyanféle rendszabályokat alkalmazzak, amelyek biztosítanák ugyan testi épségemet, de a mozgásban megakadályoznának, s megriasztanák szellememet. Vannak a napnak órái, amikor egy gyilkosnak nem volna nehéz elpusztítania. E veszélyek felmérése kényszerít rá, hogy gondolkozzam utódlásomon. Ha meghalok, nem hagyhatok fiakat magam után. Ha volnának is fiaim, nem hiszem, hogy a vezetés apáról fiúra szállhat. A vezetés azok számára való, akik szeretik a közjót, s képességük és gyakorlatuk van abban, hogy irányítsák. Én azt hiszem, benned megvan ez a szeretet és a képesség is, s én olyan helyzetben vagyok, hogy a gyakorlatot biztosíthatom számodra. A választás, hogy a legfőbb vezetést vállalod-e, nyitva áll előtted.

Arra kérlek, írd meg gondolataidat erről a dologról.



LVIII-A. Brutus Caesarnak.

[Azonnali válasz]



Köszönöm dicséretedet. Köszönöm a segítséget, melyet hivatalom egész tartama alatt nyújtottál. Elfogadom a városi praetorságot, s remélem, úgy töltöm majd be, hogy nem vesztem el a jó véleményt, amely arra indított, hogy rám bízd.

A távolabbi hivatallal, amelyet számomra kijelöltél, nem akarok foglalkozni. Visszautasításom oka tulajdon leveledben van. Hadd idézzem saját szavaidat: „Nem hiszem, hogy a köztársaságban a vezető kötelessége utódját megjelölni vagy kinevezni." Caesar helyét csak Caesar töltheti be; ha megüresedik, ennek a hivatalnak és ennek a hatalom-tömörülésnek szükségképpen meg kell szűnnie. Őrizzenek meg soká a halhatatlan istenek, hogy úgy kormányozhasd az államot, ahogy csak te tudod. S ha te eltávozol ebből a tisztségből, őrizzenek meg bennünket a polgárháborútól.

A többi ok, amely miatt ezt a tisztséget visszautasíthatom, magántermészetű. Ahogy az évek telnek, egyre több vonzalmat érzek a filozófiai tanulmányok iránt. Ha egy ideig, mint városi praetor szolgáltalak téged s az államot, elbocsáttatásomat fogom kérni, hogy kizárólag ilyenféle tanulmányoknak szentelhessem magam. Azt remélem, hogy ezekben olyan emlékeket hagyhatok magam után, amely nem lesz méltatlan a latin szellemre, sem a te jó véleményedre.



LIX. Caesar Portiának, M. Június Brutus feleségének, Rómába.

/Augusztus 18.]



Nem tagadhatom meg magamtól a gyönyörűséget, meg kell mondanom, hogy néhány nappal ezelőtt visszahívtam férjed a városba. Nem kis sajnálkozással hívtam őt vissza, asszonyom, mert akik szeretik Rómát, azt kívánnák, hogy örökre az Innensnő Galliában maradjon, s folytassa hazájának tett szolgálatait. Engedd meg, hogy elismételjem a szavakat, melyeket a minap írtam neki.

„A halhatatlan istenekre, bár minden tartományból ilyen igazságos kormányzásról kapnék híreket; bár mindenütt ilyen fáradhatatlanul gondoskodnának az alattvalókról, s ilyen eréllyel hajtanák végre az állam törvényeit!"

Hadd mondom meg azt is: hogy nem érheti semmi sem házadat, ami engem is ne illetne. Semmiféle véleménykülönbség sem rendítette meg a mély tiszteletet, amellyel a hozzád közelállók iránt viseltetem. [Portia az ifjabbik Cato lánya volt.]

Azt a hírt kaptam, hogy gyermek születését várod. Nemcsak te, asszonyom, de egész Róma várja ezt a gyermeket, akiben annyi nemes örökség összpontosul. Örvendek, ha arra gondolok, hogy a gyermek apja melletted lesz abban a szerencsés órában.



LIX-A. Portia Caesarnak.

[Augusztus 19.]



Portia, Marcus Junius Brutus felesége sok köszönetet küld Caius Julius Caesar diktátornak kedves leveléért és azért, ami része van a benne foglalt igen örvendetes újságokban.



LIX-B. Caesar naplója. Levél Lucius Mamilius Turrinusnak Capriba.

[Augusztus 21. körül.]

947.

Senki sem ment az irigységtől. Én három irigy indulatnak adtam magamban szállást, ha ugyan így lehet nevezni a bámuló elmélkedés három tárgyát. Irigyellek téged a lelkedért, Catullust a költészetéért, s Brutust az ő új feleségéért. Az első két tárgyról elég hosszan beszéltem már neked, ha nem is az utolsó alkalommal.

A harmadik sem újdonság gondolataim közt. Amikor még az én hiú és méltatlan barátomnak [M. Calpurnius], Bibulusnak volt a felesége, már észrevettem őt. Mennyire illik az asszonyhoz a csönd; nem az a csönd, amely távollét, üresség - bár ez is elég ritka - ; az a csönd, amely csupa figyelés. Ilyen tette vonzóvá Corneliámat, akit az én „beszédes csöndem"-nek neveztem; ilyen Juliámat, aki már rég hallgat, hallgat álmaimban is, s ilyen Cato Portiája.

De ha mégis beszédre nyílnak, miféle ékesszólás vagy szellem versenyezhet velük? Beszélhetnek a háztartás legkisebb dolgáról: Cicero a teli szenátusban nem bűvöli el úgy a fület. Az én irigy elmélkedéseim megtanították rá, miért. A mindennapi csak azoknak az ajkán elviselhetetlen, akik nem tulajdonítanak fontosságot neki. De életünk a mindennapiba merül. A jelentős dolgok a mindennapi számtalan részletébe burkolva kerülnek elénk; a mindennapi dolgoknak az a méltóságuk, hogy vannak, és mindenütt jelen vannak. Az asszonyok már természetük révén is hatalmas tömegét őrzik az efféle fontos jelentéktelenségeknek. A férfi számára a gyermeknevelés ingerlőbb szolgaságnak tűnik föl, mint az állatok nevelése, s jobban elkeseríti őt, mintha az egyiptomi sivatag szúnyogfelhői alatt kéne tanyáznia. Egy hallgatag asszony különbséget tud tenni elméjében a feledésre való részletek s azok közt, amelyek egy másodperc figyelmet megérdemelnek.

Más ember feleségének a kívánása a köztudat szerint nem valami békeszerető érzés; az én irigységem azonban ilyen. Amíg Bibulus élt, gyakran voltam a házában, s láttam és irigyeltem esti megtéréseiért ehhez a bölcs nyugalomhoz. Midőn Bibulus meghalt, hosszan gondolkoztam, de az, hogy lépjek is, lehetetlennek látszott. Brutus is kétségkívül hosszan gondolkozott, sokan bírálták is érte, hogy Claudiától [Appius Claudiusnak, Clodia távoli rokonának lánya] oly hosszú házasélet után elvált. Én megértettem őt, s egész Róma tanúja lehet boldogságának, melyet a legdühösebb sztoikusnak is irigyelnie kell, s a legbizalmatlanabb diktátor is elnéz.



[Ez a házasság megerősítette az egyetlen ellenzéki arisztokrata pártot, amely szélesebb közvélemény támogatására számíthatott. Brutus az unokanővérét vette el, mert anyja, Servilia, Portia apjának, az ifjabb Catónak volt nővére: Cassius és Lepidus Brutus féltestvéreit vették el, akik Servilia korábbi házasságából származtak Silenus konzullal; mind a kettő igen rossz hírű nő volt.]



Egyenrangú-e ő anyáddal, az én anyámmal és nagynénémmel? Nem tudom. Lehetséges, hogy erényében megvan az a hajthatatlanság, amely megrontja a férjéét s apjáét, akik mind a ketten vidámság nélküli emberek. Csak szánni lehet ezt a zordságot, melyet egy szörnyű környezet elleni visszahatás váltott ki, s amely a bírálatot és a cinkosságot nem rest egyszerre vallani. Némi örömem telik benne, ha visszaemlékszem rá, hogy az én ifjú Brutus barátom sem volt mindig ilyen márványkemény filozófus. Egy ideig az Összehasonlíthatatlan [Cytheris, a színésznő] oldalán vágyalgott, s vagyonát a cappadociaiak és a ciprusiak kiszipolyozásából szerezte. Én abban az évben konzul voltam, s alig menthettem meg őt egy zajos zsarolási pörtől.

Igen, ezek a moralisták természetük elnyomása árán erényesek, innét merevségük. Bár lenne jótékony hatása ennek a beszédes csöndnek a nemes és szép Brutusra. [Szójáték, mert brutus durvát és rútat is jelent,]



LX. Az összesküvés hólabdája.



[A következő hólabda vagy levéllánc 45 szeptemberének első heteiben ezrével keringett a félsziget egzik végétől a másikig. Az első Rómában tűnt föl szeptember l-én.]



A Húszas Tanács minden, őseire méltó rómaihoz. Készüljetek, hogy ledobjátok a zsarnokságot, amely alatt köztársaságunk nyög. Atyáink meghaltak, hogy a szabadságot megszerezzék, s most egy ember elrabolja tőlünk. Húszas Tanács alakult; esküt tett az oltár előtt, s biztosítékot kapott az istenektől, hogy az ügye igaz, és sikerrel jár. Minden római, aki megkapja ezt a jelentést, öt másolatot tartozik készíteni. Gondoskodjék róla, hogy ezek a másolatok teljes titokban öt olyan római férfi kezébe kerüljenek, aki egy véleményen van velünk vagy meggyőzhető; ők is további másolatokat tartoznak készíteni.

Újabb jelentések következnek. Intézkedéseink fokról fokra határozottabbak lesznek.

Halál Caesarra. Hazánkért és isteneinkért. Hallgatás és eltökéltség.

A Húszas Tanács.



LX-A. Asinius Pollio Caesarnak.



[Ez a befejezése Pollio szeptember 18-i Nápolyban kelt jelentésének, amelyet XIV. okmányunkként adtunk ki,]



Tábornokom kezéhez juttatom annak a hólabdának tizennégy másolatát, amelyet az utolsó hat napban küldtek nekem, hármat posilipói lakásomra, tízet ide. Tábornokom észreveheti, hogy öt közülük nyilván ugyanattól a kéztől származik, bár iparkodott elváltoztatni írását. Quintus Cotta 16-ot kapott, Lucius Mela 10-et.

Hasonló mozgalmat indítottak errefelé a nép körében is, azok számára, akik nem tudnak írni és olvasni. Kavicsok és kagylók keringenek, amelyekre ez van írva: XX/C/M [halál]. Parancsőrtisztem összegyűjtött belőlük egy csomót. Azt állítja, hogy több méltatlankodást váltottak ki, mint lelkesedést, s válaszul olyan köveket indítottak útnak, amelyekre XX/M volt róva. Mind a két fölirat ott látható fölfirkálva a kövezeteken s falakon.

Nem merek tábornokomnak javaslatot tenni arra, hogy milyen rendszabályokkal lehetne ezt a tevékenységet ellensúlyozni. De közlöm eredményeit egy megbeszélésnek, melyet Cotta, Mela, Annius Turbatius és én tartottunk hivatalunkban.

1. A mozgalom Rómából indult ki. Itt tizenöt nappal később mutatkozott.

2. Elfogtak három rabszolgát, épp amikor ezeket a leveleket kihordták. Kínvallatásnak vetették őket alá. Kettő azt vallotta, hogy a hozzánk intézett hólabdákat köztereken találta (egy fügeárus öregasszony a tálcáján talált egyet), s azért hordták ki, mert jutalmat reméltek. A cédulák forgását az teszi lehetővé, hogy a hírhozóknak borravalót szokás adni. A harmadik rabszolga azt mondta, hogy a nekem címzett levelet egy fátyolos asszony adta át neki. csekély borravalóval.

3. Úgy látszik, hogy ennek a mozgalomnak az elindítói nem tartoznak a Clodius Pulcher csoportjához; azokból hiányzik a ravaszság és a türelem; sem a Cassius-Casca-féle elégedetlenekhez, akik csak egy kis csoport észjárása szerint tudnak gondolkozni. Az a törekvés, hogy minél több párthívet szerezzenek - továbbá, hogy viszonylag kevéssé izgatnak erőszakra, és a vallás helyeslésére tartanak igényt -, komolyabb s talán idősebbekből álló csoportra vall. Nem lehet kizárni azt a lehetőséget sem, hogy Cicero vagy Cato nyúltak végtére ilyen eszközökhöz.

Nehéz elképzelni, hogy az efféle levéllánc-mozgalom hogy alakulhat át tényleges cselekvéssé. Mégis egyetértünk abban, hogy ennek a mozgalomnak a kormányzásra káros következményei lehetnek, s várjuk az ellensúlyozására szolgáló szabályokat.



LX-B. Második hólabda.



[Ez a hólabda még szélesebb körben terjedt el az egész félszigeten. Az első másolatok Rómában, szeptember
17-én tűnnek föl.]



A Húszas Tanács minden, őseire méltó rómaihoz. Második jelentés. Minden római, aki ezt a jelentést megkapja, készítsen öt másolatot, s gondoskodjék róla, hogy ezek a másolatok, teljes titokban, annak az öt római férfinak a kezébe kerüljenek, akiknek az előzőt továbbították. íme, utasításaink:

Szeptember tizenhatodikától minden római azon legyen, hogy ő és háza népe csak a hónap páros napjain végezzen bevásárlást a városban; csak akkor jelenjék meg a törvényszék előtt, s akkor kezdjen bármiféle köztevékenységbe.

Azonfelül a Rómában lakók kísérjék tüntető buzgóságukkal a diktátort, bárhol jelenjék is meg nyilvánosan. Beszélgetés közben nyilatkozzanak lelkesedve terveiről, különösen a főváros keletre telepítéséről, egy India elleni katonai hadjáratról s a királyság feltámasztásáról.

Következő jelentésünk még határozottabb rendszabályokat fog tartalmazni.

Halál Caesarra. Hazánkért és isteneinkért. Hallgatás és eltökéltség.

A Húszas Tanács.



176 LX-C. Cornelius Nepos: Jegyzetfüzet.



[Ez a bejegyzés Caesar halála után készült.]



45 egész őszén a beszélgetés legfőbb tárgya az úgynevezett hólabdák és Cleopatra látogatása voltak. Ezeknek a hólabdáknak az elindítását sokan valóban az egyiptomi királynőnek tulajdonították, mert szerintük szokatlan keleti színe volt: rómainak nem jutott volna az eszébe ilyesmi. Azt az utasítást, hogy köztevékenységét mindenki csak a hónap páros napjain végezze, a közönség lélegzet-visszafojtó érdeklődéssel figyelte. Eleinte azt vették észre, hogy a forgalom a páratlan napokon lett nagyobb. De ez lassan alábbhagyott, s az ellenkezője lett nyilvánvaló. -



LXI. Caesar naplója. Levél Lucius Mamilius Turrinushoz.



[Mellékelve az összesküvés első hólabdájának a
másolata.] 

[Szeptember 8-20.]

979.



Valaki új eljárást talált ki, hogy a népet az állam fölforgatására s meggyilkolásomra előkészítse.

Mellékelem ennek a röpiratnak egy másolatát. Ezrével keringenek végig egész Itálián..

Az elmúlt évben alig volt nap, amelyen részletes jelentést nem kaptam ezeknek az összesküvéseknek egyikéről vagy másikáról. Névjegyzékeket hoztak s beszámolókat a tanácskozásokról. Elfogtam leveleket. Ezeknek a csoportoknak a nagy része hihetetlenül gyámoltalan. Tagjaik közt mindig akad, aki alig várja, hogy pénzért vagy előmenetelért felvilágosításokat adhasson.

Minden új összesküvés nagy érdeklődést kelt bennem. Azt mondhatnám, „reménykedő érdeklődést", melyet azonnali csalódás követ.

Először is kevés okom van kételkedni, hogy előbb vagy utóbb zsarnokgyilkos kezétől kell elpusztulnom. Nem vállalhatom, hogy életemet fegyveres őrség védelmével s szellememet a szorongás éberségével kössem gúzsba. Szeretném, ha egy hazafi tőre döfne le, de éppúgy ki vagyok téve egy őrült vagy egy irigykedő fegyverének. Közben bebörtönzéssel. száműzetéssel, intéssel, megszégyenítéssel le-leszerelem a tudomásomra jutott mozgalmakat.

Amint mondom, érdeklődéssel kísérem őket. Mindig lehetséges, hogy a halálomat koholók közt mégiscsak találok egy férfit, akinek igaza van abban, amiben énnekem nincs. Sok jobb ember van a világon nálam, de még nem találtam senkit, aki jobban tudna egy államot kormányozni. Ha van ilyen, azt gondolom, halálom tervezi. Róma, ahogy megcsináltam, ahogy meg kellett csinálnom, nem valami kényelmes hely olyan ember számára, aki arra született, hogy föntről kormányozzon. Ha nem lennék Caesar, Caesar gyilkosa lennék. (Ez a gondolat idáig nem ötlött eszembe, de látom, hogy igaz. Egyike azoknak a felfedezéseimnek, amiket annak köszönhetek, hogy hozzád leveleket írok.)

De van mélyebb oka is, hogy tudni szeretnék valamit arról, aki megöl: ha ez a tudás csak életem utolsó pillanatában lesz is az enyém. Ahhoz a kérdéshez térek vissza, amely, mint tudod, egyre inkább foglalkoztat. Van-e a világban vagy a világ fölött értelem, amely az embert szemmel tartja?

Gyakran mondtak a „Végzet kegyeltjé - nek. Ha vannak istenek, ők helyeztek oda, ahol vagyok. Ők helyeztek mindenkit oda, ahol van: de az az ember, aki az én helyemet tölti be, egyike legnyilvánvalóbb kijelöltjeiknek, éppúgy, mint a maguk módján Catullus, a költő, vagy te, vagy ahogy Pompeius volt. Aki ledöf, tán fényt vet mégis természetünkre - választott eszközükre. De miközben ezt írom, a toll kiesik kezemből. Valószínű, hogy egy őrült tőrétől halok meg. Az istenek még eszközeik kiválasztásában is elrejtőznek. Mindnyájan a lehulló téglák kegyelméből élünk. Magunk előtt látjuk Jupitert, amint megy, s téglákat lazít, melyek vagy egy limonádéárusra vagy Caesarra esnek. A bíróság, mely Socratest halálra ítélte, eszköznek nem volt fenséges: sem a sas és a teknősbéka, amely Aischylost leütötte. Valószínű, hogy öntudatom az utolsó pillanatban is azzal lesz teli, amit annyiszor állítottam: hogy a világ azzal az értelmetlenséggel halad a maga útján, amellyel a folyam viszi árján a leveleket.

Van még egy elem abban a mohóságban, amellyel minden új összeesküvést tanulmányozni kezdek. Nem lenne-e csodálatos fölfedezés, ha azt látnám, hogy olyan ember gyűlöl halálra, akinek önzetlen a gyűlölete? Az ember elég ritkán talál érdektelen szeretet, de gyűlölőimben sem fedeztem föl eddig mást, csak az irigység, a magát előretoló becsvágy és az önvigasztaló pusztítási düh sarkallását. Lehetséges, hogy utolsó pillanatomban megengedtetik tán egy olyan ember arcába néznem, akinek egyetlen gondolata Róma, s egyetlen gondolata, hogy én Róma ellensége vagyok.



980-982.                                                                  [Már közöltük, mint VIII. számú okmányt.]

983.                                                                                                              [Az időjárásról]

984.                                          [Folyton növekvő különbség az írott és a beszélt latin között: 

                                                     az esetragok és a kötőmódd hanyatlása a népi nyelvben.]

985.                                                                         [Az elsöszülöttségröl s az örökösödésről]

986.                                                                             [Megjegyzés a második hólabdához.]




Mellékelem a Húszak Tanácsa újabb röpiratát. Még nem tudtam meg, ki a kezdeményezője ennek a sorozatnak. Mintha egy újfajta elégedetlen lenne.

Gyermekkorom óta figyelem az emberek magatartását azokkal szemben, akiket a sors fölébük helyezett, s mozgásukban korlátozhatja őket. Mennyi megvetés és gyűlölet - mennyi tisztelet és hűség álarca alatt! A tisztelet és a hűség az ember hálájából ered: fölöttesük fölmenti őket a felelősség és a súlyos döntések rémülete alól; a megvetés és a gyűlölet az ellen irányul, aki szabadságukat megszorítja. A nap és az éjszaka egy részében a legszelídebb ember is gyilkosa, habár öntudatlanul, azoknak, akik engedelmességének parancsolnak. Fiatalkoromban sokszor megrökönyödéssel fedeztem föl, hogy ébren vagy álmomban mily könnyen álmodtam apám, gyámjaim és nevelőim haláláról, akik iránt gyakran igaz, bár ki-kihagyó szeretettel viseltettem. Épp ezért egyfajta gyönyörrel hallgattam az énekeket, melyeket katonáim szoktak énekelni a tábortüzeknél; minden négy énekre, mely az istenek közé emelt, egy ötödik jött, amely hülyévé, vén bohóccá, emberronccsá süllyesztett. Az utóbbiakat énekelték a leghangosabban, s az erdő halálomról bongott vígságukban. Akkor sem találtam magamban haragot, csak egy kis mulatságot, s tán gyorsabb lépést tettem az öregedés felé, midőn azt fedeztem föl, hogy még Marcus Antonius és Dolabella is kapcsolatban állt egy ideig egy halálomat készítő csoporttal. Gazdájuk, akit szerettek, egy időre elmerült a gazdák egyetemében, akiket gyűlöltek. Csak a kutya nem harapja meg urát.

Az indulatoknak ez az összeszövődése része a világ mozgásának; mi nem helyeselhetjük, és nem helyteleníthetjük, mert mint minden alapvető ösztön, egyaránt vezet jóra és gonoszra. S mindez csak megerősítette meggyőződésemet, hogy az elme vágya, korlátlan főárama: vágy a korlátlan szabadságra, s hogy ezzel az árammal szemben mindig ott van az ellenkező: félelem a szabadság következményeitől.



LXII. Catullus jegyzetei; Caesar titkosrendőrségének lelete.

[A diktátor ezeket szeptember 27-én kapta meg.]

[A nyers vázlatsorok költeménytöredékeket tartalmazó lapok hátára vagy palatáblára voltak írva, s hanyagul húzták ki vagy törölték le őket.]



Tízes Tanács alakult...

Ez a Húszas Tanács, esküt tévén az istenek oltára előtt... kezdete a jövő hónap, szeptember 12-én... a hónap páratlan napjain tartózkodik minden... buzgó ünneplés, valahányszor a nyilvánosság előtt megjelenik... az áradozó hízelgés tapsai...



LXII-A. Caesar Catullusnak.

[Szeptember 27.]



Tudomásomra hozták, hogy néhány barátod röpiratsorozatot indított, azzal a céllal, hogy a köztársaság kormányzatát megdöntse.

Eljárásukat inkább gyermekesnek és céltévesztettnek tartom, mint bűnösnek. Barátaid tán észrevették már, milyen eszközökhöz nyúltam, hogy ártalmatlanná és nevetségessé tegyem őket. De nyomást gyakorolnak rám, hogy a tetteseket megbüntessem.

Nehéz elhinni, hogy neked az efféle gyámoltalan kirándulásban a közügyek területére részed lehet; sajnos, bizonyosság van rá, hogy legalábbis tudtál róla.

Apád iránti régi barátságunk kedvéért, hajlandó vagyok enyhén bánni ezekkel a megtévedt fiatalemberekkel. Sorsukat a te kezedbe teszem. Ha arról értesítesz, hogy nem lesz több részük ezeknek a leveleknek a terjesztésben, az ügyet lezártnak tekintem.

Nem kell eljárásukat mentegetniük. Egy igenlő szó a részedről elég. Erre a szóra holnapután meglesz az alkalom; úgy mondták, Publius Clodius és Clodia Pulcher asszony ebédjén együtt leszek veled.



LXII-B. Catullus Caesarnak.

[Szeptember 28.]



Azokat a leveleket, amelyekről beszélsz, egyedül én eszeltem ki, s első másolataikat én küldtem szét. Nincs Húszas Tanács.

A diktátor idétlennek találhatja a módot, mellyel én Rómát szabadságra emlékeztettem. Az ő hatalma határtalan; amint féltékenysége is határtalan minden szabadságra, amely nem az övé. Hatalma arra is kiterjed. hogy a polgárok magánpapírjait megrabolja.

Ezeknek a leveleknek a szerkesztését beszüntettem, minthogy hatásuk is a végét járja.



LX1I C. Az összesküvés harmadik hólabdája. Július Caesar fogalmazványa.



[Azon, "hogy hatásuk is végét járja" , Catullus azt értette, hogy az ország el van árasztva az övéit utánzó levelekkel., s az egész mozgalom csakhamar belefúlt a polgárok megrökönyödésébe és érdeklődésének hanyatlásába. Ez a harmadik hólabda, amely néhány nappal a második után jelent meg, még szélesebb körben terjedt el, mint az előzőek.]



A Húszas Tanács minden, őseire méltó rómaihoz. Harmadik jelentés. A Húszak Tanácsa érzi már, hogy levelei elég széles körben terjedtek el. Százezrekben kelt föl az elnyomó iránt a hazafiúi gyűlölet s halálának a szomjazása.

Tinektek közben elő kell készítenetek a népet, utasításunk szerint, az üdvös eseményre. Épp ezért ne mulasszatok el egyetlen alkalmat sem, hogy a zsarnok úgynevezett teljesítményeit nevetségessé tegyétek.

Kisebbítsétek hódításait. Hozzátok emlékezetbe, hogy azokat a területeket tábornokai hódították meg, akiktől ő minden érdemet megtagadott. Legyőzhetetlennek hívják, de tudott dolog, hogy sok nehéz vereséget szenvedett el, amelyet a római nép elől eltitkoltak. Terjesszetek történeteket személyes gyávaságról az ellenség előtt.

Hozzátok emlékezetbe a polgárháborút, Pompeiust. Emlékeztessétek a népet cirkuszainak fényűzésére.

A földosztás: nagyítsátok az igazságtalanságot, amely a nagybirtokosokat érte. Terjesszétek, hogy a kiszolgált katonák csak köves és mocsaras földet kaptak.

A Húszas Tanács részletes terveket készített a közrend és a pénzügyek ellenőrzésére. A diktátor elvénült rendeleteit azonnal visszavonja; a fényűzési törvény, a naptárreform, az új pénz, a gabona kiosztásában a tíz-fej rendszer, a közvagyon esztelen tékozlása öntözésre s vízi utak szabályozására megszűnik. Jólét és bőség fog uralkodni.

Halál Caesarra. Országunkért és isteneinkért. Hallgatás és eltökéltség.

A Húszas Tanács.



LXIII. Caius Cassius Palestrinából anyósának, Serviliának, Rómába.

[November 3.]

[Ha az ember a sorok közt olvas, az alábbi levél Caesar meggyilkolásának módozatairól szól, s arról, hogyan lehetne Brutust az összeesküvésbe bevonni.]



A társaság, amely barátunkat meg akarja tisztelni, napról napra nő. Vannak köztük, akiknek a nevét sem tudjuk. Minden erőfeszítésünk, hogy múlt havi csodálóinak nevét kitudjuk [Kérdés: Azokét, akik Caesar ellen szeptember 27-én merényletet követtek el?, eredménytelennek bizonyult.

Nehéz alkalmat találni az efféle tisztességtételre, mert meglepetésként kell érnie azt, aki kapja, s ugyanakkor erős és kellemes benyomást kell tennie a jelenlevőkre. Elég előrehaladott terveink voltak, hogy az egyiptomi királynő fogadásának a végén hajtsuk végre. De a mi díszvendégünk rejtélyes módon eltűnt a társaságból, s azt kellett gondolnunk, tán figyelmeztették a készülő ünneplésre.

Egyre inkább azon a véleményen vagyok, hogy az üdvös eseményt ki kell tolni addig legalább, amíg barátaink közeli rokona a tisztessétevőkhöz nem csatlakozik. Le vagyunk kötelezve erőfeszítéseidért, amelyeket evégből teszel. Akire gondolok, kerüli társaságomat, s még az elől is kitért, hogy házában fogadjon.

Megértjük, tisztelt asszonyom, sürgető érveidnek súlyát. Mi is rettegünk attól a lehetőségtől, hogy ebben a dicséretes vállalkozásban mások megelőznek bennünket, s tudjuk, hogy ennek végzetes következményei lehetnek. Remélem, meglátogathatlak, ha legközelebb a városba megyek.

Hosszú életet és egészséget a diktátornak.



LXIV. Portia. M. Junius Brutus felesége, nagynénjének és anyósának. Servil iának.



[November 26.]



Tisztelettel, de határozottsággal kell kérnem, asszonyom, hogy szüntesd be látogatásaidat ebben a házban. Férjem nem rejtette el előtted, milyen vonakodással fogad, s milyen megkönnyebbülés a számára távozásod. Bizonyára észrevetted, hogy ő sosem látogat meg otthonodban, s ebből arra kell következtetnem, hogy itt is csak fiúi kötelességtudásból fogad. Erre az intézkedésre izgatott viselkedése s nyugtalan álma kényszerít, melyet minden egyes látogatásod után észlelnem kell. Megtehettem volna már előbb is, mert illetlennek találom, hogy engem, feleségét, minden egyes beszélgetéstekkor kiküldötök a szobából.

Ismersz engem évek óta. Tudod, hogy nem vagyok civakodó asszony. s előzőleg sokszor elismertem, mennyivel vagyok adósod. Hogy nővéreim is erre a rendszabályra kényszerültek, nem teszi könnyebbé az enyémet. [Azaz: sógornői: nyilván Cassius és Lentulus feleségei is bezárták ajtójukat anyjuk előtt.]

Férjem nem tud erről a levélről. Nincs kifogásom ellene, hogy megtudja, ha meg akarod mondani neki.

Köszönöm részvevő leveledet nagy veszteségem alkalmából. [Koraszülése volt.] Jobban estek volna a szeretet és megbecsülés szavai, ha másképp is megmutatod, hogy eléggé hozzátartozom ehhez a családhoz, s bevonsz férjemmel folytatott izgalmas tanácskozástokba.



LXIV-A. Fölirat.



[Az alábbi szavakat egy arany táblácskába vésték be, s más hasonló emléktáblák közt a Portius és Junius családok házi oltára mögött illesztették a falba, ahol Rónia pusztulásáig fönnmaradtak.]



Portia, uticai Marcus Portius Cato lánya a zsarnokgyilkos Marcus Junius Brutushoz férjhez menvén, észrevette, hogy férje elrejti előle terveit, melyeket a római nép fölszabadítására forgat magában. Egy éjszaka tőrt döfött mélyen a combjába. Órákon át föl sem nyögött, és semmiféle jelét sem adta a fájdalomnak. Reggel megmutatta férjének a sebét, és ezt mondta: „Ha ezt csendben elviseltem, nem lehet-e megbízni bennem, hogy uram dolgát is titokban tartom?" Férje erre sírva átölelte, s lelkének minden rejtett gondolatát közölte vele.



LXV, Julia Marcia asszony a diktátor római házából Lucius Mamilius Turrinusnak, Capri szigetére.

[December 20.]



Nyomasztó időkön mentünk keresztül, kedves fiam. Megbocsátasz nekem, ha nem részletezem a dolgokat. Ez a rettenetes esemény [a Jó Istennő ünnepének megszentségtelenítése] mindnyájunkat lesújtott. Úgy nézünk egymás arcába, mint a kísértetek. Valami büntetést várunk; majdnem azt mondom: kívánjuk, hogy megbüntessenek. De persze már meg vagyunk büntetve. Elképzelheted, hogy Saturnus ünnepén Rómának nem sok kedve volt mulatni [a Saturnalia december 17-én kezdődött], tiszttartóm azt írja, hogy még falvainkra is árnyék esett innen. A gyermekek és rabszolgák miatt bánkódom különösen; az ő számukra ez az évszak volt mindig az év koronája.

A legutóbbi hírek éppen úgy megrémítenek, mint maga a botrány. A bűnös párt fölmentették. Nem kétséges, hogy Clodius a bírákat hallatlan összeggel vesztegette meg. Mit mondhatunk erről? Olyan városban kell élnünk, ahol a pénz semmibe veheti a közvéleményt. A bírák háza előtt, azt mondják, egész tömeg gyűlik össze naponta; ott állnak, és összeköpdösik a falakat és kapufélfákat. Néhány szót váltottam ma reggel Ciceróval. Őt is elborítja a kétségbeesés. Beszéde ebben a pörben a legnagyobb volt, amit valaha tartott. Mondtam ezt neki, de ő csak legyintett, és könnyek patakzottak az arcán.

Érthető, hogy unokaöcsém nem volt hajlandó a pert vezetni, bár én mélységesen sajnálom. Amitől mint férj húzódott, azt mindig legfőbb főpapnak, meg kellett volna csinálnia. De van ennek a dolognak egy részlete, amelyet, úgy érzem, meg kell mondanom, bár igen bizalmas. Unokaöcsém tudta előre, hogy ez a rettenetes ember elmegy az ünnepre. Megfogathatta volna őt a kapunál, de Caesar azt akarta, hogy a dolog így kerüljön a világ elé, ahogy került.

De szeretném, ha itt volnál, drága Luciusom. Caesar nem önmaga többé. Megkért, hogy maradjak vele egy darabig. Unszolásomra itt maradtunk a Középületben.



[A legfőbb főpap általában a Via Sacrán levő középületben élt, melyet az állam bocsátott rendelkezésére. Caesar, miután felesége is belekeveredett a botrányba, jobb szeretett volna a Palatinuson levő házába átköltözni.]



Most még mélyebben merült a munkába. Már biztosnak látszik, hogy háborúba indulunk a parthusok ellen. A Corinthusi-szorost csatornával metszik át. A Marsmezőt átviszik a Vatican-domb aljába, s a mostani mezőre bérházakat terveznek. Könyvtárak nyílnak a nép számára, hat, a város különböző részein. Ebédnél erről folyik a szó, de nem ezek a dolgok nyomják a szivét. Bár volna itt egy-két barátja, akivel kedvére lehet. Cimboráit sem hívja meg lakomára. Decimus Brutus s a másik Brutus van nálunk időnként, de az estéink nem sikerülnek. Barátunk csak azokkal tud barátkozni, akik őt már előbb meleg barátságukba fogadták. Ahogy férjem mondani szokta:. "szerelemben merész, barátnak szemérmes".

Hadd osszak meg még egy titkot veled. Az előzetes figyelmeztetést, hogy Clodius miféle szentségtörő merényletre készül - éppen Egyiptom királynőjétől kaptuk! A városban igen sokan azt hiszik, hogy elveszi őt. Ez a lehetőség megokolná, hogy Cleopatra mért leplezte le a rettenetes tervet. De a leghatározottabban biztosíthatlak, hogy ebben a szóbeszédben egy szemernyi igazság sincs. Valami történt köztük: nem tudom. mi. Azt hiszem, mostani levertségében ennek a dolognak nagy része van: azt is tudom, hogy a királynő is szenved. Általában azt tartják, hogy mi, öregebb asszonyok nagyon ügyesek vagyunk a közelünkben folyó szerelmi történetek megsejtésében. Én nem. Csak annyit mondhatok, hogy valami ostoba akadály szakított meg egy igen szerencsés viszonyt. Dédunokaöcsém [Marcus Antonius], úgy látom, a keleti partvidékre tesz kirándulást.

Képtelenség, hogy Caesar egyedül él itt. Megbeszéltük ezt. A csinos kislányok évszaka elmúlt. Ki lenne illőbb feleség a számára, mint a mi jó Calpurniánk? Őt mindnyájan olyan jól ismerjük, s tudjuk, mily nyugodt méltósággal viselte a legnehezebb körülményeket. Azt hiszem, nemsokára meghallod, hogy a lehető legcsendesebb esküvő után átköltözött ebbe a házba.

A kutyák ugatnak. Caesar éppen most jött haza. Hallom, amint a háznépet üdvözli. Csak az tudja, aki mélyen szereti őt, hogy hangjában a jókedv erőltetett. Magam is bámulom csak: annyi embert szerettem és vesztettem el hosszú életemben, de sosem éreztem ekkora tanácstalanságot mások szenvedése előtt. Még az okát sem tudom - a sok lehető ok közül a legfontosabbikat.

Másnap.

Ezt kutyafuttában írom. drága Luciusom. Kinek beszélhetnék, ha neked nem?

Furcsa dolgok történnek. Ő sem tudta magában tartani; megemlítette tettetett könnyedséggel. Arról a sokféle, örökös összesküvésről beszélt, amely felfedezetlen marad; szövetkezések az állam fölforgatására s az ő megölésére. Valami papírt bontott-hajtogatott a kezében. A múlt évben, mondta, Marcus Antonius. Most, úgy látszik, Junius Brutus gondolt ilyesmire. Borzalommal hőköltem hátra. Fölém hajolt, s furcsa mosollyal mondta: „Nem tudja kivárni, amíg ezek a vén csontok megnyugszanak."

Ó, bár itt volnál velünk.



LXVI. Cleopatra Julia Marcia asszonynak, az albai hegyekben levő tanyájára.



[Január 13.]



Megnyugtatásod, hogy betegségedből teljesen fölgyógyultál, nagy öröm volt számomra. Bízom benne, hogy futáraim, akiket naponta a kapudhoz küldtem, nem váltak terhessé ápolóid számára.

Megvártam fölgyógyulásodat, hogy egy sürgető ügyet eléd vigyek. Ellenségek fala vesz körül; mégis szerencsés vagyok abban, hogy nemcsak az egyetlen személy vagy, akihez fordulhatok, de a legalkalmasabb is, aki tanácsot adhat nekem.

Kegyelmes asszonyom, én azért jöttem Rómába, hogy előmozdítsam egy nagy ország ügyeit, amelynek uralkodója vagyok. Úgy jöttem ide, mint tudatlan idegen, aki semmit sem ért a római szokásokhoz, s ki voltam téve a veszélynek, hogy olyan hibákat követek el, amelyek egész küldetésemet kockára teszik. Hogy védjem magam, megfigyelő hálózatot létesítettem, s ez sok mindenről értesít, ami a városban történik. Az így nyert értesüléseket sosem használtam föl arra, hogy a polgárok nyugalmát megzavarjam; néhányszor viszont alkalmam volt a közrendet szolgálni.

Éberség és jószerencse folytán abban a helyzetben vagyok, hogy közelről követhetem a csoportnak a terveit, mely meg akarja dönteni az államot, s meggyilkolni a diktátort. Az említett csoport nem az első, amelyre figyelmeztettek: de ez a legelszántabb. Nem tanácsos, hogy az összeesküvők névsorát ehhez a levélhez hozzáfűzzem.

Legkegyelmesebb asszonyom, bajos lenne, hogy értesüléseimet a diktátor elé vigyem most. Először is, bizonyára bosszantaná, hogy már másodízben egy asszony és egy idegen tudósítja őt oly szorosan személyét illető dolgokról. Másodsorban, a gonosz véletlen megfosztott bizalmától. Egyetlen vigaszom, hogy ő is tudja, hogy hűségem a római köztársaságban elfoglalt szerepe iránt rendületlen és megrendíthetetlen.

Az összeesküvő csoport, melyről beszélek, úgy tervezte, hogy január 6-án éjfélkor öli meg a diktátort, amikor a városi tanácsosok választásának ellenőrzéséről visszatér. Tervük az volt, hogy lesben állnak a hídnál, mely Tebetta oltára mellett szeli át a patakocskát. Én négynek közülük levelet küldtem, s figyelmeztettem őket, hogy Caesar tud szándékukról. Most azt tervezik, hogy január 28-án támadják meg, amikor a játékokról kijön. Megértheted, hogy nem volna bölcs dolog, ha megint az összeesküvőknek írnék; tudósítómnak, aki közébük tartozik, meg is ígértem, hogy nem teszem meg.

A legsürgősebben kérem tehát, nemes hölgy, ebben az ügyben tanácsodat. A legtermészetesebb lépés, belátom, az volna, ha értesüléseimet átadnám a diktátor bizalmas rendőrfőnökének. Ezt azonban nem tehetem. Nagyon is jól ismerem ennek a szervezetnek a tökéletlenségét. Olyan beszámolókat rak a diktátor elé, melyekben megtévesztés leplezi a hanyagságot; a személyi előítélet ténnyé lép elő, fontos értesülések visszatartatnak, és fölfújják a semmiségeket.

Adj hírt magadról. Minél előbb.



LXVI-A. Júlia Marcia asszony Cleopatrának.

[Futárfordultával.]



Köszönöm, nagy királynő, leveledet, s még egyszer a figyelem jeleit betegségem alatt.

Ami utolsó leveled illeti: unokaöcsémnek tudomása van nagy vonásokban az említett csoportról. Hogy ugyanarról a csoportról van szó, s a neveiket is ismeri, onnét tudom, hogy a híd alatti leshelyet is említette. Nem kételkedtem mégsem, hogy a te értesülésed részletesebb, mint az övé, s a legnagyobb fontossággal jár. Állandó szorongás a számomra, nagy királynő, hogy efféle összeesküvések elnyomására nem fordít annyi erőt és figyelmet, mint amennyit az államot veszélyeztető dolgokra.

Azon leszek, hogy tudomást szerezzen a tervekről, amelyeket 28-ára forralnak az élete ellen. Ha alkalmas pillanat kínálkozik, tudomására hozom azt is, kinek az adósa ezért a figyelmeztetésért.

A mögöttünk lévő évszak annyi okot adott a félelemre és zavarra, hogy az a boldog óra, melyet veled töltöttem, úgy tűnik föl, mintha sok évvel ezelőtt lett volna. Bár adnának a halhatatlan istenek Rómának némi nyugalmat megint, s fordítanák el rólunk jogos haragjukat!



LXVII. Caesar naplója. Levél Lucius Mamilius Turrinusnak Capri szigetére.



[Az alábbi bejegyzések, úgy látszik, január és február folyamán íródtak.]



1017.                                        [Csatorna a Corinthusi-szoroson át: érvek ellene és mellette.]

1018.                    [Hogy Gallia városaiban egyre nő a kereslet római fényűzési cikkek iránt.]

1019.                                                      [Könyvgyűjtés az új nyilvános könyvtárak számára ]

1020.



Egyszer megkérdezted tőlem nevetve, ismerem-e az álmot a semmiről. Azt mondtam: igen, s azóta valóban megálmodtam.

Talán az alvó test véletlen helyzete okozza, vagy a rossz emésztés, vagy valami más zavar bennünket, de a lélek rémülete ettől nem kevésbé valóságos. Nem a halál képe ez, a koponya vigyora, ahogy egykor gondoltam. Az az állapot ez, amelyben az ember minden dolgok végére eszmél. De ez a semmivé-lét nem úgy jelentkezik, mint valami sápadt és csendes nyugalom, hanem mint a teljes és arcátlan gonosz. Egyszerre kacaj és fenyegetés. Nevetségessé tesz minden gyönyört; megaszal és összezsugorít minden kezdeményezést. Ez az álom az ellenkezője egy másiknak, amely betegségem csúcspontján tör rám. Akkor mintha a világ összhangját ragadnám meg. Kimondhatatlan boldogsággal és bizalommal telek meg. Ki szeretném kiáltani élőknek s holtaknak, hogy nincs része a világegyetemnek, amelyet az üdvösség át nem járt.



[A bejegyzés görögül folytatódik]



Mind a két állapot a test gőzeiből jön, de az elme mind a kettőre azt mondja: innét fogva már ismerlek. Nem lehet mint illúziókat elkergetni őket. Emlékezetünk nagyon is ragyogó és fájdalmas táplálékot nyújt mindkettőnknek. Nem tagadhatjuk meg az egyiket, anélkül, hogy a másikat meg ne tagadnánk, s én nem is szeretném - mint holmi szemben álló pártokat békítgető falusi békebiró - mindenkinek a maga összezsugorodott igazát megadni.

Az utóbbi hetekben nem álom, hanem éber állapotom szemlélteti velem minden hit múlandóságát s összeomlását. Ami ennél is rosszabb: halálom hivott gúnyolódva halotti lepleiből; meg nem született nemzedékek kiáltottak, kérve, hogy kíméljem meg őket egy halandó élet bohóc parádéjától. De még végső keserűségemben sem tagadhatom meg az üdv emlékét.

Az életnek, az életnek megvan az a titokzatossága, hogy az utolsó szót nem merjük elmondani róla; sem azt, hogy jó vagy rossz, sem azt, hogy értelmetlen, sem azt, hogy rend van benne. Hogy mindezt el lehet mondani, csak arra vall, hogy mindezek a dolgok bennünk vannak. Annak az életnek, amelyben mozgunk, nincs színe, és nem ad jelet. Ahogy egyszer mondtad: a világ nem tud róla, hogy itt vagyunk.

Száműzöm hát elmémből a gyermeki gondolatot, hogy kötelességeim közé tartozik az élet természetére végső választ találni. Legyek bizalmatlan minden ösztön iránt, amely bármely pillanatban azt mondhatja róla, hogy kegyetlen vagy szelíd, mert éppolyan méltatlan nyomorunkban az életet gonosznak mondani, mint boldogságban jónak. Ne legyek jó közérzetem és elégedettségem balekja; kapjak minden tapasztalaton, amely az emberekből az idők folyamán kicsikart átkok és gyönyörök milliárd kiáltására emlékeztet.

Kitől tanulhattam meg ezt inkább, mint tőled? Ki idézte ilyen állhatatosan igen és nem szélső végleteit -, ki hacsak Sophocles nem, akit kilencven életévén át Görögország legboldogabb emberének ismertek, s a sötét titkok közül mégis melyik volt elrejtve előle?

Az életnek csak az az értelme van, amit mi adunk neki. Az élet az embert nem emeli fel, és nem alázza meg. A lélek vívódásait s legmagasabb gyönyörét nem kerülhetjük el, de ezek az állapotok önmagukban semmit sem mondanak nekünk. Ezek a mennyek és poklok arra várnak, hogy mi adjunk értelmet nekik, ahogy az élők várták műveletlenül s szégyenkezve, hogy Deucalion és Pyrrha milyen nevet ad neki. Ezzel a gondolattal végre magam köré merem gyűjteni múltam áldott árnyékait, akikre eddig úgy gondoltam, mint az összefüggéstelen élet áldozataira. Merem kérni, hogy Calpurniától gyermekem támadjon, mondván: Az Értelmetlent hadd bélyegezzem értelmessé, s legyek ismét az Ismeretlenség pusztáin.

Az a Róma. amelyre életem építettem, önmagában nincs is. legföljebb mint másoknál kisebb vagy nagyobb épületek, más városok polgárainál szorgalmasabb vagy kevésbé szorgalmas polgárok tömkelege. Ár vagy téboly, tűz vagy esztelenség elpusztíthatja bármikor. Azt hittem. hogy hagyomány s nevetés köt hozzá, de az efféle kötelékeknek nincs több értelmük, mint az arcomról leszedett szakállnak. A szenátus és a konzulok felszólítottak rá, hogy védelmezzem: így védte Vercingetorix is Galliát. Nem. Róma csak akkor lett az én városommá, amikor, mint annyian előttem, kiválasztottam, hogy értelmet adjak neki. s számomra Róma csak annyira van, amennyire én szabtam eszmém mintájára. Most már látom, éveken át mily gyermekesen hittem hogy szeretem Rómát, s kötelességem is szeretni, mert római vagyok. Mintha lehetséges volna, s eme valamit, kövek halmazát s férfiak és asszonyok csődületét szeretni. Nem vagyunk semmivel semmiféle viszonyban. amig be nem burkoltuk egy jelentésbe: s ezt a jelentést sem ismerjük biztosan, amíg drágán meg nem dolgoztunk érte, hogy tárgyára rányomjuk.



1021.                                 [Carthago újjáépítéséről s egy kőgát emeléséről a Tunisi öbölben.]



1022.



Ma azt mondják, egy asszony várt rám. Mélyen lefátyolozva lépett be hivatalomba, s amíg titkáraimat el nem küldtem, nem volt szabad megtudnom, hogy Clodia Pulcher az.

Figyelmeztetni jött, hogy összesküvés készül életem ellen, s biztosított, hogy sem őneki, sem bátyjának nincsen része benne. Aztán elkezdte kiadni a mozgolódók neveit, s megmondta a merényletükre kiválasztott napot. A halhatatlan istenekre, ezek az összeesküvők nem vették számításba, hogy az asszonyok kedvence vagyok. Nem múlik el nap e szép feladók segítsége nélkül.

Már majdnem megmondtam látogatómnak, hogy mindezt rég tudom, de visszatartottam a nyelvem. Láttam őt öreg asszonyként a tűz mellett ülni, visszaemlékezve, hogy megmentette az államot.

Egyetlen új adatot közölhetett: ezek az emberek Marcus Antonius meggyilkolásán is gondolkoznak. Ha ez igaz, még tehetetlenebbek, mint gondoltam. Napról napra halogatom, hogy ezekre a zsarnokgyilkosokra ráijesztek; el sem tudom tökélni magam, mit kezdjek velük. Eddig az volt a szokásom, hogy fölbátorítottam minden rosszat, amíg csak ki nem gennyedt. Maga a tett, s nem a büntetés az, ami a közre tanulságos. Nem tudom, mit tegyek.

Barátaink rossz pillanatot választottak, hogy kezüket rám emeljék. A város már teli van veteránokkal [újrasorozottak a parthus háborúra]. Kiáltozva követnek az utcákon. Szájuk elé görbítik a tenyerüket, és megnyert csaták neveit kiáltják, vidáman, mintha csak veszélytelen versenyfutások lettek volna. Minden veszélynek nekivittem őket, s hajtottam, kímélet nélkül.

Ezeket az összeesküvőket csak nyájasságommal halmoztam el. Nagy részüknek egyszer már megbocsátottam. Pompeius uszályától csúsztak vissza hozzám, s kezemet csókolták hálából az életükért. A hála megsavanyodik egy kisember hasában, ki muszáj köpnie. A pokol folyóira, nem tudom, mit tegyek velük, nem is gondolok rá. Jámboran pislognak Harmodius és Aristogiton szobraira [a görög történelem „klasszikus" zsarnokgyilkosai] -  de lopom az időd.



LXVIII. Feliratok nyilvános helyeken.



[Az idősebb Junius Brutus szobrára tűzött kártyákon voltak olvashatók az alábbi sorok.]



Ó, bár köztünk volnál, Brutus.

............................................

Csak Brutus élne!

[Az alábbi Brutus székéhez volt támasztva, amelyet mint a város praetorának tartottak fönn neki.]


Brutus! Alszol?

.......................

Nem vagy Brutus.



LXVIII-A. Cornelius Nepos: Jegyzetfüzet.



[Decembertől Nepos rejtjellel irt be mindent, még a korai római történelemre vonatkozó adatokat is.]




Mozgalmas látogatás. Azt mondja, Hosszúlábék őt is megkörnyékezték. [Trebonius? Decimus Brutus?] Lehetetlen volt a terv eredendő esztelenségéről beszélnem vele. Arra szorítkoztam, hogy egy egészséges kólintást adjak, s nevetségessé tegyem az összeesküvést. Kimutattam. hogy a mozgolódók közt nincs egyetlenegy sem, akinek a nevét feleségem és barátai ne ismernék. Hogy minden összeesküvés, amely őrá számít, bukásra ítél, hisz közismert, hogy nem tudja a száját tartani. Látogatása épp nálam azt bizonyítja, hogy maga sem hisz annyira a fölkelés céljaiban, hogy részt kívánna venni benne; hogy csak vagyonával járulhatna hozzá, és hogy az olyan összeesküvés, amelynek pénz kell, előre elveszett, mert a pénz nem hoz sem titoktartást, sem bátorságot, sem hősiességet; hogyha az összeesküvés sikerülne is, vagyonát öt napon belül széthordanák, hogy Caesar minden valószínűség szerint a legapróbb részletekről is tud már, s minden pillanatban, hogy ezeket a forrófejűeket kiráncigálják a házaikból, s az Aventius pincéibe zárják; hogy a nagy ember, akit el próbálnak mozdítani, valószínűleg nem méltatja őket arra, hogy kivégezze, hanem a Fekete-tenger partjára küldi, ahol majd ébren heverik át az éjszakát, s eszükbe jut, hogy holdtöltekor milyen zsibongás van a Via Appián, vagy hogy milyen a sült gesztenye szaga a Capitolium lépcsőin. Igen, még annak az embernek az arca is eszükbe jut majd, akiről azt hitték, pótolni tudják, amint fölmegy a lépcsőkön az emelvényre, s Róma őreihez fordul.

A város visszatartja a lélegzetét. Tizenhetedike [február] elmúlt, és nem történt semmi sem.

Minden közéleti eseményt ennek a fényénél olvasnak. A nép a legszorosabb érdeklődéssel lesi a napi előjeleket. Cicero visszatért a városba. Látták, hogy gorombán beszélt Hosszúlábbal, és üdvözlés nélkül ment el Feketekovács mellett. Caesar házassága az egyiptomi királynővel a nép körében hirtelen nagyon kívánatos lett. A köztereken ódákat intéztek hozzá. Jelezték, hogy elutazik; de a polgárság küldöttségei mentek a kapujához, s kérlelték, hogy hosszabbítsa meg látogatását.

A hírek dagálya alábbhagyott. Új főnök, szorosabb fegyelem! A veteránok betódulása?



LXIX. Caesar naplója. Levél Lucius Mamilius Turrinushoz, Capri szigetére.



1023.



A halhatatlan istenekre, dühös vagyok, s örömet találok dühömben. Amíg Róma seregeit vezettem, sosem vádoltak azzal, hogy a szabadság ellensége vagyok, pedig Herculesre, úgy megszorítottam mozgásukat, hogy nem mehettek el egy mérfóldnyire a sátraiktól. Reggel fölkeltek, amikor mondtam, s aludni mentek rendeletem szerint; senki sem tiltakozott. A szabadság ott van mindenki szájában, noha abban az értelemben, ahogy ők használják, soha senki sem volt szabad és nem is lesz.

Ellenségeim szemében én a tőlük ellopott szabadságokba öltözködöm. Zsarnok vagyok, s Kelet hatalmasságaihoz és satrapáihoz hasonlítanak. Nem mondhatják, hogy elloptam bárkinek a pénzét, földjét, foglalatosságát. A szabadságukat loptam el. Nem raboltam el tőlük sem hangjuk, sem véleményük. Nem vagyok keleti, nem tartom a népet tudatlanságban afelől, amit tudnia kell, és nem is hazudtam nekik. Róma élcelői szerint a nép unja a sok oktatást, mellyel elárasztom az országot. Cicero iskolamesternek hív, de azzal nem vádol, hogy meghamisítottam a leckét. Nincsenek a tudatlanság rabszolgaságában, sem az ámítás zsarnoksága alatt. A szabadságukat raboltam el.

De szabadság nincs, csak a felelősségben. Ezt nem rabolhatom el tőlük, mert nem szerezték meg. Új és új alkalmakat raktam elébük. hogy utánanyúljanak, de ők, ahogy már elődeim is megtanulták, nem tudják, hol kell megfogni. Örömmel látom, hogy galliai határőreim milyen mértékben veszik vállukra a súlyos szabadságot, amellyel megajándékoztam őket. Róma az, ami megromlott. A rómaiak ügyesedtek el a finom kibúvókban; ők kerülik ki a feladatot - ami a politikai szabadság ára. Élősködői lettek a szabadságnak, amellyel én élek - kész lévén rá, hogy döntéseket hozzak, s fönntartsam azokat -, és amelyet szívesen megosztok akárkivel, aki a terhét elvállalja. Figyelem praetoraimat. [Cassiust és Brutust.] Írnoki szorgalommal látják el hivatalukat; „szabadság, szabadság" dadogják, s egyetlenegyszer sem emelték fel szemüket és hangjukat egy nagyobb Róma felé. Épp fordítva, nyalábszám rakják elém a javaslatot, amely az ő csöpp méltóságukat erősítené, és csökkentené Róma nagyságát. Cassius azt akarja, hogy némítsam el a forrófejűeket, akik nyilvános helyeken rajtam és rendeleteinken gúnyolódnak. Brutus a polgárjog megszorításával védené a római vér tisztaságát. Castor ís Pollux lebukására - afrikai kapusa többet tud erről. Amit ők tesznek, a szabadság visszautasítása, hisz azt, hogy szabadok vagyunk, épp arról tudjuk meg, hogy meg merünk kockáztatni egy ugrást az ismeretlenbe. A legfélreérthetetlenebb jele annak, hogy valaki a maga szabadságát visszautasította: az irigység. Ez a szemnek az a sárgasága, amely nem nyugodhat, amíg alacsony indokot nem talál azoknak a tetteihez, akik szabadságukat nem kapják, hanem csinálják.

De lám, arra emlékeztettem magam, hogy az elme szabad, és dühöm elmúlt. A lélek gyorsan kifárad, és könnyen elijed, de végtelen a képek birodalma, amelyeket csinál. Ezek felé a képek felé támolygunk mindnyájan. Sokszor mondtam már, az emberek elismerik, hogy van egy határ, amelyen túl nem futhatnak és nem úszhatnak: nem emelhetnek tornyot, és nem áshatnak árkot; de azt sosem hallottam tőlük, hogy a bölcsességnek is határa van. Az út nyitva a Homerosnál jobb költők s a Caesarnál jobb uralkodók előtt. A bűn és őrültség számára sem gondolt ki még senki korlátokat. Ebben én örömöm találom, azt mondom róla, hogy titok. Ez a titok tart vissza engem is, hogy emberi állapotunkról valami véglegeset mondjak. Ahol ismeretlen van, ott remény is van.



LXX. Caesar Brutushoz: Emlékirat. 

[Március 7.]

[Az egyik titkár keze írásával.]



A következő dátumokat állapítottam meg:

Tizenhetedikén indulok. [A parthusok elleni háborúba.]

Ha tanácsosnak látszik, huszonkettedikén visszatérek Rómába, hogy a választási reform ügyében a Szenátushoz szóljak.

Elszállásolás: a számuk [az újoncoké és a fölcsapó veteránoké] meghaladja várakozásomat. A nyolc templom [amelyet lakásul jelöltem ki számukra a kaszárnyákon felül] nem lesz elég. Holnapután a Középületből a Palatinusra költözünk. A Középületbe befér legalább kétszáz.

[Caesar a maga kezével folytatja.]

Calpurnia és én reméljük, hogy te és Portia tizenötödikén délután, búcsúvételem alkalmából velünk ebédeltek a Palatinuson. Meghívtuk Cicerót, a két Marcust [Antoniust és Lepidust], Cassiust, Decimust, Treboniust és feleségeiket, már akiknek van. Az egyiptomi királynő ebéd után lesz velünk.

Olyan nagy örömöm telik társaságodban s Portiáéban, hogy azt kívánnám, bárcsak ti ketten lennétek vendégeim. De minthogy mások is lesznek ott, hadd használom fel ezt az alkalmat, hogy megbízzalak valamivel, amire régi barátságunk s gyakori szíves szolgálatod tán följogosít.

Az elválás az én drága feleségemtől kemény lesz számomra, s kemény az ő számára is. A jövő őszön rövid időre Dalmáciában találkozom vele, vagy, anélkül, hogy a nyilvánosság tudna róla, Caprin. Közben semmi sem lenne nagyobb vigasz a számomra, mint ha biztos lehetnék, hogy te és Portia megőrzitek őt szeretetekben. Calpurnia azzal a tisztelettel viseltetik irántad, melyet jellemed és hűséged irántam megérdemel. Nincs még egy otthon, melyben több haszonnal időzhetne, s egy sem, melybe gondolataim annyiszor előznék meg őt.



LXX-A. Brutus Caesarnak.



[Március 8.] 

[Egy el nem küldött levél befejezetlen vázlata.]



Tudomásul vettem a közölt rendelkezéseket.

Sajnálattal kell tudatnom, hogy nem lehetek a vendégeid közt tizenötödikén. Egyre inkább szokásommá válik, hogy a nap végén azt a néhány órát tanulmányomnak szenteljem.

Távolléted alatt igyekszem majd, amennyire csak tudok, Calpurnia Piso segítségére lenni. Mégis azt gondolom, jobb lesz, ha másoknak is figyelmébe ajánlod őt. Olyanokéba, akik jobban benn vannak a társadalmi életben, s a közügyek nem foglalják így el.

Leveled, nagy Caesar, a hűségemről beszél. Örülök annak, amit írsz, azt látom belőle, hogy a hűségről ugyanúgy gondolkozol, mint én. Bizonyára nem felejtetted el, hogy fegyvert fogtam ellened, és bocsánatot nyertem, s hogy igen sokszor a tiéddel ellenkező véleményt volt szabad kifejeznem. Ebből arra következtetek, hogy nincs kifogásod azoknak a hűsége ellen, akik elsősorban maguk iránt hűek, s elismered, hogy az eftéle hűség gyakran kerül belső összeütközésbe.

Leveled, nagy Caesar, hűségemről beszél. Hogy ezt írod...



Sajnálkozással kell értesítenem téged, hogy feleségem gyengélkedése megakadályoz.



...hogy elutazásod előtt némi kifejezést adjak a hálának, amellyel irántad viseltetek. Ezt az adósságot sohasem fizethetem vissza. Kora gyermekségem óta annyi...



Tudomásul vettem a közölt rendelkezéseket.

HÁLÁTLANSÁG A LEGALJASABB MINDEN GONDOLAT ÉS CSEL...



[A következő mondatok ólatin nyelven vannak írva. Úgy látszik, eskü, melyet a törvényszékek használtak.]



„Ó Jupiter, láthatatlan és mindent látó, te aki az emberek szívében olvasol, légy tanúm, hogy amit kijelentek, az igaz, s ha vétek van benne, úgy..."



Három rőf gyapjú, középsúlyos, corinthusi módra, egy íróvessző finoman kicifrázva, három széles lámpabél.



Feleségem és én valóban, örömmel - hogy ekkora tölgy - nem felejtvén azt, akikre ezeknek a nagy szemeknek utolsó pillantása esik - nem kis meglepetéssel - hogy soha el ne felejtődjék.



LXX-B. Brutus Caesarnak.



[Amit elküldött.]



Tudomásul vettem a közölt rendelkezéseket.

Portia és én örömmel megyünk hozzátok tizenötödikén.

Légy meggyőződve, Caesar, hogy Calpurniát önmaga kedvéért s a te kedvedért is, mi nem kevésbé szeretjük, mint önmagunkat, s nem leszünk boldogok addig, amíg úgy nem néz otthonunkra, mint a magáéra.



LXXI. Caesar naplója. Levél Lucius Mamilius Turrinusnak Capri szigetére.



1024.



Adósod vagyok a levélírásban. A napok útikészületben telnek el.

Türelmetlenül várom, hogy kinn legyek innen. Távollétem nem csekély ajándék a város számára, amely épp úgy föl van zaklatva, mint én, a folytonos forradalmi hírektől. Rosszmájúság vagy nem: távollétemben ezek az emberek nem lesznek képesek az alkotmány megváltoztatására, s amikorra túl vagyok a Káspi-tengeren, nincs más választásuk, mint hogy visszatérjenek a maguk dolgához.

Közébük tartozik, úgy látszik, a szenátusnak mintegy ötven tagja, ezek közül több a város legmagasabb állását tölti be. Meglatoltam ezt a dolgot, olyan komolyan, mint megérdemli, s rendületlen vagyok.

Az athéniak büntetést szavaztak meg Periclesre, Aristidest és Themistoclest száműzetésbe küldték.

Közben őrzöm magam, az ésszerűség határain belül, s folytatom foglalatosságomat.

Fiam [azaz unokaöccse, Octavius, akit szeptemberi, még közzé nem tett végrendeletében fiává fogadott] mindjárt az elutazásom után visszatér Rómába. Kitűnő fiatalember. Különösképpen örülök annak, amit mély tiszteletéről ír Calpurnia iránt. A feleségemnek azt mondtam, hogy Octavius egy idősebb testvér, sőt egy nagybácsi pajtásságát nyújtja majd neki. Egy év alatt lábalt át ifjúságán, s most jól benne van középkorában. Levelei nem kevésbé velősek, mint Telemachus levelezése [az iskolákban elterjedt. "mintalevélíró"].

Egyiptom nagy királynője visszatér hazájába, többet tanulván meg rólunk, mint sokan, akik egész életüket itt töltötték. Hogy mire használja föl ezt a tudást, mire használja föl mindig csodálatba ejtő önönmagát: nehéz lenne megmondani. Szakadék van az ember és az állat közt, de én azt mindig keskenyebbnek tartottam, mint sokan föltételezik. Benne megvannak az állat legritkább képességei, s megvannak az ember legritkább képességei is: arról a képességről azonban, amely a leggyorsabb lótól, a legbüszkébb oroszlántól, a legagyafúrtabb kígyótól választ el bennünket, sejtelme sincs: nem tudja, mit kezdjen azzal, amije van. Túlságosan bölcs ahhoz, hogy hiúsága boldoggá tegye, túlságosan erős, hogy a kormányzás kielégítse, nagyon nagy asszonynak is. Egyetlen nagy tulajdonsággal van összhangban, s én épp itt követtem el igazságtalanságot ellene. Meg kellett volna engednem, hogy idehozza gyermekeit. Cleopatra még nem tudja ezt egészen: az az alak ő, amelyet minden ország a legmagasabb tisztelet és áhítat körébe emelt: az anya, aki már istennő. Innét a csodálatos vonások, amelyeket olyan soká magyaráztam magamnak, minden rosszmájúság hiánya, s hiánya annak a töprengő aggodalomnak, amelyhez szép asszonyainkban oly fárasztó volt hozzászokni.

A jövő őszön elviszem hozzád az én drága Calpurniámat.



LXXII. Calpurnia nővérének, Luciának.

[Március 15.]



Elutazása előtt minden nap drágábbá válik. Szégyellem, hogy eddig nem volt világosabb fogalmam róla, mekkora lelkierőt kíván egy katona feleségének lenni.

Tegnap délután Lepidusszal és Sextiliával ebédeltünk. Eljött Cicero is, s a társaság nagyon vidám volt. A férjem később azt mondta, sosem érzett ekkora barátságot Cicero iránt, sem annak a részéről; pedig olyan élesen csipkedték egymást, hogy Lepidus nem tudta, hova tegye a szemét. Férjem úgy beszélt Catilina forradalmáról, mintha egerek fölkelése lett volna egy Cicero nevű gonosz macska ellen. Fölkelt az asztaltól, s ide-oda száguldott a szobában. Sextilia szúrást kapott az oldalába a nevetéstől. Mindennap új férjet fedezek föl.

Korán eljöttünk, még a sötétség beállta előtt. Férjem megkért, megmutathatná-e néhány kedves helyét a városban. Elképzelheted, hogy szorongással mentem ki vele az utcára, de megtanultam, hogy ne erőltessek óvatosságot rá. Látom, hogy tudatában van a veszélynek, s tudatosan választja a kockázatot. Ott ment gyaloghintóm mellett, s csak néhány testőre kísérte. Fölhívtam figyelmét egy hatalmas ethiopra, aki, úgy látszik, bennünket kísért. Ahogy megmagyarázta, az egyiptomi királynőnek ígéretet tett egyszer, hogy sosem fog tiltakozni ez ellen a kísérő ellen. Ez azóta titokzatosan fölbukkan s eltűnik; néha egész éjszaka ott állt a házunk előtt, s néha három napon át egyfolytában kíséri őt. Valóban rémületgerjesztő alak, de a férjem, úgy látszik, nagyon kedveli, s állandóan vet neki egy-egy szót.

A szél föltámadt, s csakhamar vihar lett belőle. Lementünk a dombról, be a Forumra, megállva itt-ott, drága Luciám, míg ő a történelemnek vagy a maga életének idézte föl egy-egy mozzanatát. Hogy pihen meg a keze azon, amit szeret, s hogy mélyeszti szemét az enyémbe, ha biztos akar lenni, hogy részt veszek emlékeiben! Kicsiny, sötét utcákba értünk, s ő odabökött kezével a házra, melyben mint fiatalember tíz éven át élt. A Capitoliurn lábánál álltunk. Még akkor sem akarta meggyorsítani lépéseit, amikor a vihar már kitört, s a járókelők mint levelek röpültek mellettünk. Megitatott Rhea forrásából [azt tartották, hogy megóv a meddőségtől]. Hogy lehetek a legboldogabb asszony, s mégis így tele előérzettel?

Ez a kis kiruccanás merő esztelenség volt. Utána mindketten nyugtalanul töltöttük az éjt. Én azt álmodtam, hogy a ház alapzatát a vihar fölemelte, s a kövezetre vágta. Fölébredtem, s ő ott nyögött mellettem. Ő is fölébredt, s körém fonta karját, s érezhettem hangos szívverését.

Csak a halhatatlan istenek vigyáznak ránk.

Ma reggel nincs ajtó. Teljesen föl volt öltözve, s már indult a szenátusba, amikor mást gondolt. Visszatért íróasztalához egy pillanatra s elaludt: titkárai azt mondják, ez előbb nem történt meg.

Már fölébredt, s végre el is ment. Sietnem kell, hogy az esti vendégségre fölkészüljek. Szégyellem ezt a levelet, olyan asszonyos.



Suetonius: A Caesarok élete: Első könyv.



[Körülbelül hetvenöt év múlva készült.]



Ahogy leült, az összeesküvők köréje tódultak, és Tillius Cimber, aki az élükre állt, egész közel jött hozzá, mintha valamit kérdezni akart volna. Ahogy Caesar egy mozdulattal távol akarta tartani magától, Cimber mind a két vállán megragadta a tógáját. Midőn Caesar felkiáltott: erőszak tehát! a Cascák egyike, aki épp mellette állt, beledöfte a tőrét, épp a torka alatt. Caesar megragadta Casca karját, s keresztülszúrta a tollával, de ahogy megpróbált a lábára állni, egy új szúrás visszafogta. Amikor látta, hogy mindenfelől kivont tőrök veszik körül, beburkolta fejét ruhájába s ugyanakkor bal kezével lába köré vonta redőit, úgyhogy, amikor elesett, testének alsó része illően el volt födve.

Huszonháromszor szúrták keresztül. Nem szólt egy szót sem, csak az első ütésre nyögött fel, bár némely író azt állítja, hogy midőn Marcus Brutus is rátámadt, görögül azt mondta: „Fiam, te is!"

Az összeesküvők mindnyájan elmentek, s ő ott feküdt holtan egy darabig. Végre három közönséges rabszolga föltette őt egy gyaloghintóra, s hazavitte; az egyik karja lelógott közben az oldalán. Antistius, az orvos azt mondta, hogy sebei közül csak a második, a mellében, lett volna halálos.

